
Argument 5 


DRAGOSTEA 
ŞI BUNURILE EIl 


De aş grăi în limbile oamenilor şi ale îngerilor, iar dragoste 
nu am, făcutu-m-am aramă sunătoare şi chimval răsunător. 

Şi de aş avea darul proorociei şi tainele toate le-aş cu- 
noaşte şi orice ştiinţă, şi de aş avea atâta credinţă încât să 
mut munţii, iar dragoste nu am, nimic nu sunt. 

Şi de aş împărţi toată avuţia mea şi de aş da trupul meu 
ca să fie ars, iar dragoste nu am, nimic nu-mi foloseşte. 

Dragostea îndelung rabdă; dragostea este binevoitoare, 
dragostea nu pizmuieşte, nu se laudă, nu se trufeşte. 

Dragostea nu se poartă cu necuviinţă, nu caută ale sale, 
nu se aprinde de mânie, nu gândeşte răul. 

Nu se bucură de nedreptate, ci se bucură de adevăr. 

Toate le suferă, toate le crede, toate le nădăjduieşte, toate 
le rabdă. 

Dragostea nu cade niciodată. Cât despre proorocii — se 
vor desfiinţa; darul limbilor va înceta; ştiinţa se va sfârşi; 

Pentru că în parte cunoaştem şi în parte proorocim. 

Dar când va veni ceea ce e desăvârşit, atunci ceea ce 
este în parte se va desfiinţa. 

Când eram copil, vorbeam ca un copil, simţeam ca un co- 
pil; dar când m-am făcut bărbat, am lepădat cele ale copilului. 

Căci vedeam acum ca prin oglindă, în ghicitură, iar atunci, 
faţă către faţă; acum cunosc în parte, dar atunci voi cunoaşte 
pe deplin, precum am fost cunoscut şi eu. 

Şi acum rămân acestea trei: credinţa, nădejdea, dragos- 
tea. lar mai mare dintre acestea este dragostea. 


Din 
“Epistola întâia către Corinteni 
a Sfântului Apostol Pavel” 

Dr. lon CIOCANU 
Chişinău 


REALITATEA 

ÎN CUVÂNT 
ŞI CUVÂNTUL 
ÎN REALITATE 


DEBARASOAREA 


Cuvântul acesta e vechi şi cu- 
noscut, însă mult timp nu l-am întâlnit 
prin dicţionare. Nu l-am găsit în Dicţi- 
onarul explicativ al limbii române din 
1975, nici în Dicţionar general al limbii 
române al lui Vasile Breban, de mai 
încoace, nici în alte surse de presti- 
giu. L-am citit, pentru întâia oară, în 
unele cărţi de literatură artistică. De 
exemplu, în culegerea de schiţe şi 
nuvele Cu fața spre ceilalţi de Radu 
F. Alexandru (Editura Eminescu, Bu- 
cureşti, 1971, pag.107): “La prânz am 
coborât la Expres. Nu-mi era foame. 
M-am aşezat la o masă şi am aşteptat 
aproape o oră. Debarasoarea m-a 
întrebat...”. 

Debarasoarea? 

Da, da, n-am greşit. Din con- 
text se înţelege cu toată claritatea 
că e vorba de femeia care adună 
tacâmurile folosite şi curăță mesele 
de la care s-au ridicat muşteriii unei 
cantine, cafenele, bufet, bar etc. 


În 1996 cuvântul a fost “re- 
cunoscut” oficial de autorii ediţiei a 
doua a Dicţionarului explicativ al limbii 
române, la pagina 263 a căruia găsim 
înregistrat substantivul masculin şi 
feminin debarasor, - oare, descifrat 
succint şi clar: “Persoană care dega- 
jează mesele într-un local de consum 
de tacâmurile folosite, de resturile 
alimentare etc.”). 

Cu acest sens a fost întrebuințat 
cuvântul la care ne referim de scrii- 
torul Alexei Marinat în chiar titlul unei 
nuvele publicate în hebdomadarul 
“Literatura şi arta”, titlu analizat ceva 
mai târziu, în chip competent, şi de 
Alexandru Gromov, într-o tabletă de 
cultivare a limbii. 

Am revenit la acest cuvânt, 
pentru că e frumos, elegant, expresiv 
şi merită să-l întrebuinţăm ori de câte 
ori avem nevoie de el. 


SCRIITORII ŞI... CONDEIERII 


La o întâlnire a unui grup de 
scriitori cu elevii şi pedagogii unei 
şcoli din Străşeni vorbea o foarte 
tânără, elegantă, inspirată şi binevo- 
itoare profesoară de limba română. 
Atmosfera din sala în care se adu- 
nase practic toată şcoala era de-a 
dreptul sărbătorească. Şi intenţia 
doamnei profesoare a fost - acest 
lucru putea fi citit pe faţa ei şi putea 
fi verificat după vorbele ei - extrem 
de bună: să ne asigure pe noi, 
scriitorii veniţi din capitală, că şi ea 
personal, şi colegii ei, şi discipolii, 
care, de altfel, o ascultau cu cea mai 
mare atenţie, - toţi apreciază înalt 
activitatea scriitorilor noştri. Aceasta 
a fost intenţia doamnei profesoare. 
Dar când s-o materializeze verbal, 
domnia sa a zis: “Noi ne închinăm 
în faţa condeierilor noştri, care ţin 
trează conştiinţa naţională a oameni- 
lor, militează pentru o limbă corectă, 
frumoasă, expresivă”. 

Mai mult, fraza domniei sale, pe 
care ne-am străduit s-o transcriem 
exact, denota un simţ lingvistic ire- 
proşabil şi - s-ar părea - o pregătire 
filologică bună. 


De la grotesc la sublim 


7 


Zicem “s-ar părea”, deoare- 
ce în fraza citată s-a strecurat şi o 
greşeală, drept că abia perceptibilă, 
care îndeplineşte însă rolul lingurii de 
fiere - ca să nu spunem mai rău - într- 
un butoi de miere. Vorba e că sub- 
stantivul condeier înseamnă “scriitor 
(mai puţin talentat)”, după cum ne 
învaţă Dicţionarul explicativ al limbii 
române (p. 182). Şi nu este cazul 
să susţinem că toţi membrii uniunii 
noastre de creaţie ar merita pe deplin 
titlul de scriitor sau că noi, cei sosiți 
în şcoala cu pricina, ne-am supăra că 
nu suntem numiţi scriitori autentici, 
valoroşi etc. La urma urmei fiecare 
cititor, inclusiv doamna profesoară 
care ne-a prezentat publicului, are 
dreptul să ne considere cum găseşte 
de cuviinţă, dacă - bineînţeles - ne-a 
citit operele şi posedă gustul artistic şi 
estetic în măsură să-i permită a face 
o apreciere estetică obiectivă, înte- 
meiată, convingătoare. Vorba e că 
între intenţia stimatei profesoare, care 
a dorit să ne asigure de o apreciere 
superlativă, şi spusele ei de fapt, din 
care rezultă şi un neadevăr principial, 
deoarece în afară de condeieri, adică 
scriitori “mai puţin talentaţi”, în uniu- 
nea de creaţie pe care o reprezentăm 
sunt şi scriitori al căror talent a fost 
recunoscut unanim şi de mult, este o 
deosebire de esenţă. 

Şi totul s-a întâmplat din ca- 
uza folosirii incorecte a unui singur 
cuvânt: condeier, sensul adevărat al 
căruia, transcris aici din dicţionar, i-a 
cam scăpat tinerei, inspiratei şi foarte 
binevoitoarei profesoare. 

Şi poate că n-am pomeni cazul 
acesta, dar şi în unele cărţi ale chiar 
membrilor Uniunii Scriitorilor am în- 
tâlnit aceeaşi confuzie între scriitori 
şi... condeieri. Astfel, în cartea Po- 
emul moldovenesc contemporan de 
Eliza Botezatu (Chişinău, Ed. Cartea 
moldovenească, 1981) sunt numiţi 
“condeieri”, dar apreciaţi extrem de 
elogios, cum numai adevărații scrii- 
tori o merită, şi Nicolae Esinencu, şi 
lon Vatamanu, şi Bogdan Istru, şi alţi 
scriitori de valoare (a se vedea p. 154, 
187, 236 etc.). 


Substantivele scriitor şi conde- 
ier nu sunt sinonime. Deosebirea din- 
tre ele este una de esenţă, şi de mult 
este cazul s-o conştientizăm cu toţii. 


CINE ABSOLVĂ ŞI CINE... 
ABSOLVEŞTE 

Atât de des elevii “absolvă” 
şcoala, liceul, colegiul, iar studenţii 
- universitatea, încât ne-am obişnuit 
cu această greşeală ca ţiganul cu 
scânteia. Mai rău e că verbul (a) 
absolvi este conjugat greşit la timpul 
prezent al modului indicativ şi în 
textele despre scriitori, în prefețe la 
cărţi bune, unele - semnate de oa- 
meni competenţi, dar redactate ori 
corectate de discipolii lor certaţi cu 
ştiinţa lingvistică. 

De aceea explicarea concretă, 
amănunţită şi cât mai convingătoare 
a diferenţei dintre formele verbale 
absolv, absolvi, absolvă, pe de o par- 
te, şi formele absolvesc, absolveşti, 
absolveşte, pe de altă parte, nu este 
nicidecum de prisos. 

Vorba e că unul şi acelaşi verb - 
(a) absolvi se conjugă diferit la timpul 
prezent al modului indicativ, în funcţie 
de sensurile pe care la are acesta în 
anumite contexte. 

Pentru a fi mai convingători, 
cităm descifrarea sensurilor verbului 
în cauză, din Dicţionarul explicativ al 
limbii române. 

Când, conform contextului, 
verbul a absolvi are sensul “A termina 
un an şcolar, un ciclu sau o formă 
de învăţământ”, el ia aspectul eu 
absolvesc, tu absolveşti, el, ea ab- 
solveşte ei, ele absolvesc, iar când, 
din nou conform contextului, acelaşi 
verb -(a) absolvi - are sensul “A scuti 
pe un acuzat de pedeapsă, a ierta”, 
el se conjugă altfel: eu abso/, tu 
absolvi, el, ea, ei, ele absolvă. Prin 
urmare, o şcoală, un liceu, un colegiu, 
o universitate eu, ei, ele o absolvesc, 
tu o absolveşti, el, ea o absolveşte, 
pe când în calitate de judecător eu 
absolv un acuzat, tu îl absolvi, el, ea, 
ei, ele îl absolvă (de pedeapsă). 

Lucrurile sunt simple, ne ră- 
mâne să însuşim temeinic adevărul 
despre conjugarea diferită a verbului 
respectiv, în funcţie de sensul expri- 
mat. Dacă nu-l însuşim adânc, trecem 
nepăsători pe lângă greşeli de felul 
celeia care s-a strecurat până şi într- 
o carte de memorii editată în 1995, 
din care cităm că o doamnă distinsă, 
pentru care avem toată stima şi con- 
sideraţia, “în perioada imediat post- 
belică absolvă facultatea de chimie 
şi biologie” (Larisa Mahu, Pe urmele 
celui plecat, Editura Uniunii Scriitori- 
lor, Chişinău, 1995, p. 4). 

Or, facultatea în cauză n-a făcut 
nici un rău, n-a comis nici o crimă ca 
să trebuiască s-o... absolve cineva 
(pe pedeapsă). Ea i-a ajutat doamnei 
respective s-o absolvească. 


ÎN MEDIE 


S-a vorbit, în linii mari just, 
despre greşeala frecventă în stânga 
Prutului - de a confunda locuţiunea 
adverbială în medie cu o expresie 
totalmente nepotrivită în context: “în 
mediu”. Mediu însemnând ambianţă, 
iar prin extensiune - chiar şi natură, 
“în mediu” nu poate însemna decât 
într-o anumită ambianţă, ca în expre- 
siile “în mediul intelectual”, “în mediul 
muncitoresc”, “în mediul nostru” etc. 

Totuşi, greşeala persistă, o 
întâlnim, de exemplu, şi în publicaţia 
“Tineretul Moldovei” din 28 septem- 
brie 1996, în pagina 2: “Un grup de 
savanţi americani în frunte cu docto- 
rul Jerald Schelenberg a descoperit 
recent aşa-numita genă a bătrâneţii, 
ceea ce permite să se presupună că 
în viitorul apropiat viaţa oamenilor va 
putea fi prelungită, în mediu, până la 
150 de ani”. 

“In mediu”... 

Nu-i bănuim pe redactorii şi 
corectorii de la publicaţia citată de ne- 
cunoaşterea sensului unui substantiv 
(în alte contexte adjectiv) relativ 
simplu, ca mediu. Totuşi, explicaţia 
apariţiei greşelii consemnate de noi ar 
putea fi de folos atât domniilor lor, cât 


ua 

şi celorlalţi conaţionali ai noştri care 
se fac vinovaţi de confuzia regretabilă 
dintre două expresii deosebite: în 
mediu şi... în medie. Încercăm o expli- 
caţie care, după câte cunoaştem, n-a 
fost dată cu toată claritatea necesară. 

Vorba e că imediat după cel 
de-al doilea război mondial expresia 
rusească “v srednem” a fost tradusă 
la noi în chip aproape unanim “în 
mijlociu”, deoarece şi substantivul, 
şi adjectivul mediu, şi locuţiunea în 
medie erau privite cu suspiciune, 
ca elemente ale vorbirii româneşti. 
“Mijlociu” şi “în mijlociu” împinseseră 
pe un plan secund şi pe mediu, şi pe 
în medie. Mai târziu, când lumea s-a 
deşteptat întrucâtva, a început să 
folosească substantivul şi adjectivul 
mediu, a apărut în chip oficial chiar 
un Departament pentru ocrotirea me- 
diului; dar aceeaşi lume “întrucâtva 
deşteptată” n-a conştientizat că, dacă 
“în mijlociu” nu sună prea corect, “în 
mediu” se dovedeşte o expresie şi 
mai puţin potrivită pentru rusescul “v 
srednem”. In felul acesta “în mijlociu” 
a devenit în chip automat - şi greşit! - 
“în mediu”. Greşit, deoarece în mediu 
nu poate să indice decât faptul că o 
opinie sau o acţiune circulă ori se 
întâmplă într-o ambianţă concretă, 
ca în exemplele citate mai înainte: 
într-un mediu muncitoresc, în mediul 
pedagogilor etc. 

Explicaţia dată aici mecanismu- 
lui apariţiei expresiei “în mediu” ni se 
pare în măsură să-i ajute pe toţi vorbi- 
torii şi scriitorii limbii române, formaţi 
în mediul est-prutean, să conştienti- 
zeze că locuţiunea pe care urmează 
s-o utilizeze domniile lor pentru 
rusescul “v srednem” este în medie, 
descifrată de autorii Dicţionarului ex- 
plicativ al limbii române anume prin 
ceea ce înseamnă pomenita expresie 
rusească: “o măsură intermediară 
între calităţile sau cantităţile diferitelor 
elemente componente” (p. 536). 

Dr. lrina CONDREA 
Chişinău 


ADAPTAREA 
_ CUVINTELOR 
IMPRUMUTATE 


CALCULATOR / COMPUTER 


În zilele noastre o activitate 
modernă, să zicem, bancară, co- 
mercială, editorială ş.a.m.d., este de 
neconceput fără calculator. Această 
“sculă electronică” a deschis posi- 
bilităţi enorme pentru multe sfere de 
activitate, pentru care calculatorul 
este absolut necesar. Şi iată că, oda- 
tă cu obiectul respectiv, a trebuit să 
împrumutăm şi denumirea, care, ca 
orice neologism, nu prinde imediat. 

Denumirea de calculator cir- 
culă în prezent foarte intens, deşi 
“calculator” poate fi denumit şi orice 
alt instrument de calcul, nu numai cel 
electronic sau cel de birou, cunoscut 
de toată lumea. Această denumire a 
apărut prin traducere — substantivul 
englez computer, care înseamnă 
calculator, a fost format de la verbul 
to compte — a calcula. 

Pe de altă parte, în română 
circulă şi denumirea împrumutată — 
computer, care desemnează exact 
acelaşi obiect şi o astfel de sinoni- 


mie terminologică nu este chiar cel 
mai bun lucru, căci mulţi vorbitori 
se întreabă care denumire este mai 
bună şi mai corectă — calculator sau 
computer. Corecte sunt ambele, 
dar mai potrivită pare a fi computer, 
deoarece anume de la acest cuvânt 
se formează o serie întreagă de deri- 
vate. De exemplu, verbul a compute- 
riza înseamnă a introduce folosirea 
computerului în diverse sfere de ac- 
tivitate, substantivul computerizare 
este denumirea acţiunii respective, 
alt substantiv — computerist — de- 
numeşte un specialist din domeniul 
computerelor, iar adjectivul compu- 
taţional are sensul de “referitor la 
computaţie” şi este utilizat în îmbinări 
de cuvinte deja cunoscute de tipul 
grafică computaţională, metode 
computaţionale ş.a. 

Cei care utilizează denumirea 
computer trebuie să ia aminte că 
acest cuvânt nu se pronunţă aşa cum 
se scrie computer, ci cu un diftong 
-iu, adică com/piu/ter. Numai că 
diftongul nu-l putem utiliza în scris, 
căci, iarăşi, cuvântul ar putea fi pro- 
nunţat com-pi-u-ter. Aşa că trebuie 
să ne obişnuim cu situaţia că scriem 
într-un fel, dar pronunţăm în altul, 
lucru specific, de altfel, aproape pen- 
tru toate anglicismele împrumutate 
recent. Această regulă de pronunție 
este valabilă şi pentru derivatele de 
care vorbeam — a computeriza, 
computerizare, cu excepţia adjec- 
tivului computaţional, în care nu se 
pronunţă diftongul -iu. 

Şi o ultimă observaţie — în lim- 
bajul vorbitorilor de la noi a apărut o 
denumire neaoşă, formată pe jumă- 
tate din computer şi pe jumătate din 
calculator, ceea ce a dat computa- 
tor. Acest hibrid trebuie evitat, căci 
el nu mai are nici un rost şi nici o 
explicaţie şi doar îngreuiază comu- 
nicarea, încărcând limbajul cu încă 
un termen de care nu este nevoie. 


VIP-uri 


Anglicismele, de care este 
împânzită acum comunicarea, nu 
totdeauna sunt uşor de descifrat, căci 
chiar şi cei care cunosc ceva engleză 
pot avea dificultăţi cu unele denumiri. 

Probabil că aţi observat că în 
ultimul timp în presa noastră se scrie 
mult despre VIP-uri — şi acestea nu 
sunt vreo specie de vipere, ci sunt niş- 
te persoane, mai deosebite sau chiar 
foarte deosebite. VIP este abrevierea 
sintagmei englezeşti sau, mai bine zis, 
americane: Very important person, 
adică “persoană foarte importantă”. 
Abrevierea, deşi se scrie cu litere 
majuscule — VIP — se pronunţă şi se 
utilizează ca un substantiv ambigen 
— un VIP, două VIP-uri. Inconvenienţa 
este că, în timp ce pentru un bărbat se 
pot utiliza formele cu articol un VIP sau 
VIP-ul, o doamnă nu poate fi numită o 
VIP-ă sau VIP-a, cum ar cere-o regu- 
lile gramaticale, ci i se spune tot un 
VIP, ceea ce cam vine în contradicţie 
cu logica şi cu deprinderile native ale 
vorbitorilor noştri. Insă ziariştii găsesc 
nişte posibilităţi de a evita aceste situaţii 
delicate: ei relatează despre premiile 
VIP, decernate celor care au obţinut 
succese deosebite în activitatea lor 
profesională; cu alte cuvinte, ar ieşi 
într-un fel că cei care erau numiţi când- 
va după o moda ştiută “eroi ai muncii 
socialiste”, acum sunt numiţi (ca să nu 
zicem porecliţi) tot cu nişte cuvinte de 
împrumut, dar şi acelea abreviate — 
VIP-uri: un poet a fost desemnat VIP în 
cultură, o doamnă a cucerit titlul de VIP 
prezentator TV (vedeţi că nu prezenta- 
toare, ca să nu fie VIP-ă!). Au mai fost 
desemnaţi un VIP în jurisprudenţă şi un 
VIP în industrie. Dar cel mai original ni 
s-a părut titlul de VIP business-women, 
care, pronunţat mai îndesat, seamănă 
mai mult cu o sudalmă decât cu un 
compliment, iar descifrat se transformă 
într-o poveste întreagă: VIP business 
women (oare ce doamnă nu şi-ar dori 
un asemenea titlu sonor!) este “o per- 
soană foarte importantă şi femeie de 
afaceri”. In aceste formule, chiar dacă 
lipseşte numele şi prenumele, rămâne 
grandiosul şi misteriosul titlu de VIP. 

Deşi, vrem-nu vrem, anglicis- 
mele dau năvală peste noi, ele totuşi 
nu ar trebui acceptate orbeşte, aşa 
cum se întâmplă cu VIP-ul. Această 
abreviere, comodă poate pentru unele 
situaţii de comunicare, totuşi sfidează, 
după părerea noastră, şi bunul simţ, şi 
frumoasa limbă românească, în care, 
vă asigurăm, s-ar găsi destule cuvinte 
pentru a denumi ceea ce se are în ve- 


dere prin sofisticatul şi nefirescul VIP. 


SPONSOR 


În prezent limba engleză este 
o sursă foarte activă de îmbogăţire 
a vocabularului şi, practic, orice per- 
soană care, cel puţin, citeşte ziare sau 
ascultă radioul trebuie să cunoască un 
anumit număr de anglicisme, pentru a 
înțelege corect mesajul difuzat. Unele 
cuvinte împrumutate au făcut deja 
o carieră atât de fulgerătoare, încât 
avem impresia că fără ele nici nu ne- 
am putea înţelege. Insă, chiar dacă 
au devenit extrem de cunoscute, an- 
glicismele de ultimă oră nu sunt nici pe 
departe atât de clare şi cu sensuri atât 
de univoce, cum cred mulţi vorbitori. 

Spre exemplu, arhicunoscutului 
sponsor toată lumea îi atribuie doar 
sensul de “cel care dă bani, care plă- 
teşte, susţine financiar o acţiune”. Dar 
nu strică să ştim că sponsor în engleză 
mai înseamnă şi “garant”, şi “protec- 
tor, ocrotitor, tutore”; la fel şi verbul “a 
sponsoriza” mai are semnificaţia de “a 
garanta pentru cineva”, “ a răspunde”. 

Aşa că sponsorul, de fapt, se im- 
plică nu numai financiar, dar îşi asumă 
şi alte responsabilităţi. In acest sens, nu 
este deloc neglijabilă o altă semnificaţie 
a acestui anglicism — sponsor mai are 
şi sensul “naş de botez”, fiind evident 
că naşul, alias sponsorul, îşi asumă 
şi responsabilitatea de a fi protector, 
tutore pentru finul său. 

Astfel că cei care au copii nou- 
născuţi trebuie să le caute naşi buni 
şi vrednici şi să-i adune pe toţi la 
o cumetrie — în calitate deplină de 
sponsori ai celui pe care l-au botezat. 


OPORTUNITATE 


Acest cuvânt apare în ultimul 
timp deosebit de frecvent în presă, 
dar, mai ales, în literatura pedagogică, 
în materialele referitoare la educaţie, 
şcoală etc. Dificultatea în utilizarea lui 
este legată de faptul că sensul sub- 
stantivului “oportunitate” nu coincide 
total cu cel al adjectivului “oportun”, 
ca, de exemplu, în cazul perechii 
“frumos” şi “frumuseţe”. In timp ce 
“oportun” înseamnă potrivit, prielnic, 

favorabil şi este folosit de mai mult 
timp în limba română, “oportunitate” 
este un împrumut mai recent şi are, 
în engleză, semnificaţia de “ocazie 
potrivită, posibilitate favorabilă sau 
posibilitate bună”. Astfel că dintr-un 
context de felul “Această colaborare 
deschide noi oportunităţi” se va înţe- 
lege că “o colaborare oferă posibilităţi 
bune, ocazii potrivite pentru ceva”. 
Simplificând, am putea deduce, în 
general, că “oportunitate” înseamnă 
“posibilitate” şi de multe ori anume 
ultimul cuvânt este cerut de context. 

Insă moda-i modă şi iată că 
nu ne mai place “posibilitate”, ci 
vrem “oportunitate”, de aceea apar, 
prin ziare, în traducere ad litteram, 
texte stângace de felul următor: “Un 
pesimist vede o dificultate în fiecare 
oportunitate; un optimist vede o opor- 
tunitate în fiecare dificultate”. 

Este de remarcat că dicţiona- 


rele — nici cele explicative, nici cele 
de neologisme -— nu înregistrează 
pentru “oportunitate” semnificaţia de 
“ocazie potrivită, posibilitate favora- 
bilă”, ci trimit la adjectivul “oportun”, 
consemnând că “oportunitate” este 
"caracterul a ceea ce este oportun”. 
In legătură cu adjectivul “oportun” 
ar trebui să mai adăugăm că el 
este utilizat frecvent cu prefixul -in, 
căpătând forma “inoportun” şi sem- 
nificaţia respectivă de “nepotrivit” 
sau "neplăcut”. Astfel că în timp ce 
“oportunităţile” sunt întotdeauna 
numai posibilităţi bune şi favorabile, 
ceea ce este “oportun” la un moment 
dat poate deveni “inoportun” sau “cu 
totul inoportun” — exact aşa ar putea fi 
caracterizată apariţia unor anglicisme 
în contexte care nu cer asemenea 
împrumuturi “inoportune”. 


Cezar SECRIERU. Biserica “Uspenia” de la Ipotești. 

COLONIE 


La unul dintre posturile noastre 
de radio am auzit nu demult o infor- 
maţie care mi-a părut curioasă — şi 
prin conţinut, dar mai ales prin forma 
de expunere. Era vorba despre un 
produs cosmetic, un fel de parfum, 
pe al cărui etichetă sunt imprimate 
chipurile clasicilor marxism-leninis- 
mului, adică fotografiile lui Marx, En- 
ghels şi Lenin. Curioasă informaţia, 
dar şi mai curioasă a fost intervenţia 
prezentatorului, care a anunţat, cam 
bâlbâit, că acest produs cosmetic se 
numeşte “iu di coloni”. 

Ce o fi acest enigmatic IU? S-a 
dovedit că este... apă, iar interpreta- 
rea îi aparţine celui de la microfon, 
care a citit “iu” cuvântul franțuzesc 
“eau” — apă. 

Produsul cosmetic despre care 
era vorba se numeşte în franţuzeşte 
Eau de Cologne, iar denumirea lui 
românească este apă de colonie 
sau poate avea şi o denumire pre- 
scurtată — pur şi simplu colonie, cu 
accentul pe al doilea o. In vorbirea 
curentă circulă şi varianta odicolon, 
înregistrată, de altfel, şi în DEX, dar 
cu menţiunea respectivă — cuvânt 
popular; odicolon nu este o formă 
literară în limba română, dar este 
perfect literară în ruseşte, unde se 
scrie şi se pronunţă odecolon. 

Deci, enigmaticul “iu di coloni”, 
despre care ne relata radiopre- 
zentatorul, este o “apă de colonie”, 
adică “un lichid parfumat, fabricat din 
alcool şi uleiuri vegetale”. Denumirea 
lui provine de la oraşul numit în fran- 
ţuzeşte Cologne, dar care este, de 
fapt, nemţescul Köln — locul de origine 
al acestui tip de apă de toaletă. Dat 
fiind faptul că francezii au fost cei 
care au făcut-o cunoscută, tot ei au 
şi botezat-o în manieră franţuzească, 
numind-o Eau de Cologne. Denumi- 
rea este preluată şi adaptată de multe 
alte limbi, inclusiv de română, unde îşi 
păstrează accentul original — colonie. 

Acest cuvânt nu trebuie confun- 
dat cu omograful său — colonie, care 
are mai multe sensuri, destul de cu- 
noscute, cum ar fi: 1. Teritoriu ocupat 
şi administrat de o naţiune străină, şi 
care este dependent de aceasta pe 
plan politic, economic, cultural etc. 2. 


Colonie poate fi şi un grup compact 
de persoane, aşezat într-o ţară şi care 
provine din emigrare sau strămutare. 
3. Tot colonie se numeşte un grup de 
animale sau păsări din aceeaşi specie, 
care duc viaţa în comun — se vorbeşte 
despre colonii de lăstuni, colonii de 
pinguini sau alte animale; nu demult 
se relata despre o colonie numeroasă 
de bufniţe, care şi-au găsit adăpost în 
curtea unui ţăran din Ardeal. 

Cuvântul colonie a dat în limba 
română un derivat, mai puţin frecvent 
în vorbirea actuală la noi, dar care 
încă nu este un arhaism şi, deoarece 
apare în diverse scrieri, e bine să fie 
cunoscut. Este vorba de coloniale, 
care are sensul de “articole alimenta- 
re de băcănie (ceai, cafea etc.) prove- 
nite din ţări exotice (în trecut adesea 
din ţări coloniale)”. Cuvântul poate fi 
întâlnit şi în sintagmă — articole co- 
loniale sau mărfuri coloniale, prin 
care se înţeleg tot felul de produse 
mai mult sau mai puţin exotice, cum 
ar fi chiar şi lămâile, nemaivorbind de 
smochine, curmale, rodii sau vanilie, 
scorţişoară, cuişoare, chimen şi multe 
alte mirodenii, a căror patrie este de- 
parte de meleagurile noastre. 

Scriitorul Cezar Petrescu ne dă o 
idee despre aceste magazine speciali- 
zate în nuvela “Aranca, ştima lacurilor”, 
descriind cu umor imensele rezerve 
pe care le făcea avocatul dr. Silvestru 
Hotăran în vederea unei călătorii: “Incă 
nu părăsisem Clujul şi ne aflam blocaţi 
în maşină de o sută şi una de coşuri, 
pachete, pachețele, sticle, franzele, 
cornuri, flacoane, borcane şi cutii de 
conserve; lungi, late, dreptunghiulare, 
sferice, cilindrice, dodecaedrice şi încă 
de alte multe şi surprinzătoare forme, 
ignorate atât de geometria în spaţiu, 
cât şi de cea plană... Insă avocatul 
dr. juridic Silvestru Hotăran, luându-şi 
seama că tot nu şi-a completat colecţia, 
atinse cu mâna grăsună umărul şofe- 
rului, să oprească la al treilea Magazin 
de coloniale şi delicatese”. 

Ştia simpaticul şi pedantul per- 
sonaj de unde să-şi ia provizii şi nu 
este exclus că în pachetele şi pache- 
telele sale printre alte coloniale era 
şi colonie, adică Eau de Cologne, 
sau apă de colonie, lucru totdeauna 
trebuincios oricărui om civilizat. 

Dr. Alexei PALII 
Chişinău 


CAZURI DIFICILE 
DE VOCABULAR 


LITIGIOS, PARTE LITIGANTĂ. 
Deşi a trecut mai mult de un deceniu 
de când în Republica Moldova limba 
română a redevenit limbă oficială 
a justiţiei, utilizarea corectă a unor 
termeni juridici mai rămâne a fi o 
problemă. Un asemenea termen 
este adjectivul litigios, provenit din 
franţuzescul /itigieux, care la rândul 
său a evoluat din latinescul /itigiosus. 

Orice litigiu are două sau mai 
multe părţi implicate în el care, din 
greşeală, sunt numite de către unii 
specialişti părţi litigioase. Adevărul 
însă este că părţile implicate în litigiu 
nu pot fi litigioase, pentru că litigios în- 
seamnă “care este obiectul unui litigiu 
sau care este supus unei dezbateri în 
contradictoriu”. Aşa dar, e normal să 
spunem, bunăoară, problemă litigioa- 
să, teren litigios, bunuri litigioase etc., 
adică tot ceea ce constituie obiectul 
unui litigiu. 

Revenind la părţile implicate 
într-un litigiu, precizăm că ele se 
numesc părți litigante, dar nu părţi li- 
tigioase. De exemplu: Părţile litigante 
au ajuns la un consensus fără a apela 
la instanţa de judecată. 


CONCEDIU, A CONCEDIA. 
Potrivit normelor literare, verbul a 
concedia, ca şi etimonul său fran- 
ţuzesc congedier, înseamnă “a 
elibera pe cineva dintr-o funcţie, din 
serviciu”. 

Substantivul concediu, format 
probabil din verbul a concedia după 
modelul franţuzescului congé, are 
sensul de “interval de timp stabilit 
legal în care salariaţii sunt scutiţi de 
a presta munca, primind pe parcursul 
acestui timp remuneraţia cuvenită”. 

Asemănarea aspectului sonor 
al verbului a concedia şi a substanti- 
vului concediu şi legătura derivativă 
a acestor cuvinte presupune în mod 
normal şi o legătură semantică între 
ele, care ar forma un microsistem. 
Tocmai această legătură s-a şi reali- 
zat în conştiinţa vorbitorilor din Basa- 
rabia. Anume a celor din Basarabia, 
pentru că aici substantivul concediu 
a avut şi are până în prezent o frec- 
venţă normală, funcţionând ca în 
limba literară. Insă verbul a concedia 
a fost utilizat cu o frecvenţă incom- 
parabil mai scăzută, sensul acestuia 
fiind asociat de către mulţi vorbitori 
cu sensul substantivului concediu, 
sesizat ca un cuvânt deja “aşezat” 
în limbă. Acest fapt a făcut ca în uzul 
basarabean a concedia să fie folosit 
atât cu sensul de “a elibera pe cineva 
dintr-o funcţie, din serviciu”, cât şi cu 
sensul de “a acorda un concediu”. 
Or, pentru că norma limbii literare 
are caracter nu numai supradialectal, 
dar şi obligatoriu, vom recomanda să 
o respectăm şi să folosim verbul a 
concedia numai cu sensul de “a eli- 
bera dintr-o funcţie, din serviciu”. De 
exemplu: Mulţi pedagogi din Republi- 
ca Moldova n-au primit salariu de mai 
multe luni, de aceea au fost nevoiţi să 
se concedieze şi să-şi caute de lucru 
în alte părți. 


A FACE CUNOŞTINŢĂ, A LUA 
CUNOŞTINŢA. Vorbitorii din Republi- 
ca Moldova, spre deosebire de cei din 
Ţară, pot spune că au făcut cunoş- 
tinţă cu diverse acte, documente, cu 
proiecte de legi etc. şi, curios lucru, 
chiar cu o privelişte încântătoare cum 
ar fi cea de la Orheiul Vechi sau de 
la Mănăstirea Ţipova. Or norma lite- 

rară stabileşte că a face cunoştinţă 
înseamnă “a lega relaţii sociale cu o 
persoană”. Prin urmare, e corect să 
spunem, bunăoară, am făcut cunoş- 
tință cu o domnişoară, cu un profesor, 
cu un ministru, cu un artist, adică cu o 
persoană, dar nu cu un document, cu 
o carte sau, şi mai rău, cu o privelişte. 

Atunci însă când ne vom infor- 
ma asupra conţinutului unui docu- 
ment, al unei cărţi etc., vom spune am 
luat cunoştinţă de, dar nu am făcut 
cunoştinţă cu. 

In alte situaţii, când, de exem- 
plu, e vorba de un colţ de natură, deo 
localitate etc., vom spune cât se poa- 
te de simplu: am văzut Mănăstirea 
Căpriana, am văzut Codrii Orheiului 
etc. Dacă dorim ca limbajul nostru 
să fie plastic şi să exprime emoţii, 
încântare, vom spune bunăoară: am 
avut plăcerea să văd oraşul Sinaia, 
am fost încântat de Palatul Peleş, am 
admirat văile Oltului etc. 

Cuvântul cunoştinţă formează 
şi alte expresii cum ar fi a aduce la 
cunoştinţă cu sensul de “a informa”, 
în cunoştinţă de cauză cu sensul de 
“cunoscând bine ceva” ş.a. 


LUCRATIV. Foarte mulţi vor- 
bitori basarabeni folosesc cuvântul 
lucrativ cu sens impropriu, faptul 
fiind cauzat de influenţa limbii ruse 
(compară rus. e pa6oyem nopA0rke) şi 
de legătura aparentă de sens dintre 
adjectivul /ucrativ şi verbul a lucra. 
Astfel, cineva afirma într-o emisiune 
la radio că lucrătorii Bibliotecii Natio- 
nale vor sărbători (în acest an) ziua 
bibliotecarului în mod lucrativ, adică 
prin lucru, ca în celelalte zile. Locu- 
ţiunea adverbială în mod lucrativ se 
utilizează, de asemenea impropriu, 
şi cu sensul de “pe parcursul lucrului; 
în procesul lucrului”. De exemplu, 
deseori putem auzi că o problemă 
nu a fost abordată la şedinţă, dar va 
fi soluţionată în mod lucrativ. Curios 
e că o asemenea utilizare a expresiei 
a putut fi auzită şi la Televiziunea 
Naţională din Bucureşti, ceea ce e 
puţin probabil să fie o influenţă rusă. 

Or, potrivit normelor literare 
adjectivul lucrativ are alt sens decât 
cel arătat mai sus şi anume “care 
aduce câştig; profitabil, rentabil”. Prin 


urmare, acest cuvânt poate fi între- 
buinţat numai pe lângă substantive 
care numesc realităţi care pot aduce 
câştig. De exemplu, ar fi normal să 
spunem că ne-am înțeles asupra 
unor afaceri lucrative, că am realizat 
câteva acţiuni lucrative etc. 


TELEFON DE CONTACT. 
Acum zece ani, dacă intenţionam 
să dăm cuiva numărul nostru de 
telefon pentru a comunica ulterior, o 
spuneam simplu: notati numărul de 
telefon sau, şi mai simplu, notaţi te- 
lefonul. În ultimul timp, mai ales când 
e vorba de publicitate, o facem mai 
sofisticat zicând: telefonul de contact. 
Tot aşa zic şi ruşii: KOHMaKMHbIŬ 
menegpon. Probabil, şi într-un caz, 
şi în celălalt e o influenţă engleză. 
Observati: contact phone. In ordinea 
celor constatate mai sus ne întrebăm: 
ce ar arăta mai mult expresia telefon 
de contact decât cuvântul telefon? 
Sunt oare telefoane care nu ar fi de 
contact, care nu ar avea menirea 
să-i contacteze pe oameni? Nu sunt. 
Atunci de ce ne împovărăm limba cu 
o expresie pleonastică, ce nu spune 
nimic nou? 

Să fi trecut vreo trei ani de când 
am reuşit să ne debarasăm de o altă 
expresie, tot pleonastică, magazin 
comercial, şi iată că ne-am pomenit 
cu telefon de contact. Prin 1990 în- 
cepură să apară magazinele private. 
Pentru a le deosebi de magazinele 
statului, patronii (iar apoi toată lumea) 
le-au numit magazine comerciale, de 
parcă celelalte magazine nu erau... 
comerciale, adică aveau alt scop 
decât comerţul. Era normal să le 
numească magazine particulare sau 
magazine private. Au mai trecut câţi- 
va ani şi se pare că a cam dispărut 
expresia magazin comercial. Proba- 
bil, acum numărul unor asemenea 
magazine e prea mare şi expresia cu 
pricina nu mai poate avea o funcţie 
distinctivă. Sau poate patronii şi-au 
dat seama despre paradoxul expre- 
siei. Ar fi bine dacă s-ar întâmpla aşa 
şi cu telefon de contact. 


TERMEN. Foarte mulţi vorbitori 
nu ştiu că substantivul termen are 
două forme de plural şi de aceea 


15 


Limba Română 


folosesc în mod nepotrivit numai una 
dintre ele. Din păcate, asemenea gre- 
şeli se întâlnesc des chiar în presă. 
lată un exemplu, excerptat din “Flux”, 
13 octombrie 2000: “.. îndeplinirea 
graficului în termenii stabiliți va de- 
pinde nu numai de Rusia”. 

Vom explica acest caz pornind 
mai întâi de la faptul că substantivul 
cu pricina are, în linii mari, două sen- 
suri. Primul e de “interval de timp în 
care trebuie să se desfăşoare ceva”, 
iar al doilea e de “cuvânt utilizat în 
limbajul ştiinţific sau tehnic”. 

In cazul în care e vorba de un 
interval de timp, vom folosi forma ter- 
mene. Prin urmare, în enunţul de mai 
sus trebuia să se spună în termenele 
stabilite, dar nu în termenii stabiliţi. 
lată şi un exemplu de utilizare corectă 
a cuvântului: Termenele de achitare 
a datoriilor, prevăzute de contract, au 
expirat demult. 

In cazul în care e vorba de 
cuvinte speciale, utilizate în limbajul 
ştiinţific sau cel tehnic, vom folosi 
forma termeni. De exemplu: dicţionar 
de termeni juridici. 

Deci, să nu confundăm termene 
(interval de timp) cu termeni (cuvinte). 


„GRUP — GRUPURI, GRU- 
PA — GRUPE. Mulţi vorbitori se 
pomenesc într-o adevărată încurcă- 
tură când trebuie să aleagă dintre 
cuvintele grup (cu pluralul grupuri) 
şi grupă (cu pluralul grupe) pe cel 
potrivit în anumită situaţie. Bunăoară, 
cum ar fi corect, grup de studenţi sau 
grupă de studenți, grup de copaci sau 
grupă de copaci, grup de turişti sau 
grupă de turişti. 

Substantivul grup, potrivit nor- 
mei literare, are două sensuri: 1. An- 
samblu de obiecte (animale, plante, 
piese) de acelaşi fel. 2. Ansamblu de 
persoane reunite (în mod stabil sau 
temporar) pe baza unei comunităţi de 
interese, de concepții etc. 

Substantivul grupă, potrivit 
normei literare, înseamnă “colectiv re- 
strâns de oameni, organizat conform 
unor principii sau norme, în vederea 
desfăşurării unei activităţi”. 

După cum vedem, sensurile 
cuvintelor grup şi grupă, deşi sunt 
foarte apropiate, totuşi au şi unele 


deosebiri. În primul rând, cuvântul 
grup poate fi utilizat în toate cazu- 
rile, indiferent dacă vorbim despre 
obiecte, animale, plante sau oameni, 
pe când grupă se utilizează numai 
cu referire la oameni. In al doilea 
rând, cuvântul grup, cu referire la 
oameni, poate fi utilizat indiferent 
dacă ansamblul de persoane are 
caracter permanent sau temporar, pe 
când grupă se utilizează numai dacă 
ansamblul respectiv de persoane are 
caracter stabil, fiind organizat pentru 
mai mult timp pentru a desfăşura o 
activitate. 

Mai jos vom da şi câteva exem- 
ple de enunţuri cu utilizarea corectă 
a cuvintelor discutate: 

1. După intervenţia poliției de 
destinaţie specială, în piaţă mai rămă- 
seseră doar câteva grupuri răzlețe 
de studenți. 

2. Din cele cinci grupe de stu- 
denti, formate la facultatea de drept în 
ultimul an de studii, grupa a doua se 
deosebea efectiv prin tineri nespus de 
sârguincioşi, cu sentimentul patriotic 
foarte dezvoltat. 

3. Mai jos de mănăstire, la 
cotitura Nistrului, câteva grupuri de 
copaci îmbogățeau cromatica admi- 
rabilului peisaj de toamnă. 

4. Peste două luni de la semna- 
rea convenției în urbea noastră veniră 
câteva grupuri de turişti. 

Deşi norma stabileşte sensul 
cuvântului grup ca fiind “ansamblu 
de obiecte...”, totuşi pare mai puţin 
obişnuit să spunem, bunăoară, un 
grup de copaci, un grup de păsări, 
un grup de maşini etc. In asemenea 
cazuri ar fi mai potrivit să spunem 
un pâlc de copaci, un pâlc de păsări, 
un stol de păsări, câteva maşini etc. 

In afară de cele arătate, mai 
trebuie remarcat că în Basarabia 
cuvântul grupă mai este întrebuințat 
pentru a indica gradul de invaliditate 
a unei persoane (bunăoară, invalid 
de grupa a doua). E un model rusesc 
care trebuie combătut (confruntati: 
UuHeanud emopoŭ 2pynnbl). În ro- 
mâneşte e corect a se spune invalid 
de gradul cutare sau cutare, dar nu 
invalid de grupa cutare. Lucrurile 
sunt cât se poate de simple, pentru 
că exprimarea gradului de invaliditate 


De la grotesc la sublim 

se realizează prin cuvântul grad, dar 
nu prin cuvântul grupă. 

Cuvintele grup şi grupă se mai 
utilizează în anumite expresii termi- 
nologice, având şi alte sensuri, care 
nu prezintă interes în cazul de faţă. 


LICENŢĂ, A LICENŢIA, Ll- 
CENŢIAT. In ultimul timp licenţa ca 
autorizaţie oficială pentru anumite 
activităţi a devenit un fapt obişnuit. 
Pentru desfăşurarea activităţilor re- 
spective persoanelor fizice şi celor 
juridice li se eliberează licenţe. Toc- 
mai din această cauză foarte mulţi 
vorbitori folosesc verbul a licentia 
pentru a numi acţiunea de a elibera 
licenţe. Verbul românesc a licentia 
formează, împreună cu substantivele 
licenţă şi licenţiat, un microsistem şi 
ar trebui să însemne “a elibera cuiva 
o licenţă”. Insă potrivit normei literare, 
a licenţia înseamnă cu totul altceva şi 
anume “a concedia pe cineva dintr-un 
serviciu”. Deşi greşeala comisă de 
vorbitori este explicabilă, ea având 
ca temei chiar sistemul limbii, nu vom 
recomanda totuşi, pentru cazurile 
arătate mai sus, verbul a licentia, 
dar expresia verbală a elibera licențe 
(sau a acorda licenţe) şi cea substan- 
tivală eliberare de licenţe. lar verbul 
a licenţia îl vom folosi în cazurile în 
care o persoană este concediată 
dintr-o funcţie. 

Cineva s-ar putea întreba în 
mod legitim: de ce totuşi norma limbii 
literare române recomandă ca verbul 
a licenţia să se utilizeze cu sensul 
“a concedia dintr-o funcţie”, dar 
nu cu sensul “a elibera o licenţă”? 
Răspunsul pare a fi simplu: pentru 
că alcătuitorii dicţionarelor româneşti 
s-au condus, în cazul verbului a 
licentia, de normele limbii franceze, 
de unde a şi fost împrumutat cuvân- 
tul. lar pentru a cunoaşte lucrurile în 
profunzime, trebuie “să săpăm” la 
rădăcinile limbii franceze. De altfel, 
decalajul dintre uz şi normă, con- 
statat în cazul cuvântului a licenţia, 
există şi în limba franceză (în cazul 
verbului licencier). Deci, iată de unde 
vine problema. 

La cele arătate mai sus s-ar 
mai putea adăuga câteva detalii 
interesante în legătură cu originea 


cuvintelor examinate în cazul de 
faţă. Substantivul latinesc licentia 
însemna “îngăduinţă de a face ceva; 
libertate”. E interesant a se confrunta 
în acest sens adjectivul /icens şi ad- 
verbul licenter, ambele însemnând 
“liber”. 

Din latină cuvântul licentia a 
fost moştenit în franceză în forma 
licence cu sensul iniţial de “permisi- 
une excepţională”, iar din franceză a 
fost împrumutat în română în forma 
licență cu mai multe sensuri evolu- 
ate dintre care, în cazul de faţă, ne 
interesează în special sensul “auto- 
rizaţie eliberată de anumite organe 
competente pentru desfăşurarea 
unor activităţi”. Astfel, observăm că în 
toate cele trei limbi (latină, franceză şi 
română) cuvântul exprimă ideea de 
permisiune, libertate. 

In română cuvântul licență a dat 
derivatul licenţiat după cum în fran- 
ceză licence a dat licencié, ambele 
însemnând “persoană care a obținut 
o licenţă de activitate la absolvirea 
studiilor superioare”. 

Concluzionând consideraţiile 
de mai sus asupra verbului a licentia, 
observăm că sensul de “a elibera o 
licenţă”, atestat în uz, şi sensul de “a 
concedia dintr-o funcţie”, recomandat 
de normă, au totuşi o legătură, am- 
bele exprimând ideea de a da liber- 
tate, permisiune. De aceea se poate 
presupune că în cazul în care uzul va 
presa în continuare asupra normei, 
într-un viitor nu prea îndepărtat norma 
“va ceda poziţiile”, acceptând sensul 
atestat în uz. 


MAJOR, MAJORA, MAJO- 
RAT. Deşi specialiştii în materie au 
semnalat utilizarea greşită a cuvân- 
tului major, acesta continuă să se 
întâlnească des în vorbire în expresii 
de tipul prețuri majore, salarii majore, 
impozite majore etc. 

Adjectivul major are mai multe 
sensuri, însă nici unul dintre ele nu 
se potriveşte cu substantivele de 
tipul preţ, salariu etc. De exemplu, 
primul sens se referă numai la oa- 
meni şi înseamnă “care a atins vârsta 
majoratului”. Adică, se poate spune, 
bunăoară, că un tânăr este major şi 
poate fi înrolat în armată. Evident, în 

acest sens un preţ sau un salariu nu 
poate fi major. 

Al doilea sens înseamnă “foarte 
important, principal”. Prin urmare, în 
acest sens am putea spune că la o 
conferinţă au fost luate în dezbatere 
câteva teme majore, că a fost soluţi- 
onată o problemă majoră etc. Şi aici 
se vede clar că un preţ sau un salariu 
nu poate fi major. 

Adjectivul major se mai utili- 
zează ca termen muzical în expresii 
de tipul gamă majoră, mod major, 
precum şi ca termen militar în sintag- 
mele sergent major, plutonier major, 
locotenent major. 

Din cele arătate mai sus ne 
convingem, o dată în plus, că un 
salariu sau un preţ nu poate fi major. 
De ce atunci multe persoane vorbesc 
totuşi de preţuri şi salarii majore? 
Răspunsul nu este greu de găsit 
dacă ne gândim că adjectivul major 
se aseamănă mult la aspectul sonor 
cu verbul a majora, care înseamnă “a 
mări”. Dacă executăm o simplă ope- 
raţie logică, înţelegem că dacă mărim 
preţurile (sau salariile), putem vorbi 
despre preţuri (sau salarii) mărite, iar 
dacă majorăm prețurile (sau salariile), 
vom vorbi despre prețuri (sau salarii) 
majorate, dar nu majore. lată, deci, 
că am găsit şi cauza greşeli. 

Tot aici mai este cazul să atra- 
gem atenţia vorbitorilor pentru a nu 
confunda participiul (adjectivizat) 
majorat, care înseamnă “mărit”, cu 
substantivul majorat, care înseamnă 
“vârstă la care o persoană obţine 
capacitatea deplină de exerciţiu”. 


A REALIZA, REALIZATOR. 
Acum şase ani atrăgeam atenţia 
vorbitorilor, după ce o făcuse şi alţi 
specialişti, asupra utilizării inadecvate 
a cuvântului a realiza. Din păcate, 
situaţia nu s-a prea schimbat până 
în prezent. Verbul cu pricina se mai 
utilizează cu sensul “a vinde” atât în 
limbajul oral, cât şi în cel scris, mai 
ales în presă. lată un exemplu auzit 
la postul naţional de radio din gura 
reporterului Elena Zlati: “Au fost 
realizate 6 obiecte ale patrimoniului 
de stat”. 

Repetăm că a realiza, potrivit 
normelor literare, înseamnă “a face 


să fie real”, dar nu “a vinde”. Se poate 
spune a realiza un scop, a realiza un 
vis, a realiza o idee, pentru că scopul, 
visul, ideea, dacă nu sunt realizate, 
pot fi nişte ficțiuni, adică ireale. Dacă 
le realizăm, ele devin fapte... reale. 
Insă mărfurile, obiectele, patrimoniul 
etc. nu pot fi realizate, pentru că ele 
sunt reale prin esenţa lor. lar reali- 
zator înseamnă, la rândul său, “acel 
care realizează ceva”. De exemplu, 
realizatorul unui proiect, realizatorul 
unei emisiuni etc. 

Dar ce vor totuşi să spună acei 
care zic că au realizat mărfuri, obiecte 
şi a.m.d.? Evident, ei vor să spună că 
le-au... vândut. Exact aşa trebuie să 
spună, pentru că mărfurile se vând 
sau se desfac. lar persoanele care 
vând mărfuri se numesc vânzători, 
dar nu realizatori. In cazul exemplu- 
lui de mai sus s-ar mai putea spune 
că obiectele au fost înstrăinate sau 
privatizate. 

Dar cum s-a întâmplat că verbul 
a realiza s-a pomenit cu sensul de 
“a vinde”, iar realizator cu sensul de 
“vânzător”? Răspunsul e simplu: în 
limba rusă peanuzoeamb înseamnă 
“a vinde”, iar peanusamop înseamnă 
“vânzător”. 

Atât rusescul peanu3oeame, cât 
şi românesscul a realiza, provin din 
franţuzescul realiser care, în afară de 
alte sensuri, mai înseamnă şi “a face 
o sumă de bani în urma desfacerii 
unor mărfuri”. Tocmai acest sens ruşii 
l-au interpretat în mod eronat, înțele- 
gând greşit că se realizează mărfu- 
rile, dar nu banii. lar modelul rusesc 
a fost preluat şi de unii basarabeni 
care au ajuns să realizeze porumb, 
case, haine etc. Evident că această 
metamorfoză a suportat-o şi cuvântul 
realizator, care în limbajul uzual din 
Basarabia îl înlocuieşte pe vânzător. 

In concluzie mai subliniem o 
dată că mărfurile se vând, se desfac, 
dar nu se realizează, iar persoanele 
care vând mărfuri se numesc vânză- 
tori, dar nu realizatori. 

TEHNICI NARATIVE 
IN ROMANUL 

DE ANALIZA 
PSIHOLOGICA: 
SUGESTII METODICE 


Interpretarea romanului de tip 
modern, care, după o formulă lansată 
de Jean Ricardou, nu mai este scri- 
itura unei aventuri, ci aventura unei 
scriituri, necesită soluţionarea unui 
şir de probleme, ce vizează, în primul 
rând, modul de prezentare a istoriei 
(fabulei), printre acestea înscriindu- 
se şi cea a tehnicilor narative. 

Predarea / studierea temei 
“Tehnici narative în roman” (clasele 
de liceu), la rândul ei, presupune 
realizarea unor obiective legate de 
diversitatea tehnicilor narative; de 
modul în care tipul de roman (clasic, 
de analiză, autobiografic) determină 
utilizarea unor tehnici anume; de ro- 
lul pe care îl joacă o tehnică ori alta 
în realizarea construcţiei epice şi în 
transmiterea mesajului; de formula 
estetică promovată de scriitor, graţie 
originalității gândirii sale. 

Analizând caracteristicile roma- 
nului proustian, C. Petrescu îşi expri- 
ma concepţia sa asupra romanului 


de tip modern, care depăşeşte limi- 
tele tehnicilor artistice vechi. Scriitorul 
considera autenticitatea una dintre 
condiţiile esenţiale ale originalității, şi 
cu această ocazie sublinia: “Ca să evit 
arbitrariul de-a pătrunde că ghicesc ce 
se întâmplă în sufletele oamenilor nu e 
decât o singură soluţie: să nu descriu 
decât ceea ce văd, ceea ce aud, ceea 
ce înregistrează simţurile mele, ceea 
ce gândesc eu. Asta-i singura realita- 
te, pe care o pot povesti. Dar aceasta-i 
realitatea conştiinţei mele, conţinutul 
meu psihologic. Din mine însumi nu 
pot ieşi. Eu nu pot vorbi onest decât 
la persoana l”. 

Astfel, după C. Petrescu, noua 
structură a romanului include urmă- 
toarele trăsături definitorii (tehnici de 
creaţie): 

1. aşezarea eului în centrul pre- 
ocupărilor sale (relatarea la persoana 
I), care structurează discursul prin 
intermediul subiectivităţii şi permite 
anexarea unui nou teritoriu roma- 
nesc: psihicul uman (conştientul şi 
inconştientul); 

2. lanţul subiectiv şi spontan, 
nedirijat al unor amintiri involuntare, 
colorate afectiv (memoria involun- 
tară); 

3. unitatea de perspectivă (în- 
mulţirea unghiurilor de vedere: ace- 
laşi fenomen e privit din perspectiva 
câtorva naratori); 

4. funcțiunea timpului: în conşti- 
inţa prezentului, în fluxul conştiinţei, 
în acea curgere de gânduri intră şi 
amintirile (fluxul conştiinţei); 

5. realitatea conştiinţei ca unică 
realitate: “nu putem cunoaşte nimic 
absolut decât răsfrângându-ne în noi 
înşine” (introspecţția şi monologul 
interior). 

Propunându-şi deci să descifre- 
ze împreună cu elevii tehnicile narati- 
ve în romanul de analiză psihologică 
al lui C. Petrescu (ori al altui scriitor), 
profesorul le va demonstra acestora, 
în primul rând, că epoca modernă 
înseamnă o revizuire a romanului 
şi a tehnicilor sale, specia dobân- 
dind tot mai multe virtuţi estetice, 
transformându-se într-un laborator 
al naraţiunii, că vechiul pact dintre 
cititor şi autorul de tip balzacian nu 
mai corespunde exigenţelor nici une- 
ia dintre părţi, şi că neîncrederea se 

insinuează între parteneri astfel încât 
convențiile realiste nu pot fi menţinu- 
te. Această stare de lucruri impune 
aplicarea în cadrul studierii temei date 
a unor strategii, soluţii metodice, apte 
să contribuie la însuşirea creativă a 
tehnicilor narative şi, în rezultat, a 
formulei estetice a romanului modern. 

In cele ce urmează propunem 
câteva sugestii metodice privind in- 
terpretarea romanului Ultima noapte 
de dragoste, întâia noapte de răz- 
boi de C. Petrescu din perspectiva 
tehnicilor ce-l caracterizează. 

Abordarea temei în cauză ne- 
cesită rezolvarea, la diferite etape 
de activitate, a mai multor obiective. 
Iniţial, vor fi actualizate cunoștințe- 
le elevilor referitoare la trăsăturile 
caracteristice romanului de analiză 
psihologică, scoţându-se în evidenţă 
acelea care vizează: 

— autorul: a) îşi propune “să 
absoarbă lumea din interiorul con- 
ştiinţei”; 

b) descoperă limitele condiţiei 
umane; 

c) are o perspectivă limitată şi 
subiectivă; 

— opera: a) personajul-narator 
înlocuieşte naratorul omniscient, 
ceea ce potenţează drama de con- 
ştiinţă, îi conferă autenticitate; 

b) principiile cauzalităţii şi coe- 
renţei nu mai sunt respectate (crono- 
logia este înlocuită cu acronia); 

c) sunt alese evenimente din 
planul conştiinţei, iar din exterior sunt 
preferate faptele banale, lipsite de 
semnificaţii majore; 

- cititorul: a) se identifică cu 
personajul-narator, alături de care 
investighează interioritatea aflată în 
centrul atenţiei; 

b) are acces la intimitatea per- 
sonajului-narator. 

Tehnicile narative din romanul 
modern tip camilpetrescian vor putea 
fi mai uşor înţelese, dacă, în prealabil, 
elevii vor fi antrenați în rezolvarea 
următorului test: 

Selectaţi din enumeraţiile de 
mai jos şi încercuiți tehnicile narative, 
care, după părerea voastră, sunt pre- 
zente în romanul Ultima noapte de 
dragoste, întâia noapte de război: 

a) memoria involuntară 


monologul interior 


) 

) fluxul conştiinţei 

) 

) relatarea la persoana | 


) digresiunea lirică 
discursul retoric 
rezumatul 


I) relatarea tip colaj de docu- 
mente 
m) narațiunea cu atribute ese- 
istice. 


Menţionăm că prin încercări şi 
erori selective, elevii vor construi şi 
vor reconstrui modele ale situaţiei de 
problemă în cauză. Asemenea mode- 
le ce anticipează analiza propriu-zisă 
sunt generatoare de discuţii şi utile 
pentru actul receptării, întrucât aler- 
tează şi dezvoltă posibilităţile recep- 
tive ale elevilor. După confruntarea 
rezultatelor muncii (individuale ori în 
grup) privind testul dat, un moment al 
activităţii (pot fi rezervate chiar două 
ore) se consacră analizei tehnicilor 
narative utilizate de C.Petrescu, a ro- 
lului acestora în realizarea construc- 
tiei epice, în transmiterea mesajului 
operei. Poate fi propus, de exemplu, 
pentru analiza tehnicii narative — 
relatarea la persoana | — următorul 
fragment însoţit de câteva sarcini: 

[...] In cele trei zile, cât am stat 
la Odobeşti, am fost ca şi bolnav, cu 
toate că păream uneori de o veselie 
excesivă. Sunt cazuri când experții, 
într-un tablou vechi, după diferite 
spălături, descoperă sub un peisaj 
banal, o madonă de vreun mare 
pictor al Renaşterii. Printr-o ironie 
dureroasă, eu descopeream acum, 
treptat, sub o madonă crezută au- 
tentică, originalul: un peisaj şi un cap 
străin şi vulgar. Ei doi, oricum se for- 
mau grupurile, erau nedespărţiţi. De 
altfel, erau şi cei care îşi impuneau 
cu autoritate parcă acceptată de 
toţi, iniţiativele. Vizite în împrejurări, 
plimbări, sporturi şi jocuri în vie. Ba 
de multe ori, dispăreau singuri şi se 
făceau aşteptaţi. Aşa, a doua zi, au 
venit la masă după ce toată lumea 
se aşezase. Se ştia că numai pe ei îi 
aşteptam, deci situaţia mea era din- 
tre cele mai ridicule, căci întârzierea 

lor deşi nu era poate din pricină că 
se găseau amândoi ascunşi în vreo 
cameră, se preta totuşi la cele mai 
dezagreabile sugestii. li rezervasem 
locul din dreapta mea, dar m-a depri- 
mat că nimeni n-a ocupat locul care 
trebuia să fie in dreapta ei... Era 
un fel de oficializare a situaţiei care 
îmi înnegrea sufletul. Mă întrebam 
dacă ea nu-şi dă seama de această 
realitate, dacă nu simte piedestalul 
de ridicul pe care mă suia... Când 
au venit (ea foarte afectată şi surâ- 
zătoare), priviţi cu capetele întoarse 
de către toată lumea, a ţinut să mă 
mângâie pe obraji. Nu ştiu dacă 
a făcut-o numai pentru că se ştia 
vinovată, sau dacă logica ei nu a 
vrut cumva să creeze şi un soi de 
echilibru cu mângâierile pe care le 
distribuise... 


Determinaţi pe baza frag- 
mentului propus dacă personajul 
narator: 

— deţine toate informaţiile; 

— este martor al acţiunii; 

— îndeplineşte funcţia de auto- 
prezentare; 

— dirijează procesul enunţării; 

— este un narator creditabil! ori 
necreditabil?. 


În concluzie elevii vor menţiona 
că prin relatarea la persoana | ca 
tehnică de creaţie: 

— naratorul devine personajul 
acţiunii; 

— se realizează fapte în care 
naratorul este implicat ca protagonist; 

— se oferă o perspectivă subiec- 
tivă şi limitată ca informaţie asupra 
celor relatate; 

— se creează impresia de au- 
tenticitate; 

— personajul îndeplineşte func- 
ţia de autoprezentare, dirijează 
procesul enunţării şi este un narator 
necreditabil. 

Din fragmentul ce urmează 
vor fi relevate si analizate mai multe 
tehnici narative: memoria involuntară, 
fluxul memoriei şi introspecţia. Ca ac- 
tivitate în grup, desfăşurată în cadrul 
lecţiei, se dau următoarele sarcini 
(propunem în spaţiul din dreapta 
paginii şi câteva soluţii): 

Simțeam că nu voi mai apuca 


ziua de mâine. Dacă aş putea să 
mă întorc, şi simţeam, material, că 
drumul vieţii mele o ia acum pe o 
perspectivă de judecăţi, ecouri de 
gazetă, ocnă. Că de pe acum nu mai 
sunt ce am fost. Dacă nu mă întorc 
însă, înnebunesc. Tot ce era în mine 
căpătase o viaţă exasperată, ca 
şi când un virus puternic rupsese 
țesuturi abia refăcute, îmi gonea 
sângele din organ în organ şi-l izbea 
în creier, ca un puhoi în mal. Tot ce 
fusese fericire, culoare şi lumină în- 
duioşată în trecutul iubirii mele, acum 
deveneau motive de furie. Gândul 
că am “marşat” (vorba colonelului) 
făcea să-mi fiarbă mai mult sângele. 
Din trecut îmi veneau unele peste 
altele, ca peisaje si momente diver- 
se suprapuse în film, fragmente de 
scene, când eram nebun de fericire 
si încredere. Avusesem îndoieli, care 
erau urmate şi anulate de scene ve- 
rificatoare oarecum. De atâtea ori în 
trecut avusesem bănuiala că eram 
înşelat, interpretând o serie de gesturi 
şi momente într-un anumit sens. Dar 
privind astfel punctul de plecare, seria 
avea alt sens. Era pe atunci un joc 
de alb şi negru. O foaie era împărțită 
în romburi alăturate, albe şi negre. 
Uneori, când priveai, aveai impresia 
că sunt cuburi pline, cu muchiile spre 
tine, dar alteori, aceleaşi romburi erau 
goluri cu muchii adâncite. Lucruri pe 
care le interpretasem într-un fel, le 
înțelegeam acum altfel. Când n-a vrut 
să plece la ţară, când a vrut mai ales 
să vie de la ţară, deşi el era acolo (eu 
am crezut atunci că o plictiseau toţi şi 
că vrea să fim noi amândoi, acasă, iar 
acum înţeleg că probabil era gelos şi 
că se certase cu el), când mergeam 
la teatru, când nu şi-a mai vorbit cu 
Anişoara, când mi se dădea şi când 
nu mi se dădea. Pentru tot trecutul 
acesta, aş fi vrut acum o explicaţie 
care să răsucească totul, o răfuială 
înnebunitoare. 

[...] Ah, mascarada când 
sărbătorisem doi ani de la căsă- 
toria noastră. Invitasem la Flora, 
care era pe atunci cel mai căutat 
restaurant de petreceri, peste do- 
uăzeci de prieteni, perechi tinere, 
care duceau viaţă “mondenă”, de 
asemeni şi câţiva colegi şi fete care 
erau încă liberi. Eram fericit ca un 

copil. l-am făcut ei dar un inel de 
preţ, masa era încărcată cu flori şi 
cristaluri, s-a băut şampanie până 
în zorii zilei. Toţi mă priveau cu 
duioşie şi oarecare invidie. Ah, aş 
vrea să cadă o stâncă din peretele 
ăsta al defileului, să mă strivească, 
pentru că, desigur, se vorbea de pe 
atunci de amorul nevesti-mi, pentru 


că, radios şi înduioşat, jucam un rol 
nesfârşit ridicul. Va trebui să alerg în 
noapte până or plesni caii, dar să-i 
găsesc culcaţi, alături pe sofa şi să 
mă răfuiesc cu ei. 


Procesul receptării treptate con- 
tinuă cu analiza monologului interior 
ca tehnică narativă (el poate servi în 


SARCINI 

1. Determinaţi motivul care de- 
clanşează fluxul memoriei perso- 
najului-narator. 

2. Relevaţi elementele de limbaj 
care accentuează ieşirea perso- 
najului-narator din timpul real şi 
intrarea acestuia într-un timp su- 
biectiv (al amintirilor). 

3. Care sunt efectele, consecințe- 
le relatării de către personajul-na- 
rator a unor întâmplări, evenimente 
trecute? Pronunţaţi-vă asupra celor 
doua ipostaze ale personajului Şte- 
fan Gheorghidiu (Şt. Gheorghidiu 
— atunci (ieri) şi Şt. Gheorghidiu 
— acum (azi)), precum şi a stărilor 
trăite de el. 

4. Formulaţi o concluzie cu privire 
la rolul pe care îl joacă memoria 
involuntară, fluxul memoriei şi in- 
trospecţia ca tehnici narative. 


SOLUŢII 


1. Vorba colonelului ( “Gândul că am 
marşat (vorba colonelului) făcea să-mi 
fiarbă...” 

2. a) adverbele de timp cu sens opus: 
acum-atunci 

azi-ieri 
b) prezenţa verbelor la prezent-trecut; ş.a. 


3. Ştefan Gheorghidiu 

azi: 

“nu mai sunt ce am fost” 

“tot ce era în mine căpătase o viaţă 
exasperată, ca şi când un virus puternic 
rupsese ţesuturi abia refăcute...” ş.a. 

ieri: 

“era pe atunci un joc de alb şi negru” 

“tot ce fusese fericire, culoare şi lumină 
înduioşată în trecutul iubirii mele...” ş.a. 

4. Fluxul memoriei şi memoria invo- 
luntară: 

— instaurează în textul narativ necon- 
cordanţa între timpul real al desfăşurării 
evenimentelor şi cronologia lineară 
(ideală) a lor; 

— contribuie la dilatarea timpului real; 
prin evocarea ulterioară a unui 
eveniment anterior faţă de punctul în 
care ne aflăm al istoriei, se completea- 
ză perspectiva asupra unui personaj, 
eveniment etc.; 

— permite nararea în planuri paralele; 
explicări, rememorări. 

Prin introspectie personajul îşi son- 
dează stările sufleteşti până la nuanţe 
infinitezimale. 


alte cazuri şi ca procedeu literar). In 
acest scop, elevii sunt solicitaţi să 
discute, după o activitate individuală, 
în perechi ori în grup, pe marginea 
sarcinilor ce însoțesc fragmentul de 
mai jos: 

[...] - Dumneata nu eşti din 
Bucureşti? Ei, atunci trebuie să-l 
cunoşti... Stai, că-ţi spun numele 


acum... aşa, Grigoriade mi-a spus 
că-l cheamă. 

Cred că n-am mai avut o pi- 
cătură de sânge în obraz. Parcă tot 
sufletul îmi plecase spre capătul lumii. 
Colonelul n-a observat, pentru că 
eram în întuneric. L-am văzut trăgând 
din ţigară, în para roşiatică, aşa ca şi 
când în clipa asta nu se întâmplase 

una dintre cele mai mari catastrofe 
cu putinţă... Am întârziat răspunsul, 
căci nu puteam scoate o vorbă. şi pe 
urmă, ca un animal sfârşit: 

— Un domn tânăr? de vreo trei- 
zeci de ani? nu? 

— Da... cam aşa. 

ŞI, lipsit de respiraţie, clătinân- 
du-mi-se tot sufletul: 

— Cu ochii mari, mustata mică, 
neagră? = 

— Ei, ăla e... Imi închipuiam eu 
că-l cunoşti. 

Da... era amantul nevestei 
mele. Mi-am spus că, dacă nu voi 
avea calmul desăvârşit, nu voi putea 
afla nimic din ceea ce mă înnebunea 
să aflu, nici un amănunt nou, care 
să-mi dea satisfacția monstruoasă a 
certitudinii. Am făcut o sforțare dârză 
să mă înfrâng şi, cu o notă mai sus 
poate, mi-am cântat totuşi rolul: 

— II cunosc... Nu e ziarist pro- 
priu-ziS... E un fel de cronicar mon- 
den... Dar are legături frumoase. Ce 
caută la Câmpulung? 

Colonelul era mereu tihnit şi 
familiar, ca şi când n-ar fi observat 
că în loc de călătorul cu care pornise 
la drum, avea acum alături un strigoi. 

— Nu ştiu... dar... l-am mai în- 
tâlnit şi altă dată. 

Am întrebat în continuare, cu 
buze arse: 

— Stă atunci toată vara la Câm- 
pulung? 

— Nu cred... mi-a spus că n-are 
pe nimeni (că a luat masa cu mine 
la restaurant...), dar pare că l-am 
mai văzut şi altă dată. Vine aşa, câte 
două-trei zile, şi pleacă. 

“Spune... spune tot! îmi ziceam 
în gând. Dă-mi pe gât tot paharul de 
otravă până la fund, până la drojdie, 
Îl şi simt în sânge.” 

— După câte am mirosit eu... 
trebuie să fie vreo femeie la mijloc. 

Eram singur, în gol, atârnat ca 
şi când îmi căzuse o scară de sub 
picioare. 

1. Recunoaşteţi în secvențele 
monologate verbele dicendi. 

2. Determinaţi modalitatea prin 
care este introdus monologul interior 
în text. 

3. Determinaţi ce consecinţe au 
asupra personajului-narator informa- 
tiile obţinute din dialog. 


4. Pronunţaţi-vă asupra eveni- 
mentelor-revelaţie pentru personajul 
Şt. Gheorghidiu şi asupra tehnicii 
narative prin care sunt introduse ele. 

5. Determinaţi punctul de ve- 
dere al personajului-narator asupra 
celor enunțate. 

Pentru a facilita activitatea 
elevilor, profesorul le poate oferi ur- 
mătoarele repere teoretice (acestea 
vor servi şi în calitate de concluzii): 

In romanul de analiză psiho- 
logică, când acesta are ca tehnică 
narativă monologul interior: 

- Informaţiile neutre pentru 
dialog sunt semnificative pentru mo- 
nologul interior; 

— Perspectiva narativă (punctul 
de vedere) este unitară, pentru că 
aparţine aceluiaşi personaj; 

— Monologul se înregistrează 
în naraţiune simultan cu experienţa 
trăită de personaj; 

— Personajul trăieşte evenimen- 
te-revelaţie; 

— Distincția personaj-narator 
există prin distanţa temporală dintre 
un eu în prezentul enunţării şi un eu 
în planul evenimentelor trăite. 

Forme de monolog: 

— Intervenţia (inserarea opiniei 
proprii într-un dialog ori într-un alt 
monolog); 

— Relatarea (expunerea suc- 
cintă şi coerentă a unui punct de 
vedere); 

— Povestirea orală (asigură in- 
formarea şi posibilitatea de evaluare 
a receptării). 

In urma sugestiilor metodice 
propuse pe parcurs subliniem că, 
în perspectivă didactică modernă, 
sarcinile menţionate se rezolvă 
prin participarea activă a elevilor la 
analiză. Rolul profesorului de litera- 
tură este de a stabili judicios serii de 
sarcini-problemă mai mici, care să 
cuprindă obiectivele de referinţă ale 
receptării, să organizeze şi să îndru- 
meze activitatea de descoperire a 
elevilor, să conducă dialogul prin care 
se confruntă rezultatele cercetării, să 
precizeze şi să nuanţeze observaţiile 
sau să sugereze anumite puncte de 
vedere în cadrul comentariului. 


Pro didactica 

ÎNVĂŢAREA CITITULUI: 
ELEMENTE 
DE AUTOCONTROL 


O particularitate a metodei fone- 
tice, analitico-sintetice o constituie 
legătura strânsă între activitatea de 
învăţare a cititului şi a scrisului. Intre 
aceste activităţi există numeroase 
note comune, numeroase acţiuni care 
se sprijină reciproc. De aceea, cititul 
şi scrisul se învaţă simultan, într-o 
unitate indisolubilă. Din motive de or- 
din didactic, pentru a putea evidenția 
mai pregnant ceea ce are specific 
fiecare dintre aceste instrumente 
ale muncii intelectuale în procesul 
de predare-învăţare, le vom trata în 
continuare separat, subliniind însă 
ceea ce este comun în acest proces. 


k*k kk 


Insuşirea cititului este un proces 
complex, îndelungat, care parcurge, 
în linii mari, două etape: a) învăţarea 
tehnicii, a mecanismului propriu-zis al 
cititului şi b) învăţarea instrumentelor 
muncii cu cartea, altfel spus, fami- 
liarizarea elevilor cu capacitatea de 
a se orienta într-un text, de a-l folosi 
în mod independent, ca mijloc de 
informare şi formare. Cititul devine 


operaţional atunci când el constituie 
“o metodă de lucru care să-i facă (pe 
elevi — |.Ş.) în stare să-şi completeze 
singuri instruirea elementară pe care 
au primit-o în şcoală”?. 

In clasa întâi, elevii parcurg 
doar o parte din prima etapă a 
acestui proces, care este decisivă în 
drumul pe care-l fac pentru ca cititul 
să devină un mijloc de autoinstrui- 
re. Ceea ce se realizează în clasa 
| este “alfabetizarea” propriu-zisă, 
familiarizarea elevilor cu sunetele şi 
literele corespunzătoare, citirea sila- 
belor, a cuvintelor, a propoziţiilor şi a 
unor texte închegate de dimensiuni 
reduse. Aceasta nu înseamnă însă 
că, în clasa întâi, cititul se rezumă 
doar la aspectele lui exterioare, fără 
o participare intelectuală, fără a se 
urmări semnificaţia mesajelor citite, 
oricât de simple ar fi ele. Prin urmare, 
învăţarea cititului în clasa | are atât 
valenţe instrumentale, cât şi informa- 
tive şi formativ-educative. 

In cele ce urmează vom aborda 
unele aspecte de ordin metodologic, 
legate de însuşirea tehnicii cititului, 
adică de parcurgerea primei etape 
în învăţarea acestui instrument al 
activităţii intelectuale, de cunoaştere. 


1. COMPONENTELE DEPRINDERII 
CITITULUI 


Cititul este constituit din câteva 
componente, a căror cunoaştere 
constituie un mijloc de a asigura ca- 
racterul conştient al învăţării acestei 
deprinderi. Orice deprindere este, la 
originea ei, o activitate conştientă. Pen- 
tru a asigura conştientizarea necesară, 
trebuie pornit de la componentele de- 
prinderii respective, care, prin exerciţii 
sistematice, se vor automatiza, adică 
se vor transforma în deprinderi. 

Prin actul cititului se realizează 
transpunerea unor structuri grafice 
în structuri sonore şi mintale, trans- 
punere care este legată, totdeauna, 
de o semnificaţie: cuvântul, propoziţia 
sunt purtătoare de informaţii. Cititorul 
are de făcut, în acelaşi timp, o muncă 
întreită: să recunoască literele din 
care se compune cuvântul scris, să 
transpună rezultatul, fie cu voce tare, 
fie în gând, în limbajul sonor (deoa- 
rece cu toată răspândirea actuală 
a scrierii, limbajul sonor primează 

asupra celui scris), şi, în sfârşit, să 
substituie în minte cuvântului sonor 
conceptul corespunzător (Al. Graur). 
Prin urmare, cititul ca deprindere are 
la bază o serie de componente, a că- 
ror cunoaştere este absolut necesară. 
Numai însuşirea, în mod conştient, a 
acestor componente în succesiunea 
lor firească poate asigura învăţarea 
corectă a tehnicii cititului. 

O primă componentă o con- 
stituie recunoaşterea literelor. Rea- 
lizând actul cititului, copilul trebuie 
să perceapă mai întâi literele după 
forma şi orientarea lor, precum şi locul 
fiecăreia în cuvânt, fiind ştiut că orice 
schimbare a locului acestora sau orice 
omitere schimbă însuşi cuvântul. Re- 
cunoaşterea literei este asociată cu 
sunetul. Litera, luată separat, nu are 
nici o semnificaţie, iar cuvântul care 
are o semnificaţie nu poate constitui 
pentru copiii începători în ale cititului 
unitatea optică sau câmpul vizual de 
citire, adică ei nu pot cuprinde în acest 
câmp un cuvânt întreg. De aceea se 
recurge la silabă, care, chiar dacă nu 
are o semnificaţie, uşurează trecerea 
pragului spre citirea cuvintelor. Unirea 
literelor în silabe şi realizarea câmpului 
de citire de o silabă reprezintă o altă 
componentă a deprinderii cititului. In 
decursul acestui act, elevii vor realiza 
apoi trecerea pragului de la silabă 
la cuvânt, ceea ce constituie o com- 
ponentă pe cât de dificilă pentru elevi, 
pe atât de necesară. Această com- 
ponentă îi apropie pe elevi de citirea 
cuvintelor, citire care, oricât de lentă 
este la început, prin reveniri succesive, 
asigură în cele din urmă înţelegerea 
conţinutului semantic al cuvintelor. 
Actul cititului presupune şi capacita- 
tea de a citi propoziţii şi — în cele din 
urmă — texte închegate. Pentru micii 
cititori, stabilirea locului fiecărui cuvânt 
în propoziţie sau frază şi înţelegerea 
sensului acestora reprezintă o activita- 
te complexă şi dificilă, care constituie 
— în acelaşi timp — componente ale 
actului cititului. 

Cunoaşterea acestor com- 
ponente de către învăţător este 
necesară, întrucât fiecare din ele 
urmează să fie însuşită de către elevi 
în vederea înţelegerii tehnicii cititului. 
Cunoaşterea şi exersarea lor asigu- 
ră conştientizarea actului cititului, 
activizarea operaţiilor intelectuale, 
posibilităţi sigure de interiorizare, 


precum şi un câmp larg de transfer. 
Această optică înlătură opinia că actul 
citirii şi scrierii s-ar rezuma numai la 
recunoaşterea şi executarea în scris 
a literelor, deci la o simplă descifrare 
şi redare a lor. Numai cunoaşterea 
tuturor acţiunilor care concură la re- 
alizarea cititului, mai ales înţelegerea 
sensului celor citite, face ca această 
deprindere să devină cu adevărat un 
mijloc de autoinstruire pentru elevi. 

Tocmai de aceea este necesară 
cunoaşterea de către elevi a tuturor 
componentelor deprinderii cititului, 
nu ca un scop în sine, ci ca un mijloc 
de-a se asigura caracterul conştient 
al învăţării, pentru a pune la înde- 
mâna micilor şcolari instrumente de 
autocontrol. 


2. ÎNVĂŢAREA CITITULUI — 
ROD AL EFORTULUI PROPRIU 
AL ELEVILOR 


Ca în orice proces de învăţare, 
şi în învăţarea cititului randamentul 
optim este obţinut de măsura în 
care elevii participă activ, depun un 
efort intelectual propriu în procesul 
respectiv. Acest adevăr iese cu atât 
mai mult în evidenţă în procesul în- 
văţării cititului şi scrisului. Angajarea 
efortului propriu al elevilor, în cazul 
pe care-l avem în vedere, are un 
specific aparte, este determinat de 
conţinutul acestor deprinderi şi de 
particularităţile fizice şi psihice ale 
copiilor de această vârstă. Fiind vorba 
de o activitate intelectuală ce trebuie 
extinsă până la nivel de deprinderi, 
calitatea acestora este determinată 
de calitatea exerciţiilor efectuate de 
fiecare elev în parte, iar succesul 
în formarea acestor deprinderi este 
asigurat de capacitatea elevilor de a 
le efectua în mod independent. De 
aici rezultă şi necesitatea de a cultiva 
capacitatea de muncă independentă 
a fiecărui elev, astfel încât ei să exer- 
seze corect, prin efort propriu, acţiu- 
nile pe care le vor interioriza pentru a 
ajunge în cele din urmă la deprinderi. 

Pe de altă parte, succesul în 
învăţarea cititului şi a scrisului depin- 
de, în mare măsură, de capacitatea 
fiecărui elev de a se autocontrola în 
timpul exersării componentelor aces- 
tor deprinderi. În condiţiile în care 
activitatea didactică se desfăşoară 
în colective de elevi, numai controlul 

efectuat de învăţător, chiar dacă se 
face sistematic, nu este suficient pen- 
tru a se asigura o exersare corectă de 
către fiecare elev. De aceea, în situa- 
ţia în care exersarea se face în mod 
independent, controlul învățătorului 
trebuie completat cu autocontrolul 
fiecărui elev. Acesta poate fi eficient 
numai dacă elevii dispun de anumite 
instrumente de autocontrol conşti- 
entizate. Asemenea instrumente de 
lucru pot fi însuşite făcând apel chiar 
la componentele metodei fonetice, 
analitico-sintetice. 

De aceea este absolut necesa- 
ră folosirea în aşa fel a acestei meto- 
de, încât elevii să dobândească încă 
din perioada preabecedară, o dată cu 
elementele de bază ale deprinderilor 
de citire şi scriere, unele instrumente 
simple de autocontrol. Asemenea 
instrumente vor servi elevilor nu nu- 
mai în clasa întâi, în scopul învăţării 
alfabetului, ci şi în întreaga activitate 
de perfecţionare a cititului şi scrisului, 
până când acestea vor deveni instru- 
mente de autoinstruire. 

In plan psihologic, acest lucru 
atrage atenţia asupra necesităţii 
conştientizării tuturor acţiunilor care 
stau la baza formării deprinderilor 
respective, cerinţă obligatorie în for- 
marea oricărei deprinderi. 

O asemenea cerinţă se reali- 
zează prin familiarizarea elevilor cu 
regulile tehnice şi grafice (în cazul 
scrisului), cu înseşi componentele 
deprinderilor de citire la care ne-am 
referit. In practica învăţării cititului, 
însuşirea regulilor amintite se face 
printr-un complex de măsuri la care 
ne vom referi în cele ce urmează. 


3. EXERCIŢIILE DE ANALIZĂ 
ŞI SINTEZA FONETICA 
ŞI AUTOCONTROLUL 


Un auxiliar din cele mai de 
seamă ale metodei fonetice, anali- 
tico-sintetice îl reprezintă exerciţiile 
de analiză şi sinteză fonetică. Aceste 
exerciţii sunt susţinute, cum s-a vă- 
zut, de particularităţile limbii române, 
de caracterul fonetic al scrierii în 
limba română. Din punctul de vedere 
al particularităţilor psihologice ale în- 
văţării cititului de către începători, ele 
izvorăsc din necesitatea de a pune 
la îndemâna elevilor instrumente de 
lucru care să le permită să se auto- 


controleze, în scopul prevenirii greşe- 
lilor. Urmărind şcolarii mici în timp ce 
citesc sau compun cuvinte cu litere 
ale alfabetului mobil (sau în timp ce 
scriu), se constată destul de frecvent 
greşeli cum ar fi: omisiuni, inversiuni, 
substituiri sau chiar adăugiri de litere, 
uneori de silabe întregi. Cauza princi- 
pală a unor asemenea greşeli constă 
în greutatea resimţită de elevi în a-şi 
reprezenta corect structura fonetică 
a cuvintelor. Menirea exerciţiilor de 
analiză şi sinteză fonetică este toc- 
mai aceea de a pune la îndemâna 
elevilor instrumente de autocontrol. 
Într-adevăr, un elev care dispune de 
capacitatea de a face independent 
exerciţii de analiză şi sinteză fonetică 
are posibilitatea să identifice cu uşu- 
rinţă structura fonetică a cuvintelor 
pe care urmează să le citească sau 
să le scrie, fie cu litere de tipar (din 
alfabetul decupat), fie, mai ales, cu 
litere de mână. 

Sarcina principală în acest 
sens este ca exerciţiile respective, 
care constituie un auxiliar al metodei 
folosite de învăţător, să devină un 
instrument de lucru la îndemâna 
fiecărui elev. Trebuie ca elevii înşişi 
să-şi însuşească tehnica efectuării 
acestor exerciţii. Astfel, datoria învă- 
ţătorului este de a oferi elevilor, alături 
de cunoştinţele necesare exersării 
corecte a cititului, tehnici de muncă. 

In acest sens, în legătură cu 
exerciţiile de analiză şi sinteză fone- 
țică, sunt necesare două precizări. 
In primul rând, realizând analiza fo- 
netică până la nivelul sunetului, este 
necesar ca acesta să fie studiat în 
mod temeinic, prin recomandări de 
felul cum se pronunţă, prin rostirea 
lui comparativă cu alte sunete ase- 
mănătoare, precum şi în combinaţii 
de cuvinte etc. In acest scop, trebuie 
alese cu grijă cuvintele din care se 
desprinde noul sunet pentru studiere. 

Cu ocazia studierii sunetelor vor 
trebui depistate şi unele greşeli de 
pronunție ale unor elevi, stabilindu- 
se eventualele cauze ale acestora. 
Dacă unele greşeli sunt determinate 
de cauze de natură congenitală, 
altele îşi pot avea originea chiar în 
mediul social de viaţă al elevilor. 
In general, deprinderile articulatorii 
formate în prima copilărie, precum 
şi mediul lingvistic în care trăiesc 
copiii au o puternică influenţă asupra 

pronunţiei corecte şi, implicit, asupra 
determinării reale a structurii fonetice 
a cuvintelor. Aducerea pronunţiei indi- 
viduale la nivelul celei literare este o 
operaţie dificilă şi de lungă durată. De 
aceea este necesar să fie explicate 
elevilor reguli de ortografie care, chiar 
dacă nu sunt totdeauna de acord 
cu pronunția, concordă cu normele 
ortoepice. In asemenea situaţii sunt 
justificate, pe lângă procedeele intu- 
itive, şi regulile ortoepice. 

Multe din greşelile de pronunție 
au la origine “graiul local” cu care s-au 
obişnuit copiii de la rostirea primelor 
cuvinte în limba maternă. “Dacă ros- 
tirea regională nu poate fi depăşită în 
genere, din cauza forţei de rezistenţă 
a deprinderilor articulatorii, educarea 
pronunţiei este posibilă şi necesară 
în cazurile de rostire semicultă sau 
neîngrijită” (G. Beldescu). 

Este un lucru cunoscut că un 
termen nou devine achiziţie autentică 
numai în măsura în care este învăţat 
împreună cu pronunția şi cu scrierea 
lui corectă. Forme ca subect, con- 
jucţie, tranversa, conrupt, petagog, 
escursie, tutulor ş.a. pot şi trebuie să 
fie corectate prin educarea auzului şi 
a pronunţiei. 

In al doilea rând, cu prilejul 
exerciţiilor de analiză şi sinteză fo- 
netică este necesar să se realizeze 
ambele operaţii. Există tendinţa de 
a se realiza analiza până la nivelul 
sunetului, dar se neglijează sau chiar 
se omite sinteza, în mod cu totul 
nejustificat. Neglijarea sau omiterea 
sintezei are consecinţe negative atât 
din punctul de vedere al dezvoltării 
capacităţilor intelectuale ale elevilor, 
cât şi al însuşirii corecte a tehnicii 
cititului. Cu toate că analiza fonetică — 
până la nivelul sunetului — oferă posi- 
bilitatea studierii lui, această operaţie 
nu reprezintă un scop în sine. Numai 
dacă se realizează şi sinteza se poate 
asigura conştientizarea tehnicii cititu- 
lui, trecerea pragului de la silabe la 
cuvânt şi apoi la propoziţii, şi înţele- 
gerea sensului acestora. Rostirea 
sunetelor, a silabelor se face numai 
cu scopul de a înțelege actul cititului. 
Unitatea de bază a vorbirii care are o 
semnificaţie este cuvântul, iar pentru 
înțelegerea sensului cuvintelor şi al 
propoziţiilor este necesară folosirea 
atât a analizei, cât şi a sintezei. 


4. EXPRIMAREA ARTICULATĂ, 
MIJLOC DE AUTOCONTROL 


Datorită ritmului foarte lent în 
care elevii mici asociază sunetul lite- 
rei respective sau în care ei percep 
silaba şi realizează trecerea de la si- 
labe la cuvânt, chiar atunci când s-au 
efectuat exerciţii de analiză şi sinteză 
fonetică, greşelile cele mai frecvente 
constau în omisiuni, inversiuni sau 
substituiri de litere. 

Asemenea greşeli pot fi pre- 
venite prin însoţirea activităţii de 
citire, de compunere a cuvintelor cu 
ajutorul literelor mobile sau a activită- 
tii de scriere, de exprimare articulată, 
adică de pronunţarea răspicată, clară 
a silabelor şi a sunetelor, în ordinea 
în care acestea se află în cuvinte. 
Aceste operaţii constituie un mijloc de 
exersare simultană a analizatorului 
vizual cu cel verbo-motor şi auditiv, 
devenind astfel un eficient instrument 
de autocontrol. 

Există o corelaţie strânsă între 
pronunţarea corectă a cuvintelor şi 
perceperea lor auditivă, pe de o parte, 
şi imaginea vizuală a unor simboluri 
şi semne (litere, elemente grafice), 
pe de altă parte. Asigurarea unei 
pronunţii corecte duce la o corelaţie 
perfectă între cele două aspecte ale 
sunetelor şi cuvintelor. 

Activitatea de cultivare a limba- 
jului începe prin a ajuta elevii să 
desprindă cuvintele din vorbire şi să 
diferenţieze sunetele. De aceea, în 
activitatea de dezvoltare a limbajului 
oral şi mai ales a celui scris, precum 
şi pentru familiarizarea elevilor cu 
tehnicile de citit şi de scris, apare ne- 
cesară exersarea auzului fonematic, 
dezvoltarea funcţiilor aparatului 
fonator, respectarea corectă a pau- 
zelor în vorbire, accentuarea corectă 
a cuvintelor, ceea ce îi va ajuta pe 
elevi să se exprime, să citească şi 
să scrie corect. 

“A articula clar şi a pronunţa 
exact, afirmă un cunoscut pedagog, 
Robert Dottrens, este un semn de 
bună creştere şi, pentru învăţători, o 
calitate profesională.” 

Cultivarea atentă şi sub toate 
aspectele a limbii vorbite este cu atât 
mai importantă, cu cât ea influenţea- 
ză nemijlocit limba scrisă. Calitatea 
limbii vorbite reprezintă, în ultimă 
instanţă, unul dintre cele mai eficiente 

instrumente de prevenire a greşelilor 
de scriere ale elevilor, de autocontrol. 
Elevul care se exprimă corect şi clar 
poate folosi această calitate ca mijloc 
de a se autocontrola în acţiunea de 
citire şi scriere. 

Exprimarea articulată a cuvin- 
telor în vederea citirii şi, mai ales, a 
scrierii lor constituie deci o condiţie 
hotărâtoare în formarea unor deprin- 
deri corecte, în prevenirea greşelilor. 
Din acest punct de vedere, se poate 
aprecia că elevul care dispune de 
capacitatea de a exprima articulat, 
în mod corect cuvintele, în vederea 
citirii şi scrierii lor, dispune de un 
important mijloc de autocontrol. Un 
elev care pronunţă corect un cuvânt 
şi, prin urmare, îl percepe corect şi 
pe cale auditivă, distingând sunetele 
respective şi ordinea exactă a lor 
în cuvinte, posedă capacitatea de 
a preîntâmpina greşeli frecvente în 
activitatea de citire şi, în special, în 
cea de scriere: omisiuni, inversiuni, 
substituiri sau chiar adăugiri de litere. 

In legătură cu acest fenomen, 
studiile de lingvistică subliniază 
ideea că “[...] tot ce se confundă în 
pronunțare poate fi confundat şi în 
scris” (Al. Graur). De aceea, exer- 
ciţiile de pronunțare corectă apar 
ca o modalitate de bază menită să-i 
facă pe micii şcolari să-şi reprezinte 
corect structura fonetică a cuvintelor, 
în scopul prevenirii greşelilor de citire 
şi scriere. 

Asemenea exerciţii sunt cu 
atât mai necesare, cu cât şcolarii din 
clasa |, deşi dispun de capacitatea 
de a se exprima, uneori suficient de 
cursiv şi corect, nu au fost orientati 
în mod special asupra componenţei 
sonore a cuvintelor pe care le rostesc 
şi pe care le înţeleg perfect. Deseori, 
sunete sau chiar grupuri de sunete 
nu sunt rostite clar şi, ca urmare, nu 
sunt percepute corect auditiv. Pe elevi 
îi interesează mai puţin componenţa 
sonoră a cuvintelor, fiind satisfăcuţi 
de înţelegerea sensului acestora. 
De aceea, aspectele de “formă” sunt 
neglijate, ceea ce are ca urmare 
firească apariţia unor greşeli de felul 
celor amintite. Asemenea greşeli apar 
foarte frecvent în cazul unor vocale, 
în special al semivocalelor, care 
nesesizate în vorbire, nu pot apărea 
nici în scriere. De asemenea, elevii 
mici întâmpină dificultăţi în rostirea, 


respectiv scrierea diftongilor. Foarte 
frecvente sunt cazurile în care ei nu 
diferenţiază corect sunetele care au 
o sonoritate apropiată, cum sunt ş-j, 
s-z, d-t, p-b etc. De asemenea, atât 
în pronunție, cât şi în scriere se omit 
deseori consoanele finale ale unor 
cuvinte, mai ales articolul hotărât /. 

La toate acestea mai trebuie 
adăugat faptul că numeroase sunete, 
atunci când se rostesc izolat, se aud 
într-un anumit fel, iar când se pronun- 
tă în componenţa unor cuvinte se aud 
oarecum altfel. Mai mult chiar, o serie 
de sunete, în special dintre vocale, 
au o sonoritate diferită chiar în cadrul 
aceluiaşi cuvânt. Bunăoară, vocala e 
în cuvântul merge se pronunţă şi se 
aude în moduri diferite, iar în scris 
se foloseşte aceeaşi literă. De aceea 
este necesară sporirea ponderii exer- 
ciţiilor de analiză şi sinteză fonetică, 
în special a celor de studiere atentă 
a sunetelor. 

Exerciţiile de pronunțare co- 
rectă în clasa întâi au loc, de fapt, la 
toate disciplinele şcolare, în special 
la dezvoltarea vorbirii, precum şi, 
fireşte, la orele de citire şi scriere. 

Intr-un fel sau altul, exerciţiile 
de analiză şi sinteză fonetică se în- 
cadrează în activitatea de cultivare a 
capacităţilor de exprimare ale elevilor 
din clasa întâi, având ca principale 
obiective: “a) exersarea organului fo- 
nator al vorbirii în vederea pronunțării 
clare a cuvintelor, corectarea defec- 
telor de pronunție; b) corectarea ex- 
primării; c) dezvoltarea vocabularului 
şi transformarea lui în instrument de 
comunicare corectă; d) activizarea 
şi perfecţionarea exprimării orale 
ca mijloc de însuşire a cunoştinţelor 
la toate disciplinele de învăţământ; 
e) cultivarea expresivităţii vorbirii; f) 
dezvoltarea proceselor psihice de 
cunoaştere şi exprimare prin limbaj 
a trăirilor afective”?. 

Articularea clară şi precisă a 
cuvintelor, rostirea corectă a sunete- 
lor sunt asigurate în mare măsură de 
felul în care este efectuată respiraţia 
în timpul vorbirii, de modul în care 
se fac mişcările articulatorii, precum 
şi de calitatea auzului fonematic. De 
aceea exerciţiile de vorbire trebuie 
să urmărească deopotrivă realizarea 
acestor sarcini. 

Numeroşi copii de şase ani 
schimbă ritmul respirației, care de- 

vine neuniform în timpul vorbirii. 
Neregularităţile ritmului respirator 
se accentuează în timpul vorbirii, 
de obicei accelerându-se, de aceea 
unii copii forţează actul respirației, 
favorizând contracţii ale muşchilor 
gâtului, ceea ce împiedică emisia 
vocală normală şi favorizează apariţia 
prematură a oboselii. La alţi copii, 
mişcările respiratorii sunt superficiale, 
cu o frecvenţă accelerată, ei inspirând 
aproape după fiecare cuvânt din cu- 
prinsul unei propoziţii, uneori chiar la 
mijlocul cuvântului. Există copii care, 
vorbind grăbit, încearcă să emită 
sunete, chiar să articuleze cuvinte 
în cursul inspiraţiei, nu al expiraţiei, 
cum e normal. 

Aceste neregularități în res- 
piraţia elevilor mici, departe de a con- 
stitui defecte fiziologice, duc la apariţia 
tulburărilor de exprimare. Prevenirea 
unor asemenea tulburări se asigură 
prin exerciţii care-i familiarizează pe 
copii cu un ritm normal de respiraţie, 
cu folosirea corectă a pauzelor în 
timpul vorbirii. Asemenea exerciţii de 
respiraţie pot fi de tipul celor de gim- 
inspiraţii adânci, urmate de expiraţii 
puternice şi prelungite, având ca scop 
şi fortificarea muşchilor abdominali, ai 
toracelui şi ai gâtului. 

Jocurile de mişcare sunt, de 
asemenea, un bun mijloc de exersare 
corectă a actului respirator. Umflatul 
baloanelor, suflatul pe suprafaţa unei 
oglinzi până se abureşte, umflarea 
puternică a obrajilor şi desumflarea 
lor treptată, jocuri de emitere a unor 
onomatopee însoţite de mişcări (care 
imită foşnetul frunzelor, zumzetul 
albinelor, şuieratul vântului ş.a.) sunt 
ocazii prielnice de a obişnui copiii 
cu o respiraţie corectă, care, în cele 
din urmă, favorizează o pronunție 
corectă. 

Exerciţii speciale de mişcări 
ritmice, cu rolul unei gimnastici pen- 
tru organele vocale, sunt necesare 
şi pentru acei copii care vorbesc cu 
capul aplecat în faţă, cu gura insu- 
ficient deschisă, cu buzele imobile 
sau cu vălul palatin prea coborât şi 
limba plasată într-o poziţie mai în 
faţă decât este necesar. O deosebită 
eficienţă o au exerciţiile de gimnastică 
facială, cum sunt: închiderea şi des- 
chiderea alternativă a gurii, umflarea 
şi sugerea simultană a ambilor obraji, 


imitarea surâsului, cu scopul de a ob- 
ţine deschiderea transversală a gurii, 
vibrarea puternică a buzelor imitând 
sforăitul cailor, precum şi exerciţii de 
gimnastică a limbii, în scopul însuşirii 
corecte a mişcărilor de articulaţie ne- 
verbală, care, treptat, se pot asocia 
cu exerciţii de emitere a unor sunete 
mai dificile. Bunăoară, consoanele 
s-z se obţin prin pronunţarea ritmică 
a unor serii de silabe deschise (ter- 
minate într-o vocală) — (sa, se, si, so, 
Su, şi silabe închise (terminate într-o 
consoană) — as, is, es, osetc.). 

Prin diverse exerciţii, chiar sub 
formă de jocuri, copiii pot fi puşi în 
situaţia de a pronunţa numele unor 
diferite obiecte, ființe sau acţiuni ale 
căror denumiri se deosebesc printr- 
un singur sunet (pere-mere-bere; 
barză-varză; ramă-lamă-mamă; lac- 
mac etc.). La acestea se pot adăuga 
şi cunoscutele “frământări de limbă”. 

Destul de frecvent, unii copii fac 
greşeli în vorbire şi datorită grabei de 
a formula răspunsurile la întrebările 
puse. Uneori această grabă poate 
constitui cauza unei false bâlbâieli, 
chiar la copiii fără defecte de vorbire. 
Solicitaţi să răspundă repede, negă- 
sindu-şi cuvintele, copiii le pronunţă 
incorect, se bâlbâie. 

Asemenea tendinţe pot fi anihi- 
late prin îndrumarea copiilor de a 
vorbi într-un ritm normal, care să le 
permită să pronunţe complet şi clar 
cuvintele, spre a fi înţeleşi. 

Pronunţarea corectă a sune- 
telor se poate obţine atunci când 
copiilor li se oferă modele ireproşabile 
de pronunțare, însoţite de explicaţii 
verbale asupra modului în care se 
folosesc organele vorbirii, a felului 
în care se emite fiecare sunet. Prin 
mişcări de articulare lente şi precis 
conturate, copiii vor reuşi, pe baza 
imitaţiei şi a explicaţiilor verbale, să-şi 
însuşească o pronunție corectă. 


NOTE 


1 Robert Dottrens, A educa şi a 
instrui, Bucureşti, Editura Didactică şi 
Pedagogică, 1970, p. 15. 

2 Cornelia Marinescu (coordonator), 
Particularităţi ale activităţii instructiv- 
educative în condiţiile şcolarizării copi- 
ilor de 6 ani, Bucureşti, Editura Didactică 
şi Pedagogică, 1973, p. 113. 

PREROGATIVELE 
_ EULUI LIRIC 
IN OPERA POETICA 


Problema eului enunţător este 
una dinte cele mai importante în 
ştiinţa literară, aflându-se în atenţia 
cercetătorilor contemporani, în spe- 
cial a celor de orientare modernă. 
Această atenţie este absolut motiva- 
tă, noţiunea de eu (supranumit “liric” 
sau “poetic” în lirică, şi “narator” în 
epică) fiind strâns legată de cea de 
discurs şi de text literar (iar implicit 
şi de limbaj), aparţinându-le chiar în 
mod inerent. Căci, înainte de toate, 
eul locutor reprezintă una dintre con- 
venţiile pragmatice fundamentale ale 
discursului ca fenomen de comunica- 
re. Astfel, se ştie bine că eul enunţător 
identifică instanţa principală a oricărui 
tip de discurs. 

Discursul, în general (din latină 
“discursus” — vorbire), înseamnă un 
act de vorbire coerent şi unitar, rea- 
lizat de un enunţător. Este aproape 
general acceptat conceptul propus 
de E. Benveniste (în Problemes de 
linguistique generale, Paris, 1996), 
potrivit căruia discursul identifică “o 
enunţare ce presupune un locutor 
şi un auditor şi intenţia locutorului 
de a-l influenţa pe celălalt”. O în- 
ţelegere în principiu asemănătoare 
vehiculează mai multe dicţionare 
de specialitate. De exemplu, Noul 
dicţionar enciclopedic al ştiinţe- 
lor limbajului defineşte discursul 
ca “orice ansamblu de enunţuri ale 
unui enunţător, referind la o temă 
globală unică”?. lar Dicţionarul ge- 
neral de ştiinţe îl interpretează drept 
“eveniment comunicativ manifestat 
printr-un comportament lingvistic”?. 
Intr-adevăr, atât discursul uzual, cât 
şi cel literar-artistic nu se pot con- 


stitui altfel decât prin mijlocirea unui 
subiect vorbitor care adresează un 
mesaj verbal cuiva. 

Cercetările din perspectiva 
teoriei comunicării şi a semioticii con- 
firmă faptul că discursul întruneşte 
toţi factorii constructivi ai actului de 
comunicare: emiţător, mesaj, recep- 
tor. R. Jakobson, printre primii, relevă 
că “schema comunicării” se prezintă 
astfel: 


destinator > mesaj > destinatar. 


Faptul îl semnalează şi cunos- 
cutul semiotician german Heinrich 
F. Plett, care notează: “Comunicarea 
semnelor se desfăşoară între un 
emiţător şi un receptor. Emiţătorul 
transmite informaţia în semnele unui 
cod şi o emite. Receptorul percepe 
aceste semne şi preia din ele infor- 
matia”. Realizându-se lingvistic ca 
act de comunicare, discursul devine 
limbaj. In momentul materializării sale 
lingvistice, când faptele de limbă se 
structurează în fraze, adică în unităţi 
sintactico-semantice minime, care, 
transmițând vorbirea unui locutor, 
capătă statut de enunţuri, discursul 
abandonează sistemul de semne ce 
conţine nişte coduri generale şi intră 
într-un alt sistem, al limbajului indivi- 
dual, urmând astfel un ansamblu de 
reguli, aşa-numite “conversaţionale”, 
proprii acestuia din urmă. Atât dis- 
cursul uzual, cât şi cel literar-artistic 
se supun regulilor respective. Ceea 
ce le deosebeşte însă esenţial este 
ficţionalitatea celui de-al doilea. Dis- 
cursul literar-artistic, spre deosebire 
de cel obişnuit, reprezintă o elaborare 
imaginativă a scriitorului, iar astfel, pe 
de o parte, eul şi, pe de altă parte, 
conţinutul enunţării lui, poartă un ca- 
racter ficțional. Faptul este confirmat 
deja de plasarea eului literar-artistic 
într-o situaţie comunicativă specifică. 
Discursul uzual se desfăşoară în 
prezenţa unui receptor concret, drept 
urmare în acest caz fiind obligatorie 
coincidenţa parametrilor spaţiali 
şi temporali ai locutorului cu cei ai 
receptorului. Discursul literar-artistic 
nu e legat de o atare situaţie şi, de 
obicei, este adresat unui destinatar 

imaginar sau presupus. O distincţie 
ce derivă din ultima este aceea că în 
construcţia discursului obişnuit emi- 
sia şi recepţia se înlănţuie fără pauze 
mari, pe când în discursul literar-artis- 
tic aceste două operaţiuni sunt vădit 
disparate. Diferenţele respective 
le-am putea ilustra în felul următor: 


discurs discurs 
obişnuit literar-artistic 
caracter caracter 
nonficţional fictional 
emițător emițător emiţător 
prezent 
Y Y 
mesaj mesaj mesaj 
receptor receptor receptor 
prezent potențial 


În diferite genuri discursul se 
defineşte prin proprietăți distincte, 
împărțindu-se în funcţie de acestea 
în: narativ, dramatic, liric. Diferen- 
tierile lui de gen sunt legitimate de 
faptul că, după cum arată N. Frye, 
alegerea genului presupune “intenția 
de a produce un anumit fel de struc- 
tură verbală”. 

Discursul narativ se caracte- 
rizează prin următorii “parametri 
configurativi” (G. Duda): eul narator 
care mediază relaţia dintre autor şi 
text; narațiunea acestuia ce repre- 
zintă un construct ficțional specific; 
timpul narativ, care, după A. Forster şi 
N. Frye, este o “trăsătură definitorie”? 
a epicii în general şi a romanului în 
special, timp ce instituie o ordine a 
evenimentelor pe orizontală, dar nu 
neapărat cronologică. 

Discursul dramatic se desfă- 
şoară aparent în lipsa unui eu “mijlo- 
citor”, constând în principiu din siste- 
mul de replici ale personajelor care, 
fiind instanţe enunţătoare, totodată 
acţionează scenic într-un timp şi un 
spaţiu bine definit. 

Discursul liric se realizează 
prin intermediul unui locutor care 
monopolizează crearea şi desfăşu- 
rarea acestuia. Timpul şi spaţiul nu 
sunt semnificative decât prin modul 
cum sunt văzute de enunţător. 

Trebuie notat că privitor la ca- 


racterul ficțional al discursului poetic 
au fost purtate numeroase controver- 
se. Nu o dată i s-a contestat ficţiona- 
litatea, fapt determinat, se pare, de 
însăşi înțelegerea noţiunii de ficţiune. 

G. Genette, polemizând cu Aris- 
totel şi Batteux care declarau toate 
artele imitative, susţine că principiul 
imitaţiei este intrinsec doar genurilor 
epic şi dramatic. El nu admite, de 
altfel ca şi Käte Hamburger*, că li- 
rica de asemenea este ficțională. In 
convingerea poeticianului francez, 
Aristotel, deşi califică toate compu- 
nerile poetice şi artele interpretative 
drept imitative, în acelaşi timp nu 
include printre acestea lirica”. De 
aceea el nu e de acord cu abatele 
Batteux, care în cunoscuta sa lucrare 
Artele frumoase reduse la acelaşi 
principiu (1746), decretând legitatea 
principiului aristotelic al mimesisului, 
afirmă că poezia “intră în chip firesc şi 
chiar necesar în imitație, cu o singură 
deosebire care o caracterizează şi 
distinge: obiectul ei aparte; poezia 
lirică este în întregime consacrată 
sentimentelor: aceasta este mate- 
ria, obiectul ei esențial’. După G. 
Genette, la astfel de concluzii s-a 
ajuns “prin deformări sensibile” şi prin 
“trădarea ascunsă a lui Aristotel”'2. 

Ideea că lirica ar fi nonficţională 
nu poate fi acceptată din simplul motiv 
că lumea evocată de poet identifică, 
incontestabil, o lume a imaginarului. 
Rezultând, după cum arată şi Toma 
Pavel’, din procese complexe de 
transfigurare şi de sinteză artistică, 
universul operei lirice nu mai este 
o transcriere fidelă a realităţii, ci 
reprezintă o recreare imaginativă a 
acesteia în conformitate cu regulile 
“jocului” poetic. 

Ficţionalitatea discursului poetic 
este dovedită şi de convențiile eului 
locutor care, fiind “subiectul enunţării” 
(A. Greimas), întruchipează, am men- 
ţionat, principala instanţă de discurs 
în poezie. 

Eul în lirică se manifestă con- 
venţional ca o portavoce a poetului 
vorbind în numele acestuia. În funcţie 
de scopurile urmărite de autor, eului i 
se conferă o anumită structură emo- 
ţional-psihică, o anumită identitate 

intelectuală, iar adeseori i se atribuie 
diferite viziuni şi trăiri poetice, fiind 
pus imaginar în situaţii caracterizante. 
Bineînţeles, astfel stând lucrurile, eul 
enunţător reprezintă un rod al fante- 
ziei creatoare a poetului şi deci este 
ficțional. Faptul este subliniat de nu- 
meroşi exegeţi. Chiar şi G. Genette, 
care, am spus, nu acceptă ideea că 
lirica este imitativă, recunoaşte la un 
moment dat caracterul ficțional al eu- 
lui poetic. După ce expune meticulos 
ideile cercetătoarei Kâte Hamburger, 
care opune genul liric celui numit de 
ea “ficțional”, teoreticianul francez 
conchide: “Enunţătorul presupus al 
unui text literar nu e deci niciodată o 
persoană reală, ci fie (în ficţiune) un 
personaj fictiv, fie (în poezia lirică) 
un eu indeterminat”"* (s.n. — L.B.). 
Cercetătorul A. Muşina, autorul unui 
interesant “Eseu asupra poeziei mo- 
derne”, nu se îndoieşte de ficţiona- 
litatea eului liric, accentuând că 
acesta este “o ficţiune, un construct, 
rezultatul unei anumite perspective 
asupra lumii, al unei anumite abor- 
dări, asumări a acesteia”'5. Toma 
Pavel, care se ocupă pe larg de pro- 
blema discursului ficțional, observă 
cu multă pertinenţă că eul locutor 
în opera literar-artistică nu e decât 
o voce fictivă a autorului. Insistând 
asupra fictivităţii vocii emițătoare, 
autorul le reproşează teoreticienilor 
actelor de vorbire (lui J. Austin, J. 
Searle ş.a.) că “nu iau în seamă 
mărturia persistentă a povestitorilor, 
poeţilor şi scriitorilor care vorbesc atât 
de des de o substituție lingvistică ca 
aspect central al actului poetic. Re- 
ferirea poetului la muză, la inspiraţie, 
la dicteul automat este un mod de a 
menţiona acest tip special de limbaj 
în care vorbitorul se exprimă printr-o 
voce care nu este exact a lui”'6. 
Trebuie remarcat că, citind 
o operă poetică, adeseori suntem 
tentaţi să identificăm eul liric cu 
eul empiric al scriitorului. Faptul se 
exprimă prin aceea că eul poetului — 
omul — constituie adevărata rădăcină 
din care creşte eul liric. Până a deveni 
o componentă a discursului şi până 
a-şi defini structura literară, eul exis- 
tă ca o potenţă în adâncurile fiinţei 


omeneşti a creatorului. Însă când i se 
atribuie rolul de instanţă locutoare, lui 
i se atribuie totodată ceva imaginar, 
inventat. Or, identificarea eului liric 
(ficțional) cu cel real (nonficţional) 
este inacceptabilă, deoarece primul, 
deşi poartă amprenta personalităţii 
scriitorului-omul, se impune, înainte 
de toate, ca plăsmuire artistică. Prin 
intermediul lui poetul se autoexprimă 
într-o măsură mai mare sau mai mică. 
Dar, natural, îl foloseşte nu numai 
pentru a da expresie individualului, ci 
şi general-umanului. Or, eul liric, prin 
însăşi esenţa sa ficțională, constituie 
o sinteză a “biograficului” cu imagi- 
narul, a individualului cu generalul. 

O disociere interesantă a eurilor 
amintite realizează L. Rusu, disociere 
care rămâne deocamdată una de re- 
ferinţă în ştiinţa literară românească. 
Exegetul distinge între eul “autentic” 
(“originar”), căruia îi corespunde cel 
numit poetic, şi între eul “derivat”, 
echivalent cu cel empiric. După el, 
primul este primordial în poezie. 
Căci, dacă eul derivat “este izvorul 
stărilor personale, caracteristica lor 
fiind variaţia, inconstanţa şi de aceea 
ele formează substratul unor valori 
relative”, eul originar “ascunde 
intenţionalităţi de natură constantă, 
el alimentează atitudini permanente, 
din el izvorăsc valori absolute, gene- 
ral-valabile”3. 

O altă accepţie care se cere 
reţinută aparţine lui Şt.-Augustin 
Doinaş. Studiind problema instanţei 
enunţătoare, Şt.-Augustin Doinaş 
operează cu termeni care sunt în 
concordanţă cu cei recunoscuţi de 
majoritatea cercetătorilor. Potrivit opi- 
niei lui, eul fictiv este cel ce evoluează 
“într-un cadru de ficţiune şi conven- 
tie”19, acestuia opunându-i-se eul na- 
tural (al poetului-omul). Evident, acest 
fapt ilustrează pragmatica eului liric 
în poezie, dar şi convenţionalitatea 
lui artistică. 

Rolurile asumate de eul liric sunt 
extrem de diverse. După expresia lui 
Şt.-Augustin Doinaş, acest eu este 
“travestit”, manifestându-se, de re- 
gulă, ca regizor sau operator. Primul 
poate fi asemuit cu un ghid care ne 
conduce prin labirinturile discursului. 
Organizând enunţurile, supraveghind 

succesiunea lor, precum şi îmbinarea 
elementelor constructive, el intervine 
adeseori cu aprecieri şi comentarii 
care vădesc omniscienţa lui. Eul 
“operator” se mulţumeşte să fixeze 
impartial lucrurile, identificându-se, 
într-un fel, cu o cameră de luat vederi, 
cum e în cazul următor: 


Lumina cade brusc din cer 
Şi se aşterne pe ogoare 
Şi stele nu-s, şi toate pier, 
Şi ţara scade în hotare 
A.Codru. 


Instrument de realizare a unor 
scopuri artistice concrete, eul devine, 
de obicei, nucleul, “axul” universului 
operei. O importanţă deosebită au, 
sub raportul dat, viziunile lui care, 
materializate în imagini, structurează 
şi alimentează substanţa poetică. In 
funcţie de sensibilitatea şi inteligenţa 
sa, de profunzimea şi originalitatea 
gândirii sale poetice, el se manifestă 
şi drept factor important de limbaj. 
Concepând eul ca portavoce a sa, 
poetul, în mod inerent, îl înzestrează 
cu diverse “roluri ilocutorii” (H. Plett), 
determinându-l să adopte confesi- 
unea invocativă sau altă formă de 
vorbire. Modul “cum” spune, dar 
şi “ce” spune, îi creează “efigia”, îi 
defineşte factura, gradul de comple- 
xitate şi semnificaţie. Drept urmare, 
el se proiectează ca imagine şi ca 
structură, relevând considerabile 
virtualităţi expresiv-artistice. 

De notat că eul îşi exteriorizea- 
ză identitatea nu numai prin simtire, 
gândire, viziune, dar şi prin formula 
lexical-sintactică utilizată. Investigând 
proprietăţile “rostirii singulare”, Lau- 
rent Jenny observă că individualitatea 
eului se conturează “nu doar prin 
intermediul mărcilor de subiectivita- 
te, ci în toate aspectele enunţului: 
particularitatea unui lexic,a unui ritm, 
a unei sintaxe”?!. 

De asemenea, la individuali- 
zarea eului contribuie punctul lui 
de vedere care identifică totodată 
un însemnat element structural şi 
plastico-conceptual al lumii ficționale 
evocate în operă. Punctul de vedere 
(numit şi unghi, optică, viziune), în 
convingerea lui S. losifescu, “este şi 


rămâne factorul esenţial în exami- 
narea tipurilor eului”. De menţionat 
că la etapa contemporană problema 
punctului de vedere suscită un larg 
interes. Tzv. Todorov atrage atenţia 
că “importanţa viziunilor este de prim 
ordin. In literatură n-avem a face ni- 
ciodată cu evenimente sau cu fapte 
brute, ci cu evenimente prezentate 
într-un oarecare fel”. Omul tinde să 
reprezinte lumea dintr-un unghi im- 
pus de obişnuinţe sau de circumstan- 
te, ceea ce îl împiedică să estimeze 
celelalte moduri de a vedea lucrurile. 
Dar, propunând un punct de vedere 
inedit, neobişnuit, eul ne îndeamnă la 
revelații. Prin mijlocirea unghiului de 
vedere al eului sunt punctate ideile 
principale, este fixat cadrul spaţial 
şi temporal, se imprimă diverse co- 
notații elementelor semnificante şi 
detaliilor generatoare de atmosferă 
lirică. De aceea punctului de vedere 
îi revine un rol important în procesul 
de cristalizare a substanţei ideatico- 
afective în orice tip de operă. G. Ge- 
nette, referindu-se la scrierea epică, 
observă că “punctul de vedere al 
personajelor comandă întreaga enun- 
tare a povestirii, până la amănuntul 
gramatical al frazelor sale”. Aceste 
argumente pot fi raportate fără careva 
rezerve şi la compunerile poetice. Şi 
în lirică punctul de vedere al eului 
“comandă” enunţarea, comportând 
diverse valori poetice. Drept exemplu 
ne poate servi Eu nu strivesc corola 
de minuni a lumii. Eul liric blagian 
îşi relevă complexitatea intelectuală 
prin viziunile sale de mare profun- 
zime filozofică (viziuni care sunt şi 
nişte puncte de vedere). Pentru el, 
lumea e un univers învăluit în vraja 
misterelor Departelui şi Aproapelui, 
mistere pe care le ucizi dacă încerci 
să le pătrunzi “cu mintea”, pe cale ra- 
ţională, altfel zis pe calea cunoaşterii 
paradiziace. De aceea el îşi propune 
să beneficieze de “lumina” dăruită de 
Dumnezeu, astfel ca să nu strivească 
“corola de minuni a lumii”, să nu ucidă 
“cu mintea” tainele ce le întâlneşte “în 
flori, în ochi, pe buze ori morminte”, ci 
dimpotrivă, să participe la crearea lor 
(“eu cu lumina mea sporesc a lumii 
taină”). Conotaţiile opticii eului sunt 

aici amplificate de un sistem întreg 
de metafore şi simboluri (“vraja nepă- 
trunsului ascuns”, “lumina”, “corola 
de minuni a lumii”, “largi fiori de sfânt 
mister”), precum şi de opoziţia eului 
cu “alţii”, care dispun de “lumina” lor 
astfel încât “ucid”, “strivesc”, “sugru- 
mă vraja nepătrunsului ascuns”. 
Evident, unghiul de vedere al eului 
poartă amprenta modului de gândire, 
a spiritualităţii şi culturii autorului. Eul 
lui L. Blaga, ca şi cel al lui T. Arghezi, 
în virtutea orizonturilor filozofice şi 
culturale în care se situează scriitorii 
respectivi, privesc lumea ca întreg, iar 
omul, cu existenţa şi problemele sale 
majore (viaţa şi moartea), ca parte a 
Marelui Tot, în raport cu absolutul, cu 
divinitatea. Atare unghiuri caracte- 
rizante devin componente esenţiale 
ale conştiinţei şi identităţii eului şi 
marchează constituirea lui ca structu- 
ră literară. Cu siguranţă, unghiul de 
vedere, prin conotaţiile sale profunde, 
prin expresia poetică particulară, 
imprimă unicitate substanţei discur- 
sului. lar unicitatea discursului ca act 
de comunicare, remarcă P. Ricoeur, 
îl transformă în “eveniment”, căci 
"ceva se întâmplă atunci când cineva 
vorbeşte”25. În consecinţă, se produce 
“accederea la limbaj a unei lumi prin 
intermediul discursului”26. 

Enunţul literar-artistic cu valoa- 
re de eveniment ascunde incontesta- 
bile virtualităţi referenţiale. Recepta- 
rea lui ca act comunicativ referenţial 
constituie o condiţie a transformării 
discursului în limbaj. Intru susţinerea 
acestei opinii îl vom cita pe G. Ge- 
nette care admite că “discursul este 
modul natural al limbajului, cel mai 
cuprinzător şi cel mai universal”? . 

Este momentul să subliniem 
că eul poetic nu poate fi înțeles 
ca imagine, ca identitate afectiv- 
semantică decât prin limbaj, fiindcă 
acesta “nu există decât ca structură 
lirică, n-are altă corporalitate decât 
aceea a limbajului liric”2. Întrucât 
discursul accede la limbaj, eul devi- 
ne, bineînţeles, şi instanţă de limbaj. 
Astfel el se impune drept creator 
efectiv (şi nu virtual) de literatură. In 
acelaşi timp, prin mijlocirea şi prin 
forţa discursului ca fapt de limbaj, 


eul îşi dezvăluie semnificaţiile, îşi 
conturează clar structura psihică şi 
intelectuală. Pe măsură ce eul este 
creat, el creează şi se creează, câş- 
tigând independenţă şi personalitate. 
Eul intră în “concurenţă” cu autorul 
care l-a plăsmuit, uneori polemizând 
sau chiar exprimând idei proprii. 

Universul poetic organizat în 
jurul eului se caracterizează prin 
anumite coordonate temporale şi 
spaţiale. Timpul şi spaţiul în poezie 
devin instrumente semnificative nu 
prin sine înseşi, ci prin modul cum 
sunt văzute şi puse în relaţie. Fiindcă 
“nu există un spaţiu în sine, după cum 
nu există un timp în sine, asemenea 
noţiuni sunt puncte de vedere'%. De 
notat în treacăt că în poezie timpul 
relevă ipostaze specifice deja prin 
motivul că refuză diacronia, care, se 
ştie, este esenţială pentru proză. Dar 
orice creaţie literară are o cronologie 
interioară ce nu trebuie confundată cu 
realitatea cotidiană. Timpul liric, de 
exemplu, se concretizează frecvent 
în clipele trăite psihologic de eu. 
Percepția timpului poate fi diferită. 
Bunăoară, eul liric din Umbra de G. 
Bacovia are sentimentul suspendării 
scurgerii temporale: “Mă prăfuise 
timpul dormind peste hârtii...”. lar eul 
din Pulvis de acelaşi autor, având 
certitudinea efemerităţii în raport 
cu veşnicia, e copleşit de senzaţia 
mişcării contra cronometru: “Imensi- 
tate, veşnicie, / pe când eu tremur în 
delir, / Cu ce supremă ironie/ Arăţi 
în fund un cimitir.” Or, timpul artistic, 
fiind “conceptual în esenţa sa”, după 
cum arată Käte Hamburger, deno- 
tă în poezie un pronunţat caracter 
abstract. Referindu-se la acest as- 
pect, Mikel Dufrenne menţionează 
că timpul prin el însuşi nu e nimic, 
nimic decât o abstracţie; dar el este 
caracterul esenţial al oricărei fiinţări, 
eternitatea nu are sens decât atunci 
când desemnează inteligibilitatea 
unui obiect logic sau plenitudinea 
unei clipe trăite“. 

Eul liric al multor poeţi se si- 
tuează la frontiera spaţio-temporală 
dintre Om şi Univers, tentat să se 
integreze şi să existe în ambele. Un 
astfel de eu se vrea adeseori o punte 
de trecere între Umanitate şi Cosmos, 
ipostază pe care V. Teleucă o proiec- 

tează vizionar astfel: “lar prin prisma 
unei clipe dense de vârf / Mă uit în 
univers, despic veşnicia în patru.” 
(Clipa de vârf). 

Spaţiul reprezintă locul (odaia, 
parcul, oraşul...) unde evoluează eul. 
In linii mari, am putea reduce tipurile 
fundamentale de spaţiu ce sunt va- 
lorificate în lirică la două: închis şi 
deschis. Menirea spaţiului deschis 
este de a sugera simbolic o perspecti- 
vă filozofică de lărgire a orizonturilor 
lumii eului în toate direcţiile. Spaţiul 
închis, sufocant (cavoul, odaia, labi- 
rintul...), este un spaţiu al depresiunii 
sufleteşti, având o irevocabilă putere 
de sugestie, după cum precizează G. 
Bacovia în Singur: “Odaia mea mă 
înspăimântă / Cu brâie negre zugră- 
vită...”. Parcul, pădurea prefigurează 
la acelaşi autor nişte anturaje ale 
misterului sau melancoliei. Un atare 
gen de spaţiu posedă capacitatea de 
a fi (în acelaşi timp sau alternativ) şi 
deschis, şi închis. 

Aşadar, am văzut, în iposta- 
za sa de instanţă a discursului şi 
limbajului, eul liric îşi afirmă ample 
prerogative comunicaţionale, regizo- 
rale, operatorii. De aceea, indubitabil, 
valorificarea lui ca structură, imagine, 
semnificaţie, voce este deosebit de 
importantă pentru realizarea mesaju- 
lui operei, a substanţei ei lirice. 

ASPECTUL 
EDUCAŢIONAL 
AL LECTURII 


Deşi este tot mai strâmtorată 
de comunicarea electronică, lectura 
rămâne a fi o activitate umană funda- 
mentală, a cărei valoare este de ne- 
contestat. O scurtă trecere în revistă 
a unor surse franceze care au iniţiat 
o nouă viziune asupra lecturii scoate 
în evidenţă importanţa problemei. 

Profesorul J.-L. Dumortier de- 
monstrează că lectura nu este doar 
un simplu procedeu de învăţare, cum 
este considerată de către neiniţiaţii în 
domeniu [1]. Ea reprezintă primul şi 
cel mai important pas în apropierea 
cititorului de tema, problemele, per- 
sonajele, limba şi stilul operei literare, 
de personalitatea autorului. 

Prima cerinţă faţă de lectură, 
considerată azi axiomă şi în învăţă- 
mântul de la noi, vizează calitatea 
textelor literare propuse elevilor: 
“Elevii trebuie să citească texte de 
valoare şi să profite la maximum de 
lectura lor” [1, p. 9] în plan informați- 
onal, afectiv, cognitiv. 

Perfecţionarea procesului de 
lectură, sensibilizarea cititorului faţă 
de mesajul literar-artistic lansat de 
autor, antrenarea lui în percepţia ar- 
tistică prin revalorificarea mesajului, 
interpretarea celor citite pentru a-şi 
forma atitudinea proprie faţă de opera 
literară etc. reprezintă cea de-a doua 
cerinţă faţă de lectura textelor literare. 

Calea spre atingerea acestor 
obiective porneşte de la selectarea 
unui program de lectură pentru elevii 
claselor gimnaziale, care trebuie însă 
să fie anticipat de delimitarea noţiu- 


nilor enseignement (studiere, învăţă- 
mânt, percept) [1, p. 137] şi appren- 
tissage (ucenicie, antrenare) [1, p. 
33], adică de precizarea conţinutului 
programei de învăţământ şi a abili- 
tăţilor pe care trebuie să le posede 
elevul pentru a putea realiza sarcinile 
preconizate. Profesorul trebuie să-şi 
pună câteva întrebări: Ce cunoştinţe 
pot propune eu elevilor pentru a lărgi 
competențele în materie de lectură? 
Cum pot spori interesul pentru textele 
studiate, pentru diversificarea acestui 
proces? Cum pot verifica cine explo- 
rează bine cunoştinţele sale pentru a 
continua să înveţe? 

J.-L. Dumortier trece în revistă 
cele mai frecvente forme de lucru 
cu textul literar: analiza literară, va- 
riantele /ecturii cu voce tare, lecturii 
în gând, lecturii de plăcere, lecturii 
de cunoaştere, precum şi procede- 
ele posibile de evaluare a acestora. 
“Prin analiza literară se subînţelege 
un mod de lectură caracterizat prin 
examinarea profundă a textelor... 
având ca finalitate un produs de 
natură metatextuală (comentariul 
oral sau scris, planul, schema etc.) 
[1, p. 17]. Este oare justificată prin 
eficienţă această predilecție pentru 
analiza literară? Este o întrebare pe 
care şi-o pune cadrul didactic stabi- 
lind ponderea acestui procedeu în 
procesul de predare-învăţare. Autorul 
consideră că analiza literară dezvoltă 
o receptare activă, un spirit analitic — 
capacităţi indispensabile cititorului în 
faţa textului, fără însă a-l privilegia pe 
acesta în raport cu lectura. 

In clasele gimnaziale, de cele 
mai multe ori primul contact cu textul 
literar este o lectură cu voce tare, 
procedeul cel mai important în câteva 
cazuri: interpretarea, jucarea textului 
(înscenarea), oralizarea unui discurs, 
recitarea poemelor, versurilor ş.a. In 
practică se constată că deseori, din 
cele mai bune intenţii, elevul este 
lăsat “singur în faţa textului” (“tête- 
ă-texte”). La recomandarea de a nu 
tulbura această comunicare abia 
perceptibilă ni se poate reproşa că 
nu putem fi siguri că elevul în acest 

moment citeşte. Este adevărat că nu 
putem fi siguri că el citeşte în acest 
moment, putem însă fi siguri de con- 
trariul situaţiei: elevul nu va mai citi 
textul dacă mesajul acestuia îi va fi 
comunicat înainte de lectura propriu- 
zisă. In acest caz, evaluarea va viza 
nu atât lectura, cât mai ales un anumit 
conţinut comunicat de profesor şi 
însuşit de elev. 

Puterea de influenţă a textului 
artistic se manifestă mai proeminent 
în procesul citirii de plăcere. Autorul 
avertizează însă că familiarizarea 
copiilor cu acest mod de lectură nu 
se reduce doar la aducerea în clasă 
a cărţilor şi la răsfoirea lor, precum 
şi la menţiunea că acestea sunt 
interesante. Recomandabile pentru 
formarea acestui tip de lectură sunt 
momentele de suspans, lectura pe 
fragmente, repovestirea fragmente- 
lor. Este important de asemenea să 
se aleagă textul potrivit ca volum pen- 
tru vârsta elevilor, acesta trebuind să 
fie destul de mare, ca ei să se poată 
“scufunda în el” — să reuşească să 
anticipeze unele evenimente, să-şi 
poată verifica ipotezele etc., în fine, 
să fie destul de captivant, ca ei să 
aibă dorinţa de a-l citi, şi destul de 
simplu, dar nu într-atât ca să-i des- 
curajeze. Par a fi cam multe cerinţe 
pentru un text pe care elevii îl vor citi 
doar pentru plăcere, dar complexita- 
tea lecturii ca activitate umană funda- 
mentală merită acest efort. 

Explorarea valorilor ştiinţifice 
ale conţinuturilor studiate capătă o 
nuanţă mai pronunţată în actul lecturii 
de cunoaştere: “Nu citeşti pentru a şti 
să citeşti. Citeşti pentru a descoperi 
informaţiile necesare realizării unui 
proiect de comunicare”. Situaţia prac- 
tică în care elevul are obiectivul de a 
transmite un adevărat mesaj pentru 
un receptor real este stimulatoare în 
acţiunea de a se informa din sursele 
necesare: un reportaj despre un 
fenomen original, un articol inedit, o 
expunere, un rezumat, o sinteză de 
texte (necunoscute destinatarului), 
o bibliografie detaliată, o adnotare, 
o intervenţie într-un discurs ş.a. — 


iată mesajele reale care-l provoacă 
continuu pe elev să citească, care-i 
activează obişnuinţa de a le conside- 
ra surse de informaţie şi a le utiliza 
în acest scop. 

Referitor la procedurile de con- 
trol se constată că profesorul nu tre- 
buie să evalueze doar cu scopul de a 
nota, ci mai ales cu scopul de a ame- 
liora achiziţiile elevului cititor. Dacă 
abaterile depistate sunt previzibile şi 
nu sunt atribuite incompetenţei natu- 
rale a elevului, pedagogul îşi poate 
programa activităţi speciale pentru a 
le ameliora, punându-şi întrebări de 
felul: Ce am făcut eu de fapt citind 
acest text? Ce operaţii mentale am 
efectuat? Le pot distinge şi descrie? 
Elevii dispun de aceste competenţe? 
Ce exerciţii pot oferi eu pentru a-i 
familiariza cu aceste operaţii? 

Valoarea lecturii, ca şi valorile 
achiziţionate prin lectură, sunt deter- 
minate de faptul dacă ştii să citeşti, 
ştii cum să citeşti, ştii ce să citeşti. 

Altă direcţie de dezvoltare a 
percepţiei literare, a capacităţilor 
lectorale în general, este cunoaşterea 
limbilor străine. Richelle G. descrie 
o modalitate de însuşire a limbilor 
străine prin organizarea acţiunilor 
culturale, a procesului de instruire, 
a condiţiilor de convieţuire a copiilor 
vorbitori a trei limbi diferite [2]. Obiec- 
tivele ce pot fi atinse în rezultatul unei 
asemenea experienţe sunt: 

— punerea în valoare a limbii; 

— perfecţionarea limbii vorbite; 

— însuşirea limbilor străine 
într-un anturaj plăcut, cu stimulenţi 
afectivi; 

— realizarea deschiderilor pen- 
tru interculturalitate şi toleranţă. 

C. Cossette, într-un studiu des- 
pre perceperea textului scris şi a 
imaginii [3], constată: “Cuvântul este 
unicul capabil să transmită conceptele 
şi generalizările, în timp ce imaginea 
nu transmite decât relaţiile spaţiale” 
[3, p. 7]. Afirmația poate fi acceptată 
în cazul unui desen elementar, simplu, 
schematic, care redă exact relaţiile 
spaţiale foarte clare, mai ales pentru 


Pro didactica 


37 


alolingvi. În cazul când prin imagine 
se denumeşte o creaţie de pictură ce 
redă evenimentele textului studiat, 
imaginea are, pe lângă funcţia de 
ilustrare a relaţiilor spaţiale, şi un di- 
apazon de comunicare mult mai larg. 
Cuvântul şi capacitatea sa unică de a 
transmite varietatea infinită de relaţii şi 
sentimente, concepte şi generalizări, 
are valoare lingvistică, literară şi soci- 
ală. În plan metodologic, constatările 
autoarei confirmă practica combinării 
textelor scrise cu imaginile în scopul 
eficientizării percepţiei literare. 

G. Jean abordează tematica 
lecturii pentru elevii din clasele gim- 
naziale [4]. Autorul afirmă că prin 
intermediul poeziei copilul “poate auzi 
totul”. În lumea interdicţiilor din fami- 
lie, din şcoală şi din societate şi într-o 
extraordinară confuzie de valori, poe- 
zia “îi dă văz” elevului şi posibilitatea 
de a vorbi despre “dragoste nebună”, 
despre moarte, plăcere, bucurie ş.a. 
Momentul când poezia /poemul se 
citeşte şi se priveşte generează un 
spectacol al acestei acţiuni magice 
care este lectura. 

Sinteza ideilor examinate relevă 
teze importante cu privire la esenţa 
lecturii şi a educaţiei literar-artistice: 

— lectura este poarta elevului 
în literatură; 

— lectura devine eficientă dacă 
ai învăţat să citeşti; 

— valoarea textelor literare este 
cu atât mai mare cu cât lectura însăşi 
este realizată pe texte de valoare; 

— educaţia literară a elevilor 
trebuie să se facă în baza unei pro- 
grame de lectură bine gândite, având 
obiective educaţionale clare. 

Aceste caracteristici ale lecturii 
textelor literare revendică recunoaş- 
terea statutului de cel de al doilea 
subiect creator al operei literare a 
elevului cititor şi reconceptualizarea, 
în consecinţă, a predării-învăţării 
literaturii în anii de şcolaritate, fapt 
împlinit într-o cercetare realizată de 
VI. Pâslaru, care a fundamentat un 
nou concept educaţional numit de 
autor educaţie literar-artistică*. 

LIBERTATE 
SAU LIBERTINISM? 


Necesitatea unei discuţii cu 
elevii mei despre libertate mi-a fost 
sugerată de diverse situaţii, în care 
m-am găsit în ipostaza de spectator şi 
actor, în acelaşi timp, în marele teatru 
al vieţii. Ideea dulcei libertăţi este 
vehiculată “de la mic la mare” atât în 
sensul vârstei fiziologice, cât şi în cel 
al ierarhiei sociale. Privită ca o condi- 
ţie ideală pentru a se realiza cel mai 
mare vis: “să fac ce vreau”, noţiunea 
de libertate este înţeleasă unilateral 
de foarte multă lume, îndeosebi de 
generaţia tânără. Şi se întâmplă 
acest lucru din cauza suprapunerii 
neconştientizate de către aceştia a 
două categorii diferite: libertate şi 
libertinism. Având acelaşi radical 
semantic, deci fiind cuvinte înrudite, 
ele comportă sensuri mai mult decât 
diferite, opuse chiar, pentru că se 
bazează pe antinomia valori — non- 
valori morale (înțelegând, în acest 
context, valoarea morală ca o axiomă 
acceptată de societate). 

Ideea unei ore consacrate 
în mod exclusiv acestei teme s-a 
conturat în cadrul orelor de limba şi 
literatura română, a celor de dirigenţie 
şi din discuţiile în particular cu elevii. 
Desigur, la o oră de limba română 
întotdeauna vom găsi timpul potrivit şi 
modalitatea optimă pentru a defini şi a 
deosebi noţiunile; lecţiile de literatură 
oferă şi ele un bogat material pentru 
a atenţiona elevii asupra comporta- 
mentului sau modului de a fi — liber ori 
libertin — al personajelor literare. Dar 
nici într-un caz, nici în altul problema 
nu va fi abordată în profunzime, ci 
doar tangenţial. De aceea referirea în 


mod special la acest subiect în cadrul 
orelor de dirigenţie (din care se poate 
organiza un ciclu întreg), aplicând 
metode variate pentru a înţelege cât 
mai bine problema, mi se pare a fi 
oportună. 

O primă oră din eventualul ciclu 
de lecţii ar putea fi organizată în clasa 
a IX-a şi ar avea menirea să inițieze 
elevii în semnificaţia termenilor de 
libertate şi libertinism, cu exprimarea 
atitudinii acestora faţă de fiecare fe- 
nomen în parte. Evident că, la o astfel 
de lecţie, activitatea discipolilor va fi 
dirijată în aşa mod, încât accentul să 
cadă pe felurile de expresie a libertăţii 
ca valoare incontestabilă a existen- 
tei umane şi condiţie primordială a 
fericirii. 

Hotarul dintre libertate şi liberti- 
nism este unul foarte şubred şi tenta- 
ţia de a se lăsa în mrejele fenomenu- 
lui din urmă poate fi decisivă pentru o 
persoană aflată abia în perioada de 
devenire, de formare. O discuţie în 
care s-ar insista asupra formelor de 
manifestare a libertinismului, chiar 
dacă se menţionează urmările negati- 
ve, în ultimă instanţă, ale acestui mod 
de viaţă, poate provoca, în mintea şi 
sufletul adolescentului de 15-16 ani, 
o reacţie inversă, potenţând astfel 
tentaţia interzisului. De aceea discu- 
ţia despre libertinism va fi continuată 
în clasa a XII-a, la vârsta când pro- 
cesul de formare a convingerilor se 
află în faza de cristalizare şi tânărul 
e capabil deja, într-o măsură mai 
mare sau mai mică, să discearnă în 
mod conştient şi deliberat valorile de 
nonvalori. 

În rândurile ce urmează ofer 
un scenariu orientativ pentru desfă- 
şurarea primei ore din ciclul de lecţii 
cu subiectul dat, în clasa a IX-a (pe- 
rioada octombrie-noiembrie). 

Captarea atenţiei se realizează 
prin a invita elevii să participe la o 
emisiune televizată, evident, imagi- 
nară. Metoda didactică a studiului 
de caz se va transforma aici într-un 
talk-show, în cadrul căruia se va lua în 
dezbatere tema: Libertate şi liberti- 
nism. Inceputul lecţiei se desfăşoară 


Experienţă 


39 


sub semnul unui viitor imaginat, de 
aceea invitaţii emisiunii sunt două 
persoane mature (rolul lor e jucat 
de doi elevi care au pregătit situaţia 
din timp), ambele considerându-se 
a fi libere. Rolul prezentatorului va fi 
asumat de către profesor şi acesta va 
ruga “invitaţii” să-şi prezinte situații- 
le, răspunzând la întrebarea: De ce 
credeţi că sunteţi o persoană liberă? 

Personajul A prezintă succint 
modul său de viaţă, începând cu 
perioada copilăriei, care a fost absor- 
bită de lectură şi care a decurs sub 
îndrumarea înţeleaptă a părinţilor, 
nelipsită însă de comunicarea cu alți 
copii şi de micile distracţii. Devenind 
matur, putea să deosebească binele 
de rău, avea convingerea că doar 


progresul propriului “eu” şi autoculti- 
varea prin studiu şi muncă îl va ajuta 
să se realizeze, să se afirme şi, prin 
aceasta, să-şi asigure libertatea. 
Astăzi poate spune cu certitudine că 
este mulţumit de cariera profesională, 
de relaţiile sincere şi frumoase din 
familie şi că se bucură de libertatea 
de a face ceea ce doreşte, în limitele 
normelor morale. 

Personajul B afirmă că este cu 
adevărat liber, pentru că nu a cunos- 
cut niciodată ce înseamnă restricţia. 
Fiind copil, i s-au satisfăcut toate ca- 
priciile, orice dorinţă i-a fost îndeplini- 
tă. Atenţia părinţilor se manifesta doar 
prin a nu refuza următorul “vreau”. 
Perioada studiilor nu-i aminteşte de- 
cât de desele exmatriculări din cauza 

restantelor neacoperite şi din pricina 
comportamentului amoral: abundență 
de alcool, droguri, violenţă. N-a fost 
căsătorit niciodată, fiindu-i suficient 
concubinajul, are un copil pe care nu-l 
creşte. Astăzi nu are un loc de muncă 
anume, banii îi vin pe căi ilegale, în 
schimb este liber. Consideră că, dacă 
există nişte limite, nu mai poate fi 
vorba de libertate. 


Notă: 

1. Situaţiile sunt exagerate în 
mod intenţionat pentru a se vedea 
clar polarizarea comportamentelor 
şi a facilita luarea atitudinilor de către 
elevi. 

2. Relatările pot fi completate 
cu elemente mai concrete, cu detalii 
potrivite pentru cazurile date. 

“Prezentatorul” stimulează pu- 
blicul (clasa de elevi) pentru a adresa 
întrebări “invitaţilor”. 

O întrebare pentru personajul B: 

— Ţi-a reproşat vreodată cineva 
că ceea ce faci nu este bine? 

Intrebări pentru ambele per- 
sonaje: 

— Care e atitudinea părinţilor 
acum? 

— Care e cercul tău de prieteni? 

— Călătoreşti? (Sau, eventual, 
ceea ce-i interesează la moment.) 

“Invitaţii” potrivesc răspunsurile 
conform rolului pe care îl au. 

In continuare se solicită opinia 
publicului vizavi de aceste două 
cazuri. Elevii răspund la întrebările 
prezentatorului: 

— Crezi că personajul B este fe- 
ricit? Cât crezi că va dura fericirea lui? 

— Ce înţelegi prin libertate? 

— Ai vrea să fii ca personajul A 
sau B? De partea cui eşti? De ce? 

Astfel, elevii sunt dirijaţi spre 
a deduce că primul caz ilustrează, 
în mod brut, libertatea, şi al doilea, 
libertinismul. Aici, emisiunea televi- 
zată ia sfârşit şi lecţia se reînscrie în 
scenariul ei tradiţional. 

Noţiunile se scriu pe tablă. Doi 
elevi citesc articolele lexicografice 
extrase în prealabil din DEX. (Expli- 
caţiile se anexează). 


Următorul pas: Elevii discută 
în grup (1-2 min.) ca să răspundă la 
întrebarea: Care este hotarul dintre 
libertate şi libertinism? Se ajunge 
la concluzia că hotarul menţionat 
este acela dintre moral şi imoral, se 
exemplifică valorile morale (onestita- 
tea, bunătatea, toleranța, dreptatea, 
respectul etc.) şi nonvalorile (depra- 
varea, minciuna, ipocrizia, servilismul 
etc.). 


Notă: 

Aici se vor încheia referirile la 
libertinism, revenindu-se la ele sub 
alte forme, la o altă vârstă. In conti- 
nuare se va insista asupra libertăţii. 

Profesorul va dirija discuţia, 
lansând următorul set de întrebări 
şi sarcini: 

— Incepând cu ce vârstă se 
poate spune despre om că este liber? 

— Cum credeţi că se pregăteşte 
această libertate? 

— O maximă sau un exemplu din 
literatura artistică referitor la libertate? 
Comentati. 

Echivalând libertatea cu in- 
dependenta, elevii menționează că 
independent, adică liber, devii treptat; 
copilului, apoi adolescentului oferin- 
du-i-se diverse şi multiple posibilități 
în care acesta şi-ar putea manifesta 
spiritul de iniţiativă, capacitatea de a 
se descurca independent în situaţii 
mai dificile; să i se ofere ocazia de 
a fi liber să aleagă şi să analizeze 
roadele acestei alegeri etc. 

Se comentează fragmentul din 
V. Alecsandri despre eliberarea tiga- 
nilor (Vasile Porojan); apoi un frag- 
ment referitor la libertate din romanul 
Cel mai iubit dintre pământeni de M. 
Preda (fragmentele se anexează). 

Următorul pas ar fi organizarea 
unei licitaţii de idei emise de elevi în 
baza afirmației: LIBERTATEAASIGU- 
RĂ FERICIREA. 


Notă: 

Deoarece metoda licitaţiei de 
idei necesită mai mult timp, ea poate 
fi aplicată în cazul lecţiei-bloc. In caz 
contrar, dacă dozarea timpului unei 

ore nu permite desfăşurarea acestei 
activităţi, li se cere elevilor, ca temă 
pentru acasă, să scrie un eseu în care 
să dezvolte afirmaţia dată. 

In cadrul ultimei etape a lecţiei, 
activând în grup, elevii realizează un 
desen-simbol prin care îşi exprimă 
atitudinea faţă de libertate şi liber- 
tinism. Ei lucrează având ca fundal 
muzical piesa “Liberta” din repertoriul 
duetului Al Bano şi Romina Power 
(sau oricare altă piesă potrivită). 
Desenele prezentate sunt susţinute 
de comentarii. 

Următoarele lecţii din acest 
ciclu ar putea fi organizate cu partici- 
parea unor invitaţi speciali: psihologi, 
preoti, filozofi, scriitori. 


Extrase din DEX: 

LIBERTATE - 1. Posibilitate 
de a acţiona după propria voinţă; 
posibilitate de acţiune conştientă a 
oamenilor în condiţiile cunoaşterii 
(şi stăpânirii) legilor de dezvoltare a 
naturii şi a societăţii. 

2.Starea unei persoane care 
se bucură de deplinătatea drepturilor 
politice şi civile în stat. 

3. Starea celui care nu este 
supus unui stăpân. 

4. Situaţia unei persoane care 
nu se află întemniţată. 

5. Independenţă, neatârnare 
(despre state). 

6. Drepturi cetăţeneşti. 

LIBERTINISM - Comportare, 
viaţă de libertin, desfrâu, destrăbă- 
lare, corupţie, depravare, imoralitate. 

LIBERTIN - Care sfidează 
regulile decenţei şi ale moralei; inde- 
cent, uşuratic, desfrânat. 


Fragment din povestirea au- 
tobiografică Vasile Porojan de V. 
Alecsandri: 

“Frumoasă zi a fost aceea când, 
din balconul casei de la Mircești, am 
declarat țiganilor adunaţi că sunt 
liberi... Vreo trei bătrâni însă au în- 
ceput a plânge şi a-mi zice: 

— Stăpâne, nu te îndura de noi şi 
ne depărta de mila măriei tale! 


Vorbe deşarte pentru mulţimea 
ce intrase în paradoxul beţiei!... Toţi, 
părăsindu-şi bordeiele, plecară a 
doua zi cu tot avutul lor, ca să mear- 
gă... unde? Nu o ştiau nici ei, dar se 
porniră ca să calce peste orizont şi să 
afirme dreptul lor de oameni liberi... 
Laia se opri la cea întâi crâşmă, 
pentru ca să cinstească în sănătatea 
cuconaşului; apoi se opri la a treia, 
pentru ca să boteze cu vin libertuşca; 
apoi la a patra, pentru ca să guste 
dacă rachiul liber e mai bun decât 
celălalt etc., etc., şi astfel au dus-o 
întruna, până ce, bându-şi până şi 
căciulile şi apucându-se de furturi, 
au ajuns în închisorile de la Roman, 
de la Piatra şi de la Bacău.” 

Fragment din romanul Cel mai 
iubit dintre pământeni de M.Preda: 

“Am mai avut de a face cu 
anchetele şi justiția şi am mai fost 
condamnat... Acum însă descopăr 
cu groază că ei, cei care mă intero- 
gau, erau liberi (şi asta se vedea 
din pofta cu care îmi consemnau 
depoziția, acele infame gesturi ale 
ființei animalice care se simte trăind 
fără oprelişti, gestul cu care aplicau 
o ştampilă, răsfoind hârtii, mâncatul 
unui săndvici, înghiorţăitul unui pahar 
cu apă, scârţâitul scaunului sub trupul 
voinic, ancorat bine în realitate, uitatul 
pe fereastră, căscatul, gândul la mu- 
jerea tânără pe care o vor strânge în 
braţe la noapte), iar eu nu voi mai fi 
niciodată ca ei, toate gesturile mele 
vor fi sau îmi vor reaminti că sunt 
condamnat să nu mai fiu liber până 
la moarte...” 

Eudochia GHEDEA, 
Liceul Teoretic “Dante 
Alighieri”, 

Chişinău 


FLOARE ALBASTRĂ — 
EXPRESIE 

A ASPIRAŢIEI 

SPRE FERICIREA 
ABSOLUTA 


Proiect didactic 
Clasa a XI-a 
Timpul: 90 min. 


Tipul lecţiei: 
Activitate didactică formativă 


|. Obiective operaţionale: 

a) cognitiv-formative. 

La finele activităţii fiecare elev 
ar fi bine: 

O,- să identifice şi să estimeze 
valoarea estetică a poeziei Floare 
albastră; 

O, — să descopere organizarea 
compozitională a poeziei; 

O, — să selecteze răspunsuri 
corecte, argumentându-le; 

O, — să analizeze, să compare 
opinii ale unor critici literari; 

O, — să descifreze sugestiile 
motivului-simbol “floare albastră” şi 
ale altor figuri de stil; 

O,- să comenteze (pe tablouri) 
poezia; 

O,- să alcătuiască un cinquain; 

b) afective. 

O, să formuleze păreri proprii, 
judecăţi de valoare şi să le comunice 
în discuţii, într-un limbaj adecvat, 
fluent şi corect; 

O, — să armonizeze propriile 
trăiri cu cele ale autorului. 


II. Strategii didactice: 
Metode şi tehnici de învăţare: 
— conversaţia — lectura pe roluri 
— revizuirea — inscripţia spaţială cir- 
culară 
— activitatea — problematizarea în 
grup 
— jocul didactic — licitaţia de idei 
— lectura expresivă — cinquain. 


III. Mijloace de învăţământ: 
— dicţionarul orei — fişe textuale 
— portofoliul lecţiei — postere 
— MTI 


IV. Bibliografie 

1. V. Goia, Il. Drăgotoiu, Me- 
todica predării limbii şi literaturii 
române, Bucureşti, 1995. 

2. M. Eminescu, Poezii, Bucu- 
reşti, 1884. 

3. Eminescu, viaţa şi opera, 
C. Popovici, Chişinău, 1988, p. 169. 

4. Eminescu — o lume dăruită 
nouă, Bucureşti, 1994. 

Evenimentele Activitatea Activitatea Strategii 
instruirii profesorului elevilor de învăţare 
|. Captarea Se audiază romanţa “Atât de 
atenţiei fragedă”. 
Elevii îşi pre- 
Asigură climatul de lucru gătesc materia- | MTI 
lele. 
II. Reactua- Subiectul lecţiei anterioare 
lizarea celor “Motivele romantice-mărci 
învăţate stilistice revelatoare” 
Exerciţii de acasă: 
Sistematizarea câtorva mo- 
tive romantice eminesciene 
într-un clustering 
Profesorul propune elevilor | Elevii analizea- | Revizuire cir- 
să discute în echipe fiecare | ză, discută, aleg |culară 
clustering şi să-l aleagă pe |clusteringul cel 
cel mai reuşit. mai reuşit. 
III. Trecerea la | Citiţi şi identificaţi ce semni- 
studiul noului ficatie au florile în următorul 
material fragment. Identificati opera. 


Fişa nr. 1 
Gr. 1 
“Adormind de armonia 
Codrului bătut 
de gânduri, 
Flori de tei de-asupra 
noastră 
Or să cadă rânduri- 
rânduri...” 


Gr. 2 

“Miroase florile-argintii 
Şi cad, o dulce ploaie 
Pe creştetele-a doi copii, 
Cu plete lungi, bălaie...” 


Gr. 3 

“Lacul codrilor albastru 
Nuferi galbeni îl încarcă 
Tresărind în cercuri albe 
EI cutremură o barcă...” 


Gr. 4 

“Atât de fragedă, te-asemeni 
Cu floarea albă de cireş, 

Şi ca un înger dintre oameni 
In calea vieţii mele ieşi...” 


Florile de tei sunt 
“tămâia” care 
binecuvântează 
armonia iubirii. 
Poezia Dorinţa. 


Florile argintii 
înfrumuseţează 
creştetele celor 
doi, coroană 
zeiască a îndră- 
gostiţilor. 
Poemul Lucea- 
fărul. 


Floare a apelor 
mici, această po- 
doabă a schitului 
lacustru imprimă 
dorului candoare 
şi strălucire. 
Poezia Lacul. 


Puritatea şi 
inocenţa do- 
rului, tinereţea 
lui eternă sunt 
exprimate prin 
floarea de cireş. 
Poezia Atât de 
fragedă. 


Activitate în grup 


Descoperire 

Gr. 5 

“Trandafiri aruncă roşii 

Peste unda ferme cată... 

Trandafirii aruncă tineri 

Căci vrăjii sunt trandafirii 

De-un cuvânt al sfintei 
Vineri...” 


Trandafirul roşu 
încarcă atmo- 
sfera poetică cu 
un sentiment de 
totală încântare, 
consemnând 
imagini hieratice 
(sfânt, sacru) cu 
perfecte izvoare 
decorative. Po- 
ezia Crăiasa din 
poveşti. 


caţi cuvintele neînţelese şi 
titlul, consultând Dicţionarul 
orei şi Portofoliul lecţiei. 


resc, ceresc, 
celest. 


Suav — gingaş, 
delicat, fin. 


Şi voi sunteţi la vârsta flori- | Frumuseţe, dra- | Conversatie. 
lor: ce semnifică ele pentru | goste, afecţiune, 
voi? sinceritate, res- 
peci... 
Recunoaşteţi autorul Elevii vor asculta | Proble 
fragmentelor selectate din | atent fragmentul | matizare. 
compunerile voastre (3-4 înregistrat. 
fragmente). 
Audiaţi cu atenţie fragmen- | Novalis a folosit 
tul din romanul lui Novalis simbolul florii 
Heinrich von Ofterdingen şi | albastre care 
desprindeţi sensurile florii reprezintă ten- 
albastre. dinţa spre infinit, 
năzuinţa de a 
atinge absolutul. |MTI. 
Reprezentati grafic sensuri- 
le florii albastre. 
IV. Anunţarea |Subiectul lecţiei: Elevii notează Expunere. 
subiectului Floare albastră” — expresia | subiectul lecţiei. 
lecţiei unei aspirații spre fericirea 
absolută. 
Anunţă materialele: 
1. Portofoliul lecţiei; 
2. Dicţionarul orei; 
3. Fişe de lucru. 
V. Anunţarea Se anunţă obiectivele con- 
obiectivelor form proiectului didactic. 
VI. Studiul nou- |Lectura expresivă a textului. | Relectura 
lui material Lectura pe roluri a textului. | textului. 
Lăsându-vă “pradă” Elevii îşi expun | Exercitii de 
versurilor, încercaţi să părerile. expresivitate. 
conştientizaţi care au fost Jocul de rol. 
momentele de comunicare 
sinceră cu poezia? 
Citiţi repetat poezia şi expli- | Serafic — înge- Conversatie. 

Fişa nr. 2 
Discutaţi în echipe despre 
structura compoziţională a 
textului. Decupaţi din textul 
(xeroxat) strofele ce se refe- 
ră la următoarele idei: 

— ascultarea pasiv-echi- 
librată; 

— observaţia conclusivă; 

— căutarea activ-meditativă; 
— observarea regretabilă; 

— concluzia irevocabilă. 
Aranjaţi-le în ordinea cu- 
venită. 


În poezie distingem două 
planuri: un plan al depar- 
telui (transcendentului) şi 
alt plan al aproapelui (con- 
tingentului). Reprezentaţi 
într-un desen aceste pla- 
nuri. 


Care dintre aceste lumi vă 
pare mai frumoasă? 


Strofele. 1-3 — căuta- 
rea activ-meditativă; 
Str. 4 — observarea 
conclusivă; 

Str. 5-12 — ascul- 
tarea pasiv-echi- 
librată; 

Str. 13 — observarea 
regretabilă; 

Str. 14 — concluzia 
irevocabilă. 


Planul departelui: 
“stele”, “nori”, “ceruri 
nalte”, “câmpiile 
asire”, “întunecata 
mare” — metafore 

ale transcendentului. 
Planul aproapelui: 
“izvoare”, “pragul por- 
ţii”, “floarea albastră” 
— o amplă metaforă 


a contingentului. 


Joc didactic. 


Inscripţie 
spaţială. 


Fişa nr. 3 

Gr. 1 Comentaţi, în 6-7 
rânduri, strofele 1-4, refe- 
rindu-vă la: 

— portretul contemplatorului; 
— semnificaţia unor motive, 
simboluri; 

— rolul “mititicăi”/ “floare 


albastră”. 


În aceste strofe 
poetul conturează 
portretul contempla- 
torului pentru care 
fericirea înseamnă 
evadarea în tărâ- 
mul etern al ideilor 
perfecte. Universul 
cunoaşterii este de- 
finit prin elementele 
genezei “întunecata 
mare”, prin universul 
de cultură “câmpiile 
asire” şi universul de 
creaţie “piramidele 
învechite”... 
“Mititica” declară ză- 
darnică filozofia infi- 
nitului şi caută să-l 
scoată din lumea 

lui de gânduri reci, 
solemne. 


Comentariu de 
text. 


Gr. 2 Comentaţi, în 6-7 
rânduri, strofele 5-8, refe- 
rindu-vă la: 

— convingerea fetei; 

— cadrul feeric al naturii; 

— imaginea iubitei. 


Floarea albastră-iu- 
bita îl convinge pe 
visător că fericirea 
se poate procura 
printr-o evadare din 
lume, în “codrul cu 
verdeață”. Tabloul 
rustic încântător este 
creat de epitete “tres- 
tia cea lină”, “pră- 
pastia măreaţă” ş.a. 
Chemarea fetei este 
simplă, colocvială, 
plină de căldură. 

Gr. 3 Comentati, în 6-7 
rânduri, strofele 9-12, re- 
ferindu-vă la: 

— imaginea iubitei; 

— ritualul erotic; 

— atmosfera tabloului. 


Gr. 4 Comentati, în 6-7 
rânduri, penultima strofă, 
referindu-vă la: 

— starea eroului liric; 

— sugestia comparaţiei; 

— semnificaţia florii al- 
bastre. 


lubita gingaşă şi 
suavă, dulce şi ade- 
menitoare îi promite 
fiinţei dragi o lume 
plină de bucurii şi 
împliniri “voi fi roşie ca 
mărul...”. Ritualul erotic 
se va desfăşura în cele 
trei stări ale zilei... 
Versurile exprimă o 
dragoste pură, ange- 
lică, simplă, desfă- 
şurată potrivit unui 
ceremonial țărănesc. 


În această strofă apare 
EI. Dacă în primul 
fragment el este con- 
templativ, acum “ca un 
stâlp eu stam în lume” 
exprimă regretul, astfel 
devenind meditativ. 
Propoziția exclamativă 
subliniază exuberanţa 
sentimentului erotic. 
După ce ea dispare în 
casă sau în nopţi, sau 
în moarte, el conchi- 
de meditativ că totuşi 
albastra dulce floare e 
frumoasă, că lumea e 
frumoasă. 


Graficul T. 


Gr. 5 Comentati, în 6-7 
rânduri, ultima strofă, re- 
ferindu-vă la: 

- rolul punctelor de sus- 
pensie; 

- semnificaţia metaforei, 
hiperbolei, repetiţiei; 

- sugestia concluziei. 


Ultima strofă este o me- 
ditaţie pe tema fericirii 
în lume. E adevărat 

că fericirea în lumea 
fenomenală există, dar 
e trecătoare. Repetiţia 
“Floare albastră! Floare 
albastră” relevă inten- 
sitatea iubirii generată 
de discrepanţa (nepo- 
trivirea) dintre iluzie şi 
realitate. 


Ultimul vers a făcut să 
curgă multă cerneală îm- 
părţind lumea editorilor, a 
istoricilor literari în două 
tabere: una adoptând 
forma “Totuşi este trist 
pe lume”, alta socotind-o 
greşeală de tipar şi pro- 
punând forma “Totul este 
trist pe lume”. Voi de ce 
părere sunteţi? 

Aduceţi cât mai multe 
argumente. 


Elevii vor aduce argu- 
mente pro sau contra . 
Totuşi 

— profund 

— ascunde speranţe că 
va veni ziua fericirii. 
Totul 

— simplu 

— exprimă pesimism 

— este prea general 

— nu este adecvat fun- 
dalului senin al poeziei. 


Profesorul va cita 
afirmaţia lui Perpessicius. 

Fişa nr. 4 
De ce poetul “totuşi este | Elevii procură ideea cu 
trist pe lume”? mai multe argumente 
1. E trist pentru că iubita/| convingătoare. 
“floarea albastră” nu l-a 
înţeles. 
2. Poetul este trist fără 
iubită, fără dragoste. Aces- 
tea ducându-se, au luat Licitaţie de 
şi o parte din sufletul lui, idei. 
aducându-l într-o stare de 
profundă melancolie. 
Sesizăm în acest vers 
S-a afirmat că versul “To-| şi speranţa că va veni 
tuşi este trist pe lume” prin | ziua fericirii, că fericirea 
valoarea adverbului “totuşi” | este o dulce iluzie a 
devine un plâns continuu, | muritorilor, că lumea 
dar nu disperat. Sunteţi de | e frumoasă şi că viaţa 
aceeaşi părere? trebuie trăită frumos, 
căci iubirea şi viaţa nu 
pot fi înlocuite cu nimic. 
Asigurarea Despre ce este poezia? Despre fericire, 
feed-back- dragoste... 
ului 
Ce tip de titlu este Floare | Titlul este un motiv- 
albastră? simbol al iubirii pier- 
dute, al dorului de 
absolut, al cunoaşterii. 
Obţinerea Cum credeţi, câte inter-| — absolutul, nemăr- 
performanţei pretări poate avea imagi-| ginirea; 
nea “florii albastre” în text? | — iubita reală, cu enig- 
Consultaţi opinia colegilor| maticul dor pământesc | 
şi alcătuiți o listă de propu-| de iubire; Conversaţie. 
neri, argumentaţi-le. — femeia demnă de 
încercarea de a cuceri 
un suflet mare, dar 
pustiit; 
— seninul şi sublimul; 
— speranţa şi bucuria 
dragostei. 
Găsiţi unele tangenţe cu 
schema grafică realizată la| Albastrul sugerează Problemati- 
începutul lecţiei? absolutul... zare. 
Realizaţi un cinquain, Elevii vor elabora în Joc didactic. 
având ca temă floarea echipe un cinquain. 
albastră. 
Evaluarea Sunt apreciate răspunsurile 
performanţei | elevilor şi se notează. 
Asigurarea Tema pentru acasă: Elevii îşi notează în 
transferului | Scrieţi un eseu cu tema: caiete titlul eseului. 
“Floare albastră este plân- 
sul poetic eminescian după 
absolut”. 

Dr. conf. Petru BUTUC, 
U.P.S. “I.Creangă”, 


Chişinău 


PRECIZĂRI DESPRE 
SUBIECTUL SIMPLU ŞI 
DEZVOLTAT 


În sintaxa limbii române con- 
temporane subiectul prezintă un 
deosebit interes teoretic şi aplicativ, 
întrucât el este indisolubil legat de 
o serie de probleme fundamentale 
privind propoziţia şi fraza. Justa 
concepere a acestei părţi principale 
de propoziţie va contribui la tratarea 
corectă a altor chestiuni de prim-or- 
din, cum ar fi delimitarea structurală 
şi semantică a părţilor principale şi 
secundare ale propoziției, clasificarea 
propoziției după conţinut şi structură, 
stabilirea raporturilor gramaticale 
şi semantico-sintactice între consti- 
tuenţii îmbinărilor de cuvinte, deter- 
minarea indicilor predicativi din cadrul 
enunţului etc. 

Trebuie menţionat însă că, 
deşi la ora actuală s-a acumulat o 
literatură ştiinţifică bogată, referitoare 
la subiect ca parte principală de pro- 
poziţie, totuşi rămân multe probleme 


neclarificate, controversate chiar. 
Aceste probleme ţin, în primul rând, 
de tipologia subiectului, îndeosebi de 
componenţa structurală a tipurilor de 
subiecte din limba română. De aceea, 
când abordăm problema tipologiei su- 
biectului, credem că este cu neputinţă 
a nu se aminti despre forma lui gra- 
maticală, iar vorbind despre noţiunea 
de formă gramaticală a subiectului, 
nu putem să nu menţionăm şi urmă- 
torul fenomen paradoxal: în studiile 
de sintaxă a fost tratat subiectul în 
general, dar despre esenţa logico- 
semantică şi gramaticală a diferitelor 
tipuri ale lui s-a vorbit doar în treacăt. 
Mai mult decât atât, au devenit deja 
axiomatice definițiile unor tipuri de 
subiecte. De exemplu, noţiunea 
de subiect compus (care circulă în 
literatura de specialitate paralel cu 
noţiunea de subiect dezvoltat şi bloc 
sintactic al subiectului) este definită 
cam nebulos, ambiguu: “subiectul 
gramatical compus” sau “blocul su- 
biectului” este format din mai multe 
cuvinte, dar, care, din punct de vede- 
re semantic, reprezintă un tot întreg”; 
“O îmbinare din două sau mai multe 
cuvinte ce denumesc instituţii, organi- 
zaţii obşteşti, evenimente ş.a.m.d.%; 
“Subiectul exprimat printr-o îmbinare 
de cuvinte nedezmembrabilă sau 
care constituie un tot întreg seman- 
tic pentru enunţul dat se numeşte 
subiect dezvoltat. În aceste definiţii 
nu se accentuează că anume esenţa 
logico-semantică şi sintactico-func- 
ţională determină tipologic subiectul 
compus (dezvoltat) şi nu elementele 
lui constituente. Din această cauză 
nu întotdeauna pot fi determinate 
graniţele dintre îmbinările substan- 
tivale de cuvinte şi blocurile sintactice 
ale subiectului compus, încât, la pre- 
darea tipologiei subiectului în limba 
română, nu totdeauna poate fi definită 
noţiunea de subiect compus în raport 
cu subiectul simplu. Studenţii pun 
întrebarea de ce, bunăoară, în fraza: 
Păsări-Lăţi-Lungilă se ia după Harap- 
Alb şi se pornesc ei tusşase înainte” 
(I. Creangă) subiectul subliniat este 
simplu, deşi este exprimat prin mai 


Gramatică 


49 


multe cuvinte, iar în fraza “Într-o zi, 
pe aproape de Sânt-llie se îngră- 
mădise, ca mai totdeauna, o mulțime 
de trebi pe capul mamei” (|. Creangă) 
subiectul, de asemenea evidenţiat 
prin subliniere, este subiect compus. 
Desigur, cazurile acestea sunt destul 
de problematice, întrucât ambele uni- 
tăţi sintactice subiectivale, alcătuite 
din mai multe cuvinte, fac parte din 
diferite variante tipologice de subiect. 
Trebuie menţionat că pentru 
înțelegerea şi însuşirea corectă a 
acestei dileme e necesar să se facă 
distincţia criteriilor metodologice de 
delimitare a părţilor de propoziţie. 
Insuşind, astfel, aceste principii, 
este destul de clar că vor fi corecte 
ambele variante şi ambele criterii de 
interpretare, atât cel structural-gra- 
matical, cât şi cel logico-semantic şi 
funcţional. Conform principiului struc- 
tural-gramatical (în baza căruia orice 
unitate sintactică alcătuită din două 
sau mai multe cuvinte este compusă) 
ambele unităţi sunt compuse; în baza 
celui de-al doilea principiu (logico- 
semantic şi funcţional) va fi unitate 
sintactică dezvoltată (compusă) 
numai cea de-a doua (o mulţime de 
trebi), întrucât acest subiect compus 
(sau bloc sintactic al subiectului) este 
format dintr-o îmbinare liberă de cu- 
vinte, care, eventual, este concepută 
ca un tot întreg semantic şi funcţional. 
Un asemenea subiect se stabileş- 
te, în mod convenţional, pe baza 
contextului şi a situaţiei; din punct 
de vedere logico-semantic, primul 
subiect (Păsări-Lăţi-Lungilă) este un 
subiect simplu, deoarece denumeş- 
te o singură noţiune (în cazul dat o 
persoană). Componentele lui lexicale 
sunt nişte substantive ce formează un 
alt substantiv compus, prin care se 
denumeşte un singur obiect însufleţit, 
animat; se denumeşte o persoană cu 
numele de Păsări-Lăţi-Lungilă. Con- 
stituenţii lexicali ai acestui substantiv 
compus sunt desemantizaţi lexical. 
Prin urmare, dacă se ţine cont 
de specificul acestor părţi de propo- 
ziţie, sub aspectul structurii, pare 
justificat să delimităm subiecte simple 


şi subiecte compuse. Sub aspect logi- 
co-semantic şi funcţional, de aseme- 
nea, va fi tot atât de justificată împăr- 
ţirea în subiecte simple şi compuse. 
Din punct de vedere logico-semantic 
şi funcţional însă pot fi subiecte sim- 
ple nu numai acele formate dintr-un 
singur cuvânt, dar şi cele formate 
din două şi mai multe cuvinte chiar, 
dacă, bineînţeles, exprimă un singur 
conţinut comunicativ, sintactic. De 
exemplu, în fraza: “Cum n-oi mai 
fi pribeag, de-atunci înainte,/ M-or 
troieni cu drag aduceri-aminte” (M. 
Eminescu) subiectul subliniat con- 
stituie un subiect simplu, deoarece 
echivalează semantico-sintactic cu 
un singur conţinut comunicativ şi in- 
formativ — “amintirile”, pe când în fra- 
za “Mii de roiuri de albine curg în râuri 
sclipitoare” (M. Eminescu) subiectul 
subliniat (“mii de roiuri”) formează un 
subiect compus. Dispersarea lui func- 
ţională este inadmisibilă, deoarece va 
fi denaturat sensul integral al enunţu- 
lui, se va obţine o comunicare falsă. 
Elementele constitutive ale acestui 
subiect compus, spre deosebire de 
cele ale substantivelor compuse, 
comportă semantica lor lexicală, care 
se contopeşte, “se dizolvă” în cadrul 
semantic general al subiectului com- 
pus respectiv. 

Din trăsăturile specifice ale 
blocurilor sintactice ale subiectului 
(compus) s-ar putea menţiona urmă- 
toarele: 1) de ordin structural — conţin 
două şi mai multe elemente compo- 
nente; 2) de ordin intonaţional — re- 
prezintă o curbă intonaţională relativ 
închisă; 3) de ordin informativ — conţin 
o doză de informaţie mai mare decât 
părţile de propoziţie. 

Aşadar, din punct de vedere 
logico-semantic şi funcţional, prin 
noţiunea de subiect compus (dez- 
voltat) înţelegem o îmbinare liberă de 
cuvinte care alcătuieşte un tot întreg 
inseparabil semantico-comunicativ, 
iar prin noţiunea de îmbinare liberă de 
cuvinte cu valoare de bloc sintactic al 
subiectului (subiect compus, dezvol- 
tat) urmează să înţelegem astfel de 
unităţi lexico-gramaticale şi constitu- 


50 


Limba Română 


tive care, în anturaje concret individu- 
ale, ajung să exprime o noţiune, să 
redea un tot întreg logico-semantic, 
spre deosebire de îmbinările de cu- 
vinte propriu-zise (obişnuite), care, 
tradiţional, sunt înțelese ca unităţi 
binare, având un element determinat 
şi unul determinativ: grădina şcolii, 
ordinul decanului ş.a. Îmbinările de 
cuvinte ale subiectului compus însă 
dispun de o componenţă lexicală 
extrem de variată. Fuziunea elemen- 
telor lor componente este dictată de 
necesitatea plenitudinii semantice şi 
informative, în situaţii comunicative 
particulare: “Sus, pe muchia dealului, 
/ Merge-n voia calului /Un bujor de 
căpitan /Care poartă buzdugan” (V. 
Alecsandri). Subiectul “un bujor de 
căpitan” conţine două substantive: 
primul substantiv (“bujor”) este însoţit 
de articolul substantival “un”, iar al 
doilea — de prepoziţia “de”. Funcţia de 
subiect nu ar putea fi îndeplinită de 
aceste substantive în mod individual, 
deoarece ele conlucrează semantico- 
funcţional. Primul substantiv “un bu- 
jor” este utilizat la figurat, iar sensul lui 
ar dispărea. Acest substantiv creează 
doar o metaforă, prin care căpitanul 
este comparat printr-o contiguitate lo- 
gică, cu un bujor (cu o floare), pentru 
frumuseţea şi energia lui fizică. 

Un criteriu peremptoriu de 
identificare a subiectelor compuse 
(semantico-sintactic) rezidă în impo- 
sibilitatea eliminării măcar a unuia 
dintre elementele lui constitutive. La 
eliminarea unuia dintre elementele 
acestui tip de subiect compus, vor 
apărea denaturări de ordin semantic 
şi informativ. Astfel, din blocul subiec- 
tului Casa fără femeie (din enunţul 
“Casa fără femeie este pustie”) nu 
poate fi omis nici un element consti- 
tutiv: nici prepoziţia “fără”, nici sub- 
stantivul “femeie”, nici substantivul 
“casa”, pentru că am obţine un con- 
ţinut informativ alterat. 

Totodată, este evident că o 
trăsătură specifică a subiectului 
compus, din punct de vedere logico- 
semantic şi funcţional, o constituie 


faptul că în componenţa lor întâlnim 
cuvinte folosite la figurat. În atare 
situaţii, lexemele din cadrul unităţii su- 
biectivale, având sensul figurat, mai 
uşor se consolidează în imaginaţia 
noastră ca o unitate semantico-func- 
ţională, prin care se exteriorizează o 
anumită activitate verbală a individu- 
lui. Când Vasile Alecsandri ne spune 
“In poiana tăinuită, unde zbor luciri 
de lună, /Floarea oaspeților luncii cu 
grăbire se adună”, noi înţelegem că 
nu e vorba de nici “o floare”, ci de 
vietăţi (locatarii luncilor), ce formează 
o lume a lor aparte, dominând pajiştile 
şi bucurându-se de viaţă. 

Faptul că subiectul compus 
se exprimă prin îmbinări libere de 
cuvinte cu sens figurat ne vorbeşte 
despre imensa lui posibilitate de 
realizare structural-gramaticală. Din 
aceste considerente, probabil, e şi 
greu să i se facă o tipologie, cât de 
cât, exhaustivă. Este imposibil să se 
stabilească măcar aproximativ tipu- 
rile eventuale de subiecte compuse, 
întrucât posibilităţile îmbinatorii ale 
cuvintelor în limba noastră sunt ine- 
puizabile. Anume de aceea e şi nece- 
sar să se ştie că în procesul analizei 
sintactice nu trebuie să dezmembrăm 
în mod forţat elementele constitu- 
tive ale subiectului compus (dar şi 
elementele constituente ale tuturor 
celorlalte tipuri de blocuri sintactice: 
ale predicatului, complementului, 
atributului etc.), căci prin aceasta vom 
morfologiza în mod exagerat şi arti- 
ficial unităţile sintactice. Totodată, va 
fi denaturat şi conţinutul comunicativ, 
sintactic al oricărui enunţ. 

In continuare vom menţiona 
doar câteva modele (tipuri) de subi- 
ecte compuse (din punct de vedere 
logico-semantic şi funcţional) în limba 
română: 1) “Intre aceştia din urmă 
erau de-alde bătrânul Alecu Forăscu, 
poreclit Tololoi” (I. Creangă); 2) Uni- 
versitatea Pedagogică de Stat “lon 
Creangă” a fost redeschisă în anul 
1967; 3) Femeia lui Ipate şi cu baba, 
când se trezesc, nici tu copil, nici tu 
nimică” (|. Creangă); 4) “Oare Grigore 
al lui Petre Lucăi de la noi din sat pe 

la ce şcoală a învăţat?” (|. Creangă); 
5) “Sute de vrăjmaşi s-au pomenit la 
fundul apei” (V. Beşleagă); 6. “A-i 
sluji patria este o datorie pe jumătate, 
a sluji omenirii e cealaltă jumătate a 
datoriei” (V. Hugo); 7) “Numai luna 
cu o stea ştiau de dragostea mea” 
(Folc.); 8) “Soarele acum asfinţise şi 
luna împreună cu stelele se arătaseră 
pe cer” (V. Alecsandri); 9) “Nică al lui 
Constantin al Cozmei din Humuleşti 
se duse şi el cu talpele beşicate pe 
urma lui Oşlobanu” (|. Creangă). 

In concluzie la cele relatate 
despre subiectul compus în limba 
română menţionăm că atare tip de 
subiect trebuie tratat şi privit sub 
două aspecte: 1) Subiect compus 
sub aspect structural-gramatical (în 
conformitate cu acest principiu me- 
todologic fiecare subiect, alcătuit din 
două sau mai multe cuvinte, constitu- 
ie deja un subiect compus). Subiectul 
compus (sub aspect structural) se 
exprimă prin substantive compu- 
se (ciuboţica-cucului, talpa-gâştii, 
Făt-Frumos, Statu-Palmă-Barbă- 
Cot etc.), substantive cu prepoziţii, 
îmbinări libere de cuvinte ş.a.m.d. 
Subiectul compus din punct de ve- 
dere structural este compatibil cu 
toate tipurile de subiecte compuse, 
întrucât la baza delimitării lui se pune 
structura elementelor constitutive şi 
nu informaţia şi 2) Subiect compus 
sub aspect semantico-sintactic (în 
conformitate cu acest principiu meto- 
dologic, subiect compus devine orice 
unitate exprimată printr-o îmbinare 
liberă de cuvinte ce constituie un tot 
întreg inseparabil din punct de vede- 
re funcţional, sintactic). Elementele 
constitutive ale subiectului compus 
(dezvoltat) din punct de vedere lo- 
gico-semantic şi funcţional apar cu 
valoare lexico-semantică, ele devin 
nişte calificative semantice, care-şi 
aduc contribuţia la realizarea func- 
ţional-sintactică a blocului din care 
fac parte. De exemplu, în propoziţia: 
“Tulpina pomului vieții lui lon a fost 
întotdeauna rezistentă” elementele 
constitutive ale subiectului compus 
“tulpina pomului vieţii” comportă 


valoare sintactică numai împreună, 
în bloc şi nu separat, individual. Ele 
formează o metaforă despre viaţa “lui 
lon”. Acest bloc sintactic este indez- 
membrabil. Totodată, fiecare element 
constitutiv al acestui bloc conţine în 
particular (camuflat parcă) valoarea 
lui lexico-semantică. Constituenţii 
unităţii date formează nişte califi- 
cative, nişte lexeme comparative, 
încadrate subtil printr-o contiguitate 
logică cu obiectele comparate. 

Noţiunea de subiect compus 
din punct de vedere logico-semantic 
nu este compatibilă cu noţiunea de 
subiect compus din punct de vedere 
structural, deoarece la delimitarea lui 
se ia în vedere caracterul informativ 
şi nu structural de realizare. Infor- 
maţia unui astfel de subiect compus 
este complexă, dezvoltată prin ea 
însăşi şi nu numai prin structura lui 
gramaticală. Fiecare constituent al 
subiectului compus din punct de ve- 
dere semantico-sintactic formează un 
calificativ înrudit cu şi întru realizarea 
conţinutului comunicativ de bază al 
blocului sintactic subiectual. 

EXCURSII 

___ ETIMOLOGICE 
IN TERMINOLOGIA 
MEDICALA 


Cunoaşterea aspectului uma- 
nist al limbii latine este o necesitate 
recunoscută şi evidentă pentru şcolile 
moderne. Marea şi bogata moştenire 
lăsată de cultura şi civilizaţia romană 
şi greacă, reflectată în istoria şi litera- 
tura timpului a influenţat substanţial 
dezvoltarea terminologiilor de spe- 
cialitate. 

Reafirmarea valenţelor spiritu- 
lui uman este reflectată şi în studiul 
nostru referitor la unele cuvinte din 
terminologia medicală, formate cu 
ajutorul rădăcinilor, prefixelor, sufixe- 
lor) greceşti şi latineşti (în vocabularul 
medical sunt înregistraţi peste 150 de 
mii de asemenea termeni). 

Cuvântul pacient (lat. patiens, 
-entis), persoană care are o suferinţă, 
o afecţiune, provine de la verbul latin 
pati < patior, pati, passus sum “a 
răbda, a suferi, a tolera, a exista”. 
Bolnavul (pacientul) e suferind şi 
răbdător. 


Adjectivul humanus “uman” şi 
humus “pământ”, “sol” au aceeaşi 
rădăcină (hum). E necesar să men- 
ționăm că umanismul antic, atât la 
romani cât şi la greci, prevedea o 
atitudine gospodărească, omenească 
faţă de pământ, de ogorul şi moşia 
părinţilor. Această atitudine nu ne-ar 
strica să o avem şi acum. 

Anatomia (din grecescul ana 
“prin“ + tome “acţiunea de a diseca”), 
ca ramură a ştiinţei studiază structura 
organelor omului prin metoda disecă- 
rii; lexemul clinic(ă) îşi are rădăcina în 
grecescul kline “pat” şi se referea la 
cunoştinţele obţinute pe cale practică 
şi teoretică direct la patul bolnavului. 
Termenul histologie (din grecescul 
histos “țesut” + logos “ştiinţă”) ca 
ştiinţă medicală studiază țesuturile 
organice, celulele şi structura lor 
microscopică; chirurgie (din gr. chei- 
rurgeo “a se ocupa cu munca manu- 
ală” care ne trimite la cuvântul cheir 
“mână” şi ergon “muncă”, “lucru”, 
“activitate”) — e o ramură a medicinii 
care tratează maladiile prin interven- 
ţii operatorii: ginecologie (gr. gyne, 
gynaicos “femeie”) — se ocupă cu 
patologia aparatului genital feminin; 
hematologie (gr. haema, aima “sân- 
ge”) studiază mijloacele şi metodele 
de tratament ale maladiilor de sânge; 
terapie (gr. therapia “tratare”, “îngri- 
jire medicală”); fiziologie (< physis 
“natură” + logos), pediatrie (pais, 
paidos “copil” + iatreia “practicarea 
medicinii, tratare”), stomatologie 
(stoma, stomatos “gură” + logos), 
igienă (hygieinas “curativ”, aferent 
sănătăţii) etc. 

Prima vertebră cervicală este 
numită atlas sau atlant, termen care 
ne trimite la eroul antic Heracle (Her- 
cule), fiul lui Zeus care, după cum 
spune legenda, a făcut un “pohod”, 
marş după mere, trecând printr-o 
insulă sub apă cu numele Atlantida 
(Atlantică) şi munţii Atlas din Africa de 
nord-vest. La origine e vorba de unul 
dintre titanii principali în mitologia 
greacă cu numele Atlas, fratele lui 
Prometeu, fiul lui Uranus, zeul cerului, 
care s-a răzvrătit contra lui Zeus şi 

a fost osândit de acesta să sprijine 
bolta cerească pe umerii săi pentru 
veşnicie. Ideea reluată de posteritate 
constă în susţinerea unei greutăţi 
enorme, iar în sens figurat — reali- 
zarea unui concept grandios, măreț, 
impunător. In arhitectură termenul 
atlas (atlant) reprezintă un bărbat 
care susţine antablamentul unui edi- 
ficiu. În anatomie prin termenul atlas 
este numită, după cum s-a spus, 
prima vertebră cervicală formată 
din două mase laterale unite printr-un 
arc anterior şi altul posterior pe care 
se sprijină greutatea corpului. 

Matematicianul flamand Ger- 
hard Kremer (1512-1594) cunoscut în 
ştiinţă sub numele Mercator, a publi- 
cat, post mortem, în 1595, o culegere 
de hărţi geografice cu titlul — At/as, 
termen care a căpătat o răspândire 
largă în multe limbi europene. De aici, 
orice colecţie de hărţi geografice se 
intitulează atlas geografic. Astăzi se 
cunosc diferite atlase: istoric, geolo- 
gic, turistic, astronomic, anatomic, 
lingvistic etc. Primul atlas geografic 
din România a apărut în 1865, iar 
atlase lingvistice, pentru prima dată, 
au apărut spre sfârşitul sec. XIX-lea 
şi începutul sec. XX. 

În limba română există cuvântul 
atlaz sau atlas cu sensul “o țesătură, 
cam ca satinul, confecţionată din 
fire de lână, bumbac sau mătase, 
lucioasă pe o faţă, utilizată pentru 
îmbrăcăminte şi feţe de plapumă” 
(DEX, pag. 69). 

B.P. Hasdeu admite originea 
neogreacă (bizantină) a termenului 
atlas. Cea mai veche atestare în 
limba română apare într-un hrisov 
(document) din 1572, în care se men- 
ţionează că pentru o moşie, pe lângă 
bani, s-a plătit şi un «caftan de atla- 
zu». Într-un alt document din 1588, 
B.P. Hasdeu fixează atlaz albastru, 
atlaz roşu, atlaz negru. Cronicarul 
loan Neculce, vorbind de sosirea lui 
Petru cel Mare la laşi şi primirea lui 
de către D. Cantemir, scrie că “s-au 
întins câteva bucăţi de at/azuri... pre 
îmbe părţile de uliţă pe unde mergea 
împăratul”. 


Expresia tendonul lui Ahile sau 
călcâiul lui Ahile înseamnă punct 
vulnerabil, “partea slabă”, locul cel 
mai slab al eroului legendar, Ahile. 
Săgeata l-a lovit pe Ahile drept în că/- 
câi. E vorba de lupta dintre Hector, fiul 
ţarului Priam din Trian şi Ahile (Ahi- 
les), eroul războiului Troian /sec. XII 
î.Hr.), fiul ţarului Pelea, luptă descrisă 
de marele Homer în opera sa “Iliada”. 
Tot aici se vorbeşte şi despre feciorii 
lui Asclepiu (Aesculap), Podaliriu şi 
Mohaon, apreciaţi ca iscusiţi chirurgi 
de companie în războiul Troian. 

Termenul membrană arah- 
noidă (membrana arachnoidea) ne 
aminteşte de mitul despre Arahna. 
După legendă, în statul Lidia (sec. 
VI î.Hr) din Asia Mică, Arahna (Arah- 
nea), fiica unui vopsitor de lână, era 
versată în arta țesutului şi a brode- 
riei. Ca dânsa nu era nimeni. Regii, 
nimfele de pe munte (fete tinere şi 
frumoase, pline de graţie în mitologia 
greacă), din oraşe veneau să-i ceară 
pânze şi stofe brodate. Zeița Atena- 
Pallada, fiica lui Zeus, măiastră şi ea 
în ale țesutului veşmintelor, a auzit de 
această fată şi, prefăcându-se într-o 
bătrânică gârbovită, i-a propus fetei 
să se întreacă cu ea în arta țesutului. 
Fireşte, zeii au recunoscut victoria 
zeiţei Atena. Talentul Arahnei însă 
întrecuse pe cel al zeiţei Atena care 
n-a răbdat dârzenia fetei şi a lovit-o cu 
suveica. Îndurerată, Arahna a vrut să- 
şi curme viaţa, dar Atena a eliberat-o 
din laţ şi a blestemat-o să ţese mereu 
şi veşnic să fie aninată de grindă. 
Părându-i prea uşoară pedeapsa, 
a stropit-o cu un suc fermecător de 
iarbă şi corpul Arahnei s-a făcut mic, 
iar părul, ce îl avea, a căzut din cap 
şi s-a transformat într-o țesătură de 
păianjen. Astfel a apărut aşa-numita 
membrana arachnoidea “membrană 
arahnoidă”, membrană conjunctivă 
subţire, cuprinsă între dura-mater 
(pahimeninge), membrana dură ce- 
falică şi pia-mater (leptomeninge), 
membrana elastică cefalică. Se mai 
zice arahnoidă. E utilizat pe larg şi 
termenul arahnoidită “inflamație a 
arahnoidei”. In limba greacă păianje- 

nul se cheamă arachne, arachnion. 
De aici şi familia zoologică a arah- 
nidelor. Planta Arachis se cultivă în 
India şi China (patria ei fiind Brazilia) 
din care cauză se mai numeşte nucă 
Chineză (chinezească). 

De la grecescul hipnos “somn” 
(zeul somnului Hipnos) şi therapia a 
apărut termenul hypnotherapia. De 
la cuvântul grecesc helios (numele 
zeului soarelui Helios) şi lexemul gre- 
cesc therapia a fost creat termenul 
clinic helioterapia “tratament cu raze 
solare”. Planta “floarea soarelui” are 
denumirea ştiinţifică de Helianthus 
formată din cuvintele greceşti helios 
şi anthos “floricea”, adică “floarea 
soarelui”. 

Este cunoscută legenda despre 
Psiheea, fiica regelui din Creta, de 
o frumusețe rară, care a stârnit ura 
Afroditei (Venus la romani), zeiţa dra- 
gostei şi frumuseţii. Psiheea vine de 
la cuvântul grecesc psihos “suflet”. 
La greci sufletul se înalţă prin dragos- 
te, iubire şi emoţii. Elementul termi- 
nologic psihos intră în componenţa 
multor termeni clinici: psihologie, 
psihostenie, psihofiziologie, psi- 
hopatie, psihoză, psihoanaliză etc. 

Basmul despre fiul Afroditei, 
Eros, şi frumoasa Psiheea îl întâlnim 
în romanul scriitorului latin Apuleius 
din Madaura (125-170) “Metamorfo- 
zele” (“Metamorphoses”) sau “Mă- 
garul de aur” (“Asinus aureus”), care 
cuprinde 11 cărţi. 

Membrana circulară, colorată a 
ochiului, situată înaintea cristalinului, 
în mijlocul căreia se găseşte pupila 
se numeşte iris. La grecii antici Iris 
era zeiţa curcubeului, cu aripi de aur 
şi era considerată drept o crainică 
vestitoare a zeilor. Să ne gândim la 
culorile curcubeului şi la membrana 
colorată a ochiului. 

In nomenclatura chimico-far- 
maceutică sunt utilizate o serie de 
cuvinte şi termeni care ne trimit la 
eroii antici: Dafna, Narcis, Adonis, 
Atropa etc. Astfel, cuvântul dafin a 
rămas să fie cunoscut astăzi de la 
numele frumoasei Dafna, fiica zeului 
râurilor Peneu, care, conform legen- 


dei, urmărită de Apolo, se aruncă în 
apă şi e acoperită cu crengi de laur 
(dafin), care se transformă în frunze 
verzi, strălucitoare. De atunci sunt 
folosite coroanele de dafin (laur), iar 
în farmacii — frunze, foi de dafin. 

Termenul Laurus Nobilus (Laur, 
Dafin) este etimologizat de unii ling- 
vişti din latinescul Laus “onor, mân- 
drie, laudă”, deoarece la romani acest 
arbust era simbol al victoriei, slavei 
şi dreptăţii. Cu coroane de laur erau 
încununaţi învingătorii. 

In limba greacă l/aurul sau 
dafinul se numea dafne, iar pentru 
poeţi Dafne semnifica palida lumină 
a aurorii care se pierde sub lumina 
dimineţii. 

Alcaloidul atropină este extras 
din Atropa Belladonna. Zeita destinu- 
lui omenesc se numea Atropos (Atro- 
pa). Ea tăia cu un foarfece firul vieții 
fiecărui decedat otrăvit cu această 
plantă. Belladonna < lat. bella “fru- 
mos” şi it. donna “doamnă, femeie”. 

Adonis vernalis. Se zice că 
zeiţa Afrodita îl iubea mult pe feciorul 
ţarului Cipru, Adonis (zeu de origine 
feniciană, simbol al reînnoirii ciclice). 
Odată la vânătoare Adonis a fost rânit 
mortal de un mistreţ. Zeita a pornit 
în căutarea corpului adoratului şi a 
poruncit ca din sângele lui Adonis, din 
picăturile de sânge de la picioarele 
lui să se cultive trandafiri şi dediţei 
cu numele adonis vernalis “ruscuţă 
primăvăratică” sau “floarea cucului”. 
Termenul adonis e de origine fenici- 
ană şi avea iniţial sensul de “domn”, 
“stăpân”. În memoria lui Adonis, zeiţa 
hotărî să se facă primăvara serbări 
mari, de două zile, numite adonii. 
Prin adonis grecii înțelegeau vremea 
călduroasă, belşugul de roadă, iar 
moartea lui Adonis semnifica sfârşitul 
verii, floarea vântului, când frunzele 
sunt purtate de vânturile toamnei. 
Adonis e un simbol al morţii şi învierii 
naturii. Din iarba de adonis se prepa- 
ră remedii pentru inimă. 

Ca personaj mitologic Narcis- 
sus se întâlneşte în “Metamorfozele” 
lui Ovidiu. Zeița Afrodita l-a pedepsit 
rău pe simpaticul Narcissus din cauza 

că el nu iubea pe nimeni, decât numai 
pe sine. Rătăcindu-se în pădure, s-a 
uitat într-o apă limpede şi a văzut 
chipul său, iar moartea i-a închis 
ochii. Pe locul unde a murit a crescut 
o floare albă, aromată, mirositoare, cu 
două rânduri de învelişuri — floarea 
morţii numită narcisă (zarnacadea), 
Narcissus. În limba franceză narcisse 
(narcis) înseamnă “om încântat, în- 
drăgostit de propriul său aspect fizic” 
(DEX, pag. 668). 

In timpurile de odinioară, o 
parte din munţii Balcani se chemau 
Haemus (Hemus), de la grecescul 
haema “sânge”, adică munţii în- 
sângeraţi. Numele lor vine de la 
culoarea roşie a pietrelor la răsăritul 
şi apusul zilei. În legendele antice 
se vorbeşte că această culoare se 
datoreşte sângelui vărsat de mon- 
struosul, gigantul Tifon, care era atât 
de mare încât ajungea cu capul până 
la stelele din cer, fiul zeiţei Gheea, 
zeiţa pământului rupt din haos. De 
altfel grecescul ge, ges înseamnă 
“pământ”. Elementul terminologic 
grecesc — aemia, haema a contribuit 
la formarea în limba latină şi română 
a multor termeni clinici: hematologie, 
hematolog, hemoragie, hemopatie, 
hemogramă, hemofitizie, hemosta- 
ză etc. 

Termenul venin provine din la- 
tinescul venenum, având la originea 
sa latinescul venus “dragoste, iubire”. 
Probabil e vorba de zeiţa iubirii Venus 
(Venera la romani). Iniţial cuvântul 
venin avea sensul de “băutură ferme- 
cătoare, de dragoste, iubire”, iar mai 
târziu a căpătat şi sensul de “otravă, 
substanţă toxică”. 

Zeita memoriei Mnemosina 
ne-a adus în medicină termenii clinici 
mnemostenia “slăbirea memoriei”, 
mnemonica “ameliorarea memoriei 
prin metode speciale” etc. 

Numele fiicei zeului medicinii 
şi sănătății Asclepiu (Esculap) era 
Hygieia care prevenea îmbolnăvirile 
prin curățenie şi călirea organismului. 
De aici termenul igienă. 

Cuvântul românesc speranţă 
ne aminteşte de Zeița Sperantia 


care mângâia şi încălzea spaima 
deznădejdii, era însoţitoarea oame- 
nilor la necazuri şi îi făcea să creadă 
în mai bine. 

Expresia cutia Pandorei utiliza- 
tă şi astăzi în literatură şi în vorbire 
simbolizează o sursă nesecată de 
nenorociri şi necazuri. Pandora, o 
fată frumoasă creată din porunca lui 
Zeus, a fost trimisă pe pământ să 
aducă oamenilor nenorociri şi răutate. 
| s-a meşterit şi o cutie de aramă care 
a fost umplută cu “daruri”: minciună, 
ură, invidie, moarte, năpastă, boli etc. 

Substanţa volatilă, utilizată 
în farmacii şi la fabricarea celulo- 
zei — camfor e un cuvânt de origine 
arabă — kafur “alb” care la rândul 
său vine din sanscritul karpura. Se 
ştie însă că camforul se importa din 
India şi bucăţile de camfor erau de 
culoare albă. 

Aşadar, limbile clasice greacă 
şi latină continuă să fie şi astăzi un 
mijloc eficient de formare a termino- 
logiei medicale din diferite domenii — 
anatomie, histologie, terapie, farma- 
cologie, metodologie, hematologie, 
stomatologie, chirurgie etc. 

TERMENI SINONIMI 
PENTRU PICTOR, 
A PICTA, PICTURA 


Preocupări pentru terminologia 
artelor, prin urmare şi pentru termino- 
logia picturii, se înregistrează încă din 
antichitate. Vitruviu, de pildă, este de 
părere “că termenii tehnici (cu refe- 
rire la domeniul arhitecturii — M. F.), 
care au o circulație restrânsă, trebuie 
explicaţi”!. În istoria artelor, în epoca 
de maximă înflorire a plasticii, când 
la Floranta lua fiinţă Academia del 
Disegno (1562), G. Vasari remarca şi 
conturarea unei terminologii de artă. 
Comentariile lui G. Vasari privitoare 
la arte, notele referitoare la tehnicile 
de realizare a unor opere de artă sunt 
scrise într-un limbaj nou, în care erau 
folosite “expresii şi cuvintele proprii 
artelor şi nu cele frumoase alese cu 
gingăşie de către scriitori”2. 

Publicarea primului dicţionar 
de artă — Vocabulario toscano dell 
arte del disegno? — de către Baldi- 
nuci la sfâşitul secolului al XVII-lea 
este o consecinţă firească a nece- 
sităţii explicării, “traducerii” terme- 
nilor utilizaţi în comentariile de artă. 
Preocupările pentru introducerea 
cuvintelor “de atelier” din domeniul 
artelor în dicţionare se regăsesc 
într-o formă mult mai sistematizată în 
activitatea enciclopediştilor francezi. 
Voltaire îl încurajează de Duclos să 
introducă aceste cuvinte în dicţionarul 
Academiei (1760), Jean Jacques 
Rousseau scrie un Dicţionar de 
muzică, D. Diderot vorbeşte despre 
pictură în Saloane şi despre muzică 
în Nepotul lui Rameau. 

Pentru această epocă (secolele 
XVII-XVIII) în cultura românească 
întâlnim rudimente ale unei termino- 


logii de artă, în general, şi de pictură, 
în particular. In secolul al XVII-lea, 
în scrierile religioase, în cronici, 
prin traduceri, calcuri sau termeni 
populari începe a prinde contur o 
varietate stilistică deosebită. De ori- 
gine populară, termenul “scrisoare” 
pentru pictură se întâlneşte în Biblia 
de la Bucureşti (1688) şi la Nicolae 
Costin. Zugravul de icoane este 
numit “scriitor de umbră”. Sintagma 
scriitor de umbră, calc după model 
grecesc“, are pentru receptorul de 
astăzi valoarea unei metafore în care 
se poate regăsi teoria platoniciană a 
artei, potrivit căreia arta, fiind ştiinţa 
imitaţiei, nu realizează ideile, ci repro- 
duce lucruri naturale sau artificiale, 
palide umbre ale acelora. “Pictorul 
reproduce lucruri nevrednice în raport 
cu adevărul.” Ca urmare, artiştii trebuie 
alungaţi dintr-o cetate ce va avea legi 
bune”5. Miron Costin vorbeşte în De 
neamul moldovenilor de “trufaşe 
meşteşuguri”, iar N. Costin descrie 
“o scrisoare în care se vedeau chipu- 
rile căpitanilor osăbi cu a domnilor cu 
mare meşteşug scrise... care zugră- 
vitură şi scrisoare cu vremea de pe 
urmă au căzut şi s-au şters”. 

In ceea ce priveşte conturarea 
conceptului de artă în cultura româ- 
nească trebuie subliniat rolul impor- 
tant pe care l-a avut eruditul istoric D. 
Cantemir a cărui formaţie umanistă 
îl apropiase de textele clasicilor la- 
tini de unde preia ideea horaţiană 
“pictorii şi poeţii au avut întotdeauna 
permisiunea de a îndrăzni orice”3. În 
Sacrosanctae scientiae indepin- 
gibilis imago (1700), D. Cantemir 
încearcă să descopere rolul imaginii 
în cunoaşterea adevărului, adevăr pe 
care îl consideră de nezugrăvit. Pen- 
tru atingerea acestui ideal va folosi 
instrumente “asemeni pictorilor care 
se servesc de penel înmuiat în culoa- 
re şi pânză pentru a zugrăvi portretul 
dorit'*. Dacă în lucrările menţionate 
scrise în limba latină nu putem afla 
termeni pentru a picta, pictură în lim- 
ba română, în Istoria ieroglifică, D. 
Cantemir vorbeşte despre Homeleon 
în termeni platonicieni (“prin meşte- 
şugul picturii se acoperă adevărul...”). 
“Homeleonul ştia că cele de multe 
ori amăgele şi minciunoase văpsele, 


Vocabular 


57 


toată zugrăvală şi chipul adevărului 
scârnav au muruit şi la cel luminos şi 
a adeverinţii figură a vini peste putinţa 
şarurilor a fi dzicea”'9). 

In toată literatura veche, refe- 
rindu-se la “meşteşugul” picturii, 
cronicarii utilizează cu predilecție 
termeni de origine neogreacă: zugrav, 
a zugrăvi, zugrăveală, zugrăvală. Pe 
lângă notaţiile din cronici, în diferite 
înscrisuri şi pisanii este atestată pre- 
zenţa şi circulaţia termenilor a zugră- 
vi, zugrav, zugrăvele. In Pisania de la 
Hurez (1734-1738), care reprezintă 
mai mult un document poetic al unui 
crez estetic, se spune: “s-au zugrăvit 
de mâinile mele cele de ţărână... şi 
noi vom muri iar lucru va rămâne 
în veci”. În secolul al XVIII-lea şi 
până în prima jumătate a secolului al 
XIX-lea, atâta timp cât influenţa limbii 
greceşti era puternică în Principate, 
se remarcă folosirea preponderentă 
a termenilor derivați de la zograf. La 
Gh. Asachi, D. Golescu, N. Filimon, A. 
Mureşanu, Gh. Şincai şi alţi cărturari 
vocabulele a zugrăvi şi zugrav, zu- 


grăvire încep să fie dublate de către 
neologisme sinonime latino-romani- 
ce. Gh. Asachi, care a fost nu numai 
literat, întemeietor de şcoli şi creatorul 
presei româneşti, ci şi un pictor de 
talent, enumeră printre artele fru- 
moase zugrăvirea'?. La A. Mureşanu 
şi N. Filimon, în comentarii despre 
arta picturii, se întâlnesc dubletele 
sinonimice: “zugrav sau pictore”"3 şi 
a zugrăvi = a depinge, “pictorii fla- 
manzi... să depingă Luvrul”"4. 
Pentru secolul al XIX-lea, mai 
familiarizat decât contemporanii săi 
cu teoriile despre arta din Occident, 
Al. Odobescu clasifică diferitele ge- 
nuri de pictură după modelul esteticii 
franceze în: “pictură de peisagiuri, 
pictură istorică, pictură de fantezie 
care se zice pictură de genre”'5. Scri- 
erile lui Odobescu despre artele plas- 
tice “Viitorul artelor în România, Note 
luate în Galeria de pictură din Drezda” 
sunt lucrări interesante atât pentru 
istoria picturii, cât şi pentru istoria 
limbii române literare. Recunoscut 
de către contemporani drept o auto- 

ritate în materie de estetică, definiţia 
propusă de Al. Odobescu pentru artă 
este trecută de Sextil Puşcariu în Dic- 
ţionarul limbii române“. Odobescu 
intuieşte necesitatea introducerii 
neologismului în estetica de artă mai 
ales în momentul în care “ştiinţele şi 
filozofia cer o limbă ce trebuieşte încă 
formată...”, dar recomandă adoptarea 
acestor neologisme pentru a avea o 
“fizionomie românească”. 

Sfaturile lui Odobescu şi ale al- 
tor cărturari ai secolului trecut privind 
folosirea neologismelor, locul şi rolul 
lor în limba română literară au rămas 
fără ecou în terminologia picturii de la 
sfârşitul secolului al XIX-lea, dar şi de 
mai târziu. In comentariile de istorie 
a artelor plastice se află numeroase 
neologisme şi xenisme care fac une- 
ori anevoioasă înțelegerea textului: 
pictură de chevalet, pictură à la dre- 
trempe, pictură à fresquet, pictură 
în grissaille"* etc. C. Maneca, într-un 
studiu care are ca temă terminologia 
picturii2, opinează că structura aces- 
tei varietăţi terminologice se află sub 
influenţa schimbărilor de concepţie şi 
practică survenite de-a lungul timpu- 
lui în pictura română. 

Argumentele care să susţină 
această afirmaţie pot fi termenii ana- 
lizaţi în lucrarea noastră. Zugrav, de 
pildă, este înregistrat în dicționarele 
actuale având ca prim sens “/ucrător 
specializat în zugrăvit”, prin urmare, 
meşteşugar. Pentru zugrăveală, zu- 
grăvire se dă următoarea explicaţie 
“strat de protecţie şi ornamental 
aplicat pe zidurile unor elemente de 
construcţie format de obicei dintr-o 
soluţie apoasă cu pigmenţi minerali 
şi cu var'?!. Cu toate că există artişti 
care pun accentul pe tehnica realizării 
operei de artă, pe meşteşug, nici 
un pictor nu ar accepta astăzi să fie 
numit zugrav, când prima accepţie a 
acestui cuvânt este aceea de maistru 
în ale zugrăvelii şi nu maestru inspirat 
de muze. 

Termenii pictor, pictură, a picta, 
care circulă astăzi în comentariile 
de artă, sunt neologisme adaptate 
de provenienţă latino-romanică (lat. 
pictura, pictor, verbul pingo -ere) in- 
trate în limba română prin intermediul 
limbii italiene (pittore, pitura, “dipinti 
del mondo” etc.)5. Pornind de la sub- 


stantivele pictor şi pictură, s-au format 
numeroase derivate care circulă în 
limba română actuală. Dificultatea 
abordării clasei termenilor derivați 
rezidă în identificarea planului original 
de derivare (termenii neologici putând 
fi derivați în limba de origine sau pe 
terenul limbii române). Cei mai mulţi 
dintre termenii derivați cu sufixe sau 
prefixe sunt preluaţi ca atare din 
limba franceză şi sunt adaptaţi la 
mediul lingvistic românesc. Astfel, 
în comentariile de artă din secolul 
al XX-lea avem multiple exemple 
de termeni derivați sau realizaţi prin 
prefixare (cu aglutinarea elementelor 
lexicale componente): pictograme, 
valoare ... transpicturală?4, scriere 
pictografică?, limbaj picturaP, lume 
pictorică?', meşteşugul pictoricesc, 
picturalitate®, motiv pictografic2 (în 
franceză: pictogramme, pictographie, 
pictographique, pictural). Elementul 
de noutate pe care terminologia din 
domeniul picturii îl înregistrează sub 
aspect etimologic în etapa actuală 
este reprezentat de gruparea, de- 
ocamdată restrânsă, a termenilor 
de origine engleză: “action painting 
(pictură gestuală), combine painting, 
perceptual painting (pictură percep- 
tuală)! etc. 

Ca o reîntoarcere spre cuvântul 
de început — scrisoare (pictură), dar 
în realitate o preferinţă pentru neo- 
logismul francez “écriture” (cu sensul 
de stil) este calcul lexical scriitură 
— mult folosit în comentariul de artă 
şi nu numai: “scriitura e lapidară”?, 
frumuseţea scriiturii (picturii — M. F.)°3 
etc. O analiză specială s-ar putea 
face pentru termenii sinonimici care 
numesc pictura sau acţiunea de a 
picta cu o anume ironie, motivată de 
calitatea operei şi, implicit, a meşte- 
şugului sau talentului creatorului: a 
mâzgâli, a vopsi etc.: “băzgăliturile 
lor (ale impresioniştilor)*. 


k*k k 


In concluzie, terminologia picturii 
în limba română, care este o varietate 
stilistică caracterizată printr-o varietate 
de termeni are la bază vocabulele a 
picta — pictură — pictor. In diacronie 
aceste noțiuni au fost numite inițial 
scrisoare şi zugrăvitură (zugrăveală), 
iar artistul era numit zugrav, pitore. 


Vocabular 


59 


Incepând cu a Il-a jumătate a 
secolului al XX-lea, odată cu pătrun- 
derea masivă a neologismului latino- 
romanic, se fixează în limba română 
termenii pictorii, pictură, a picta. 
Un număr însemnat de neologisme 
derivate (pictograma, pictural, pictu- 
ralitate) completează familia lexicală 
în interiorul cărora puţine cuvinte 
sunt create pe terenul limbii române 
(pictoricesc, pictorică, pictoră). 


NOTE 


1 “Cuvintele ivite din necesităţile 
meşteşugului opun înţelegerii obscuri- 
tatea unui limbaj neobişnuit. Termenii de 
specialitate nu sunt răspândiţi în vorbirea 
curentă, numeroase percepte cuprinse 
în scrierile tehnice... trebuiesc explicate 
în enunţuri scurte şi limpezi” (cf. Vitruviu, 
Despre arhitectură, Editura Academiei, 
Bucureşti, 1964, p. 205). 

2 Georgio Vasari, Vieţile celor mai 
de seamă pictori, sculptori şi arhitecţi, 
vol. |, Editura Meridiane, Bucureşti, 1962, 
p. 44. 

3 Cf. Virgil Vătăşianu, Metoda cer- 
cetării în istoria artei, Editura Meridiane, 
Bucureşti, 1974, p. 25. 

4 Vezi Eugen Munteanu, Tipuri de 
calcuri lexicale, Biblia de la Bucureşti... 
Analele Ştiinţifice ale Universităţii “Al. |. 
Cuza”, laşi, Serie nouă, Lingvistică, Tomul 
XXXVI, anul 1990, p. 92/34. 

5 Platon, Opere, vol. V, Editura 
Ştiinţifică şi Enciclopedică, Bucureşti, 
1986, p. 424-425. 

6M. Costin, De neamul moldove- 
nilor din ce ţară au ieşit strămoşii lor, 
Bucureşti, Socec, 1914, p. 13. 

7 Nicolae Costin, Letopiseţul Ţării 
Moldovei de la zidirea lumii până la 
1600 şi de la 1700 la 1701, Opere |, 
Editura Junimea, laşi, 1976, p. 201. 

s Dimitrie Cantemir, Metafizica, 
Editura Ancora, 1928, p. 47. 

° D. Cantemir, Op. cit., p. 33. 

10D., Cantemir, Istoria leroglifică, 
Editura Minerva, vol. I-II, Bucureşti, 1978. 

“ Răzvan Teodorescu, Civilizaţia 
românilor între medieval şi modern, 
vol. II, Editura Meridiane, Bucureşti, 1987, 
p. 161. N. lorga menţionează o inscripţie 
pe o piatră funerară din biserica con- 
struită în timpul lui Petru la Hârlău care 
pomeneşte până astăzi numele maisto- 
rului Gheorghe Zugravul (cf. N. lorga, 
Scrieri despre artă, Editura Meridiane, 
Bucureşti, 1968, p. 140. 


12 Gh. Asachi, Opere, vol. Il, Editura 
Minerva, Bucureşti, 1981, p. 671. 

13 Andrei Mureşanu, Reflexii, Editu- 
ra Dacia, Cluj, 1977, p. 107, 127. 

14 N. Filimon, Excursii în Germania 
meridională, Nuvele, Editura Minerva, 
Bucureşti, 1984, p. 86, 88, 89. 

15 Al. Odobescu, Opere, vol. |, Edi- 
tura Academiei, 1965, p. 133. 

16 După Al. Odobescu arta este 
“Măiestria de a produce, a înfăţişa prin 
mijloace plastice, prin linii, culori, cuvinte, 
sunete, mişcări ce naşte în privitori sau 
ascultători emoţiune estetică”. Cf. Dicţio- 
nar al limbii române, Editura Academiei, 
Librăriile Socec, Bucureşti, 1913, sv. 

1AIl. Odobescu, Op. cit., p. 188. 

18 N. Idieru, Istoria artelor fru- 
moase, Bucureşti, 1898, p. 231-190. 

'*Revista “Arta”, 1, 1989, 20. 

2 C. Maneca, M. Bulandra, Pro- 
bleme de terminologie artistică (Pic- 
tura), în Limba română, 1970, nr. 6, anul 
XIX, p. 533. 

21 Dicţionarul explicativ al limbii 
române, Editura Academiei, Bucureşti, 
1975, s. v. 

2 “Pictura nu e visărie... e un meş- 
teşug manual şi trebuie să o practici ca un 
lucrător cinstit” (Revista “Arta”, 1, 1931, 
p. 7). În acelaşi sens, N. Tonitza afirmă: 
“pictura, ca orice artă este în primul rând 
o meserie” (Cf. N. Tonitza, Scrieri despre 
artă, Editura Meridiane, Bucureşti, 1962, 
p. 83). 

2 Michelangelo — pittore, Editura 
Rizzoli, Milano, 1966, p. 5-14. 

2 Magda Cârneci, lon Țuculescu, 
Editura Meridiane, Bucureşti, 1984, p. 
74, 80. 

25 Revista “Arta”, 6, 1989, p. 29. 

2% Revista “Arta plastică”, 1956, p. 6. 

27 Revista “Arta”, 3, 1989, p. 7. 

2 Francisc Şirato, Încercări cri- 
tice, Editura Meridiane, Bucureşti, 1967, 
p. 222. 

22 Tudor Vianu, Fragmente mo- 
derne, Editura Meridiane, Bucureşti, 
1972, p. 72. 

% Vezi The Collins Robert, French 
Dictionarry, Paris, 1987, sv. 

31 C. Prut, Dicţionar de artă mo- 
dernă, Editura Albatros, Bucureşti, 1982, 
p. 12, 15, 58. 

% Revista “Arta”, 12, 1989, p. 36. 

3 Revista “Arta”, 5, 1989, p. 37. 

3 Revista “Artele frumoase”, nr. 3-4, 
1922, anul |, p. 50. 

Vlad POHILĂ 
Chişinău 


MIOARA AVRAM 
(n. 1932) 


Nume de referinţă în lingvis- 
tica română contemporană, doctor 
profesor universitar Mioara Avram 
este soţia lingvistului Andrei Avram 
(n. 1930); împreună au crescut trei 
fii. S-a născut la 4 februarie 1932, 
la Tulcea, în familia ofițerului Ni- 
colae Grigorescu şi a Măndiţei (n. 
Caraman), profesoară de română. 
După absolvirea liceului din oraşul 
natal (1949), urmează Facultatea 
de Filologie (specialitatea: limba şi 
literatura română) a Universităţii din 
Bucureşti, a cărei licenţiată devine 
în 1953. In 1959 îşi ia doctoratul, în 
cadrul Institutului de Lingvistică din 
Bucureşti al Academiei Române, cu 
teza Evoluţia subordonării circum- 
stanţiale cu elemente conjuncţionale 
în limba română. 


Din 1951 până în prezent ac- 
tivează la Institutul de Lingvistică 
“lorgu lordan”, din Bucureşti, al 
Academiei Române, cu diverse în- 
cadrări succesive: preparator (1951), 
cercetător (1953), cercetător principal 
(1954), doctorand bursier (cu frecven- 
tă, 1955), cercetător ajutor (1958), 
cercetător principal (1960), şef de 
sector (1963), cercetător principal | şi 
şef de sector (1990). Pensionată în 
1999, este reangajată cu 1/2 normă 
în calitate de cercetătoare principală 
şi şefă a sectorului de gramatică la 
acelaşi Institut al Academiei Române. 

A activat, prin cumul, în învă- 
ţământul superior: asistentă la Fa- 
cultatea de Filologie a Universităţii 
din Bucureşti (1954-1956), lector la 
Institutul Pedagogic “Maxim Gorki” 
(1961-1963), lector la Facultatea de 
Limba şi Literatura Română a Uni- 
versităţii din Bucureşti (1963-1967). 
Din 1969 conduce doctorate (7 teze 
susţinute, 6 doctoranzi în stagiu). 

A avut mai multe stagii de do- 
cumentare în străinătate: U.R.S.S. 
(1965), Ceho-Slovacia (1966), Fran- 
ta (1969, 1973). A ţinut numeroase 
comunicări la manifestări ştiinţifice 
internaţionale din Ţară (al X-lea 


O familie de lingvişti celebri: Mioara şi Andrei Avram. 

Congres Internaţional al lingviştilor — 
Bucureşti, 1967; al XII-lea Congres 
Internaţional de lingvistică şi filologie 
romanică — Bucureşti, 1968, Coloc- 
viul Internaţional “Eugen Coşeriu” — 
laşi, 1992; Colocviul Internaţional 
“Sextil, Puşcariu” — Cluj-Napoca, 
1998). În străinătate a ţinut conferinţe 
(Universitatea din Viena, 1993), mai 
participând la congrese şi colocvii 
ştiinţifice — de lingvistică şi filologie 
romanică, onomastică şi românistică 
(Napoli — 1974; Trier — 1983, 1986; 
Berlin — 1987; Sofia — 1990; Regens- 
burg - 1990; Paris — 1991; Tutzing/ 
Munchen — 1993, Palermo — 1995). 

Mioara Avram a fost printre 
primii lingvişti din România care a 
participat (începând cu anul 1990) la 
diverse conferinţe, colocvii, simpo- 
zioane şi a ţinut diverse prelegeri la 
Chişinău: de popularizare a cunoştin- 
telor lingvistice (în special, probleme 
de gramatică şi ortografie, istoria 
limbii, cultivarea limbii etc.), despre 
identitatea limbii române vorbite pe 
ambele maluri ale Prutului; a scris, 
a redactat articole, studii, comu- 
nicări, memorii, declaraţii, apeluri, 
alte documente despre denumirea 
corectă — română - a limbii literare 
din Republica Moldova, Nordul Bu- 
covinei şi Sudul Basarabiei. In vara 
anului 1990, împreună cu alţi colegi 
de breaslă de la Bucureşti, a ţinut la 
Chişinău cursuri de limba română 
pentru profesorii din şcolile şi liceele 
din Republica Moldova; ulterior, a 
prefaţat lucrări de referinţă de autori 
sau editori basarabeni, a publicat 
articole şi studii în periodice de 
specialitate de la Chişinău (“Revistă 
de lingvistică şi de ştiinţă literară”, 
“Limba Română”); a acordat dreptul 
pentru editarea la Chişinău a cărţilor 
Domniei sale Ortografie pentru toți 
(Editura Litera, 1997) şi “Cuvintele 
limbii române între corect şi incorect” 
(Editura Cartier, 2001). 

S-a impus plenar şi rodnic în do- 
menii de activitate ştiinţifică precum: 
limba română (în special — gramatica 
istorică, descriptivă şi normativă, 
formarea cuvintelor şi ortografie; de 
asemenea -— lexicologie, filologie, 
dialectologie), istoria lingvisticii ro- 
mâneşti, romanistică. Este autoarea 
unor importante studii şi articole (circa 


160), tipărite în publicaţii de specia- 
litate (inclusiv 10 — în străinătate), a 
50 de recenzii şi cronici, peste 50 de 
articole de popularizare în periodice 
nelingvistice, 3 prefețe, 6 volume de 
autor. In mai multe articole, studii si 
cronici se referea la activitatea ştiin- 
țifica a unor lingvişti — înaintaşi sau 
contemporani, atât din Ţară, cât si din 
străinătate (cu deosebire romanişti). 
A prezentat sute de emisiuni cu pro- 
bleme de limbă la Radio Bucureşti şi 
la Televiziunea Română, prelegeri şi 
conferinţe la diferite redacţii, edituri, 
universităţi, cursuri de perfecţionare 
a cadrelor didactice; două cursuri de 
română pentru străini, 

In 1960 tipăreşte, în baza tezei de 
doctor, lucrarea Evoluţia subordonării 
circumstanţiale cu elemente conjuncti- 
onale în limba romană — o importantă 
cercetare în domeniul sintaxei istori- 
ce, pentru care în 1960 i s-a acordat 
Premiul “B.P. Hasdeu” al Academiei 
Române. Volumul Gramatica pentru 
toti (ed. | — 1986; ed. 2, revăzută şi 
adăugită — 1997, ed. 3 — 2001), pentru 
deosebitele virtuţi ştiinţifice pe care le 
întruneşte, a fost supranumită de unii 
colegi de breaslă “Biblie a lingviştilor şi 
filologilor români” (dr. prof. univ. Emil 
lonescu). Rămân ca nişte studii de 
referință în domeniu (cultivarea limbii 
sub cele mai diverse aspecte) cărţile 
Mioarei Avram Probleme ale exprimării 
corecte (1987), Ortografie pentru toți. 
30 de dificultăţi (1990, 1997) şi Cuvinte- 
le limbii române între corect şi incorect 
(2001). Broşura Anglicismele în limba 
română actuală (1998) e consacrată 
interferenţelor lingvistice româno-an- 
glo-americane, iar lucrarea May We 
Introduce the Romanian Language to 
You? (în colab. cu Marius Sala, 2000) 
îi are ca destinatari pe străinii ce doresc 
să studieze limba română. Scris şi ti- 
părit iniţial în engleză, studiul va vedea 
lumina tiparului în curând şi în română. 

A participat la scrierea şi re- 
dactarea unor lucrări colective de 
o importanţă aparte pentru evoluţia 
lingvisticii contemporane româneşti 
(11 lucrări, total 20 de volume, ade- 
sea fiind şi conducătoare, coordo- 
natoare), inclusiv: ediţia academică 
a “Gramaticii limbii române” (vol. |, 
1954; vol. II, 1963), Studii şi materiale 
privitoare la formarea cuvintelor în 

limba română (5 vol., 1959-1969), 
Crestomaţie romanică (vol. 1-3, 
1962-1968), Formarea cuvintelor în 
limba română (3 vol., 1970, 1978, 
1989), Dicţionarul ortografic, ortoepic 
şi morfologic al limbii române (redac- 
tor-responsabil; 1982), Enciclopedia 
limbilor romanice (1989), redactor 
responsabil (împreună cu acad. Silviu 
Berejan) la Gramatica uzuală a limbii 
române (Chişinău, 2001) ş.a. 

Lucrările Mioarei Avram se re- 
marcă printr-o impresionantă intuiţie 
ştiinţifică, printr-o abordare aprofun- 
dată a subiectelor, prin meticulozita- 
tea documentării, tăria argumentului, 
varietatea şi concludenţa materialului 
ilustrativ (selectat ori alcătuit, de cele 
mai multe ori însă gândit si compus 
de autoare însăşi), lingvista îmbinând 
fericit scrierea savantă cu eleganța şi 
accesibilitatea expunerii. 

Este membră a unor organisme 
ştiinţifice internaţionale (Societe de 
Linguistique Romane; Reseau Pan- 
latin de Terminologie (Realiter) şi a 
mai multor foruri ştiinţifice din ţară: 
Societatea Română de Lingvistică 
(din 1993 — preşedintă), Societatea 
Română de Lingvistică Romanică, 
Societatea de Ştiinţe Filologice (mem- 
bră de onoare), Comisia de cultivare 
a limbii; este membră de onoare a 
Societăţii “Limba noastră cea română” 
din Chişinău. Membră în comitetele 
de redacţie ale revistelor: “Studii şi 
cercetări lingvistice” (din 1955), “Re- 
vue roumaine de linguistique” (din 
1963; din 1988 — redactor responsabil 
adjunct), “Limbă şi literatură” (1965- 
1971 şi din 1977), “Limba română” 
(Bucureşti, din 1978; din 1993 — redac- 
tor responsabil adjunct). Membră în 
comisii de admitere şi de examinare la 
doctorat şi referentă oficială în comisii 
de susţinere a unor teze de doctorat la 
Institutul de Lingvistică “lorgu lordan” 
şi la Universitatea din Bucureşti. Acor- 
dă asistenţă ştiinţifică pentru Institutul 
de Lingvistică din Chişinău. Referent 
(“oponent critic”) invitat la susţinerea 
unei teze de doctorat la Universitatea 
din Lund (Suedia) şi la Universitatea 
“Kliment Ohridski” din Sofia (Bulgaria), 
este autoarea mai multor referate 
pentru acordarea unor titluri ştiinţifice 
onorifice la Universitatea “Al.I. Cuza” 


din laşi şi la Universitatea “Ştefan cel 
Mare” din Suceava. Expert în Comisia 
GAR (granturile Academiei Româ- 
ne) — filologie. 

Distincţii: Premiul de Stat clasa 
II (în colectiv), pe anul 1953; Premiul 
“B.P. Hasdeu” al Academiei Române 
(1960); Ordinul Muncii clasa a Ill-a 
(1963); Premiul revistei “Flacăra” 
pentru lingvistică (1990). In anul 
1992, la aniversarea a 60-a a distinsei 
savante, în semn de “stimă, recu- 
noaştere şi recunoştinţă”, comitetul 
redacţional al revistei “Limba română” 
din Bucureşti a scos un număr speci- 
al “Omagiu Mioarei Avram” (nr. 1-2, 
ian. - febr.), cu numeroase trimiteri 
şi referinţe la opera sa lingvistică şi 
filologică, sărbătorita fiind apreciată 
în nota-preambul a redacţiei ca “per- 
sonalitate proeminentă a lingvisticii 
româneşti”, “cu merite de netăgăduit 
în domeniul românisticii”. 

Florin GRINEA 
laşi 


I. L. CARAGIALE 


1. O SCRISOARE PIERDUTĂ 


Contactul cu demersul critic 
prilejuit de către comediile lui |. 
L. Caragiale în generația* ime- 
diat următoare magistralului tandem 
Maiorescu-Gherea** pare-ni-se a 
fi, oarecum, mai productiv, pentru 
abordarea dramaturgiei scriitorului 
sub auspicii maioresciene***, decât 
“apelul” la opiniile critice pronunţate 
în “chestiunea Caragiale”, după 1930. 


*Mihail Dragomirescu, Garabet 
Ibrăileanu, Eugen Lovinescu şi-au ex- 
primat primele opinii despre comediile 
lui Caragiale între 1907 şi 1928, deci în 
perioada de după “dominaţia” lui Maio- 
rescu şi a lui Gherea. 

** Titu Maiorescu, Comediile dlui |. 
L. Caragiale (1885); Const. Dobrogeanu- 
Gherea, Caragiale fluierat (1885). 

*** «<. pentru orice om cu mintea 
sănătoasă este evident că o comedie nu 
are nimic a face cu politica de partid (s. 
n. — F.G.); ...” (vezi, Titu Maiorescu, Din 
critice, ediţie îngrijită (...) de Domnica 
Filimon, Editura Eminescu, Bucureşti, 
1978, p. 264). 


De ce, însă, ar trebui să ne 
situăm în “zona Maiorescu” şi să 
înţelegem O scrisoare pierdută nu, 
în primul rând, ca “o satiră politică”?, ci 
drept un “atac”, orchestrat cu virtuozi- 
tate, la adresa relaţiilor interumane — 
specifice societăţii sfârşitului de secol 
XIX — şi a raportului dintre o anume 
masă de oameni şi instituţia numită 
“Stat'? Răspundem simplu: pentru 
că textul lui Caragiale ne permite şi 
o asemenea interpretare (vezi, de 
altfel, Ibrăileanu? care, departe de a 
fi o ingerinţă în universul comediei, 
îngăduie realizarea unei alte posibile 
imagini de ansamblu asupra operei 
In discuţie). 

Pentru a ne “dovedi” afirmaţia, ne 
permitem a reproduce câteva fragmente 
din: Spiritul critic în Muntenia - Critica 
socială extremă: Caragiale (1909) şi Pe 
marginea Nopţii furtunoase (1926), re- 
ducând la minimum intervenţiile noastre. 

La 1909, Conu Leonida faţă cu 
Reacţiunea reprezintă, ca şi O noapte 
furtunoasă sau O scrisoare pierdută, 
“... 0 şarjă directă împotriva liberalismu- 
lui, ...” ( vezi, Spiritul critic...) în care 
dramaturgul “...biciuieşte o concepţie, 
s-ar putea zice un partid”. În 1926, însă, 
Ibrăileanu “se corijează”: “Socotind (...), 
ca toată lumea, că acesta e înţelesul 
comediei, am făcut (...) greşeala de a 
deprecia semnificaţia acestei comedii (s. 
n. — F.G.) ” (vezi, Pe marginea Nopţii...). 
Şi, mai departe: “importanţa ei este cu 
totul alta (...) Caragiale pune concepţiile 
curente ale unora şi chiar stările sufleteşti 
ale noastre (...) în gura unui tip de pe cea 
din urmă treaptă intelectuală (...). Definiţia 
republicii — “nu mai plăteşte nimenea bir”, 
“fieştecare cetăţean ia câte o leafă bună, 
toţi într-o egalitate”, — e însuşi idealul 
(dus la ideal) al zdrobitoarei majorităţi a 
târgoveţilor români, care “se nasc bursieri, 
trăiesc funcţionari şi mor pensionari” (...) 
Maxima lui Conu Leonida (când Efimiţa, 
mai deşteaptă pentru că e mai naturală, 
îl întreabă de unde lefi (...): “Treaba sta- 
tului, domnule; el ce grijă are? (...)- (...) 
nu este o simplă glumă. E concepţia 
noastră a atotputerniciei statului (...). 
E sclavagismul nostru oriental (...). E 
concepţia noastră că legile sunt pentru 
oricine, dar nu şi pentru autorităţi (...) 
că nu statul (...) e servul cetăţenilor, ci 
aceştia sunt servii statului, (...) că statul 
e bunul nostru tiran al tuturora, care ne 

dă bursă, leafă, pensie, şi bătaie când nu 
ne purtăm bine...” (id.). 
lată, deci, o “imagine” mai 
cuprinzătoare decât aceea sugerată de 
Constantin Dobrogeanu-Gherea! 
Primită, la premieră, cu ovaţii de 
publicul care îşi exprima entuziasmul 
chemându-l pe autor “ după fiecare 
act”? pe scenă, O scrisoare pierdută 
este o subtilă armonizare a tehnicilor 
artistice de factură clasică, cu metode 
specifice esteticii Realismului — Ca- 
ragiale demonstrând, din nou, că 
“are o dublă intuiţie a individului: a 
categoriei lui sociale şi sufleteşti. 
Această sinteză constituie rezistenţa 
operei lui. Comedia de moravuri se- 
mpleteşte cu aceea de caracter”. 
Construită pe patru acte — apro- 
ape egale între ele, ca desfăşurare în 
timp — opera are o structură simetrică, 
ilustrată, în parte, şi de “distribuirea” 
celor 44 de scene (actele al doilea şi 
al patrulea au câte 14 scene fiecare). 
Dar să reamintim, pe scurt, “faptele”. 
Cu cele nouă scene ale sale, ac- 
tul întâi ne prezintă întreaga suită de 
personaje — generatoare şi purtătoare 


de acţiune — precum şi intriga, “acci- 
dentul” care va determina acţiunea: 
pierderea şi recuperarea unui bilet 
de amor. 

Această aserţiune ar putea naşte 
nedumeriri, deoarece, de la opinia lui 
Gherea! până la, aproape, întreg contin- 
gentul criticilor literari de după Călinescu, 
s-a insistat cu obstinaţie asupra sta- 
tutului de “comedie politică”, în acest 
caz “substanţa” acţiunii fiind moravurile 
politice aduse la scenă deschisă prin 
confruntarea electorală. Fără a deza- 
vua o astfel de opinie, noi vom încerca 
să demonstrăm că “atmosfera politică” 
este numai “fundalul” necesar şarjei 
necruțătoare împotriva “maladiilor” care 
afectează grav sistemul “de relaţii şi 
atitudini principale, realizate dominant 
în conduita” fiecărui individ, “sistem” ce 
reprezintă un element definitoriu pentru 
caracterul unei persoane. 

Desigur, a pierde o “scrisoare 
de amor în toată regula”? este un 
“fapt”, de multe ori, derizoriu; dar 
într-o “soţietate” — de fapt, într-o 
“zdrobitoare majoritate”, după cum 
precizează Ibrăileanu? — “unde nu e 

moral”? şi nici “prinţipuri”, asemenea 
întâmplare banală se preschimbă 
în catastrofă — “metamorfoză” subtil 
înfăţişată de Caragiale (vezi, finalul 
primei scene: “Caţavencu zice: “Mă 
prinz (...) că o să voteze cu noi (...) 
unul pe care contează bampirul 
(...) la ascultați scrisoarea asta”... 
(Tipătescu: Cine să fie? Ce scrisoa- 
re? Nu pricep”; de asemenea scenele 
a treia (monologul lui Trahanache), a 
patra, a cincea, a şasea (convorbirea 
“stâlpilor” puterii), a şaptea (“recitati- 
vul” Cetăţeanului turmentat, şi, în fine, 
a noua contralovitură: “l-am prins pe 
onorabilul cu alta mai boacănă”(id.). 

Actul al doilea debutează cu 
“aranjarea” (de către “stâlpii” puterii: 
Trahanache, Farfuridi, Brânzove- 
nescu) participării electoratului la 
urne (efort inutil, de altfel, deoarece 
“problema” este, numai, nominaliza- 
rea candidatului; odată nominalizată, 
“persoana” este şi aleasă!); urmează: 
acuza la adresa prefectului, compu- 
nerea delaţiunii anonime, arestarea 
lui Caţavencu (din dispoziţia “verbală” 
a prefectului!) şi eliberarea lui (din 
ordinul “coanei Joiţica”), mărturisirea 
“de suflet” făcută de Pristanda lui 
Caţavencu, “intervenţia” Cetăţeanului 
şi “filipica” lui Tipătescu, vizându-l pe 
“dom” Nae” dar disimulată în admo- 
nestarea Cetăţeanului (de altfel, sin- 
gura cuvântare cu substrat electoral!). 
Momentul culminant — “depeşa” de la 
“centru” — este pregătit prin cele două 
“confruntări”: tensionata convorbire 
Zoe — Fănică şi micul război dintre 
Tipătescu şi Caţavencu. 

Din acest act se impun atenţiei 
patru aspecte: tandemul Zoe — Fănică 
mimează ipostaza de îndrăgostiţi — 
altfel, ei se conformează “modei”, 
fiind, doar, “amorezi” în “manieră” 
carnavalescă (în replica Zoei: “Te iu- 
besc, dar scapă-mă” se condensează, 
credem, esenţa iubirii celor doi); do- 
minantele caracteriale ale prefectului 
ar fi iubirea de sine, autoconservarea, 
agresivitatea, “materializate” în prac- 
ticarea abuzului de putere; atitudinea 
duplicitară a poliţaiului (vezi: scena 
a şaptea) potenţează servilismul 


dobândit al acestuia; relația individ — 
Stat (Guvern!) este clar conturată 
printr-un fel de “contrapunct:” “Zoe: 
(...) Vom lupta contra guvernului!... / 
Trahanache: Ai puţintică răbdare! / 
Caţavencu: Da, vom lupta contra 
guvernului! (...)/ Cetăţeanul (...): Da! 
vom lupta contra ... (...) ... adică nu 
„„„. Eu nu lupt contra guvernului!” (vezi 
observaţia lui Ibrăileanu!). 

Actul al treilea — de numai şapte 
scene — este eminamente “electoral”, 
dar ideea de “politic” îşi păstrează 
însuşirea de fundal, deoarece ac- 
centul cade pe comportamentul 
individual al componenților “grupului 
primar” (reprezentat de grupările 
aparent politice) şi “grupului spon- 
tan” (id.): mulțimea. Duelul oratoric 
Farfuridi — Caţavencu nu este cerut 
decât tot de executarea şarjei, violent 
sarcastică, împotriva “incoerenţei lo- 
gice” a celor doi “retori” şi nu contra 
partizanatului lor politic (care poate 
fi văzut drept “admirabil”, lipsind “cu 
desăvârşire”!). Discursurile, “tipice 
pentru fiecare”, anticipează — cre- 
dem — delicata orfevrărie argheziană 
prin siguranţa potrivirii inspirate a 
cuvintelor; exerciţii de retorică “pură”, 
ele nu pot dezvolta — sau susţine — 
vreo idee, fie ea şi “politică”, deoarece 
se înfăţişează ca o perfectă “beţie 
de cuvinte”. A le socoti cuvântări 
cu finalitate politică înseamnă a 
împrumuta textului intenţii la care nu 
ambiţionează. Acţiunea se continuă 
cu o nouă apariţie a Cetăţeanului, 
prin care — la fel ca şi până aici — se 
schimbă ritmul şi se împrospătează 
atmosfera cu o briză de “comic fizic” 
(id.); urmează acţiunea de neutrali- 
zare a lui Caţavencu (firesc, printr-o 
încăierare ca în suburbie!). 

Tensiunea provocată de 
“scrisorică” este potenţată în al pa- 
trulea act, prin momentul de derută 
produs atât de “dispariţia” lui Nae 
Caţavencu, cât şi de apariţia lui 
Agamiţă Dandanache, cu povestea 
sa despre o altă scrisoare şi cu 
“imparţialitatea” pe care o declară. 
Clipa iminentului dezastru este 
subtil lucrată ca pentru a ne sugera 

inconsistenţa acestuia: “Zoe: Om 
nebun! (...) mai întrebi ce e de făcut? 
(...) Să-ţi dau polita: scapă-mă (s. n. — 
F.G.) să te scap! să schimbăm: dă-mi 
scrisoarea... / Caţavencu: Scrisoarea 
d-voastră ... / Zoe: Ei? / Caţavencu: 
N-o mai am!...” şi: “Cetăţeanul: (...) 
Eu am găsit (...)o pălărie (...) am vrut 
să-i scot căptuşeala (...) când colo în 
căptuşeală ... / Zoe: O scrisoare!”. 

Şi aici, ca şi în actul al doilea, Zoe 
se adresează unui bărbat cu formula 
“scapă-mă“. Ce o ameninţa pe doamna 
Trahanache? Să spunem politicos: opro- 
biul public — deşi onorabila doamnă “zice” 
altfel: bârfa, bârfa de joasă extracţie (“În 
orăşelul ăsta, unde bărbaţii şi femeile şi 
copiii nu au altă petrecere decât bârfirea, 
fie chiar fără motiv... dar încă având mo- 
tiv...” — scena VI). Nu este vorba, deci, 
de o sancţiune în numele unei Morale 
superioare; mai curând, scriitorul ar su- 
gera că se ia numele Moralei în deşert! 

Cu intervenţia “providenţială” a 
Cetăţeanului turmentat — singurul om 
căruia îi “poţi întinde mâna fără să te 
simţi pătat” — comedia atinge “ferici- 
tul” final în care “eroii”, plutind “între 
două lumi, (...) lipsiţi şi de poezia 
simplităţii, dar şi de intelectualitatea 
oamenilor civilizaţi” (id.) dau frâu 
liber veseliei. Veselia lor, însă, ca şi 
starea de fericire, de altfel, este doar 
o părere, “formă fără conţinut” pe 
măsura surogatului de viaţă ce le este 
propriu. Privindu-i cum chefuiesc “cu 
poporul”, ne vin în minte alte cuvinte 
ale lui Garabet Ibrăileanu: 

“Când Conu Leonida (...) zice: “Să 
te ferească Dumnezeu de furia poporului. 
Ce să vezi, domnule? Steaguri, muzici, 
chiote, tămbălău (...) şi lume, lume”, — nu 
e, (...), o simplă glumă bazată pe con- 
trastul furie — paradă. E (...) fizionomia 
“revoluțiilor” noastre (...); evenimentele 
noastre mari ne-au fost impuse de pre- 
siunea europeană; noi numai le-am 
făcut primirea — cu petreceri, cu muzici 
şi “tămbălău”. “Furia” este o iluzie. Reali- 
tatea a fost “muzica”?. 

Am vorbit despre existenţa unor 
“maladii” care afectează sistemul 
relaţiilor umane şi cărora Caragiale le 
întocmeşte “fişa de observaţie”; este 
momentul să le numim: înşelăciune, 
şantaj, prostie trufaş afişată, atitu- 


dine duplicitară, trafic de influenţă, 
delaţiune, “imparţialitate”. Toate îşi 
pun amprenta pe profilul caracterial al 
acestei “soţietăţi” şi al fiecărui individ 
în parte; or, cum observa Ana Tuci- 
cov-Bogdan, când “ne pronunţăm 
despre caracterul cuiva, înseamnă că 
ne referim la sistemul lui de relaţii şi 
atitudini principiale, realizat dominant 
în conduita sa”, conduită ce se relevă 
în “universul” grupurilor — spontane, 
“naturale” sau constituite deliberat. 
Comportamentul individului şi, în 
egală măsură, al “grupului” pare a-i 
capta scriitorului toată atenţia, fapt 
ilustrat de întreaga operă a lui Ca- 
ragiale. 

Să reluăm, mai atent, câteva 
pasaje din O scrisoare pierdută: 

“Tipătescu (mişcat): Care par- 
tid?.../ Farfuridi: Adică partidul nostru: 
madam Trahanache, dumneata, nenea 
Zaharia, noi şi ai noştri...”. 

“Brânzovenescu: Nu pricepi, 
neică Zahario, vorba noastră? Adică 
“noi”, partidul nostru, pentru cine votăm 
noi,...?/ Trahanache: ... Noi votăm pen- 
tru candidatul pe care-l pune pe tapet 
partidul întreg... pentru că de la partidul 
întreg atârnă binele ţării şi de la binele 
ţării atârnă binele nostru...”. 

“Trahanache (către Caţavencu): Şi 
aşa zi, ai? d-ai noştri...?”. 

“Caţavencu: ... (lui Tipătescu, 
încet): Să mă ierţi şi să mă iubeşti (ex- 
pansiv) pentru că toţi ne iubim ţara, toţi 
suntem români ... mai mult, sau mai puţin 
oneşti! ...”. 

Imaginea care prinde contur 
din fragmentele notate este — se 
pare — aceea a “familiei” , grup primar 
natural căruia i se subordonează 
“gruparea politică” (tot grup primar 
dar deliberat constituit). Apartenența 
la “familia” şefului politic local are va- 
loarea unui postulat: “... pentru mine — 
spune Trahanache — să vie cineva să 
bănuiască pe Joiţica, ori pe amicul 
Fănică, totuna e ... E un om cu care 
(...) trăiesc de opt ani ...”. Pentru că o 
“familie” “... de la patruzsopt ... luptă 
şi dă-i, şi dă-i şi luptă ...”, degeneratul 
ei descendent îşi proclamă dreptul de 
succesiune la un fotoliu de deputat 
(în treacăt fie spus: şantajul — acţiune 
firească precum oricare alta — prac- 

ticat de Dandanache, nu are drept 
scop obţinerea unui “favor”, ci are 
menirea de a “împrospăta” memoria 
celor în măsură a-i confirma “succe- 
siunea”); fiindcă trebuie să întreţină 
o “familie mare”, Pristanda se lasă 
umilit de prefect (“Nu e stăpânul 
meu, de la care mănânc pâine eu şi 
unsprezece suflete?”). 

Ideea de “grup primar” este 
susţinută în comedie şi prin “dispu- 
nerea” personajelor în “cadrul” unei 
scene: în afara triunghiului conjugal 
şi a “perechii” Farfuridi — Brânzove- 
nescu (minigrupuri stabile!), persona- 
jele alcătuiesc, de preferinţă, triade: 
Tipătescu — Farfuridi — Brânzove- 
nescu; Trahanache — Farfuridi — Brân- 
zovenescu; Dandanache — Zoe Tra- 
hanache — Tipătescu dar şi Tipătescu 
— (nevasta poliţaiului) — Pristanda sau 
Pristanda — (Caţavencu) — Tipătescu, 
“persoanele” din paranteze nefiind 
prezente decât prin cuvintele ce 
le-au rostit şi care sunt “citate” ca o 
replică în replică. De altfel, “tehnica” 
citării ilustrează stringenta nevoie 
a individului de a se asocia: “Bine 
zice fiu-meu — rosteşte Trahanache 
(şi, parcă, se “împlineşte”!) — “Tatiţo, 
unde nu e moral... (etc.)” sau — “Tot 
vorba bietei neveste, zice: “Ghiţă, 
Ghiţă, pupă-l în bot şi-i papă tot...”. 
Zic: curat!” ori chiar şi autocitare, dar 
într-o construcţie dorită a fi “subţire”: 
“Farfuridi (grav): ... De aceea eu tot- 
deauna am repetat cu străbunii noştri, 
cu Mihai Bravul şi Ştefan cel Mare: 
(etc., etc.)”. Construite să întrupeze, 
cu toată energia, doar “...0 singură 
atitudine...”€, personajele în discuţie 
nu se pot împlini decât în — şi prin — 
“grup”; grupul le garantează existenţa 
(pe care şi-o asigură înşelând, umi- 
lind — şi umilindu-se —, şantajând, 
făcând şi primind favoruri etc.) şi po- 
sibilitatea de a se manifesta dezinvolt 
în toate domeniile, inclusiv — sau, mai 
ales! — în domeniul politic. 

Regimul vieţii de grup îşi pune 
“semnul” pe limbajul personajelor 
determinându-le să renunţe la vo- 
cabula “eu” pentru “noi”, “nostru”, 
“ai noştri”*. Doar când e vorba de o 
admitere sau de o posibilă excludere 
se mai folosesc forme pronominale la 
singular (“Caţavencu (...): Eu sunt 
candidatul grupului tînăr, inteligent 


şi independent ... (şi "impertinent” 
completează Farfuridi — am bănui, 
mai mult pentru rimă!) or, dacă voi 
avea onoarea ca să mă agreeze şi 
comitetul dv. ... / Farfuridi (...): Nu 
mai este comitetul nostru, este al du- 
mitale... (...): Caţavencu (...): Adică 
(...) dta nu mai eşti al comitetului!”). 

In final, se cuvine a sublinia 
ingeniozitatea cu care scriitorul îşi 
orchestrează opera pornind de la 
lait-motivul scrisorii: o scrisoare 
este pierdută şi găsită, pe rând, 
de trei “persoane”: Zoe Traha- 
nache, Cetăţeanul turmentat, Nae 
Caţavencu; o alta este sustrasă 
şi păstrată. Ambele scrisori devin 
“arme electorale”, ceea ce ar im- 
pune un “unison” pentru Caţavencu 
şi Dandanache; dar Caragiale, mai 
subtil, “compune” un duo în care 
asemănările şi deosebirile din- 
tre situaţiile celor doi protagonişti 
se armonizează perfect. Prima 
scrisoare mai este însă şi “hârtie 
indiferentă”, în mica arie a reproşului 
— interpretată de Tipătescu, şi 
“plastografie” în partitura lui Traha- 
nache (ar fi, de altfel, interesant de 
discutat această partitură: este ea a 
soţului înşelat, a unui confrate de-a 
lui Guvidi (Mici economii) sau a unui 
ins care petrece, în taină, pe seama 
viciilor celorlalţi?). 

O concluzie asupra capodo- 
perei? Ne-am socoti printre aleşi, 
dacă am putea-o formula. Din păcate, 
vorbele ne sunt goale — cum spune 
Arghezi — şi nu le putem orândui într-o 
cât de modestă construcţie, care să 
fie răbdată de tot în marginea ctitori- 
ilor înălțate de Maiorescu, Ibrăileanu, 
Vianu ori Călinescu. 


2. ÎN VREME DE RĂZBOI 


Proza lui Caragiale, considerată 
a fi “...mai caracteristică pentru men- 
talitatea” sa artistică, ar aparţine, 
după Ibrăileanu, perioadelor a doua 


*“Asocierea psihologică intimă în 
aceste grupuri duce până la un anume 
grad de fuzionare a individualităţilor, 
într-un sentiment al colectivităţii, la un 
proces de “nostrizare”, grupul (...) fiind 
tradus în noi” 5. 

şi a treia de creaţie“, cu precizarea 
că numai în perioada a doua scriitorul 
este “un pictor de stări sufleteşti”?. 
Publicată în “Gazeta săteanului” 
(1898), ca şi “La hanul lui Mânjoală”, 
nuvela În vreme de război se include 
în triada “poveştilor” despre “veşnicul 
han, locul răscrucilor şi al tuturor tai- 
nelor””, triadă care “debutează — cu 
O făclie de Paşte (1892). Nu am 
reuşit să descoperim vreo sursă de 
informaţie care să ateste existenţa, la 
Caragiale, a ideii de triadă şi nici nu 
am putut afla “ordinea” în care au fost 
scrise cele trei nuvele; interpretând, 
însă, unele dintre observaţiile făcute 
de Călinescu (id.) şi Vianu’, am risca 
să avansăm ideea că In vreme de 
război ar face “trecerea” între “pozi- 
tivista”” O făclie de Paşte şi La hanul 
lui Mânjoală, în care “miraculosul 
formează sâmburele însuşi” (id.). 
Compusă ca pentru a ilus- 
tra exemplar noţiunea de nuvelă, 
lucrarea prezintă o construcţie de 
factură clasică pe trei secvenţe: 
prima este aceea a “prezentării 
situaţiei” care va genera conflictul; 
a doua — a “acumulărilor” de natură 
exterioară care potenţează stările “de 
subconştienţă”&; în fine, a treia — a 
tensiunii maxime şi a “efectelor”. 
Povestea celor doi fraţi — unul 
hangiu, altul preot — începe în “stil 
jurnalistic”, printr-o “ştire de senzaţie”: 
“In sfârşit, ceata de tâlhari căzuse 
prinsă... Doi ani de zile, vreo câţiva 
voinici, (...) foarte cruzi, băgaseră 
spaima în trei hotare”. Faptul că scrii- 
torul “amestecă povestirea propriu- 
zisă cu reportajul? nu mai provoacă, 
aici, “pete dizgraţioase” (id.), ca în nu- 
vela Păcat, ci pregăteşte “compoziţia” 
atmosferei care ne va copleşi imediat 
ce “reporterul” lasă locul nuvelistului. 
Schimbarea de ton se face prin rele- 
varea a două fapte bizare (vezi Nu- 
vele şi schiţe, p. 468, aliniatul întâi), 


* “Întâia e a Comediilor (...). A 
doua, (...), e a Năpastei, a Făciliei de 
Paşti şi a nuvelei Păcat. A treia, a Mo- 
mentelor (...) în perioada întâia şi a treia 
Caragiale e un scriitor satiric; în perioada 
a doua e un scriitor tragic (...): ca satiric, 
(...) e un pictor de moravuri; ca tragic, un 
pictor de stări sufleteşti (...), satira sa e 
socială, tragedia sa e psihologică”?. 


cu ajutorul cărora se sugerează fie 
existenţa unor aspecte neconforme 
cu realitatea, fie faptul că realitatea 
se conduce după alte legi decât 
cele cunoscute nouă. Urmează o 
nouă inserţie de stil gazetăresc, 
prin care suntem “fixati” în realita- 
tea “nudă”, după care se produce o 
primă “cădere” din “... real în inexpli- 
cabil"1*: “Ce avea preotul pe suflet? 
(...) Lucru greu (...) aşa de greu, că 
dl. Stavrache, mai întâi, nici n-a voit 
să crează (...) frate-său! preotul să fi 
fost capul bandei de tâlhari!'5. Dubla 
existenţă a fratelui determină înce- 
putul “alunecării” hangiului într-o altă 
lume, cu legi pe care nu le cunoaşte. 

Odată proiectată situaţia 
conflictuală, mişcarea personajelor 
ar părea previzibilă: salvarea virtu- 
alului ocnaş până la “prescrierea” 
faptei şi găsirea unui “mod de viaţă” 
pentru “recuperarea” preotului-tâlhar 
şi reintegrarea lui în mediul social. 
Previzibila mişcare rămâne, însă, o 
aparenţă, deoarece, pe cât de insolit 
este statutul preotului lancu, pe atât 
de straniu este comportamentul 
hangiului: Stavrache îşi trimite fra- 
tele, devenit, acum, “domnul lancu 
Georgescu”, pe front (în Războiul de 
independenţă, probabil!). E drept, 
câmpul de luptă poate conferi o altă 
identitate — dar poate costa viaţa; şi 
“faptul” se “produce”: fostul preot, 
acum brav oştean, moare “pe câmpul 
de onoare”, după cum se “atestă” 
într-o scrisoare. 

Secvența a doua aduce în 
prim plan imprevizibilul: răposatul 
preot îşi terorizează fratele (care se 
înstăpânise asupra averii rămase de 
la defunct!): recurenţa coşmarurilor, 
“trăite” până la paroxism, îl fac pe 
hangiu să diferenţieze tot mai greu 
tărâmul real de cel oniric. Care ar 
putea fi cauza unei atare situaţii? 
George Călinescu presupune “o 
tară”? în familia celor doi fraţi: “Posibil, 
alcoolism ...” (id.). Noi însă am înclina 
spre o altă sugestie a criticului: “ 
lăcomia lui (a hangiului — F.G.) este 
aşa de mare şi ideea de a înapoia 
averea atât de chinuitoare, încât se 
petrece cu el o dramă neaşteptată” 
(id.). “Tara” ar putea fi, deci, pa- 
tima înavuţirii, stare maladivă ce se 
poate trăi în felul lui Hagi — Tudose, 

în maniera — de o uşoară coloratură 
romantică — a preotului tâlhar, şi, mai 
apoi, oştean, sau în chipul de a-ţi 
însuşi, printr-o abilă manevră, averea 
altuia — cum procedează Stavrache. 
Cel ce se chinuieşte pe sine, pentru 
extazul de a privi şi vântura grămada 
de bani, suferă de o boală care te 
cutremură dar nu te opreşte să-l 
compătimeşti; cel care se “dublează”, 
posedat fiind de demonul înavuţirii, 
asumându-şi, deliberat, riscurile hai- 
duciei — şi, constrâns de împrejurări, 
pe cele ale vieţii de soldat — te 
şochează prin temeritatea vecină 
cu dementa; dar cel ce — calculând 
tenace sau exploatând, fără scrupule, 
o situaţie — se înstăpâneşte asupra 
averii fratelui — îţi clatină credinţa că 
omul este purtătorul unui grăunte de 
divinitate. 

Teroarea pe care Stavrache 
o trăieşte pe timpul, dar şi în afara 
coşmarurilor atinge punctul critic în 
secvenţa a treia, centrată pe momen- 
tul întâlnirii — reale, de această dată! — 
dintre cei doi fraţi, întâlnire “notată” 
de Caragiale cu ”... amănunte culese 
din câmpul modificărilor organice”: 
“Hangiul deschise gura mare, să 
spună ceva, dar gura, fără să scoată 
un sunet, nu se mai putu închide; (...) 
trupul se înfundă repede (...) mâinile 
se ridicară şi-ncepură să frământe-n 
sec din degete; ochii-şi întoarseră 
privirile din adânci depărtări, de-afară, 
afundându-le treptat înăuntrul bolţii 
capului ..."5. “Căderea din real”! se 
accelerează: personajul nu mai dis- 
tinge realitatea de lumea fantasme- 
lor: “Stavrache (...) se duse drept la 
icoane: făcu câteva cruci şi mătănii; 
apoi se sui în pat şi se trânti pe o 
ureche, strângându-şi genunchii în 
coate (...) Dormea? ... Visa urât? ... 
Aşa de repede s-adoarmă? ... Se 
preface? ...”. Şi, când fratele fugar 
îi atinge umărul, criza irupe: “... un 
răcnet! — (...) — şi omul adormit se 
ridică în picioare, cu chipul îngro- 
zitor, cu părul vâlvoi ...”3. Violenţa 
demenţială îl ia în stăpânire şi hangiul 
rămâne definitiv prizonierul lumii care 
îl înspăimântă de moarte, în timp ce 
preotul, care a nesocotit Poruncile, 
se vede părăsit de noroc. N 

Ingenios construită, nuvela In 


vreme de război întredeschide, doar, 
poarta care ne separă de fantastic; 
personajul-axă, hangiul Stavrache, 
rămâne suspendat între două lumi, 
pierzându-se în beznele ce i-au in- 
vadat spiritul. 

ASEMENI FLUVIULUI E LIMBA 


Mai avem ce lăsa 

Celor ce vin după noi, de departe, 
“Luceafărul” a scăpat 

de uitare şi de moarte, 

de dispariţia lentă-a catargelor. 
Limba e asemeni fluviului 

Larg, curat, adânc, fără de margini. 


DACII PE TIMP DE NOAPTE 


Din pragul Ţării Ocniţei, a Ţării de Sus 

Din pragul casei mele părinteşti 

Mă uit la luceafărul cel fără de apus 

Şi văd dealurile vii de la Ipoteşti, 

Văd o femeie cu gene firave de azur, 
Căreia un vânt îi zice Veronica. 

Cât ţine cerul cel negru — de jur împrejur — 
O pasăre nocturnă poeţii pe nume îi strigă. 
Nu răspunde nimeni păsării, de obicei, 
Nici chiar ecoul cel fără de întoarcere, 

În aceste sacre momente se fac pomii grei, 
Luceafărul aude respiraţia dacilor... 


CERUL DE LA CEPELEUŢI 


Cerul de la Cepeleuţi 
Nu încape nici în ochii apelor, 


Gheorghe CIOCOI 

Se ridică din izvoare băiatul desculţ 
Şi se dă de el aproape, atât de aproape. 


Cerul de la Cepeleuţi 

Ca o scoică albastră răsună, 
Când şi de pe-o muchie de munţi 
Mă strigă, mă strigă strigătul lunii. 


Cerul de la Cepeleuţi 

Poate şi iarna să înflorească — 
Satule, tu ai răbdare să ne asculti, 
Tu nu ţi-ai uitat firea ta ţărănească? 


Cerul de la Cepeleuţi 

A liliac violet miroase, 

A frunză de mintă. Te uiţi? 

Cade aerul străvechi de pe case. 


Cerul de la Cepeleuţi 

II poartă ca pe un vis tata şi mama 

Să-l aibă pentru ani mulţi. 

Ca nici în visul meu să nu se destrame. 


GRAIUL LATIN AL FLORII DE LÂNGĂ NOI 


Stelele mari 

Sărută ochii lui Ştefan cel Mare 

Şi gândurile noastre 

Încep mai sus de păsările cerului să zboare. 
Lanuri de spice mari 

Se apleacă la picioarele lui Ştefan cel Mare, 
Se apleacă a rod nou, 

Dar mai ales a grai latin de înviată floare. 
Verbele mari 

Cutreieră lacrima lui Ştefan cel Mare, 
Fiindcă astăzi verbele graiului meu 

Renasc din verbul a fi, din foc şi din neuitare. 


d 
Autorul „Arborilor îndrăgostiţi” purcede la o eminescianizare a va) 
sului său, trecând totul prin prisma farmecului pe care-l exercită marele poet. 
Este o atitudine simpatetică, de fuzionare deplină cu gândurile şi simţirea lui, 
dar şi o încercare mai serioasă de raportare la universul eminescian. Aşadar, 
Eminescu este prisma universală prin care sunt privite toate lucrurile şi puse 
problemele care-l frământă pe omul de azi. Condiţia umană, de ordin existenţial, 
se întâlneşte cu condiţia basarabeanului redeşteptat în conştiinţa sa de neam. 
De aceea foarte multe poezii ale lui Gheorghe Ciocoi sunt închinate cultului 
trecutului, limbii, demnităţii naţionale. 


Mihai CIMPOI 
© d 

Silvia LOZOVANU 
Cluj-Napoca 


POEM NESCRIS 


niciodată nu vei şti 
cât din oasele 
carnea 

sângele 

şi respiraţia mea 

a fost sevă 

pentru acest poem 
nescris 


VIS ALB 


m-am cuibărit de-o viaţă 

în această bibliotecă albă 

cu poliţe de gheaţă 

pe care cărţile 

(din care 

gonite de mucegai 

au evadat toate literele) 

stau la linia albă a inocenţei 

şi aşteaptă să vină cuvinte albe 
să le cucerească 


stau în acest templu 

cu aer livresc 

flămândă de alb 

prinsă în lanţurile albe ale libertăţii 

şi admir croncănitul ciorilor albe 

ele scapă peste mine cuvinte-poliedre 
înfăşate în foile albe imaculate ale acestei cărţi 

FĂRĂ ECOU 


ce-ţi pasă ţie de curcubeu 

(nici măcar nu-l observi) 

ei şi ce dacă a venit o altă zi 

oricum stai în fotoliul tău 

(foarte dependent de legea lui Hooke) 


e comod să priveşti stând în fotoliu 

ştirile de ultimă oră 

să auzi ce se face 

în lume 

în ţară 

în Cluj 

în piaţa Avram lancu 

să auzi cum unii protestează 

împotriva introducerii limbii ruse 

în şcolile RM ca limbă obligatorie de studiu 


te adânceşti şi mai comod în fotoliul 
ce-ţi poartă izul de indiferenţă 

apeşi pe butonul stop 

al telecomandei 


chiar dacă şi 

Eminescu vrea să creadă 
că eşti român şi punctum 
nu e suficient doar 

să te naşti român 

mai trebuie să şi fii 


săru'mâna doamnă 
NU-MI PASĂ MIE 
de fapt venisem pentru un dialog 


JOYEUSES FETES 


o cină romantică cu o lumânare 
flacăra - limbă de viperă 


lumânarea îşi varsă vulcanic 
lava de parafină 

peste zidurile cetăţii 

în stare de asediu 


mişcare brawniană 
parafină topită 

curgere în sus spre lumină 
transcendenţă 


cap-coadă 

coadă-cap 

daoism gata să pape capul 
sau/şi coada cu tot cu 
papucii pe care ai putea 
să i-i dai cuiva 

ca desert 

la o cină romantică 


REMIZĂ 


zici să facem o partiduţă ... 
de şah 

nu impun culoarea figurilor 
de joc 

oricum ştiu că preferi blondele 
în fond 

spui că nu contează culoarea 
se poate schimba 

năravul rămâne 

de fapt cine câştigă contează 
sau poate 

e mai important jocul 

eşti bun? 

ştii strategii de joc? 

eu? 

eu nu ştiu 

dacă ştiu 

dar simt 

că regele e pe moarte 

fac o mutare 

şah şi mat 

sunt în pielea reginei 
schimbarea decorului 

eşti ok? 

şi eu 


pentru o remiză 

să vii la cascada de pe Someş 
să vezi cum apa trece 

pietrele rămân verzi 

şi la moara timpului 

se macină secundele 

Corina Matei GHERMAN 
laşi 


TRAIECTORII 


Scânteiez în lumina stinsă 
e lumina mea, poate a ta 
când aprinzându-mă te-ai 
pierdut absolutului 
iremediabilei nereîntoarceri 
dezechilibrului echilibrului 
în creierul meu calcula 
traiectorii imprevizibile 

ale trecerii dincolo de viaţă 
arzând culoarea sângelui 
crucificându-mi neexistenţa. 


SIMT 


Rămân rezemată de ploaia umbrelei 
atât de aproape îmi pare că sunt 
îmi vorbeşte despre 

echilibrul universului 

mă simt o planetă 

ce se roteşte sub un 

unghi ce nu vrea să se calculeze 
împodobindu-se secret. 


VIAŢĂ DE ÎMPRUMUT 


Ecou de clopot în timpanul pădurii de speranţe 
sfinţii din închisoarea catapetesmei 

se împrăştie cu tăcerea vitraliilor 

ce moarte-s rugăciunile din seara veşniciei 

o singură biserică sprijină cerul împrăştiat 

aud chemarea ecoului ce se îndoia că există 
acea clipă furată veşniciei neveşnice 

botează cu prenume abecedarul nescris 

viaţa din geana ochiului verde. 

AMURG 


De ce-mi loveşti adâncul ochiului 
resturi de geamuri aruncate 

din timpul îndoliat când amurgul 
refuză auzul nopţii 

se colora 

cădeau serile în ochiul dimineţii 
o ciocârlie repeta refrenul învierii 
dansa pe-o rază albastră 
solfegiul nedescifrat 

de Ramses al doilea 

cercuri totdeauna tangente zborului 
era urma plecării de pescăruş 

da mi-a sosit copilăria. 


MAI AŞTEPT 


Mai aştept, mai aştept 

poate să-mi ardă visul 

mă aflu pe vârful de sus 
unde distilăria de speranţe 
şi-a oprit mersul 

neputând pricepe 

săbiile ascunse în gândurile mele 
distilează la întâmplare 

când o mână un ochi o geană 
şi golul din cameră golindu-l 
stau absentă aşteptând 
corabia naufragiată 

în marea uitării de pe lună. 


SUNET 


Sunet rupt de prăpastia clopotului 
orizont trist la marginea norului 
niciodată dansând pe aripile clipei 
nu vei auzi urma întoarcerii timpului 
au înviat trandafirii verzi 

membrana gândului înmugureşte 
pe drumul stelei îngeri şchiopi 

ce explodat era amurgul. 

VIS UCIS 


Prin ochi de geam aud vocea luminii 
o chem în casa sufletului 

aşteptare pictată cu zâmbet 

lacrimă de fericire aruncată 
speranţei din poarta risipirii 

erau paşii tăi fără întoarcere 

te-am refuzat împrăştiind primăvara 
ce albă era prăpastia norului 
prăpastia visului ucis. 


NICIODATĂ 


Ninge cald cu primăvară 

turnul de lumină galopează 
rădăcini se răzvrătesc în humă 

prin vidul sevei copacii dansează 
bucuria vieţii verde se aude 

o buburuză cu ochi de păianjen 
lansează volumul începutului când 
noaptea va înflori în spinul păpădiei 
da da da de atunci şi eu voi 
străfulgera în aceeaşi primăvară căzută 
gândurilor mele niciodată închise. 


POATE 


De unde aveam altarul 

pe care sfinţii răstigniţi 

rămân singuri risipind liniştea 
ruginită în zbaterea mâhnirii 

din lumânările trecutului 

împrăştii pereţi sparţi pe mai departe 
îmi vopsesc în negru visul 

săvârşind poate 

cel mai frumos păcat din univers. 


Eminescu al nostru 


79 


Maria NIŢU 
Timişoara 


_ EMINESCU 
ÎN TIMIŞOARA 


FILE DIN POVESTE 


[Pagini strict documentare, comen- 
tariul auctorial nul, eventual un mic aport 
regizoral]: 


A fost odată ca niciodată, că 
dacă n-ar fi, nu s-ar povesti... Pe 
când, ca acum, se năşteau oameni, 
care, în timp, deveneau strămoşi... 

Era în Moldova, “pe-un picior de 
plai / pe-o gură de rai”, la Cernăuţi, un 
oraş pe Prut, în anul de graţie 1866. 

Mihai, [personajul romantic], un 
tânăr “cu negre plete”, de 16 ani, prin 
mai — iunie, mai pe jos, mai cu căruţa, 
străbătea drumul din Bucovina spre 
Ardeal, pentru a ajunge la Blaj. Era 
poate şi ceva dintr-o chemare strămo- 
şească: ramura Iminovici avea origine 
ardelenească (în 1735 se năştea 
la Blaj Petrea (Petru) Iminovici, (m. 
1811), tatăl lui Vasile Eminovici (Imi- 
novici), (n. 1780, Blaj — m. 20 februa- 
rie 1844), deci bunicul căminarului 
Gh. Eminovici (n. 1812 — Călineşti) 
şi străbunicul lui Eminescu. În 14 
noiembrie 1804 e prima atestare în 
condicile de stare civilă ale satului 
Călineşti a numelui lui Vasile Emi- 
novici, “dascăl” în sat, deci de fapt 
prima atestare în Moldova a familiei 
Eminovici, venită de pe meleaguri 
ardelene, de la Blaj). 

Tânărul era Mihai Eminovici, 
proaspăt năşit — Mihai Eminescu (în 
25 februarie 1866, revista “Familia” îi 
publicase prima poezie, De-aş avea, 
şi redactorii, losif Vulcan şi lulian 
Grozescu, îi schimbaseră numele, cu 
terminaţie cam slavă, românizându-l, 
năşire rămasă consacrată definitiv). 

Citim în Geniu pustiu: 

“Intr-o zi frumoasă de vară îmi 


făcui legăturică, o pusei în vârful bă- 
tului şi o luai la picior pe drumul cel 
mare împărătesc. Mergeam astfel 
printre câmpii cu holde... Holdele 
miroseau şi se coceau de arşiţa 
soarelui... eu îmi pusesem pălăria în 
vârful capului, astfel încât fruntea îmi 
rămânea liberă şi goală şi fluieram 
alene un cântec monoton, şi numai 
lucii şi mari picături de sudoare îmi 
curgeau pe frunte de-a lungul obra- 
zului”. 

La Mureş-Odorhei, Mihai e 
întâlnit de preotul loan Cotta din 
Bicaz, care mergea cu căruţa spre 
Blaj. Tânărul îi mărturisea că e mistuit 
de dorul de a vedea oraşul “de unde 
a răsărit românismul”. Când grupul 
la care s-a alăturat s-a apropiat de 
oraş, Eminescu şi-a luat pălăria şi a 
salutat strigând: “Te salut din inimă, 
Romă-mică!”. 

La Blaj e găzduit la |. Cotta, apoi 
la studentul Ştefan Cacoveanu, care 
îşi va aminti: “a stat la mine din 1866, 
de la sfârşitul lunii mai, până către 15 
iulie al aceluiaşi an”. 

In 27-28 august, la Alba-lulia 
e Adunarea generală a Asociaţiunii 
Astra, la care e văzut şi Eminescu. 

In 29 august, după Adunare, 
e întâlnit de părintele Orga, şi un alt 
teolog, lângă Mihalţ: “aştepta acolo 
să treacă cu podul umblător şi, nea- 
vând ce face, se juca cu nişte copii 
de ţăran. L-am luat cu noi, am trecut 
Mureşul şi ne-am dus toţi trei la noi 
acasă, în Bucerdea grânoasă (...) A 
doua zi după prânz, el a dispărut fără 
să zică ceva... Am auzit apoi că a 
umblat cu copiii prin sat, dar apoi s-a 
dus. Unde s-a dus, nu ştiu...”. 

In 30 august se reîntoarce la 
Blaj, unde mai e văzut trei săptămâni. 
Venise de fapt la Blaj şi cu gândul 
de a-şi completa studiile începute 
la gimnaziul din Cernăuţi şi aban- 
donate, după moartea profesorului 
îndrăgit, Aron Pumnul (n. 1818 - m. 
24 ianuarie 1866). N. Petre Petrescu, 
elev la Blaj, îşi va aminti: “L-am văzut 
cu manualul de fizică şi matemati- 
că. Studiile acestea zicea că-i sunt 
grele şi nu se împacă cu ele”. Prin 
septembrie, se pare că “e supus unui 
examen scripturistic din greacă, dar 

n-a putut reuşi. Prof. Alămpiu Blăşan, 
care îl izolase într-o sală, l-a găsit 
plângând de necaz şi de ruşine că 
nu putuse lucra tema ce-i fusese dată 
la examenul de limba greacă”. In 15 
septembrie încep cursurile la gimna- 
ziul din Blaj, şi Mihai Eminescu nu 
figurează printre cei înscrişi. 

Prin octombrie 1866, sleit de 
foame, fără să fi luat examenele, 
fără bani, porneşte, mai mult pe jos, 
spre Sibiu. Oraşul îi era familiar, din 
1864, 1865, când trecuse aici cl. a 
III-a, venit atunci la fratele lui, Ilie, 
elev la Liceul german. Îşi găseşte deci 
cunoştinţe. E prezentat lui N. Densu- 
şianu, care îl ştia din poeziile publi- 
cate în “Familia” (De-aş avea, Ce-ti 
doresc eu ţie, dulce Românie, Din 
străinătate, La Bucovina, Speranţa). 

Tânărul de 16 ani era într-o sta- 
re jalnică, curgeau zdrenţele de pe el. 
Densuşianu îl ia acasă, îl îmbracă din 
cap până în picioare, îl găzduieşte. 
De aici va pleca cu o scrisoare de 
recomandare către Popa Bratu, om 
de vază din Răşinari, bunicul lui 
O. Goga. 

Poate în acest răstimp de peri- 
plu prin Ardeal şi Banat, până-n iulie 
1867 (când e întâlnit de trupa lui lorgu 
Caragiale în Giurgiu şi angajat ca su- 
fleur), pribeagul trece prin Timişoara, 
pe la fratele său, Nicolae. “Anul 1867 
este cel mai obscur din cei şase din 
viaţa de pribeag a lui Eminescu”?. Nu 
ştim nimic sigur. Doar supoziţii, pe 
baza unei scrisori în ciornă (datată 
aprox. 1869-1871) a lui Eminescu 
către o persoană din Timişoara, se 
pare că destul de importantă, cât să 
spere că-l poate ajuta cu informaţii 
despre fratele său, Nicolae: 

“Mult stimate domn C. 

De mine nu vă veţi fi aducând 
aminte, deşi am avut onoarea de a 
vorbi cu dvs., poate v-a scăpat chiar 
şi urma numelui meu, prin urmare 
este o cutezare a mă îndrepta la dvs. 
cu o întrebare. (...) 

In Timişoara trebuie să fi trăit un 
om sub numele de Nicolae Eminovici, 
scriitor [ajutor în cancelarie] la avo- 
catul Emmerich Christian. Acest om 
este fratele meu. Nu ştiu de ani nimic 
de el; el n-a răspuns la multe scrisori 
trimise de acasă, de aceea familia 


e-n eternă nesiguranţă; dacă e mort 
sau mai trăieşte încă, şi dacă trăieşte, 
cum? İn anul 1867 am avut onoarea 
a vorbi cu dvs., prin urmare faţă cu 
îndoielile penibile ale familiei, mi-am 
adus aminte de numele dvs., ş-am 
gândit că, prin posiţiunea distinsă ce 
o ocupați, veţi fi în stare să-mi daţi o 
asemenea relaţiune”. 

Nicolae, despre care fapt se 
ştiu cele mai puţine lucruri [ca să 
prezentăm personajele balzacian], 
era fratele mai mare: (n. 2 februarie 
1843, a terminat liceul la Cernăuţi, 
unde a stat în gazdă la Aron Pumnul, 
a urmat dreptul la Sibiu, şi se pare că 
a practicat avocatura în Timişoara). 
Era “foarte inteligent şi învăţat, (...), 
blând, manierat, iar când tatăl său îl 
certa, fapt care se repeta cam des, 
el se închidea atunci în camera lui şi 
stătea abătut”. 

In Amintiri, Slavici confirmă, 
neprecizând data, că Eminescu “stă- 
tuse la Timişoara, unde avea un frate 
mai mare”. 

V. Birou crede că acel domn C. 
ar fi N. Coşariu, care era avocat, şi 
“timp de 30 de ani asesor la Sedria 
orfanală”, şi avea o anumită greutate 
[deşi atunci, N. Coşariu avea doar 25 
de ani, dar poate tinerii s-au cunoscut 
şi au conversat pe diverse teme de 
interes comun]. 


* kk 


În 1868 însă e sigură prezenta 
lui în Timişoara, cu trupa Teatrului Na- 
tional condusă de Mihail Pascaly, din 
care făcea şi Mihai parte, ca sufleur, 
copist de roluri şi secretar particular 
al directorului (şi poate şi ca actor, la 
nevoie, în roluri secundare, având în 
vedere memoria excepţională a lui 
Eminescu şi componenţa restrânsă 
ca număr a ansamblului), în turneul 
ei prin Ardeal, din mai până-n sep- 
tembrie 1868. 

Teatrul obținuse viza oficială 
a Consulatului general austriac din 
Bucureşti. S-a trecut frontiera pe la 
punctul de control Predeal, “în dili- 
gente ori în chervane braşoveneşti*, 
şi călătoria a durat trei zile de la Bu- 
cureşti până la Braşov. 

Revistele timpului consemnea- 
ză generos evenimentul. 

Turneul, până în septembrie, a 
străbătut şase oraşe transilvănene: 
Braşov (17 mai -15 iunie), Sibiu (18 
-29 iunie), Lugoj (4-26 iulie), Timi- 
şoara (28 iulie - 31 iulie), Arad (1 au- 
gust-27 august), Oraviţa (31 august). 

Ziarul sibian “Hermannstadter 
Zeitung” din 18 iunie va publica şi 
lista membrilor ansamblului: damele 
Catinca Dimitrescu, Maria Vasilescu, 
Matilda Pascaly, Maria Gestianu şi 
domnii loan Săpeanu, Mihali Pascaly, 
lon Gestianu, Victor Fraiwald, Mihai 
Eminescu, Petre Velescu, Simion 
Bălănescu. 

Societatea românească din 
Sibiu dă un banchet festiv, la hotelul 
Impăratul Romanilor. leronim Baritiu, 
care îl vedea prima oară pe poet, nota 
că era “un tânăr (...) cu părul lung şi 
de culoare neagră, foarte frumoasă, 
cu nişte ochi expresivi, vorbitori şi 
totodată misterioşi”. 

“Membrii societăţii peste tot 
sunt tineri, bine aleşi şi modeşti”, nota 
A. M. Marinescu în articolul“Teatrul 
naţional”, în revista “Familia”, nr. 9/21 
iulie 1868. 

Atanasie Marian Marienescu 
era pe atunci jurist la Lugoj şi vechi 
colaborator al revistei “Familia”, spa- 
tiu comun de activitate cu Eminescu. 
Articolele sale vădeau preocupări 
legate de datini şi poezia poporală, 
de interes şi pentru Eminescu. At. 
Marienescu avea de asemenea şi 
preocupări literare, chiar se discuta- 
se ideea ca trupa să pună în scenă, 
în timpul turneului, o piesă originală 
a lui At. Marienescu, “O glumă”, şi 
desigur Eminescu luase în primire 
textul, ca un fel de secretar literar, 
cum sigur era. Despre At. M. Mari- 
enescu Eminescu putea fi informat şi 
din Lepturariul... lui A. Pumnul, în care 
profesorul îndrăgit îl prezenta elogios: 
“născut în satul Lipova în Banat (...), 
este unul de-n cei mai talentaţi şi mai 
zeloşi fii ai naţiunii române”. In mod 
sigur cei doi s-au întâlnit în perioada 
lugojeană, de trei săptămâni. 

Eminescu [personajul nostru 
romantic] era îndrăgostit de tânăra 


şi talentata actriţă-pianistă din trupă, 
Maria Vasilescu. 

Dar aceasta, artista-cântăreaţă, 
alintată de Eminescu “Marița”, cu 
suflet poate ceva răvăşit de invidie 
pe succesul Matildei Pascaly (care, 
deşi gravidă în ultima lună, la Lugoj 
fusese prima stea feminină), pleacă 
intempestiv, fără serioase motive la 
Bucureşti (neînduplecată în hotărâ- 
re nici de rugăminţile tandre ale lui 
Eminescu), în timpul turneului, dezor- 
ganizând cumva programul. Respins 
şi dezamăgit (şi cum exprimarea sa a 
fost mereu pătimaş poezia), îi dedică 
actriţei poezia “La o artistă”, trimisă 
la revista “Familia”, 30 august 1868. 

“Tu cântare întrupată / De-al 
aplauzelor fior / Dispărând divinizată / 
Răpişi sufletul de dor”. (In aceeaşi 
revistă, apăruse mai înainte o poezie 
de G. Baronzi, similară ca titlu “La o 
cântăreaţă”. ) 

La Timişoara trupa a stat o săp- 
tămână şi a prezentat trei spectacole: 
28, 30 şi 31 iulie. 

Ciclul a fost deschis cu specta- 
colul “Ştrengarul din Paris”, în care 
Mihail Pascaly şi Matilda Pascaly 
au avut rolurile principale. La primul 
spectacol “după finea actului întâi s-a 
împărţit între public următoarea poe- 
zie frumoasă scrisă de junele nostru 
poet, lulian Grozescu: Timişoara cea 
bătrână / Pare c-a întinerit / Căci azi 
Talia română / Prima dată a sosit / A 
sosit să ne vestească / Că aşa vom 
mai trăi / Limba dulce românească / 
Dac-am şti-o a iubi”. 

lulian Grozescu (1839-1872) 
avea atunci 29 de ani şi era directorul 
Teatrului orăşenesc timişorean, unde 
trupa a susţinut spectacolele. Şi el era 
un cunoscut al lui Eminescu prin in- 
termediul revistei “Familia”: la 5 iunie 
1865, când |. Vulcan fondează revista 
“Familia” la Budapesta, |. Grozescu, 
considerat atunci însemnat poet şi 
prozator român din teritoriile româ- 
neşti ocupate de Austro-Ungaria, de- 
vine prim-redactorul ei şi colaborează 
intens aici cu versuri, nuvele, cronici 
etc. Cum el era responsabil de rubrica 
debutanţilor şi de poşta redacţiei, e 
lesne de presupus că de fapt lui i se 

datorează debutul lui Eminescu în 
“Familia”, şi năşirea lui definitivă, din 
Eminovici în Eminescu. 

Problema limbii române era un 
obiectiv de seamă în lupta naţiona- 
lă, care însufleţea tineretul şi inte- 
lectualitatea timpului. “Sala arhiplină, 
care a adus spectatori din împrejurimi 
sau chiar localnici mai îndepărtați, a 
primit manifestaţia cu multă căldură 
şi a răsplătit pe reprezentanţi cu ovaţii 
repetate şi însufleţite”5. 

A doua zi, miercuri 29 iulie, era 
zi liberă între spectacole. Tânărul 
director al teatrului, lulian Grozescu, 
care locuia în cartierul Fabric, la vărul 
său primar, învățătorul Traian Lungu, 
îi duce acolo pe actorii bucureşteni, 
într-o întâlnire culturală, la care a 
participat sigur protipendada urbei. 
Viitoarea scriitoare Emilia Lungu-Pu- 
hallo, fiica învățătorului Traian Lungu, 
atunci, în vara lui 1868, o domnişoară 
de 15 ani, ce cocheta cu poezia, a fost 
fascinată că l-a cunoscut pe poet, în 
cartierul Fabric: “pe atunci, timişorenii 
vedeau în tânărul poet Eminescu, 
al cărui nume îl cunoşteau deja din 
revista “Familia” (...) pe fratele român 
de dincolo de Carpaţi, care le aducea, 
prin versuri şi prin farmecul cuvintelor 
sale, solia frumuseţii şi a sentimen- 
telor ce legau pe fiii aceluiaşi popor”. 

Actorii sunt cazaţi pe la diverse 
personalităţi înstărite ale oraşului ori 
intelectuali mai de seamă. In casa 
unei astfel de gazde (pesemne casa 
învățătorului T. Lungu), Matilda Pas- 
caly va deveni mamă. In Arhiva Pa- 
rohiei Fabric, într-un registru de stare 
civilă, în “Protocolulu botezaţiloru”, e 
trecut cu data naşterii 18 iulie 1868, 
stil vechi (30 iulie, stil nou), Andrei 
Claudiu Pascaly, de “mărturisire” 
greco-orientală, iar la rubrica naşilor 
e trecut Andreiu Mocioni de Foeni, 
baron, unul dintre cei mai înstăriți 
oameni ai Banatului, cunoscut pen- 
tru actele filantropice întru sprijinirea 
elementului românesc. 

In a doua reprezentaţie, joi 30 
iulie, fără primadona Matilda Pascaly, 
s-a jucat “Frica e din rai”, o comedie 
cu cântece ale lui Pascaly. O ştire din 
“Familia” anunţă că familia Pascaly 


“tocmai în cetatea Timişorii s-a mai 
înmulţit cu un membru”. 

In 31 iulie e al treilea specta- 
col, cu piesele “Mihai Viteazul după 
bătălia de la Călugăreni” de D. Bolin- 
tineanu şi “Doi profesori procopsiţi”. 
După ultimul spectacol s-a oferit 
actorilor o cină în parcul oraşului (azi 
Parcul Poporului), la care “toţi au luat 
parte şi pe lângă ei încă veni 50 de 
persoane”. 

De aici, trupa va ajunge la 
Arad, la 1 august. Acum Eminescu 
îl cunoaşte pe losif Vulcan, aflat 
printre spectatori. li încredinţează şi 
poezia Amorul unei marmore, care la 
fel poate fi inspirată de o înflăcărare 
neîmpărtăşită faţă de o actriţă, ori 
dedicată ei, după cum susţine |. L. 
Caragiale: 


Şi-aş pune soarta lumii pe 
buza-ţi purpurie, 
Aş pune lege lumii râzândul 
tău delir, 
Aş face al tău zâmbet un secol 
de orgie, 
Şi lacrimile-ţi mir. 


“În 8 august se tinu a treia repre- 
zentare, jucându-se “Sterian Păţitul”, 
comedia naţională (...) aşa văzurăm 
pe mai mulţi din cotidianul Zarandului, 
care făcură cale de două zile, numai 
ca să poată auzi cel puţin o dată limba 
română pe scenă”. 

Se consemnează, în revista 
“Familia”, evenimentul: “O zi mare a 
fost, căci ieri întâia oară răsună pe 
scena Aradului limba noastră dulce 
şi sonoră”. 

Au urmat două spectacole în 
Oraviţa, oraşul cu veche tradiţie 
teatrală, cu cel mai vechi teatru din 
România, în 31 august şi în 1 septem- 
brie. Trupa sosise aici în 30 august: 
“în ziua aceea fiind duminică, membrii 
societăţii au avut ocaziunea a ve- 
dea jocurile şi porturile româneşti”?. 
Spectacolele au fost la fel cu succes 
deplin: “n-a mai văzut teatrul nostru 
atâta gloată de om în volumul său”. 

In septembrie, cu trupa M. Pas- 
caly, Eminescu îşi încheie turneul în 
Ardeal şi Banat. 

Ale vieţii valuri, printre “sute de 
catarge”, îl vor purta la Viena, Berlin, 
Florenţa, Odesa etc., dar nu-l vor 
mai rătăci la Timişoara. Poate doar 
gândurile şi înscrisurile îl vor călători 
des înspre aceste locuri, prin prieteni, 
amintiri, crezuri politice şi literare etc. 

Contacte directe cu Timişoara 
au mai avut unii dintre urmaşi: sora 
lui, Aglaia Eminovici, căsătorită cu 
l. Drogli, a avut doi copii, Gheorghe 
şi lon Drogli, şi Gh. Drogli avea să 
mărturisească: “unicul meu frate a 
devenit locotenent la regimentul de 
infanterie 61 din Timişoara”. Tempo- 
rar, a mai trecut prin Timişoara, în 
împrejurări mai neplăcute, un alt ne- 
pot, Vasile Florea, unul dintre cei doi 
fii ai Aniţei Florea, vara lui Eminescu. 
Vasile Florea, după observaţiile dr.-lui 
V. Gherasim, “avea o înfăţişare înca- 
drată de nişte frumoase plete, care-i 
dau o înfăţişare neaoş românească”, 
“avea pasiunea pentru petreceri, 
însă numai ca privitor”, “adesea se 
gătea frumos şi mergea la hramuri 
cine ştie unde şi acolo era în stare 
săptămâni întregi să petreacă”. Acest 
Vasile Florea, într-un acces de nervi, 
sărise dintr-un tren militar austriac şi 
a fost “transportat într-un ospiciu la 
Timişoara (Temesvar cum îi zicea el 
pe ungureşte!)”1. “... m-au băgat într- 
o casă mare. Şi acolo erau oameni 
mari şi între ei petreceam... Dară nu 
ştiu de ce le erau legate mâinile la 
spate. Şi mă gândeam: de ce să stee 
legaţi, dacă n-au făcut nimic rău? Şi 
îi dezlegam, şi din porţiunea mea de 
supă le dădeam şi lor, căci iarăşi mă 
gândeam de ce să stee flămânzi? 
Dară pentru aceasta veneau de mă 
loveau în cap şi în faţă şi pe spa- 
te”, “în vorba şi în faţa lui era multe 
asemănări cu un unchi al lui, Mihail 
Eminescu”, mai nota dr. V. Gherasim. 

Poate întreagă această lume 
e şi teatru, e şi ospiciu, cu roluri de 
nebuni, loviți cu pietre pentru că spun 
adevărul, “... nu cerceta aceste legi / 
că eşti nebun de le-nţelegi”, şi toate 
aceste roluri, şi toţi aceşti actori, întru 
alte file din poveste... 


NOTE 


1 Gala Galaction, Viaţa lui Emi- 
nescu, Editura Adevărul. 

2 C. Botez, Viaţa poetului M. Emi- 
nescu, Cernăuţi, 1923. 

3 N. Danciu-Petniceanu, Domnul 
Eminescu soseşte iarna, Editura Mir- 
ton, 2000. 

+ G. Trăilă, Teatrul Naţional, în 
revista “Familia”, nr. 26 / 1868. 

5 Teatrul românesc, în “Neue Te- 
mesvarer Zeitung”, nr. 174 / 29 iulie 1868. 

6 Ibidem. 

7 Revista “Familia”, 14 august, 
1868. 

3 Revista “Albina”, nr. 91, 1 sep- 
tembrie 1868. 

° Sofronie Pascu, Teatrul Naţional, 
în revista “Familia”, nr. 30 / 1868. 

10 Dr. V. Gherasim, Eminescu şi 
Bucovina. 

1 Ibidem. 

MODALITĂŢI 

DE PREZENTARE 
A EVENIMENTULUI 
EPIC ÎN ROMANUL 
ZBOR FRÂNT 

DE VLADIMIR 
BEŞLEAGĂ 


Vladimir Beşleagă există în con- 
ştiinţa cititorului de proză prin ceea ce 
reprezintă două dintre romanele sale: 
Zbor frânt (1966) şi Viaţa şi moartea 
nefericitului Filimon... (1969-1970). 
Valoarea acestora “răscumpără” mi- 
nusurile din Acasă (1976), Ignat şi 
Ana (1979) ş.a. şi constituie puncte 
de reper pentru evoluţia prozei de 
mai târziu. 

Romanul Zbor frânt, la care ne 
vom referi în continuare (alături de 
Singur în faţa dragostei (1966) de 
Aureliu Busuioc, Povestea cu coco- 
şul roşu (1966) de Vasile Vasilache), 
constituie o “forţă de opoziţie” faţă de 
idilismul şi schematismul psihoestetic 
din proza postbelică. 

Vladimir Beşleagă îşi organi- 
zează evenimentul epic nerespec- 
tând regulile naraţiunii tradiţionale, în 
special în ceea ce priveşte relatarea 
cronologică a întâmplărilor într-o 
structură coerentă: ele sunt obser- 
vate fragmentar în masa densă şi 
mişcătoare a psihicului în care se 
reflectă, a fluxului de conştiinţă. Cu 
alte cuvinte, scriitorul nu realizează 
un roman al “privirii exterioare”, “tran- 
zitiv”, ci mai degrabă unul al “privirii 
interioare”, “reflexiv”, cum ar spune 
criticul Radu G. Ţeposu'. 

Incipit-ul sau punctul de pleca- 
re al discursului narativ îl constituie 
fragmentul în care, printr-o împletire 
a stilului direct cu cel indirect liber, 


vocea auctorială ne familiarizează 
cu Isai, protagonistul romanului: “lar 
când se întâmplă, la mulţi ani de la 
păţania aceea, să-l întrebe careva: îi 
drept ce spun unii în sat, că ai trecut 
la nemți dincolo, în vara când a oprit 
frontul aici, la Nistru, de-a stat toată 
vara, şi-i drept că ai ucis un om cu 
mâna ta şi era cât pe ce să te duci 
şi tu pe apă la vale, dar te-au scos 
valurile la mal şi te-a găsit nu ştiu care 
pe nisip de te-a dus acasă că a vrut 
maică-ta să te chelfăneze... când îl în- 
treba careva aşa, Isai zâmbea uneori, 
alteori se supăra şi-i întorcea aceluia 
spatele şi se ducea în drumul lui. lar 
dacă vedea că se ţine vreunul scai de 
dânsul, se da aproape de tot, parc-ar 
fi vrut să-l muşte de obraz, acela se 
ferea speriat, iar Isai îi spunea rar, 
printre dinţi: 

— Măi! Am vrut să mă duc cu 
nemţii, să nu ajung să te mai văd şi 
pe tine...”. 

Această “frază-prag”, pe lân- 
gă faptul că reprezintă “nucleul din 
care va creşte întreaga construcţie a 
Zborului frânt, cum afirmă, pe bună 
dreptate, criticul Nicolae Bileţchi în 
unul din articole?, conferă ritm epicu- 
lui, îl orientează şi-l pune în mişcare 
în ansamblul lui. 

Pe o căldură caniculară, Isai 
se întoarce de la munca din câmp. 
In drum îl întâlneşte pe fiul său şi 
pleacă împreună cu acesta la Nistru 
pentru a se răcori: “Şi cum au intrat, 
au prins a se stropi, tatăl şi feciorul, 
unul pe altul să se răcorească, dar 
tatăl deodată (s. n. — F.C.), s-a oprit. 
Auzi ceva, dincolo...” — ţipătul lăstu- 
nilor. Această senzaţie fu un semn, 
similar flashback-ului din tehnica 
cinematografiei, care i-a readus, in- 
voluntar, protagonistului pe pelicula 
memoriei o pagină a copilăriei sale 
schingiuite de război, despre care 
ținea să-i povestească de mult fiului. 
Cum vedem, senzaţia flashback “i-a 
trezit” eroului, prin luminozitatea sa, 
o imagine asemănătoare din subcon- 
ştient. Acest proces de “trezire” nu 
este altceva decât acel al “naşterii 
metaforei” (cum spune cercetătoarea 
Irina Mavrodin în lucrarea sa Roma- 
nul poetic?, când se referă la un 
fenomen analog din opera lui Marcel 

Proust), care va suscita un întreg lanţ 
de senzaţii ce se adaugă unele altora 
prin asociaţie, făcând ca eul prezent 
să re-trăiască ceea ce acelaşi eu a 
trăit cândva. Prin urmare, dacă acest 
imbold iniţial de echivalență e de 
natură metaforică, naraţiunea însăşi 
există prin elemente de contiguitate, 
constituind metonimia. Pe acelaşi 
ton, poeticianul francez Gerard Ge- 
nette afirma în Figures III că “picătura 
iniţială a metaforei, edificiul amintirii 
este în întregime metonimic”, altfel 
spus, metafora re-găseşte timpul 
trecut, iar metonimia îl re-animează, 
îl pune în mişcare. 

Cufundându-se în apa răcori- 
toare a râului, Isai intră într-o lume 
fictivă a rememorărilor. Evenimentele 
tragice petrecute în copilărie (plan 
subiectiv) se hiperconcentrează în 
câteva clipe trăite de protagonist sub 
apă (plan obiectiv). Trama narativă 
este invadată de monologul interior 
dialogat (Anatol Gavrilov) al lui Isai- 
naratorul, adresat imaginar fiului 
său. Naratorul foloseşte povestirea 
la persoana a treia, dar care nu este 
altceva decât o deghizată povestire la 
persoana întâi, fapt ce-i conferă scri- 
erii alura reflexivităţii şi autenticităţii. 

In timpul războiului, Isai, pe 
atunci copil, pleacă în căutarea fra- 
telui său mai mic, llie. Trecând înot 
Nistrul, este prins de nemti şi supus 
unor aspre torturi. După o serie de 
încercări de evadare, revine în sat, 
aducând veşti importante armatei 
sovietice. Dar este suspectat cum 
că ar fi colaborat cu nemţii. Această 
stare de susceptibilitate (de “agent 
dublu”) a protagonistului de pe urma 
neîncrederii din partea satului (gura 
satului — personaj — raisonneur 
frecvent în proza românească), a 
fratelui Ilie şi mai apoi a soţiei lui Isai 
stăruie pe întreg parcursul romanului. 
Asemenea biblicului Isaia, eroul cu 
nume omonim se află într-un continuu 
zbucium sufletesc, având ca scop 
înfrângerea neadevărului şi afirmarea 
bunului-simţ. 

Romanul Zbor frânt se prezin- 
tă ca un proces retrospectiv al unei 
conştiinţe dilematice marcată de in- 
certitudini de ordin psiho-moral. E un 
roman al durerii unui om, al osândei 


pe care şi-a luat-o el “când nici nu 
ştia ce-i asta şi la ce poate să-l adu- 
că odată şi odată de să-i calicească 
viaţa”. Resortul declanşării autoa- 
nalizei e acel cumul negativ care 
trasează brutal limitele fiinţei sale şi 
care îi marchează definitiv destinul. 
Personajul e ameninţat de înstrăi- 
narea de ceilalţi, de lume, pentru că 
i se refuză comunicarea, înţelegerea 
şi astfel, având o voinţă înfrântă, se 
abandonează sieşi. Aceasta îl face să 
devină morocănos, supărăcios, taci- 
turn. Trecutul are o forță de atracţie 
fatală, încât, dacă nu se eliberează 
de el prin înţelegere, prin căutarea 
unui sens, e ameninţat de o nelinişte 
existenţială permanentă, iar pericolul 
cel mai mare e pereclitarea destinu- 
lui copilului său, care ar putea să-l 
judece: “De lume nu-i pasă, de sat şi 
de oameni tot aşa, ceea ce-l înspăi- 
mântă mai tare era, uite, băieţaşul 
aista netuns, cu pantalonii zdrenţuiţi 
la craci, cu părul ridicat pe urechi, 
băiatul care stă pe malul apei, îşi 
ţine cu o mână pantalonii de bată, cu 
alta face semne... Da, cel mai mult 
îl înspăimântă răspunsul pe care va 
trebui să-l deie aistui băieţaş — sân- 
gelui lui, viaţa lui, suflarea lui. Ce-o 
să-i răspundă? Cum să-i lămurească, 
ca să-l înţeleagă, să nu-l judece, el, 
feciorul, pe dânsul, tatăl?”. 

Trecutul e îndepărtat de momen- 
tul receptării-înţelegerii şi în egală 
măsură de cel al enunţării textului. 
De aici şi înecarea în vag a contu- 
rurilor evenimentelor, uitarea lor şi 
imposibilitatea de a le reconstitui — o 
distanţare determinată de un alt uni- 
vers în care îşi duce existenţa. Un alt 
obstacol e cel al faptului că refuză 
subconştient să-şi aducă aminte de 
toate întâmplările, “prea erau grele”. 
In amintirea lui a rămas ca un întu- 
neric nepătruns şi o groază neome- 
nească şi ori de câte ori se străduia 
să-şi aducă aminte: “ce-a fost? Cum 
s-a întâmplat? — nu putea”. Atunci, 
fiind copil, multe nu le pricepea (“mi 
se părea că mă joc”, spunea Isai) şi 
astfel evenimentele s-au încâlcit mult 
în mintea lui. Personajul simte mereu 
că trebuie să-şi aducă aminte până la 
capăt, chiar de va trece prin tot calva- 
rul. El aşteaptă momentul când odată 
şi odată faptele uitate vor răsări din 

fundurile necunoscute ale memoriei, 
arătându-se vii şi proaspete spre a fi 
relatate. Pentru a-i releva neputinta 
amintirii, revin permanent ameţelile 
şi tremurul care îi întunecă judecăţile. 
Toate evenimentele din trecut şi cele 
de reconstituire au loc într-un timp 
canicular: “... se zbătea soarele, (...) 
şi-i cald, tare cald şi-l frige în cap, îl 
frige tare în creştet...”. Zăpuşeala şi 
căldura îi provoacă starea de ameţea- 
lă: “Câte secunde or fi trecut (or mi- 
nute), Isai nu ştie, dar la un moment 
dat a simţit că-l apucă o ameţeală, i 
se înmoaie mâinile...”. Luptă cu ea, 
dar “ameţeala cea neagră pe care 
crezuse că o s-o poată sparge cu 
toată puterea lui, cufundându-se în 
uitare, în neştire...”. 

Pentru a închide cercul suspi- 
ciului e redată şi lupta personajului 
cu valurile Nistrului. Această stare de 
înecare îl urmăreşte permanent din 
copilărie şi înseamnă pentru el moar- 
tea iterativă. Isai oboseşte să lupte, 
dar strigătul glasului conştiinţei şi cel 
al băiatului din afară nu-i permit să 
se lase în voia amețelii şi a moleşelii 
de moment. In această atmosferă 
ostilă apare şi momentul revelator, 
însoţit de o vorbărie necontenită. El 
se întoarce în gând înapoi la vara 
întâmplării din copilărie şi începe să 
descâlcească şi să-şi depene firul 
amintirilor într-un monoton monolog 
interior. 

In acest roman, după cum am 
mai semnalat, Vladimir Beşleagă a 
încredinţat funcţia de narator intra- 
diegetic lui Isai, care apare în două 
ipostaze — a copilului şi a adultului. 
Dacă lIsai-adultul e narator doar, 
Isai-copilul e un personaj veritabil, un 
personaj al propriei sale povestiri de 
mai târziu. Cu nespusă meticulozitate 
Isai-adultul încearcă să reproducă 
pelicula memoriei, intervenind cu 
repetări, explicări, ca în filmele lui 
Fellini, unde banda se derulează cu 
încetinitorul înainte şi înapoi, pentru 
a lumina, pas cu pas, unghiurile de 
conştiinţă. 

In Zbor frânt Vladimir Beşleagă 
nu mai purcede la descrieri pure sau 
la analize psihologice ca în romanul 
clasic, ci recurge la alte modalităţi 
de prezentare a evenimentului epic, 
şi anume la meandrele şi melodici- 


tatea frazei, aflate în concordanţă cu 
emoţiile şi sentimentele personajului. 
Mărturisirile laxe, ca rezultat al unor 
lungi meditații, conduc la purificarea 
eroului (vis-ă-vis de scena arderii 
hainelor din final). El se radicalizează 
mai apoi prin luciditate. 

Alături de monologul interior, 
care serveşte la “structurarea poetică 
a materialului — în sens de tinere a na- 
raţiunii pe o singură respiraţie”s, un rol 
important îi revine lirismului. El nu e 
doar un element de “respiro” în cadrul 
evenimentului epic, ci constituentul 
care asigură armonia şi organicitatea 
textului. Imaginea Nistrului cu funcţie 
de cronotop, cum ar spune Mihail 
Bahtin, apare asemeni unei fiinţe vii, 
unei divinităţi tutelare, ce populea- 
ză istoria şi destinul neamului, iar 
freamătul valurilor sale orientează 
spre crearea unei metafore de climat 
existenţial. Pe fundalul Nistrului se 
conturează şi umbra bunelului lui Isai. 
Cu acesta Isai-copilul se află într-un 
perpetuu dialog imaginar. Putem 
spune că romanul se axează şi pe 
triunghiul “bunelul — Isai-fiul lui Isai”, 
sugestiv crug al generaţiilor. 

Fuziunea reuşită a lirismului 
introspecţiei şi monologul interior, 
discontinuitatea povestirii prin neres- 
pectarea derulării cronologice a eve- 
nimentului epic, dominarea formei 
sentimentului asupra formei nara- 
tive, pe care o modelează, conferă 
romanului Zbor frânt emblema mo- 
dernităţii şi-l înscriu în marea proză 
românească din perioada postbelică. 

Mihai HANGANU 
Chişinău 


DEZVOLTAREA 
LITERATURII: 
ÎNCERCĂRI 
DE TIPOLOGIE 


Căderea zidului berlinez şi 
începutul secolului XXI marchează 
nu doar cronologic, ci şi conceptual 
începutul unei ere noi, care impune şi 
noi viziuni asupra istoriei şi dezvoltării 
contemporane în cele mai diverse 
sfere, inclusiv cea a istoriei literaturii 
atât naţionale, cât şi universale. In 
acest sens, multe manuale, mono- 
grafii, lucrări privind istoria literaturii 
par mai curând nişte compendii, nişte 
înşirări de nume, opere, alcătuind o 
închegare eclectică, învăluită într-o 
pretinsă aureolă „scientistă”, „doctă”, 
„complexă”, şi nu o imagine cu ade- 
vărat integră, cuprinzătoare, profundă 
a fenomenului privit în coordonatele 
lui fundamentale, inclusiv şi ca un 
proces, care are legile lui interioare. 

Istoria literaturii alcătuită după 
principiul diversităţii abordează litera- 
tura, în primul rând, ca o totalitate de 
fenomene literare. Concepţia empiri- 
că, “pozitivă”, factologică, descriptivă 
nu oferă însă o imagine completă a 


istoriei literaturii, întrucât neglijează 
cel de-al doilea principiu fundamental 
al dezvoltării fenomenelor (inclusiv 
al fenomenului literar artistic): prin- 
cipiul unităţii interioare, al integrităţii 
literaturii. Ce înseamnă însă unitatea 
interioară a fenomenului atunci când 
vorbim de istoria literaturii naţionale 
şi universale? In viziunea noastră 
aceasta ar însemna legităţile dez- 
voltării literar-artistice, adică factorii 
hotărâtori, funcţionarea lor nemijlocită 
şi respectiv sinteza, rezultatele artis- 
tice importante. Din acest punct de 
vedere hotărâtoare rămâne corelaţia 
dintre cele două componente funda- 
mentale: omul, subiectul creator, şi 
lumea, societatea, obiectul atenţiei 
(“de studiu” al creatorului). 

Intre aceste două componente 
fundamentale există două tipuri de 
relaţii substanţiale şi respectiv două 
tipuri de literatură: 

1) Subiectul (creatorul) care se 
identifică cu obiectul (lumea zugrăvi- 
tă), subiectul creator “nedezvoltat”, 
naiv, subiectul (creatorul) “obiectiv”, 
care, nefiind despărţit de obiec- 
tul zugrăvit, este una cu el. Este 
creatorul vechi, naiv, care priveşte 
evenimentul din interior, „cu ochii 
lui”, căruia îi lipseşte perspectiva şi 
respectiv punctul de vedere exterior, 
aparte, „subiectiv”, modern. Starea 
de faţă caracterizează, în mare parte 
literatura orală, populară; folclorul, 
dar şi literatura antică şi medievală. 
Aceasta este după Schiller, literatura 
naivă, sau în termeni româneşti — 
veche. Cel mai plenar particularităţile 
acestei literaturi se întrevăd în eposul 
străvechi, antic şi medieval. Este o 
literatură a întregului, a colectivului: a 
gintei, polisului, neamului. Este o lite- 
ratură retorică: a normelor şi formelor 
şi respectiv o literatură mitologică, 
anistorică, corporală şi materială, 
monumentală şi cosmologică. Privind 
literatura în dezvoltare, constatăm în 
acest sens legea descreşterii obiec- 
tualităţii epicului vechi, naiv de la 
Homer, de la „obiectivitatea absolută” 
până la epicul perimat, de exemplu, 
în „Henriada” lui Voltaire, sau până la 
obiectivitatea fragmentată, eclectică, 
contrafăcută în sec. XX în antiroman, 
bunăoară. 

2) A doua relaţie fundamentală 
şi respectiv al doilea tip de literatură 
este cea în care subiectul creator se 
delimitează, se înstrăinează, se des- 
parte de obiect şi devine un subiect 
autonom, dezvoltat, care, distanțân- 
du-se, în acelaşi timp înglobează 
în sine organic întreaga lume. Aici 
putem deosebi două ipostaze ale su- 
biectului autonom: subiectul autonom 
„obiectiv”, care reflectă obiectiv între- 
gul (lumea, societatea) şi subiectul 
autonom „subiectiv”, care sau se în- 
chide în eul său şi uită de „obiect”, sau 
îl neagă în mod absolut (în cele mai 
diverse modalităţi). Literatura care se 
afirmă pe această nouă temelie era 
numită de Schiller o literatură senti- 
mentală, astfel evidenţiindu-se faptul 
că noua ei calitate vine din natura 
„subiectivă” dezvoltată a creatorului. 
O putem numi respectiv literatură 
subiectivă, modernă. 

Evident că între literatura nai- 
vă, obiectivă şi literatura subiectivă, 
critică, modernă există fenomenul 
(scriitori, opere) de tranziţie, litera- 
tura naiv-subiectivă (de exemplu, 
Ovidiu, literatura cavalerească, lite- 
ratura oraşelor, Dante, o parte din 
literatura renascentistă, literatura 
barocului şi clasicismului). In aceasta 
se observă o creştere a elementului 
subiectiv şi o scădere a retorismului. 
Fenomenul trebuie definit ca lege 
a creşterii progresive, curbate a 
subiectivităţii artistice. Embrionar la 
antici (de exemplu, Ovidiu), atinge 
punctul maxim la realişti, la Tolstoi, 
unde putem vorbi de subiectul artistic 
absolut, ca să treacă apoi în ipostaza 
sa decadentă, afectat-hipertrofiată, 
fragmentată. Analizând fenomenul 
menţionat, conform curbei evolutive, 
distingem clar ipostaza ascensională, 
care este cea a subiectului creator 
integru şi, deşi se distanțează de 
obiect, îl cuprinde în întregime, îl 
„fotografiază”, radiografiază, dându- 
i o imagine plenară (Flaubert, etc.). 
Pe de altă parte, deosebim subiectul 
artistic în declin, dezintegrare, din 
cauza izolării de obiect şi chiar a 
negării lui. Indepărtarea, înstrăinarea 
subiectului creator este atât de mare, 
are o asemenea forţă de respingere, 
încât, după legile gravitaţiei distanța- 


rea fiind prea mare, el se rupe total 
„de pe orbită” şi se pierde în infinit, 
se autodistruge. (Remarcăm aici că 
în corelaţia Subiect (Creator) — Obiect 
acţionează aceleaşi legi ale gravitaţiei 
universale — atracţia şi respingerea), 
evident, la altă scară şi în alte coor- 
donate). Gradul diferit de îndepărtare 
determină şi diferitele fenomene şi o 
diferită literatură “subiectivă”: parna- 
siană (neutră, asocială), estetizantă, 
fragmentată (sfărâmată), simbolistă, 
impresionistă, cubistă, dadaistă etc. 

Literatura creată de subiectul 
autonom dezvoltat, „obiectiv”, este, în 
primul rând, cea a realismului, înce- 
pând cu unele opere ale realismului 
renascentist, continuând cu opere 
ale „realismului iluminist” şi marile 
opere ale realismului clasic (critic) 
ale sec. XIX-XX şi ale naturalismului. 
Scriitorul este în acest caz subiectul 
critic şi analitic, proteic, demiurgic, 
dominator, atoateştiutor. Obiectul (so- 
cietatea, lumea) este cuprins, cucerit 
şi supus cu forţa geniului omniprezent 
şi omniscient. Subiectul creator este 
atât de puternic, dezvoltat, încât pen- 
tru el este firesc să înglobeze organic 
în sine întreaga lume (Balzac, Tolstoi, 
Dostoevski, Sadoveanu, Rebreanu 
etc.) Aceasta este creativitatea (şi 
respectiv literatura) critică şi analitică 
ordonatoare, afirmativă, integratoare, 
optimistă. Subiectul dezvoltat, auto- 
nom în evoluţia lui vădeşte însă şi 
o altă tendinţă decât cea obiectivă. 
Logica interioară a separării de obiect 
(îndepărtării, înstrăinării) îl duce spre 
cealaltă extremă şi el neagă, mai 
mult sau mai puţin, obiectul (lumea) 
axându-se pe sine, închistându-se în 
sine şi rupând-o cu lumea. Astfel se 
manifestă şi altă ipostază importantă 
a subiectului autonom — subiectul 
„pur subiectiv, modernist”. Există un 
raport direct de proporţionalitate: cu 
cât se neagă mai mult, mai categoric 
obiectul (lumea), cu atât subiectul 
involuntar se autoaccentuează şi 
indirect se sărăceşte şi epuizează 
sau respectiv îşi hipertrofiază eul (îl 
exagerează, denaturează atât de 
mult, încât devine ceva neobişnuit, 
fantasmagoric, elitist, patologic). 
Diferitele ipostaze ale înstrăinării 
subiectului creator de lume, diferitele 

modalităţi de negare a societăţii şi 
respectiv de absolutizare, hipertrofi- 
ere (hiperbolizare) a eului determină 
diferitele fenomene, curente, stiluri 
ale literaturii „subiective”, moderne şi 
moderniste: romantismul, estetismul, 
literatura decadentă, modernismul şi 
postmodernismul (sec. XIX-XX). 

Evoluţia literaturii moderne în 
această perioadă dezvăluie logica 
interioară a înstrăinării subiectului 
de obiect, a exacerbării lui şi, prin 
aceasta, a hipertrofierii şi epuizării lui, 
adică a autoafirmării şi autonegării, 
autonimicirii. Romantismul este ex- 
presia cea mai plenară a autoafirmării 
subiectului creator, pentru că între 
subiectul romantic şi lume există o 
legătură deosebit de productivă de 
atracţie şi respingere. Romanticul 
recunoaşte obiectivitatea lumii exis- 
tente, dar îi neagă prezentul ei, care 
îi este duşmănos, şi acestui prezent îi 
opune lumea sa visată, dorită, ideală. 
Creatorul romantic este o entitate 
plenară, puternică: demonică sau 
angelică, dezlănţuită sau lirică, îndu- 
rerată sau radiantă. 

Literatura estetizantă (puris- 
mul, estetismul, parnasianismul 
ş.a.) înseamnă în fond o negare a 
societăţii, a problemelor ei sociale, 
politice, morale etc. şi o evadare în 
lumea esteticului (frumosului) care 
este în viziunea lor mai presus de 
bine şi de rău. Subiectul creator se 
autolimitează substanţial, reducân- 
du-şi conştient propriile coordonate 
artistice. 

Literatura decadentă concepe 
lumea ca apus, stingere, decădere, 
moarte. Partea fundamentală a exis- 
tenţei: continuitatea, dezvoltarea, 
înflorirea, este negată. Lumii reale 
îi este opusă lumea simbolurilor, lu- 
mea de dincolo, alta decât cea reală, 
adevărată. 

Modernismul cu numeroasele 
lui curente (cubismul, futurismul, 
abstracţionismul, existenţialismul, 
literatura absurdului, şi multe altele) 
înseamnă explodarea şi fragmenta- 
rea eului, ipostaza când eul se vede 
şi se găseşte pe sine doar în „frag- 
mente” ale fostului întreg: în forme 
(cubismul), în imagini (imagismul), 
abstracții, absurd ş.a.m.d. 


Explorarea artistică a acestor 
„fragmente” este adesea foarte talen- 
tată şi obiectiv îndreptăţită şi până la 
un anumit moment chiar necesară. 
Dar, odată explorate şi componente- 
le, fragmentele, eul creator îşi mani- 
festă deplina lui epuizare şi respectiv 
autonegarea totală care îşi găseşte 
expresie în aşa-numita antiliteratură 
(antiroman, antidramă, antierou etc.). 

Arcul artistic al subiectivizării 
atingând punctul mort, începe re- 
venirea lui inevitabilă la obiect, la 
lume. Evident că la această etapă eul 
artistic convalescent nu poate vedea 
şi concepe întregul. Postmodernismul 
înseamnă şi o postliteratură (literatura 
de după etapa subiectivismului artis- 
tic extrem), dar şi o preliteratură. Este 
semnificativ în acest sens eclectismul 
postmodernismului, îmbinarea a dife- 
rite elemente, forme atât ale tradiţiei 
artistice, cât şi ale realităţii, dar şi ale 
subiectului artistic convalescent care 
descoperă aceste forme, fragmente 
izolate. Din alt punct de vedere, 
această preliteratură nu este decât 
preliteratura care anticipează o nouă 
literatură naivă, obiectivă, desigur 
aflată la un nivel calitativ nou decât 
cea a antichităţii. 

Această tipologizare prin care 
se definesc două tipuri fundamentale 
(literatura naivă, retorică, tradiţiona- 
listă şi literatura sentimentală, su- 
biectivă, netradiţionalistă, modernă) 
şi literatura de tranziţie (naiv-senti- 
mentală, retorico-subiectivă), după 
părerea noastră, dezvăluie pregnant 
logica interioară a evoluţiei fenome- 
nului literar, direcţia şi sensul evolu- 
tiei; prezintă cuprinzător panorama 
procesului literar naţional şi universal; 
explică fenomenele literare ale con- 
temporaneităţii şi ne poate spune 
multe despre viitorul procesului literar. 

Analiza detaliată a tipurilor de 
literatură denotă concludent că şi în 
dezvoltarea literaturii, precum în orice 
proces, există o logică interioară a 
evoluţiei. 

Literatura naivă, veche, retorică 
porneşte de la tradiţie, de la mit, de 
la forma, structura moştenită (de 
exemplu, de la mitul despre războiul 
Troian, de la structura ritmică traditi- 
onală) spre a se ajunge la realitate. 

Dar mitul, tradiţia, structura, forma 
includ în sine un conţinut şi o reali- 
tate mitologică esenţializată, adică 
semireală, semifantastică. Literatura 
retorică tradiționalistă operează 
cu această optică, vede viaţa prin 
această prismă retorică, mitologică, 
tradiționalistă fără de care ea nu poa- 
te exista (fără mitul despre Fedra la 
Racin nu putem concepe nici opera 
respectivului scriitor). 

Literatura retorică, tradiţiona- 
listă conţine o „dublă realitate”: cea 
mitologică, tradiţională, şi cea „reală” 
(Fedra mitologică şi Fedra sec XVII). 

Mitul, structura tradiționalistă 
este deja prin sine o anumită ge- 
neralizare, viziune, conceptualitate. 
Această apreciere este automat 
aplicată şi implicată odată cu uti- 
lizarea structurii mitului. Scriitorul 
tradiţionalist realizează în actul de 
creaţie o doză suplimentară de ge- 
neralizare (ceea ce este inerent). Dar 
efortul lui este limitat, este încadrat 
în limitele generalizării tradiţionalis- 
te, retorice, „mitologice”. Evident că 
şi în literatura retorică se creează 
în acest sens o anumită tensiune 
interioară între conceptul şi viziunea 
mitologică predominantă şi elementul 
generalizator, subiectiv, personal. 
Pe parcursul veacurilor, odată cu 
trecerea timpului, rolul elementului 
subiectiv creşte şi duce la apariţia 
şi dezvoltarea literaturii subiective, 
originale, netradiţionaliste, moderne. 

Arta retorică veche este orien- 
tată spre mit, tradiţie, spre metare- 
alitate. Ea îşi propune să redea nu 
realitatea, ci metarealitatea, fiind 
îmbibată de aceasta (mit, tradiţie). 
Este o artă, un verb generalizator, 
abstract, cantabilo-declarativ, melo- 
dic, structural-declarativ. Este ca un 
ritual, ca o magie, ca o comunicare 
(a omului cu zeii, cu absolutul, veş- 
nicia). Arta şi cuvântul retoric au şi o 
funcţie magică, sacrală, metaumană 
(de aici şi melodicitatea, muzicali- 
tatea, structurile ritmice şi ritualice 
etc.). Cuvântul retoric este luminat 
din interior de această metacomu- 
nicare, sacralitate. Cele povestite 
au drept scop fundamental anume 
această metacomunicare şi fapte- 
le povestite în acest sens nu sunt 


fapte ordinare, ci ritualice, retorice, 
sacrale. 

“Naraţia retorică nu este o na- 
raţie realistă, ci una suprarealistă, 
sacralizată, abstractizată. Naraţia 
retorică se conduce de norme, tipa- 
re, canoane abstracte, ideale şi la 
rândul ei este abstractă. Ea fuge de 
lucrul, fenomenul concret, pentru că 
nu este încă în putere să-l priveas- 
că, analizeze; ea opreşte, frânează 
acţiunea şi astfel înfloreşte elocutio, 
ea împodobeşte cuvântul (cu diferite 
înflorituri, procedee, figuri — vezi mai 
ales manierismul, barocul, clasicis- 
mul — M.H.), accentuează, exacer- 
bează valoarea sa poetico-ariistică 
în sine şi pentru sine. In literatura 
retorică cuvântul (elocinţa, canonul, 
norma) stăpâneşte scriitorul (în cele 
mai diverse raporturi), el e mai presus 
de scriitor”.! 

Literatura modernă, netradiţio- 
nalistă, în primul rând cea realistă şi 
naturalistă prezintă o entitate calitativ 
nouă, opusă celei retorice, tradiţio- 
naliste. Ea este orientată principial, 
integral spre realitate, spre a crea 
imaginea ei profundă, deplină. Cu- 
vântul în literatura realistă ca şi cum 
se uită pe sine, moare, dispare, se 
scufundă în realitatea zugrăvită ca să 
se renască, să capete o nouă viaţă 
în plinătatea realităţii noi, analizate. 
In literatura realistă cuvântul, forma, 
norma sunt subordonate scriitorului, 
suprasarcinii lui artistice (a zugră- 
vi profund, multilateral realitatea, 
lumea). In arta modernă realitatea 
umple cuvântul şi cuvântul tinde să 
cuprindă cât mai deplin, profund 
fenomenele, realitatea, lumea. Cu- 
vântul devine plastic, maleabil, se 
modelează după fenomen. 

„Cuvântul retoric niciodată nu 
cuprinde lucrurile şi evenimentele 
plastic şi strâns, el nu tinde către ele 
pentru a reda concreteţea lor, exis- 
tenţa şi dezvoltarea din punctul „lor 
de vedere”, cu „vocile” lor, din partea 
lor. Cuvântul retoric „absoarbe” sen- 
sul realist, concret al fenomenelor, 
lucrurilor, îl extrage şi condensează, 
transformându-l astfel într-o esenţă 
metafizică”2. 

Arta naivă, tradiționalistă (de 
la Homer şi până la Mioriţa) pur şi 

simplu, nu deosebeşte arta de viaţă, 
ci le identifică. După cum viaţa este 
creaţie, tot aşa şi arta e viaţă (făurire), 
şi nu a ideilor, ci creaţia vieţii, lucru- 
rilor, corpurilor. Însuşi cuvântul care 
exprimă la greci noţiunea de artă — 
techne — are aceeaşi rădăcină ca şi 
ticto — „nasc”. Cu alte cuvinte, techne 
are semnificaţia de „naştere”, facere. 
De altfel, şi latinescul ars (care pro- 
vine de la rădăcina „ar”, prezentă în 
vechiul grecesc ararisco, care are 
sensul de „a aşeza”, „a îmbina”, „a 
construi”, „a face”), ars semnifică 
ceea ce se face, se aşază, se orân- 
duieşte, se construieşte. 

Literatura naivă înseamnă pri- 
matul elementului general asupra 
elementului particular, individual, 
desemnează acea metarealitate ca- 
racterologică (în Iliada sau Meşterul 
Manole) comparativ cu caracteriza- 
rea autoricească subiectivă multi- 
laterală a personajului în Război şi 
pace sau Bietul loanide. Literatura 
naivă se caracterizează prin obiec- 
tivitate, adică e substanţial faptul că 
evenimentele s-au petrecut (restul nu 
are importanţă sau are o importanţă 
secundară). Apoi, pentru un rapsod 
popular contează doar acea dezvol- 
tare a realităţii, care se înfăptuieşte în 
exterior şi independent de conştiinţa 
lui, de părerile şi aprecierile lui perso- 
nale. Pe de altă parte, reamintim că 
literatura naivă nu cunoaşte noţiunea 
şi conceptul de închipuire, plăsmui- 
re. Pentru ea totul, chiar şi zeii sunt 
o realitate absolută (si respectiv o 
obiectivitate absolută). 

Astfel literatura naivă, tradiţio- 
nalistă înseamnă identitatea absolută 
a esenței şi a fenomenului, a formei, 
structurii (mitului) şi a vieţii. O altă 
trăsătură a acestei literaturi, este 
primatul exteriorului, materialului asu- 
pra interiorului, elementului subiectiv, 
personal, care este nedezvoltat, se 
află în faza incipientă, embrionară. 
Am notat anterior că acest subiect 
creator nedezvoltat, vechi se identifi- 
că cu obiectul, întâmplarea, pentru că 
anume întâmplarea e fundamentală, 
ea îl domină şi el nu este şi nici nu 
se simte important, hotărâtor. Autorul, 
creatorul, este doar un cronicar, un 
rapsod, meşter a cărui misiune e doar 


de a „consemna”, de a cânta. În arta 
modernă, dimpotrivă, creatorul este 
totul, el este cel care plăsmuieşte 
lumea, universul artistic. 

Literatura retorică, naivă, se ca- 
racterizează prin tradiţionalism, care 
vine în primul rând din înţelegerea 
mitologică şi ciclică a lumii [Totul se 
repetă; Nu există o deosebire funda- 
mentală între trecut, prezent şi viitor. 
Totul este stabil, secular, pentru toţi 
evident şi cunoscut (miturile, care 
esenţializează această permanenţă, 
veşnicie) şi de toţi recunoscut, accep- 
tat ca valoare fundamentală]. Pentru 
a reda aceste permanente, literatura 
retorică, foloseşte un arsenal de 
forme, mijloace, structuri tradiţionale. 

Monumentalitatea e o altă 
trăsătură a artei naive, retorice. Ea 
e determinată de cuprinderea largă, 
ciclică, cosmologică a evenimentelor, 
a trecutului şi prezentului. Pentru noi, 
modernii, evenimentele şi respectiv 
timpul sunt ceva trecător, schimbător, 
nesubstanţial, obişnuit, mărunt. Pen- 
tru cei vechi ele sunt netrecătoare, 
substanţiale, monumentale. Celelalte 
trăsături — obiectivitatea, materialita- 
tea, tradiţionalismul accentuează şi 
ele, mai ales în epos, monumentali- 
tatea artei naive. 

Literatura tradiționalistă respiră 
o atmosferă de eroism (în accepţia 
sa patriarhală, când eroul este legat 
organic cu viaţa întregului, neamului). 
Deşi eroul se evidenţiază, el este 
totuşi exponentul neamului, esenţi- 
alizarea lui. El acţionează nu pentru 
a-şi impune eul său eroic, ci pentru 
a reprezenta demn, măreț, neamul 
său (forţa lui). El poate fi biruitor sau 
biruit, pentru că nu ştie ce va hotări 
soarta, dar trebuie să se comporte 
eroic în orice condiţii, adică să fie în 
unitate cu neamul său, să-i reprezinte 
esenţa. Eroii nu atât înfăptuiesc fapte 
eroice, cât sunt născuţi de ele, pentru 
că se află în „interiorul”, organicitatea 
substanţială a evenimentelor. Eroul 
este parte organică a întregului (răz- 
boiului Troian, al Odiseei, al fondării 
Romei etc.) Eroul îndeplineşte cele 
predestinate, ceea ce vor/cer de la 
el zeii. Eroul literaturii vechi, fiind în- 
globat în lanţul de evenimente care îi 
determină destinul, nu este liber, dar 

nici nu concepe să se împotrivească 
destinului, socotindu-l firesc şi deci 
ca un dat obiectiv (de zei, de forţe 
supreme). Eroismul, echilibrul, liniş- 
tea, măreţia vin anume din această 
înţelegere a cauzalităţii şi finalităţii 
omului şi a lumii. 

In literatura antică şi medievală 
lipseşte perspectiva. Aceasta e o 
literatură aperspectivală. Ea priveşte 
fenomenul zugrăvit din interior, fără 
a-i cunoaşte logica, orientarea, di- 
recţia dezvoltării, implicit la microni- 
vel, a existenţei omului, caracterului, 
a trăsăturilor esenţiale şi secundare, 
a logicii comportamentului şi existen- 
tei, a psihologiei, a motivărilor psi- 
hologice, a logicii trăirilor interioare, 
a felului cum îşi duce şi cum îşi va 
sfârşi viaţa. De acolo, din interior, 
se vede doar un cadru mărginit, si- 
tuat în anumite coordonate — cearta 
dintre Ahile şi Agamemnon, moartea 
lui Patroclu şi a lui Hector etc. Din 
cauza aceasta întâmplările sunt 
situate una lângă alta şi sunt legate 
în primul rând în plan exterior — prin 
aceiaşi eroi — de exemplu, peripeţiile 
lui Ulise în drumul său spre casă, al 
reîntoarcerii. 

Conştiinţa, mentalitatea, sensi- 
bilitatea, viziunea naivă, veche, este 
aperspectivală, adică este conştiinţa 
faptului, a întâmplării izolate, care s-a 
petrecut mai demult sau mai recent şi 
care este cunoscută. Această conşti- 
inţă aperspectivală este şi o conştiinţă 
agrară, ciclică, atemporală (în sensul 
modelului ciclic, agrar al lumii). 

Conştiinţa modernă este o con- 
ştiinţă a dezvoltării, a unei anumite 
succesiuni (a unui început, continuări 
şi a unui sfârşit). In funcţie de punctul 
de pe curba unde se situează autorul 
există o conştiinţă şi viziune perspec- 
tivală, a ascensiunii: 

1. Optimistă, ascensională 
(romantismul aşa-numit optimist, 
realismul „socialist”, Hugo, Schelley, 
G. Sand etc.) 

2. O conştiinţă şi viziune a ze- 
nitului — exemplul cel mai profund e 
Tolstoi (Război şi pace), dar şi Balzac 
(Comedia umană) ş.a.— care cuprinde 
perspectiva întregului, veşnica dez- 
voltare a lumii, cu luminile şi umbrele 
ei, cu bucuria, naşterea, creşterea, 


triumful, dar şi cu suferinţa, descreş- 
terea, îmbătrânirea, moartea. 

3. Există, în sfârşit, o conştiinţă 
şi o viziune a decăderii, apusului, 
sfârşitului, bolii, distrugerii, fragmen- 
tării, când artistul vede doar această 
perspectivă a omului, vieţii, lumii 
(simbolismul, literatura decadentă, li- 
teratura modernistă; de exemplu, Co- 
rabia beată, Ciuma etc.). Conştiinţa 
modernă este astfel una a continuității 
şi discontinuităţii, adică a dezechili- 
brului, a dramatismului. |n comparaţie 
cu ea întreaga literatură veche respiră 
(chiar şi în poezie, dramă, dar mai 
ales eposul) o atmosferă de linişte 
şi echilibru. Aceasta se naşte încă 
şi din trăirea agrară, ciclică a vieţii. 
Pe de o parte, în literatura veche 
nu există sentimentul liric, subiectiv 
(atât de puternic, dezaxant, răscolitor, 
caracteristic modernităţii). Esenţială 
este această permanenţă, această 
curgere ciclică a lumii, acest echilibru 
al cosmosului, al veşniciei, această 
forţă, fatalitate cu care neamul şi omul 
se împacă senin, asemeni zeilor. 

Ne-am limitat aici la detalizarea 
caracteristicii literaturii vechi, naive, 
tradiţionale. La caracterizarea amă- 
nunţită a celuilalt tip, a literaturii mo- 
derne, vom reveni într-o altă exegeză. 


NOTE 


1 A. Mihailov, Roman i stili; “Ti- 
pologhia literaturnâh stilei: Sovre- 
mennâie aspekti izucenia”, Moscova, 
1972, p. 160. 

2 Ibidem, p. 139. 

Victor CUBLEŞAN 


LUCIAN BLAGA 
ŞI STRUCTURA 
ROMANULUI SĂU 


Dacă poezia, teatrul şi filosofia 
lui Lucian Blaga au deja un loc bine 
stabilit în cultura română, lucrurile stau 
uşor diferit în cazul romanului său, 
Luntrea lui Caron. Operă postumă, 
care a văzut lumina tiparului târziu, 
abia în 1990, s-a bucurat de la bun în- 
ceput de un interes deosebit din partea 
criticii, interes care nu a reuşit totuşi 
pe deplin să identifice statutul său 
nici în cadrul operei autorului şi nici în 
ansamblul prozei româneşti contem- 
porane. Dacă responsabilitatea pentru 
această relativă ambiguitate a plasării 
poate fi atribuită în bună măsură sta- 
tutului de operă tardiv descoperită şi 
publicată — situaţie deloc singulară, 
având ca ilustru predecesor cazul 
Ţiganiadei lui loan Budai Deleanu, 
de exemplu, — venind să se confrunte 
cu o sumă de păreri critice deja “cla- 
sicizate” şi sistemic închegate asupra 
ansamblului creaţiei blagiene, precum 
şi cu o întreagă ierarhizată şi cunoscu- 
tă istorie şi estetică a prozei românești 
din perioada anilor şaizeci, această 
responsabilitate e egal susţinută de 
caracterul neobişnuit şi incitant al 
formulei româneşti propuse. 

Pentru a găsi un model ase- 
mănător de configurare narativă, ar 
trebui, foarte probabil, să ne raportăm 
la romanul american al deceniului opt. 
Or, data elaborării sale este mult an- 
terioară, datând din anii şaizeci. Ro- 
manul lui Lucian Blaga are conţinute 
o sumă de paradoxuri, care, pentru o 
privire a unui teoretician prea ortodox, 
ar putea să pună sub semnul întrebă- 
rii genul chiar căruia i se revendică. 
Aflat la graniţa fină, absolut insesiza- 
bilă, dintre ficţiune şi realitate, dintre 
jurnal, memorii, eseistică şi ficţiune 
literară, el poate să se revendice, cu 


acte în regulă, aşa-numitei literaturi 
de frontieră. Pe de altă parte, această 
îndrăzneală, din partea formulei nara- 
tive, este secondată de o foarte clară 
amprentă clasică în domeniul stilistic, 
unde tehnica scriiturii se adecvează 
mai degrabă anilor douăzeci decât 
imediatei actualități, în timp ce, sub 
aspect formal, formula prozei e între- 
tăiată de cea a eseului şi a poeziei. 
lar, pentru ca deruta, în cazul unei 
catalogări executate după tipic, să 
fie totală, rezultatul obţinut este un 
ansamblu extrem de unitar, care din 
punct de vedere estetic nu poate 
suferi decât nişte eventuale minore 
şi nesemnificative acuze. 

Intrebarea este, în acest caz: 
de ce roman? De ce un autor care nu 
a manifestat niciodată o cât de mică 
înclinaţie faţă de acest gen, l-ar aborda 
atât de târziu şi într-o atât de stranie 
manieră. Un răspuns foarte probabil, 
şi care a fost nu o dată propus, ţine 
de contextul politic al scrierii textului şi 
de situaţia cu totul specială în care se 
afla autorul său. Anii gestaţiei sale sunt 
cei ai deportărilor, ai canalului, ai ma- 
sivelor ridicări nocturne, ai proceselor 
politice. Anii închisorilor comuniste, ai 
înlăturării intelectualilor “burghezi” din 
orice formă de viaţă publică, ai terorii 
şi represiunii. Situaţia lui Lucian Blaga, 
după cum se ştie, chiar dacă aparent 
putea apărea privilegiată faţă de cea 
a altor intelectuali aflaţi în lagăre şi 
închisori, era departe de a fi una con- 
fortabilă şi sigură. In mod cert, nu era 
perioada propice unui jurnal personal, 
capabil să devină, în urma unui denunţ 
şi a unei percheziţii, act autoacuzator. 
S-ar putea argumenta atunci că un 
roman, o “ficţiune” netangentă cu 
realitatea ar fi putut oferi scuza lipsei 
intenţionalităţii ideilor “contrarevoluţio- 
nare” conţinute. Dar această explicaţie 
este prea puerilă. O lectură, cât de 
sumară, reliefează suficient carac- 
terul acuzator, virulent şi pe alocuri 
chiar pamfletar al romanului Luntrea 
lui Caron, vis-ă-vis de tânărul regim 
comunist, ceea ce sugerează, din con- 
tra, soluţia romanului ca o renunțare 
la propria subiectivitate — discutabilă 
ca veridicitate, în cele din urmă, — în 
favoarea obiectivării atitudinii într-o 
operă cu un mai pronunţat caracter 

literar, capabilă să aducă mărturie 
în afara oricăror elemente biografice 
verificabile despre un timp şi oamenii 
săi. Şi tocmai de aceea îmi place să 
cred că romanul se naşte dintr-o dublă 
nevoie: cea de adevăr, de a depune 
mărturie, şi cea de creaţie, de frumos 
şi artă. 

Luntrea lui Caron ar fi, într-o 
interpretare care se slujeşte de teo- 
ria avansată de Toma Pavel, o lume 
posibilă, situată în imediata margine 
a realului. Cronotopul este în bună 
măsură o glisare minimală a realităţii, 
istoric şi geografic controlabile, înspre 
ficţiune şi aici este cel mai evident 
caracterul de scriere memorialistică a 
romanului. Comentatorii s-au întrecut 
în a recunoaşte persoane reale în do- 
sul măştilor străvezii ale personajelor, 
în a identifica locuri şi situaţii concrete 
în măsura în care este conştientizată 
şi acceptată trecerea lor din datele 
concretului în paginile unui roman. 
Desigur, ca şi Axente Creangă, Luci- 
an Blaga a fost angajat al Ministerului 
de Externe, a petrecut un timp în 
Portugalia, în această calitate; a fost 
profesor al universităţii clujene, pe 
care a urmat-o în exilul sibian; a fost 
înlăturat şi a lucrat în calitate de bibli- 
otecar. A scris chiar operele atribuite 
personajului său. La fel cum figura 
profesorului Daicoviciu nu e greu 
de dibuit în dosul personajului Con- 
stantin Daicu, sau cum satul Câmpul 
Frumoasei e asimilabil Lancrămului. 
Mutaţiile sunt aparent minore: bibli- 
otecii clujene îi e substituită cea din 
Alba lulia, câteva nume geografice 
sunt înlocuite, numele persoanelor 
uşor de identificat se schimbă (cazul 
soţiei şi fiicei2). Diferenţele notabile 
intervin abia în momentul în care se 
sesizează transfigurarea autorului nu 
într-un unic personaj, ci într-un dublet: 
Axente Creangă şi Leonte Pătraşcu, 
care preiau inegal datele bibliografice 
ale lui Lucian Blaga. Abaterea de la 
norma realităţii atenționează brusc 
asupra deschiderii care se operează 
la nivelul semnificației: există atât un 
eu pasibil de a fi identificat modelului 
real, purtător al pecetei de verosimi- 
litate, dând caracterul memorialistic, 
cât şi unul destinat vehiculării unei 
încărcături simbolice, în afara faptului 
istoric. 


Cuplul de personaje este, de al- 
tfel, invers conectat la structura operei, 
funcţionând într-un tandem încruci- 
şat, care, abia relaţionat, furnizează 
dimensiunea concretă a modelului 
uzitat. Axente Creangă preia aproape 
integral biografia lui Lucian Blaga şi în- 
deplineşte funcţia de narator, sporind 
astfel impresia de non-distanţă faţă de 
realitate. Cu toate acestea, el este cel 
care funcţionează în postura de perso- 
naj deconectat de istoria concretă, de 
real, el este actantul poveştii de dra- 
goste care oferă coloana vertebrală a 
romanului, trecând în pur ficțional, şi 
tot el este cel care animă antologica 
scenă a trecerii ciobanului-drac cu 
brodul alături de strania şi terifianta 
sa turmă de lupi. Episodul, dincolo 
de valoarea sa literară, este cel care 
trece definitiv, prin indiscutabila sa 
conotaţie fantastică’, scrierea din te- 
ritoriul realului în cel al posibilului lumii 
literare. Leonte Pătraşcu, pe de altă 
parte, suferă de o minimă încărcare 
cu date din partea biografiei blagiene. 
Totuşi el este cel conectat la istoria re- 
flectată din realitate a textului, el este 
spiritul comentator al evenimentului, 
teoreticianul şi eseistul. In definitiv, 
gestul său final este răspunsul ultim al 
autorului la realitatea în care şi pentru 
care scrie. Tot aşa cum observaţia“, 
conform căreia cele două prezenţe 
feminine, Octavia Olteanu şi Ana 
Rareş, sunt ipostaze ale unor tipuri 
de feminitate asimilabile în abstract 
modelului cunoaşterii paradiziace, 
respectiv luciferice, Axente şi Leonte 
sunt subsumabili în totalitate (ceea ce 
trădează o intenţionalitate deloc se- 
cundă) celor două modalităţi. Filosoful 
cunoaşte direct, în plină lumină, noile 
realităţi istorice, cercetează “biblia” 
(broşurile marxiste) noilor structuri şi 
ajunge la concluzia implacabilă că “şi- 
a pierdut destinul”, ceea ce îl conduce 
la sinucidere, ca unică şi eroică formă 
de protest, ca regăsire a propriului 
sens. Axente are o percepţie a realităţii 
filtrată, senzorială aproape. El este 
cel căruia i se povesteşte, nu cel care 
trăieşte. El este cel care se integrează 
sistemului, cunoscându-l pe dinăuntru 
şi parțial, fără a avea o imagine siste- 
mică teoretică a ansamblului. Pentru 
el realitatea nouă este un mod de viaţă 
şi tocmai de aici posibilitatea salvării, a 

mântuirii prin eros, ca un element ca- 
pabil de a înlătura oprimarea realului. 

Luntrea lui Caron nu are pro- 
priu-zis un “story”. Dacă acceptăm 
povestea de dragoste, care îi are ca 
actori pe Axente Creangă, Ana Rareş 
şi Octavia Olteanu, ar însemna im- 
plicit să asimilăm unor burti narative 
numeroasele episoade şi consideraţii 
cotangente sau cu totul paralele 
acestei acţiuni. Or, fenomenul nu este 
resimţit ca atare la lectură. Practic, 
textul se încheagă dintr-o serie de 
episoade, având o potenţială autono- 
mie şi independenţă, unite sub tripla 
legătură pe care le-o conferă unitatea 
personajelor, unitatea vocii naratoria- 
le (identitatea naratorului) şi unitatea 
intenţionalităţii memorialistice. Pentru 
că, în mod surprinzător, nu se poate 
vorbi de o unitate de acţiune care să 
includă toate momentele prezente în 
roman. Practic, ficţiunea se grefează 
înşelător pe structura unei realităţi de 
autobiografie, în care orice paranteză 
e permisă. Nu este singura hibridare 
care se produce. Finalul romanului 
include câteva poezii — unele apărute 
separat sub semnătura lui Lucian 
Blaga — precum şi câteva eseuri 
(atribuite lui Leonte Pătraşcu), care 
pulverizează linia narativă, derivând- 
o fie printr-o mişcare subtilă înspre 
poematic şi liric, fie surprinzător spre 
eseu şi filosofie. 

Pe cât de inovatoare sunt teh- 
nicile narative (e drept, majoritatea 
apărute foarte probabil pentru a sus- 
ţine o alegorie, o comparaţie ascunsă 
sau o metaforă, iar mai puţin probabil 
din secrete convingeri teoretice de 
avangardă), pe atât de clasică şi puţin 
inovativă apare scriitura. Discursul e 
liniar, fără volute, fără flashback-uri, 
fără chiar o minimă abordare psiholo- 
gică a evoluţiei personajului, mimând 
obiectivitatea autorului — observator 
neutral, atât de la modă în romanul 
românesc interbelic (v. Camil Petres- 
cu etc.). Fiecare personaj nou intrat 
în scenă primeşte o biografie, un 
portret şi o caracterizare cu caracter 
cvasiimuabil, în cea mai bună tradi- 
ţie balzaciană. Totuşi, acest stil se 
potriveşte de minune romancierului 
Lucian Blaga, care poate astfel să 
decidă pasaje confesiv lirice sau să 
se refugieze în descrieri de mare 


frumuseţe (dar lungi), recurgând la 
un limbaj nu foarte diferit de cel din 
poezie. Se păstrează astfel o unitate 
stilistică în opera văzută în ansamblu 
şi se creează condiţii favorabile de 
existenţă pentru seriile de episoade 
de mare frumuseţe de tipul povestirii, 
printre care am şi evidenţiat deja pe 
cel al trecerii lupilor cu bacul. 
Luntrea lui Caron este un ro- 
man de o frumuseţe aparte. Cu toate 
acestea, este greu de a-i găsi un loc 
atât între înfiorătorii prozatori prolet- 
cultişti, adepţi ai unei mult mai simple, 
rudimentare prin comparaţie, formule 
narative, cât şi între febrilii, dar prea 
calculaţii romancieri ai obsedantului 
deceniu, aflaţi sub dubla pavăză a 
modelului romanesc interbelic şi a 
Noului Roman. El rămâne o întreprin- 
dere solitară, rod al unei intersectări 
stranii dintre un autor excepţional, o 
perioadă nefastă şi a unor genuri pe 
atunci neîmpăcate. Cum tripla încru- 
cişare nu are serioase şanse de a 
se repeta, el nu poate să rămână în 
istoria literară decât ca un caz aparte, 
nelipsit unei perioade, nerevendicat 
de un curent sau grupare. Privilegiul 
marilor opere de a poza singure. 


NOTE 


1 Forţând, am putea spune că 
eseul autobiografic şi proza corespund 
celor două tipuri de cunoaştere blagiană: 
paradiziac — prin notația directă, nemedi- 
ată a faptului în eseul istoric, şi luciferic 
— prin desenul de ansamblu camuflat în 
roman. 

2 Dar la fel de bine şi cel al lui 
Petru Groza, şi cel al tuturor celorlalţi 
demnitari comunişti care îşi fac apariţia 
în roman. Explicaţia este evidentă, dar, 
pe de altă parte, se creează ciudatul 
fenomen de a avea până în momentul 
23 august referiri exacte la nume şi date 
controlabile istoric, iar după această dată 
prezentul să se învăluie în nume inven- 
tate, aluzii şi zvonuri, de parcă frontiera 
realitate — ficţiune ar demarca perioada 
libertăţii de cea a dictaturii comuniste. 
Simbolic fenomenul poate fi văzut ca o 
trecere de la adevăr la minciună, de la 
istorie la poveste. 

3 Chiar dacă o acceptăm, în pri- 
mul rând, ca simbol sau metaforă. 

4 Ase vedea Mircea Zaciu şi Mir- 
cea Vasilescu. 

ESTETICA MODERNĂ: 
ÎNTREBĂRI ASUPRA 
CONDIȚIILOR El DE 
EXISTENŢĂ 


Se ştie că esteticul s-a discutat 
şi se discută în legătură cu problema 
artisticului şi a filosoficului. 

lată ce spune, bunăoară, Aurel 
Codoban, autorul volumului Filosofia 
ca gen literar (1992), într-un interviu 
publicat recent: „o dată, cândva la 
începuturi, artistul a fost figura în 
alternativă, ca şi variantă în raport cu 
filosoful. El a stârnit chiar unele gelo- 
zii. Aş pune chiar pe seama geloziei 
filosofului excluderea artistului din 
cetatea lui Platon...” (revista “Piaţa 
literară”, nr. 6, 2002). 

O dovadă a acutizării “conflic- 
tului” dintre artistic şi filosofic, altfel 
spus, dintre scriitor şi filosof, e şi opi- 
nia lui François Mauriac, exprimată cu 
ocazia împlinirii a o sută de ani de la 
naşterea lui Andre Gide: “... cel mai 
frumos omagiu ce i se poate aduce 
lui Andre Gide este că atât timp cât 
a trăit a mai existat în Franţa o viaţă 
literară, un schimb de idei, o dispută 
totdeauna deschisă între scriitori care 


nu erau filosofi de profesie, vorbind 
limbajul oamenilor de bună credinţă 
şi piatra ce s-a aşternut peste mor- 
mântul lui Gide a pecetluit şi epoca 
cea mai excitantă pentru spirit cu- 
noscută de Franţa; de atunci apasă 
asupra noastră legea neiertătoare a 
ocupantului filosof cu care nu este 
posibil nici un schimb de idei” (F. 
Mauriac, Din paginile ultimelor “Bloc 
notes”, în revista “Secolul 20”, nr. 11, 
1970, p. 151). 

Apropierea, dar mai ales dis- 
tanţarea, dintre filosofic şi estetic îl 
preocupă şi pe cercetătorul francez 
Jean-Marie Schaeffer într-un eseu 
de curând apărut la editura „Ştiinţa”, 
intitulat incitant Adio, estetică. 

Obiectivul studiului este expli- 
cat de autor astfel: reflecţiile asupra 
relaţiei estetice, timp de două secole, 
în Europa continentală au fost de 
aşa natură încât faptele estetice şi 
cele artistice erau subordonate juris- 
dicţiei filosofice, în ceea ce priveşte 
validitatea şi legitimitatea lor*. Aşa 
stând lucrurile, este clar că se putea 
vorbi mai degrabă despre o „estetică 
filosofică”. 

Tentat să anuleze temeliile este- 
ticii ca doctrină filosofică, Jean-Marie 
Schaeffer interpretează lucrurile din 
perspectiva unor indicii empirice ve- 
rificate, precum: felul în care e abor- 
dată problema statutului ontologic al 
operei de artă şi felul în care e inter- 
pretată legătura dintre dimensiunea 
estetică şi câmpul artistic. 

Estetica, în conformitate cu 
aserţiunea autorului, a obţinut statut 
de doctrină într-un moment istoric în 
care filosofia avea nevoie de conduita 
(experienţa sau relaţia) estetică sau 
de opera de artă pentru a-şi defini 
propria legitimitate ca discurs fonda- 
tor. Astfel, în filosofia kantiană „jude- 
cata de gust sau mai larg sfera este- 
tică nu sunt decât spaţii de meditaţie 
şi pasaj între doi pilaştri ai sistemului 
criticist care sunt raţiunea teoretică 


* Aceeaşi idee Aurel Codoban o 
expune în termenii următori: „S-a vorbit 
mereu despre artist în filosofie, în spe- 
ranţa că prin ceea ce este artistul se 
poate descoperi ceea ce este omul cu 
adevărat”. 

(cunoaşterea) şi raţiunea practică 
(morală). Fără teoria universalităţii 
subiective a judecății de gust, aceste 
două domenii ar rămâne separate de 
o prăpastie insurmontabilă, ţinând 
în acelaşi timp în pericol prezenţa 
totalizării sistematice. Altfel spus, — 
conchide Jean-Marie Schaeffer — 
necesitatea de a institui legitimitatea 
judecății estetice decurge din funcţia 
pe care filosofia crede că trebuie să 
o acorde acestei judecăţi în limitele 
propriei teorii a cunoaşterii, astfel 
încât aceasta din urmă să formeze 
o unitate sistematică”. Şi în filosofia 
hegeliană autorul francez evidenţi- 
ază că opera de artă este „punctul 
de trecere dintre lumea sensibilă şi 
universul conceptului filosofic”. Jean- 
Marie Schaeffer se opreşte asupra 
statutului „paradoxal din punct de 
vedere cognitiv, al doctrinei estetice”, 
pe care îl explică prin faptul că ea „îşi 
trage puterea de atracţie psihologică 
din opoziţia ontologică pe care o con- 
struieşte între condiţia umană trăită 
efectiv şi un mod de a fi, care, sub 
o formă sau alta (...), scapă acestei 
condiţii” (p. 10). 

Relaţia estetică cu operele de 
artă este privită din perspectiva elibe- 
rării de anumite prejudecăţi existente 
în aria ce s-a conturat la limita dintre 
mai multe domenii: religie, filosofie, 
epistemologie constructivistă. 

Atent la metamorfozele gândirii 
estetice şi la relativul succes public 
al acestora, Jean-Marie Schaeffer le 
explică prin atracţia pe care doctrina 
estetică mai continuă să o exercite 
„dând naştere unor speranţe false”. 
In acest context, sunt vizate de către 
autor interpretări greşite ce ţin de 
natura exterioară a filosofiei propriu- 
zise: aşa ni se prezintă confuzia din- 
tre reflecţia filosofică, a cărei sarcină 
nu constă în a livra criterii pentru 
evaluarea critică, şi reflecţia estetică, 
ce are drept sarcină să identifice şi 
să înţeleagă faptele estetice şi nu să 
propună un ideal estetic sau criterii 
de judecată. Altă dată greşelile ţin 
de natura internă a filosofiei. Aici se 
are în vedere neînţelegerea dintre 
susţinătorii doctrinei estetice şi cei 
care, mai apropiaţi de perspectiva 
filosofică asupra lucrurilor, încercau 


să deplaseze accentele, fapt ce a 
dus la dispersarea problemelor de 
estetică între cele mai diferite domenii 
de investigaţie: logică, semantică, 
filosofia cognitivă, filosofia limbajului, 
antropologie, sociologie, psihologie. 
Drept rezultat „... doctrina estetică 
şi-a pierdut obiectul de studiu” şi „de- 
parte de a întemeia relaţia estetică, 
este ea însăşi o traducere (savantă) a 
unui ideal estetic, localizat cu precizie 
în timp”. 

Conform propriei sale măr- 
turisiri, Jean-Marie Schaeffer este 
printre cei care consideră că filosofia 
contemporană se află la o răscruce. E 
un moment la fel de crucial ca şi cel 
înregistrat de epocile lui Descartes, 
Hume, Kant, Nietzsche sau Wittgen- 
stein, — adaugă autorul, punând 
accent pe caracteristicile de criză 
(fructuoasă) a epocilor enumerate. 
Crizele de acest fel, explică el, sunt şi 
efectul colateral al cercetărilor cogni- 
tive din alte domenii. In situaţia crizei 
actuale autorul subliniază importanţa 
redefinirii problemelor canonice care 
s-au aflat în centrul filosofiei (teoria 
subiectului, teoria cunoaşterii şi es- 
tetica) precum şi a revizuirii statutului 
discursului filosofic şi al relaţiilor sale 
cu celelalte forme de investigaţie. 

Adoptând perspectiva „natura- 
lizării problemelor filosofice”, eseistul 
francez merge pe linia demonstrării 
că, reieşind din postulatele darviniste, 
„ființa umană nu are un suport trans- 
cendental: Ea nu are decât o gene- 
alogie şi o istorie. Ea nu mai are nici 
statutul de „subiect existent”, cu alte 
cuvinte, statutul unei fiinţe care s-ar 
rupe de imanenta intramundană: ea 
se defineşte prin aptitudini, structuri 
mentale, reguli sociale etc., care s-au 
cristalizat pe parcursul genealogiei 
sale culturale şi care se sprijină pe 
o filiaţie biologică ce o leagă de alte 
organisme vii ce trăiesc pe această 
planetă” (p. 15-16). O altă perspectivă 
recurentă asupra filosofiei include 
discreditarea interacțiunii dintre 
cercetarea filosofică şi cunoştinţele 
ştiinţifice, considerată „scientistă”. 
Autorul polemizează cu filosofia kanti- 
ană şi post-kantiană care e o filosofie 
a spiritului: „eu nu văd cum filosofia 
spiritului (....) ar putea să nu admită, 

ca minimă condiţie de pertinenţă, 
că modul în care abordează proble- 
mele de conştiinţă, de cunoaştere, 
de acţiune, de etică, ori de estetică, 
trebuie să fie compatibil cu faptul că 
fiinţa umană este o fiinţă biologică (în 
sensul primar de copulă, adică în acel 
sens în care copula este proprietatea 
sa definitorie, un sens care se confun- 
dă cu umanitatea însăşi)” (p. 16-17). 

Perspectiva „naturalistă” în 
abordarea faptelor estetice este 
analizată în comparaţie cu dualis- 
mul idealist al filosofiei de-a lungul 
istoriei sale şi cu reactivarea uneia 
sau alteia dintre nenumăratele sale 
varietăţi: corp vs. spirit, natură vs. 
cultură, empiric vs. transcendental 
etc. Autorul arată că atât studierea 
ce ţine de domeniul psihologiei 
cognitive, al etimologiei umane, al 
sociologiei, al cercetării comparate 
a culturilor, al istoriei, al etnologiei 
sunt capabile de a reorienta reflecţia 
filosofică. El spulberă ideea conform 
căreia „filosofia ar avea statutul unei 
cunoaşteri fondatoare şi înclină să 
vadă „adevăratul orizont ideal al 
unei estetici „naturalizate” ca fiind 
„de ordin antropologic, cu condiţia, 
precizează el, — că nu vom defini 
antropologia în termeni exclusiv 
culturalişti, ci vom admite că cultura 
(sic!), în diversitatea formelor sale, 
este un aspect al biologiei omului” (p. 
17). Relaţia „biologic” — „cultural” în 
viziunea sa nu este una reduţionistă, 
ci complexă, şi capabilă să consti- 
tuie „o bază solidă pentru studierea 
interrelaţiilor dintre diferite niveluri 
de complexitate organizaţională ce 
caracterizează specia umană” (p.17). 

Anume în felul acesta Jean-Ma- 
rie Schaeffer creează cadrul în care 
sunt programate discuţiile în jurul 
doctrinei estetice. 

După explicarea acestor premi- 
se el purcede la cercetarea „faptului 
estetic” şi a „gustului estetic”, pro- 
iectate pe fundalul unor exemple din 
diferite culturi. Concluzia sa este că 
„dimensiunea estetică este o propri- 
etate relaţională şi nu o proprietate a 
obiectului”. 


Pe de altă parte, este luată 
în dezbatere relaţia dintre estetic şi 
artistic: în cazul atenţiei estetice in- 
tervine cu mai multă putere elementul 
ludic, dezinteresul, plăcerea sau ne- 
plăcerea pe care o au textele „pentru 
ele însele”, pe când în conduitele 
artistice decisivă rămâne activitatea 
ce ţine de procesele operatorii. 

Divers şi nuanţat subtil, contex- 
tul cultural în care e analizat esteticul 
îl determină pe autor să considere 
că “din motive istorice complexe 
Occidentul separă destul de tranşant 
domeniul utilitar al câmpului de ceea 
ce poate produce o conduită estetică, 
pe când în Japonia, dimpotrivă, s-a 
acordat preferinţă interacțiunii dintre 
cele două domenii..." 

Pe această undă a demon- 
straţiilor el ajunge la următoarea 
aserţiune: „conduita estetică are o 
bază biologică şi este o constantă 
antropologică...” 

Este evidentă detaşarea lui 
Jean-Marie Schaeffer de opiniile ve- 
hiculate în dezbaterile ce au avut loc 
în anii 90 pe tema judecății de gust 
şi locul ei în cadrul conduitei estetice. 
Contrar acestora, el consideră că 
judecata estetică nu poate fi decât o 
consecinţă a conduitei estetice şi nu 
condiţia ei definitorie. 

Inscriindu-se în contextul mu- 
taţiilor ce au loc pe terenul filosofiei 
artei, marcate de pierderea trans- 
cendenţei, concepţia lui Jean-Marie 
Schaeffer constituie, pentru spe- 
cialiştii din domeniu, un prilej de 
meditații profunde. Cu atât mai mult 
cu cât această carte trebuie citită 
prin prisma următoarei afirmaţii a 
lui Michel Foucault: „... ar trebui să 
înţelegem istoria ştiinţei ca istorie a 
unui ansamblu deopotrivă coerent şi 
transformabil de modele teoretice şi 
de instrumente conceptuale” (Ordi- 
nea discursului, p. 56). 

Publicarea la Chişinău a unei 
lucrări traduse (autorul traducerii — 
Adrian Cibotaru), la numai doi ani de 
la apariţia ei în original în Franţa, este 
fără îndoială un eveniment ce merită 
să fie salutat. 

JULIO CORTÁZAR 


CASA CUCERITĂ 


Ne plăcea casa, fiindcă, în afară 
de faptul că era spațioasă şi veche 
(mai ales acum, când casele vechi 
cad sub loviturile celor mai nemiloa- 
se afaceri), ea mai păstra amintirile 
străbuneilor şi ale bunelului din partea 
tatei, poveţile părinţilor şi fantasmele 
copilăriei noastre. 

Ne obişnuirăm cu lrene să locu- 
im singuri în casă, ceea ce părea a fi 
o nebunie, căci aici puteau trăi liber 
opt persoane, fără a se incomoda. 
Sculându-ne la ora şapte, făceam 
curăţenia de dimineaţă, iar pe la orele 
unsprezece o lăsam pe Irene singură 
să deretice ultimele camere, iar eu 
mă duceam la bucătărie. Prânzeam 
pe la amiază, totdeauna punctuali; şi 
nu mai rămânea nimic de făcut, decât 
doar să spălăm cele câteva farfurii. 
Ne făcea plăcere să luăm prânzul îm- 
preună, gândindu-ne la casa imensă 
şi liniştită, încântați de faptul că ne 
ajungeau forţe s-o menţinem curată. 
Câteodată ajungeam să credem că 
din cauza casei ..., că însăşi casa 
aceasta ne-a împiedicat să ne căsă- 
torim. Irene îi respinsese pe cei doi 
pretendenti, fără vreun motiv serios, 
iar mie îmi murise Maria Esther, îna- 
inte de a ne fi logodit. Ajunsesem la 
patruzeci de ani cu gândul tăinuit că 
această căsnicie simbolică şi liniştită 
de frate şi soră era o izolare necesară 
a genealogiei statornicite de către 
străbunei în casa noastră. Vom muri 
aici într-o zi, iar verişorii noştri, tăcuţi 
şi sfioşi, vor rămâne cu casă cu tot, 
şi vor demola-o pentru a se îmbogăţi 
cu pământul din juru-i şi cu cărămizile 
din ea; sau şi mai bine, poate chiar 
noi o vom dărâma, pe bună dreptate, 
înainte de a fi prea târziu. 

lrene parcă era făcută anume 
pentru a nu deranja pe nimeni. În 
afară de lucrul ei de dimineaţă, restul 
zilei şi-l petrecea împletind în fotoliu. 
Nu ştiu de ce împletea atâta; cred că 
femeile împletesc prea mult atunci 


când descoperă în această îndelet- 
nicire marele pretext de a nu face 
nimic. Dar lrene nu era din acelea, 
ea împletea mereu lucruri necesare: 
pulovere de iarnă, ciorapi pentru mine 
şi veste pentru dânsa. Uneori împle- 
tea vreo jiletcă şi, la un moment dat, 
o despletea în întregime, fiindcă nu-i 
plăcea ceva. Era nostim să urmăreşti 
ghemul de lână din coş, care se opu- 
nea să nu-şi piardă forma. Sâmbetele 
mă duceam în centru ca să-i cumpăr 
lână; lrene avea încredere în gustul 
meu, ii plăceau culorile alese de mine 
şi niciodată n-a trebuit să întorc juru- 
bițele. Mă foloseam de aceste ieşiri 
ale mele pentru a trece pe la librării, 
ca să întreb dacă n-a apărut ceva 
nou în literatura franceză. Din anul 
1939 nimic de valoare nu ajungea în 
Argentina. 

Acum însă voi să vorbesc 
despre casă, despre casă şi despre 
lrene; eu nu am nici o importanţă. Mă 
întreb adesea, ce ar fi făcut lrene fără 
împletitul acesta? Cineva poate reciti 
o carte, dar când un pulover este gata 
deja, nu poţi lua lucrul de la capăt 
fără revoltă. Intr-o zi am descoperit 
în scrinul de camfor un sertar plin 
cu fulare albe, verzi şi liliachii. Erau 
date cu naftalină şi aşezate ca într-o 
mercerie. Nu mi-a ajuns curaj s-o 
întreb pe Irene ce se gândea să facă 
cu ele. Nu aveam nevoie de ajutor ca 
să ne câştigăm bucata de pâine; banii 
din provincie veneau regulat în toate 
lunile, iar venitul creştea mereu. Dar 
pe Irene o distra numai împletitul: în 
această ocupaţie dovedea o dibăcie 
uluitoare şi eu pierdeam ore în şir, 
urmărindu-i mâinile, care semănau 
cu nişte arici de argint, sau andrelele 
ce se mişcau încolo şi încoace, iar pe 
podea, în două coşulețe, se agitau 
jucăuş ghemuleţele. Era o frumusețe, 
nu alta! 

Cum să nu-mi amintesc de 
configuraţia casei? Sufrageria, o 
sală cu goblenuri, biblioteca şi trei 
dormitoare mari se aflau în partea cea 
mai izolată a casei, geamurile căreia 
dădeau spre Rodriguez Pena. Doar 
un mic coridoraş, cu uşa lui masivă de 
stejar, separa partea aceasta de aripa 
din faţă, unde se afla baia, bucătăria, 
dormitoarele noastre şi salonul cen- 
tral. Se intra în casă printr-un vestibul 
cu majolică, iar uşa cu zăbrele dădea 

O ALTĂ ORDINE 
A LUCRURILOR 


JULIO CORTÁZAR 
(1914-1984) 


... Era omul cel mai înalt posibil, 
cu o expresie a feţei de copil pervers, 
îmbrăcat într-un mantou enorm, care se- 
măna mai mult cu un anteriu de văduv; 
ochii lui erau atât de imenşi, că păreau 
a fi ai unui tăurean, şi atât de piezişi, 
că i-ai fi confundat cu ochii diavolului, 
dacă nu ar fi fost supuşi pe deplin inimii. 

Gabriel Garcia Marquez 


Este argentinian de origine. 
La fel ca mentorul şi confratele său, 
Jorge Luis Borges, şi-a trăit cea mai 
mare parte a vieţii în străinătate, dar 
şi-a iubit Patria cu toată inima. 

Ne-a lăsat Câştigurile şi 
Şotronul — romane care vor rezista 
încercărilor timpului. 

Cu adevărat această viaţă a 
lui Julio Cortázar a fost un şotron, 
iar pietricica lovită de el a trecut prin 
toate pătratele, lăsând urme adânci 
în fiecare dintre ele. Bestiarul, 
Sfârşitul jocului, Armele secre- 
te, Toate focurile, Focul, Feţele 
medaliei şi alte cărţi de povestiri 
şi nuvele îi stau drept mărturie, or 
Julio Cortázar prin imaginaţia sa, 
prin viziunea neobişnuită şi prin 
frumuseţea stilului captivant a ştiut 
ca nimeni altul să integreze realul cu 
fantasticul într-o viziune dramatică 
a omului modern. 

Realitatea din povestirile lui 
Julio Cortázar nu este simplă, nici 
convenţională, fiindcă zicerea lui 
poartă harul surprizei şi al neobiş- 
nuitului. Eroii lui se opun realismului 
fals, care constă în a crede că toate 
fenomenele pot fi descrise şi explica- 
te prin optimismul ştiinţific şi filosofic 


din secolul al XVIII-lea. În opera lui 
descoperim o cu totul altă dimensi- 
une, în care realul şi fantasticul sunt 
nişte atribute necesare ale lucrurilor, 
nişte trăsături importante care le 
definesc pe acestea. În unul dintre 
numeroasele interviuri acordate de 
Argentinianul iubit de toată lumea, 
Julio Cortâzar mărturiseşte: „În cazul 
meu, faptul de a bănui o altă ordine 
a lucrurilor, mai tăinuită şi mai puţin 
cunoscută, plus descoperirea lui 
Alfred Jarry“, pentru care cea mai 
verosimilă investigaţie a adevărului 
nu constă în legi, ci în excepţia de la 
aceste legi, au fost unele din principi- 
ile de orientare întru căutarea mea şi 
a unei literaturi pe marginea acestui 
realism mult prea ingenuu”. 

Drept cheie pentru o înţele- 
gere mai profundă a operei acestui 
mare scriitor ne poate servi ideea 
dintr-o cugetare superbă a lui Ste- 
venson: „Orice viaţă, care nu este 
strict mecanică, se ţese din două 
fire: să cauţi pasărea şi s-o asculţi”. 

lon RENIŢĂ 


* Scriitor francez, precursor al 
literaturii absurdului. Capodopera lui 
literară „Ubu rege” este un amestec 
de cinism şi ingenuitate, de adevăr şi 
mistificare (n.t.). 

în salonul central. Astfel, dacă cineva 
intra prin vestibul şi trecea în salonul 
central, uşile dormitoarelor noastre 
rămâneau pe de lături, iar în faţa — 
micul coridor care ducea spre partea 
cea mai izolată a casei; înaintând prin 
micul coridor, trăgeai uşa de stejar şi, 
ceva mai încolo, începea cealaltă par- 
te a casei, ori se putea coti la stânga, 
exact înainte de a ajunge la uşă şi de 
a merge pe un coridoraş mai îngust, 
care ducea spre bucătărie şi spre 
baie. Când uşa era deschisă, aveai 
impresia că e o casă foarte mare, iar 
când era închisă, semăna cu un apar- 
tament din cele care se construiesc 
acum, unde abia de te mai poţi mişca. 
Noi locuiam în partea aceasta a casei 
şi rareori ajungeam dincolo de uşa de 
stejar, doar când făceam curăţenie, 
fiindcă e de necrezut cât de repede 
se adună praful pe mobilă. O fi fiind 
el, Buenos Aires, un oraş curat, nu 
zic ba, dar aceasta o datorează pe 
deplin locuitorilor lui şi nu altcuiva. E 
prea mult praful ce zboară prin aer 
şi-i suficientă o mică adiere de vânt 
ca să-l poţi pipăi deja pe obiectele 
de marmură de pe console şi printre 
romburile preşurilor. E greu să-l scoţi 
de acolo cu pămătuful de pene, fiind- 
că el zboară, rămâne suspendat în 
aer şi, puţin după aceea, se aşterne 
din nou pe mobilă şi pian. 

Totul îmi stăruie în minte, fiindcă 
lucrurile s-au desfăşurat foarte simplu 
şi fără ocoluri inutile. Irene împletea 
în fotoliul ei... să fi fost opt seara 
când, deodată, îmi trecu prin minte 
să pun ibricul la foc. Am mers pe 
coridor până am dat de uşa masivă 
de stejar, care era întredeschisă. 
Incă nu cotisem spre bucătărie când 
am auzit un zgomot ce venea din 
sufragerie sau din bibliotecă. Sunetul 
se şupura neconturat şi surd precum 
căderea unui scaun pe covor, ori ca 
ceva nedesluşit, împotmolit în glasuri 
stinse. In acelaşi timp, sau poate 
ceva mai târziu, am auzit un zgomot 
crescând în fundul coridorului, care 
venea din celelalte camere şi ajun- 
gea până la uşă. M-am repezit spre 
uşă, înainte de a fi prea târziu, am 
închis-o imediat, lăsându-mă pe ea 
cu toată greutatea; din fericire, cheia 
era introdusă din partea aceasta, iar 
pentru a fi mai sigur, am tras zăvorul 
cel mare. 


M-am dus la bucătărie, am în- 
călzit ibricul, iar când am revenit cu 
tava de servit ceai, i-am spus lrenei: 

— A trebuit să închid uşa de la 
coridor. Au cucerit partea din fund a 
casei. 

lrene scăpă din mână împle- 
titura şi mă privi cu ochii ei gravi şi 
obosiţi. 

— Eşti sigur? mă întrebă. 

Am spus că da. 

— Atunci, a zis ea luându-şi an- 
drelele, va trebui să locuim în partea 
aceasta a casei. 

Am pregătit infuzia de ceai 
mate cu băgare de seamă, în timp 
ce Irene aşteptă un moment, apoi 
îşi reluă lucrul. Imi amintesc că sora 
împletea o jiletcă cenuşie, care îmi 
plăcea foarte mult. 

Din primele zile ne păru jenantă 
întâmplarea ceea, fiindcă în partea 
cucerită a casei lăsasem amândoi 
lucruri la care tineam mult. Cărţile 
mele de literatură franceză, de exem- 
plu, rămăseseră toate în bibliotecă. 
Irene ducea dorul unor covoraşe şi-i 
părea rău de o pereche de pantofi, 
care îi prindeau atât de bine iarna. 
Eu simţeam lipsa pipei mele de ie- 
nupăr, iar lrene se gândea la o sticlă 
de Hesperdina având o vechime de 
mai mulţi ani. Deseori, şi aceasta se 
întâmpla în primele zile, deschideam 
vreun sertar al comodei şi ne priveam 
cu tristeţe. 

— Nu-i aici... 

Şi mai pierdusem ceva în partea 
cealaltă a casei ... 

Am avut însă şi unele avantaje. 
Curăţenia se simplificase într-atât, că, 
sculându-ne chiar pe la ora nouă şi 
jumătate, de exemplu, nici nu bătea 
încă unsprezece şi totul era deja 
terminat. lrene se obişnui să meargă 
cu mine la bucătărie şi să mă ajute 
la pregătirea prânzului. După o mai 
lungă chibzuială, am luat o decizie: în 
timp ce eu pregăteam prânzul, lrene 
făcea alte feluri de mâncare pentru 
cină. Ne bucuram, dat fiind că până 
acum nu demult era neplăcut să pă- 
răseşti dormitorul spre seară şi să te 
apuci de pregătit de-ale gurii. Acum 
ne era suficient să aşezăm masa 
în dormitorul lrenei, unde serveam 
tavele cu mezeluri. 

lrene era foarte mulţumită, fiind- 

că în aşa fel dispunea de mai multă 
vreme pentru tricotat. Eu eram cam 
abătut din lipsa cărţilor, dar, ca să n-o 
întristez pe sora mea, am început să 
privesc o colecţie de timbre poştale 
de-ale tatei şi aceasta mă ajuta să 
ucid timpul. Ne amuzam mult, fiecare 
cu ale lui, dar aproape mereu stăteam 
în dormitorul lrenei, unde ni se părea 
mai comod. Deseori Irene zicea: 

— Uită-te ce-i cu ochiul ăsta. 
Nu-ţi pare că seamănă cu un trifoi? 

Ceva mai târziu, eu eram acela 
care întrerupeam tăcerea, arătându-i 
lrenei un pătrat de hârtie, pentru a-i 
reţine atenţia asupra vreunui timbru 
de Eupen ori Malmédy. Ne simțeam 
bine şi, puţin câte puţin, nu ne mai 
gândeam la cele pierdute. Se poate 
trăi şi fără să te gândeşti la ceva. 
(Când Irene vorbea prin somn, eu mă 
trezeam îndată. Aşa şi nu am reuşit 
să mă obişnuiesc cu vocea aceea de 
papagal care nu venea din pieptul ei, 
ci dintr-un vis îndepărtat. Irene zicea 
că eu eram mai anapoda când visam, 
dat fiind că mă întorceam de pe o 
parte pe alta, încât deseori cădea 
şi cuvertura de pe pat. Dormitoarele 
noastre erau separate de salon, dar 
noaptea se auzea orice zgomot din 
casă; cum respirăm, cum tuşim, pre- 
simţeam gestul ce conducea spre 
măsuţa de noapte şi chiar frecventele 
şi reciprocele insomnii. 

Dacă făceam abstracţie de 
toate acestea, în rest era linişte în 
casă. Ziua puteai desluşi clinchetul 
andrelelor de împletit sau foşnetul 
unei foi din albumul filatelic. Uşa de 
stejar, îmi pare că v-am spus-o deja, 
era masivă. In bucătărie şi în baie, 
care se aflau exact lângă partea 
cucerită a casei, vorbeam, de obicei, 
mai tare, iar lrene îngâna cântece de 
leagăn. Intr-o bucătărie se produce 
suficient zgomot de vase de faianţă 
şi butelii pentru ca celelalte sunete 
să fie înăbuşite. Aici vorbeam rar de 
tot în şoaptă, dar când reveneam 
spre dormitoare sau spre salon se 
aşternea aşa o linişte în casă, încât 
trebuia să păşim mai uşurel, ca să nu 
ne facem auziţi. Cred că din această 
cauză mă trezeam de îndată ce lrene 
începea să vorbească prin somn.) 

E ca şi cum ai face mereu unul 
şi acelaşi lucru fără să-ţi pese de ur- 
mări. Noaptea îmi era sete şi, înainte 


de culcare, am rugat-o pe lrene să-mi 
aducă un pahar cu apă de la bucă- 
tărie. Din uşa dormitorului (Irene îm- 
pletea încă) am desluşit un zgomot în 
bucătărie ori poate în baie, deoarece 
cotul coridorului reducea intensitatea 
sunetului. Pe Irene o miră felul meu 
de a mă opri şi ea veni spre mine, 
fără a scoate un cuvânt. Ascultam 
sunetele, urmărind clar zgomotul lor, 
care se producea în partea aceasta 
a uşii de stejar: în bucătărie sau în 
baie, ori, poate, chiar în micul coridor, 
unde începea cotul, aproape de noi. 

Nici nu ne privirăm măcar. Am 
apucat-o pe lrene de mână şi am 
tras-o spre uşă, fără a ne mai întoarce 
înapoi. Zgomotul se auzea tot mai 
tare, dar din ce în ce mai surd şi tot 
mai în urma noastră. Am închis uşa 
dintr-o singură mişcare şi am rămas 
în vestibul. Acum nu se mai auzea 
nimic. 

— Au cucerit şi partea aceasta 
a casei, a spus lrene cu tristeţe. Im- 
pletitura o mai ţinea în mâini, iar firele 
duceau în jos şi se pierdeau sub uşă. 
Când îşi dădu seama că ghemele au 
rămas în partea cealaltă, lăsă împle- 
titura să cadă jos, fără a o mai privi. 

— Ai reuşit să iei ceva? am în- 
trebat într-o doară. 

— Nu, nimic. 

Eram îmbrăcaţi aşa cum ne 
cuprinsese momentul. Mi-am amintit 
de cele cinsprezece mii de peso din 
şifonierul dormitorului meu. Dar acum 
era deja târziu. 

Fiindcă îmi rămăsese ceasul 
de mână, am observat că era ora 
unsprezece de noapte. Am cuprins- 
o pe lrene de mijloc cu braţul (cred 
că lrene plângea) şi am ieşit astfel 
în stradă. Inainte de a ne depărta, 
îmi păru rău pentru un moment, dar 
m-am stăpânit cu greu, am închis uşa 
de la intrare şi am aruncat cheia în 
canalul de scurgere. Nu care cumva 
să-i dea prin minte vreunui biet om 
să pătrundă la un ceas atât de târziu 
şi să ne fure casa demult cucerită. 


Traducere din limba spaniolă 
de lon RENIŢĂ 

PERINIŢA 


Nuvelă 


Soarele de iulie frigea necru- 
țător şi, cam după jumătate de oră 
de alergătură, batalionul risipit într-o 
coloană lungă şi dezordonată părea 
un balaur istovit, cu sute de picioare, 
cam nu putea nicidecum scăpa din 
praful încins al drumului de ţară, 
mărginit de o puzderie de ciulini. Su- 
doarea ardea, neîndurătoare, ochii, 
se prelingea şiroaie pe faţă, pe ce- 
fele tunse până la piele, pe spinările 
încovoiate sub greutatea pistolului- 
mitralieră “Kalaşnikov” modernizat şi 
a măştii antigaz, amestecându-se cu 
praful şi zugrăvind în negru frunţile, 
obrajii şi gurile recruţilor aşternuţi pe 
goană. 

Todirel nu mai putea de sete, 
iar cizmele cazone, pe care câteva 
luni în urmă rudele şi prietenii i le do- 
riseră uşoare, după jumătate de oră 
de alergătură erau cumplit de grele. 
Fugea, stins de oboseală, în urma 
coloanei care urca pe creasta unui 
deal lipit de orizont, încolăcindu-se 
ba într-o parte, ba în alta, şi, când 


văzu pe sub norul de praf ridicat de 
sute de picioare vârfu-i pierdut în 
lungul drumului ce se întindea în sus 
ca o omidă cenuşie, îşi dădu seama 
că unica scăpare din infernul prafului 
e să ajungă iarăşi în capul coloanei, 
acolo unde se aflase în primele 
cincisprezece minute de goană prin 
amiaza de foc. Ambiţios din fire, o 
rupse la fugă cu paşi mari, săltaţi, 
fără a-şi cruța puterile şi fără a bănui 
că de data asta ele îl vor menţine 
în fruntea coloanei doar primul sfert 
de oră, ca după încă un sfert să se 
pomenească, spre ruşinea lui, ultimul 
în norul de praf ce nu se mai sfârşea. 

Dorinţa de a se vedea cât mai 
repede acolo unde era salvarea lui 


puse cu desăvârşire stăpânire pe el. 
Se grăbi să-şi reprime slăbiciunea 
provocată de oboseală şi să şteargă 
cu totul din memorie urma ei. Atras 
de o fantomă a nerăbdării, îşi înfipse 
degetele în muşchii vlăguiţi ai picioru- 
lui drept, ca să scape de zvârcolirile 
unui cârcel, îşi plimbă limba pe buzele 
înroşite de efort, adună cu o ultimă 
licărire de speranţă în ochi toată 
bruma de puteri, ajunse coloana şi 
chiar izbuti să-şi facă loc în înghe- 
suiala sufocantă a pădurii de trupuri 
fierbinţi, însă după vreo două sute de 
paşi gâfâia ca un câine în amiază şi 
se pomeni din nou alergând ultimul 
prin norul de praf ce-l înghiţea cu 
voracitatea unei pajuri, dar calm, cu 
răbdare, fără nici o grabă. 

Gura îi era uscată iască, buzele 
i se mişcau fantomatic, coşul piep- 
tului i se umfla şi i se desumfla ca 
nişte foale, picioarele i se înfundau în 
colbul drumului, abia îl mai ţineau şi 
i se părea că aleargă de când lumea 
şi că n-o să se sfârşească goana 
niciodată... Işi şterse cu dosul palmei 
faţa transpirată şi simţi între degete 
respiraţia grea, gâfâindă. Îi venea să 
se adăpostească la umbra ciulinilor 
de la marginea drumului, să urle şi să 
muşte de necaz pământul colţuros şi 
uscat, dar teama că ar putea să nu se 
mai ridice, să rămână acolo — ospăț 
pentru lupi şi corbi — îl făcea să uite 

de oboseală şi să se gândească la 
lucruri mult mai grave ce i se puteau 
întâmpla dacă se desprindea de co- 
loană, chiar dacă tentaţia devenise 
irezistibilă, fiind mai mult decât o 
tentaţie. 

O cană cu apă rece i-ar fi potolit 
setea, i-ar fi împrospătat puterile, însă 
de-a lungul drumului ce ducea de la 
poligon spre cazarmă nu se vedea 
nici o cumpănă de fântână, nici un 
râuleţ, nici o aşezare omenească, ci 
mereu aceeaşi întindere fără început 
şi fără de sfârşit încăpută pe mâna 
militarilor, nearată de cine ştie când 
şi plină de ciulini acoperiţi de praf. 
Un şuvoi de ploaie i-ar fi răcorit niţel 
capul frumos ca de zeu, pus pe un 
trunchi înalt, cu articulaţii proeminen- 
te, însă câmpia răsufla fierbinte şi pe 
cerul cu faţă albastră şi nepăsătoare 
nu se vedea decât soarele din cale 
afară de roşu, care-şi arunca toată 
dogoarea asupra coloanei, peste tot 
ce era vegetaţie sau vietate şi care ar 
fi putut incendia cliulinii cu tot cu praf, 
drumul cu tot cu oameni. 

Fântânile cu apă limpede şi 
rece, izvoarele din închipuire i se pe- 
rindau ca nişte vedenii în faţa ochilor 
mari, înfriguraţi de patima tinereţii. 
Spre disperarea lui, ciuturile pline 
se îndepărtau îndată ce-şi îndrepta 
braţele spre ele, iar izvoarele secau 
când se lăsa în genunchi în faţa lor, cu 
palmele întinse căuş spre şuviţa de 
apă. Ca să scape de teroarea aces- 
tora, le îndepărta cu ambele mâini 
sau închidea pe câteva clipe ochii 
micşoraţi până la lipirea pleoapelor, 
dar imaginea fântânilor şi a izvoarelor 
i se păstra sub pleoape. 

După atâta alergătură prin acest 
infern al prafului şi al setei începu 
să-şi uite povestea propriei vieţi, de 
unde vine, cine este, încotro se duce. 
Satu-i de sub geana codrilor, cu cele 
câteva sute de case adunate în jurul 
bisericii, părinţii, copilăria, iubita cu 
ochi uşor melancolici, desprinsă 
parcă dintr-un tablou de Grigorescu, 
toate se îndepărtau încetul cu încetul, 
până se pierdeau în ceţuri fierbinţi 
şi rămânea, singur şi neajutorat, în 


urma coloanei care îl purta după ea 
ca pe un ostatic. 

Pe o parte şi pe alta a drumului 
dealurile prinseră a se arăta tot mai 
abrupte, strivind fără pic de milă între 
trupurile lor firul prăfuit pe care alerga 
coloana, iar deasupra se întindea o 
fâşie de cer doar de vreo trei ori mai 
lată decât drumul şi era sufocant 
să vezi puhoiul de câteva sute de 
oameni strecurându-se printr-un loc 
atât de îngust... 

In goana asta nebună nu mai 
auzea nici o voce, nici un ordin, nici 
o sudalmă, ci numai respiraţia grea 
şi tropotul infernal, înaintea lui nu ve- 
dea decât cefe umede, tunse chilug, 
şi spinări încovoiate ca sub greutăţi 
nebănuite, imaginile ce i se perindau 
în fața ochilor amestecându-se cu 
pete bizare, ca la un cinematograf de 
vară cu ecranul murdar. 

Dincolo de dealul pe care îl lă- 
saseră în urmă, la vreo trei kilometri 
distanţă de el, se ascundea Ternovka, 
un sat de colonişti bulgari fugiţi din 
ţara lor de răul turcilor şi pripăşiţi aci 
cu peste o sută de ani în urmă, spre 
care ducea un răzor ce despărţea 
două mirişti pârjolite, iar în dreapta, 
spre orizont, pe celălalt mal al Bugu- 
lui, răsăriră siluetele unor case din 
cărămidă roşie ale Varvarovkăi, po- 
menită de trei ori pe zi cu vocea roasă 
de alcool de comandantul cărunt şi 
cam întârziat în grad al batalionului, 
maiorul Zverinţev. Acolo, urla acesta 
mistuit de ţicnelile-i nevrotice, explo- 
dând într-o indignare fără margini, 
ca un caporal în faţa unui pluton la 
prima instrucţie, şi arătându-le de 
fiecare dată cu mâna tremurândă la 
aşezarea de pe malul drept al râului 
le amintea că în ultimul război acolo 
au fost stăpâni românii şi scotea din 
recruți trei rânduri de sudoare pe zi, 
de parcă tocmai ei ar fi cedat armatei 
române Varvarovka şi celelalte loca- 
lităţi de până la Bug, dar asta nu mai 
avea acum nici o importanţă. 

După jumătate de oră de alergă- 
tură prin nemărginirea uitată de Dum- 
nezeu, ce se pierdea de amândouă 
părțile Bugului într-o clătinare verde- 

gălbuie spre fundul zărilor, batalionul 
lăsă în urmă peste patru kilometri din 
cei şase, la capătul cărora era aştep- 
tat, de această dată, de maiorul Zve- 
rinţev cu toţi adjuncţii săi şi orchestra 
regimentului, însă Todirel nu ştia de 
asta, după cum nu ştia dacă va ajun- 
ge vreodată undeva... Soarele i se 
băga în ochi ca un păianjen, privirea 
i se lovea de ciulinii de la marginea 
drumului şi avu pe o clipă senzaţia că 
se află într-un ţarc din care n-o să mai 
poată scăpa. Tâmplele îi zvâcneau 
puternic, pleoapele i se zbăteau ca 
două aripi mici, în căutare de aer, în 
creier i se învălmăşeau în dezordine 
frânturi de gânduri alunecoase şi 
ametite, apoi, pe neaşteptate, toate 
se limpezeau şi dorinţa obsedantă 
de a evada din norul de praf şi de a 
se vedea acolo unde era salvarea 
lui — în fruntea coloanei — iar începea 
să-l împingă peste îngrămădirea de 
trupuri înăbuşite de sudori cleioase. 

La un moment dat, auzi prin 
tropotul a sute de picioare bătăi de 
tobă şi strigări de clarinet, cărora le 
țineau hangul o trompetă, un trombon 
şi câteva viori, care tocmai porniseră 
să răscolească văzduhul. Işi plimbă 
palmele pe frunte şi obraji, ca şi cum 
ar fi căutat ceva, apoi îşi astupă pe o 
clipă urechile, dar orchestra se auzea 
din ce în ce mai desluşit. Ţâşnind din 
măruntaiele instrumentelor muzicale, 
sunetele pluteau şi se încrucişau dea- 
supra împrejurimilor, deveneau mai 
clare, adunându-se, spre mirarea lui, 
într-un joc săltăreţ de la el de-acasă 
şi simţi cum în sufletu-i ademenit de 
muzică se întâmplă ceva, luminând 
întâmplări uitate şi trezind la viaţă 
forţa aţipită în corpul lui tânăr, gata să 
se dezlănţuie, să explodeze. Işi dădu 
seama că de data asta nici orchestra 
pe care deocamdată n-o vedea, nici 
“Periniţa” cântată de ea nu erau iluzii 
provocate de arşiţă şi oboseală. 

Pe neprins de veste, norul de 
praf se desfăcu parcă în două şi-şi 
văzu aievea satul de sub geana co- 
drilor, cu consătenii adunaţi la vatra 
jocului, care gemea şi se hurduca 
sub picioarele scăpărând vijelios. 


Ritmul jocului se iuți, unul din lăutari 
slobozi un chiot prelung, la care 
răspunseră în cor flăcăii şi fetele din 
cercul dansatorilor, cu feţele înroşite 
de clocotul şi beţia dansului ce topea 
sufletele într-o pasiune dezlănţuită. 
Din vârtejul zvăpăiat al “Periniţei” se 
desprinse, cu o batistă în mână, o 
codană în ie albă, înflorată şi cu ochi 
uşor melancolici, desprinsă parcă 
dintr-un tablou de Grigorescu, se 
opri în centrul cercului de dansatori, 
căutându-l — îndelung şi zadarnic — cu 
privirea pe flăcăul cu cap frumos ca 
de zeu, pus pe un trunchi înalt, cu 
articulaţii proeminente, cu care ar fi 
vrut să îngenuncheze pe batistă, şi 
Todirel simţi cum o pârghie nebănuită 
de el îl împinse cu o viteză nebună pe 
lângă balaurul cu sute de picioare ce-l 
purtase în urma sa ca pe un ostatic. 
Nu ştia şi nici nu avea de unde 
şti că “Periniţa” era cântată de or- 
chestra regimentului, formată aproa- 
pe în întregime din basarabeni, după 
cum nu ştia că celelalte batalioane 
ale regimentului de infanterie mo- 
torizată erau şi ele pline de recruți 
de pe palma de pământ dintre Prut 
şi Nistru, răpită în vara lui 1940 din 
trupul Ţării... La auzul “Periniţei”, în 
care era adunat tot ce era mai frumos 
în grădina plină de culori şi miresme 
a meleagului natal, sensibilitatea 
şi dragostea de viaţă a unui neam, 
aceştia uitau de sete, de moleşeală, 
de înjurăturile gradaţilor şi ritmul 
muzicii îi ademenea irezistibil spre 
locul unde îi chemau bătăile de tobă 
şi strigările de clarinet, ca şi cum de 
acolo ar fi urmat să vină mântuirea... 
In întreaga lume nu erau acum 
decât el şi orchestra ce trezise la 
viaţă forţa aţipită în corpul lui tânăr 
şi-l îmbia să se prindă în vârtejul 
“Periniţei”, amintindu-i cine este şi 
din ce neam se trage, chemându-l la 
palma de pământ din care răsărise... 
Din spaţiile uriaşe ale ţării nimănui, pe 
care i se spusese că trebuie s-o apere 
de nu se ştie cine, nu-i rămase decât 
acest drum îngust de ţară, mărginit de 
o puzderie de ciulini, ce-l ducea pe 
aripile muzicii la casa şi la cerul lui. 

* kk 


Eram şi eu când mulţimea aplauda 
Nici nu ştiam pe cine, de ce? 

Dar aşa o țineau. 

Copacii m-au pieptănat, m-au pierdut 
Eram predispus să valsez cu isteria 
In schimbul la niscaiva penaj colorat. 
— Uite şi apusul. 


kk 


Mierla disecă sâmburi din mărgele 
Ţipă, 

Nu se opreşte. 

Transformă trecutul în huruit de care, 
Inchide cortina 

Din plictis. 


* kk 


Am păcălit o pasăre verde 
Că-i pot cânta 

Mi-a spart timpanele 

Cu ciocu-i din perlă 
Lacrimile mi-au şters obrazul 
De riduri ţepene. 


* k*k k 


Păcălind pasărea verde 

Că-i pot imita ego-ul, 

Am luat-o la sănătoasa 

Să nu mă prindă. 

Nu-mi găseam locul 
Inlâlnind-o verde pretutindeni. 
Nu-mi mai cântă! 

Cu La La 

n-am făcut amor! 

Mă ademenea 

În pielea goală. 

S-a oprit de nins 

Frunţile noastre creşteau 
Încleştate de sudoare 
N-am făcut amor 

Sinii ei, două somnifere 
luna galbenă ne pieptăna 
Am alunecat 

n-am făcut amor! 


* kk 


Toamna s-a îngropat 

În umerii mei. 

Păsările speriate au inundat 

Masa tăcerii 

Cu uscata ei poveste. 

Mă împotmoleam în tine 

Pereții s-au uzat, scârțâiau, scrâşneau. 
Încă un pas şi e răsăritul. 


— Să fii cu spirit 

De observaţie 

(Mi-a zis un bun prieten) 
Urmăreşte pe hartă 

Câţi kilometri ţi-au 

Mai rămas 

Până la încărunţire. 

Dar, ce ai? 

Te porţi ca un copil? 
Cred că ai şi ajuns 

Cu degetul, 
Aproximativ pe orizonturi. 


FIŞIER 

SFÂRŞIT DE VARĂ 


Vezi, Toamna-şi lasă mantia 
Peste pământ — a câta oară! 
Mi-e trist şi nu vreau să-nţeleg, 
Că iarăşi e sfârşit de vară. 


Şi vântul cântă şuierând, 

Şi frunzele valsează — 

E primul dans, dar încă multe, 
Multe mai urmează. 


Şi ploaia ca un xilofon 
Răsună în vibrații, 

Şi stropii cad în unison, 
Rotindu-se în spaţiu. 


Un joc de “lazer” arzător 
Apare sus pe cer — 

E fulgerul tremurător 

In dansul său auster. 


Şi tunetul asurzitor 

Coboară. Pe potecă, 
Nostalgică, dansează Toamna — 
Ce tristă discotecă! 


SPRE TINE 


Pe-o rază vreau să urc, 

Când se deşteaptă dimineaţa, 
Vreau să mă-nalţ spre Steaua 
De la care Se născu, 

Să simt căldura ei 
Cum îmi mângâie faţa, 
Chiar dacă stinsă e demult. 


Pe-o rază vreau să urc, 

Când se deşteaptă dimineaţa, 

Vreau să mă-nalţ spre tine, Doamne, 
Spre Divinul paradis, 

Vreau să te văd, pe tine, Doamne, 
Doar o dată-n viaţă, 

Ş-apoi de mii de ori 

Să te revăd în vis!... 


* kk 


Vreau să mă înalţ spre cer 

Pentru a simţi imensitatea Universului ... 
Vreau să mă înalţ spre cer 

Pentru a admira ninsoarea sclipirilor adamantine 
De stea... 

Vreau să mă înalţ spre cer 

Pentru a urmări maratonul astral 

Al meteoriţilor... 

Vreau să mă înalţ spre cer 

Pentru a mă scălda în ploaia razelor 
Stelare... 

Vreau să mă înalţ spre cer 

Pentru a asculta melodia picăturilor 
Ce se scurg din stalactitele 

Unei peşteri de pe o planetă 
Intergalactică... 

Vreau să mă înalţ spre cer 

Pentru a-mi face 

Din razele unui Luceafăr 

Şi cristalele de gheaţă 

De pe piscurile munţilor de pe Lună 
Un colier... 

Vreau să mă înalţ spre cer 

Pentru a cuprinde cu privirea 


Marea de Lumină, revărsată prin întreg Universul — 


Lumina credinţei noastre în Dumnezeu! 


FIŞIER 

ACASĂ 


Fragment 
de roman 


AUTOBUZUL TRECE pe lângă 
o pădure. Trece încet. Drumul este 
prost, iar autobuzul vechi. Mai un an 
şi artrebui casat. Dar cum societatea 
comercială de care aparţine nu e prea 
bogată, are toate şansele să mai fie 
văzut circulând. 

Au trecut trei ani de la revoluţie, 
aproape. Şi mă întorc de unde am 
plecat: în satul în care am copilărit. 

Un sat cu vreo sută de case, cu 
două străzi lungi, unite prin alte trei, 
mai scurte, aflat în câmpia Banatului. 

Imi amintesc, nu ştiu cum de ta- 
man acum, ceea ce mi-a spus mama 
atunci când eram mai mărişor şi am 
putut să înțeleg: “greu ai venit tu pe 
lume, of ce greu! Dar nu pentru că 
te-aş fi născut greu, ci pentru că era 
să nu mai ajung la spital... Am sunat 
la Salvare, în comună, de la colectiv 
(de fapt nu eu, ci tatăl tău). N-au vrut 
să trimită nici o maşină după mine. 
Uica Petre a vrut să mă ducă cu 
tractorul. Dacă m-aş fi dus cu el, te- 
aş fi pierdut. Până la urmă tatăl tău 


a vorbit cu nea Biţă, odihnească-se 
în pace!, şi ne-a dus cu Aro-ul lui. Un 
Aro de tip vechi, ce scârţâia din toate 
încheieturile. Mi-a fost frică să nu cad 
prin el... Dar până la urmă am ajuns 
la oraş, la spital, şi te-am născut.” 

Atunci am fost prima oară la 
oraş. Am ajuns purtat în pântece. 
M-am întors după o săptămână purtat 
în braţe. 

Aveam să plec din nou la oraş 
în anul 1981. lar acum mă întorc cu 
o diplomă de licenţă şi o decizie de 
titularizare ca profesor de limba fran- 
ceză în valiză. 

Voi fi din nou în satul meu 
drag... 

M-am întâlnit odată cu o franţu- 
zoaică şi i-am spus, nu ştiu cum a 
ajuns în acest punct discuţia, că la 
terminarea stagiului militar la Bucu- 
reşti aş fi putut rămâne acolo în cadrul 
armatei. Dar că nu m-am împăcat cu 
ideea despărțirii de locurile natale. 
lar ea mi-a răspuns că a mai întâlnit 
un român care i-a spus exact acelaşi 
lucru. Să ne simţim noi, românii, dez- 
rădăcinaţi oriunde departe de casă? 

La orizont apare deja satul. 

Inima îmi saltă cu voioşie, dar şi 
cu emotie, în piept. Imi vine să strig 
cât mă ţine gura: SUNT ACASA! 

Dar mă abţin şi continuu să 
privesc pe geam. 


OARE CUM arată casa veche 
strămoşească? Au trecut cinci ani 
fără să fie locuită. 

Cobor şi sunt salutat de oamenii 
care aşteaptă să urce în autobuzul 
ce se va întoarce imediat la oraş. De 
două ori pe zi autobuzul face acelaşi 
drum: pleacă dimineaţa la cinci, se 
întoarce la şapte, pleacă imediat şi se 
va întoarce după-masă la cinci pentru 
a pleca din nou a doua zi. 

Cândva, parcă tare demult, se 
făceau mai multe curse. Acum sunt 
mai puţini oameni, dar şi mai puţini 
fac naveta zilnic. Vechii navetişti au 
ieşit deja la pensie, iar aproape toţi 
copiii lor locuiesc la oraş, de unde 
mai vin din când în când într-o vizită 
scurtă. 

Salut şi eu — de când mă ştiu 
există aici acest obicei de a da bineţe 
oamenilor chiar dacă nu-i cunoşti. 

Şi paşii mă poartă spre casă. 
Trec prin faţa şcolii, aflate peste 
drum de biserică. De cea ortodoxă, 
cea catolică fiind situată pe strada 
paralelă, cele mai importante instituţii 
aflându-se aşadar pe cele două străzi 
principale ale satului. 

Când eram copil, trăiau în sat 
mulţi unguri, nemți, chiar şi sârbi. Şi 
mai erau şi câţiva ţigani, care lucrau 
la colectiv, la zootehnie, sau, mai 
exact, la vaci. 

Acum au mai rămas foarte pu- 
tini nemți, unguri ori sârbi, în schimb 
a crescut numărul ţiganilor. 

Care au construit nişte case uri- 
aşe. Păcat că fără gust. Toată lumea 
s-a întrebat şi se întreabă de unde 
au ţiganii atâta bănet? O întrebare 
mereu fără răspuns. 

Pe nesimţite, ajung în fața porții. 
Gardul de lemn, spălat de ploi şi de 
zăpezi, este fără nici o culoare. Poar- 
ta e căzută pe-o rână. La fel şi uşa. 
Imping uşa să intru şi cade. Curtea e 
năpădită de buruieni. Fântâna e seca- 
tă. Casa, mică dar solidă, văzută pe 
dinafară, se prezintă bine. Cu excep- 
ţia ferestrelor. Urc treptele, deschid 
uşa neîncuiată şi pătrund în coridor. 
Nu e betonat pe jos, e doar pământ. 
Apoi intru în bucătărie. Podelele au 
dispărut, vreau să spun — scândurile. 
De fapt, bucătăria a rămas goală, 
doar pereţii. Intru şi în cameră. Şi aici 
suflă vântul. 

Parcă simt un vânticel în mine. 
Se formează un mic vârtej, care creş- 
te, creşte mereu şi care mă cuprinde 
şi mă trage înlăuntrul său. 

La fel să fi simţit mama când 
s-a întors din Bărăgan şi a găsit casa 
într-un hal fără de hal? 


“DRAGUL MEU”, mi-a zis mama 
când m-am întors acasă după prima 
mea zi de şcoală, aveam aproape 
şapte ani atunci, “niciodată nu îti 
doresc să treci prin ce-am trecut eu 
atunci, demult... 

Părinţii mei aveau cincispre- 
zece hectare de pământ. Erau con- 
sideraţi chiaburi. Aveam şi animale, 
aveam şi bucate. Casa noastră, în 
care locuim şi azi, nu era mai mare 
decât acum. Dar aveam grajduri mari, 
hambare pline. Ca la orice casă de 


om gospodar. Nu ne-am îndurat să 
ne mărim casa, deşi am fi avut mijloa- 
cele necesare. O iubeam prea mult 
aşa cum era. 

In noaptea de 17 pe 18 iunie 
1951 (chiar de Rusalii) a strigat cine- 
va la poartă. Era ora două. 

Cine să fie? 

Tatăl meu a ieşit în izmene şi 
cămaşă şi a deschis. Când colo, erau 
milițieni. 

Am ieşit şi eu afară, aveam vreo 
cinci ani atunci, dar nu am auzit ce 
discutau oamenii aceia cu tata, atâta 
gălăgie era în sat. Şi vânzoleală. 

Când tata s-a întors, ne-a spus 
mie şi mamei: 

— Hai, dragele mele, să ne pre- 
gătim. Avem trei ceasuri să luăm cît 
încape într-o căruţă (norocul nostru 
că aveam căruţă), căci ne vor duce 
în altă parte. Pe noi şi pe alţi oameni 
din sat. 

— Unde? întrebă mama. 

— Cine ştie unde? 

— Acum, se porni pe plâns 
mama, ăştia ne duc în Siberia, aşa 
cum i-a dus şi pe ai lui Costache... 

— No, gata muiere, o linişti tata 
luând-o în braţe. Nu ne ajută lacrimile, 
hai înăuntru să vedem ce să luăm. 

Eu, când am auzit de plecat în 
lume, tare m-am bucurat. Deh, eram 
copil... 

— Da’ de ce, de ce? se tânguia 
mama. 

— Cică am fi titoişti şi am fi un 
pericol public. 

— Vezi dacă nu ai vrut să dai 
pământul şi să intrăm în colectiv? 

Au pus ai mei în căruță un du- 
lap, două găini, doi porci, un sac de 
zahăr, unul de făină, o pungă de sare, 
nişte oale şi ceva de-ale gurii. 

După exact trei ore am ieşit cu 
căruţa pe poartă.” 


CE-AŞ PUTEA face într-o lună 
de zile? In noaptea aceasta oricum 
nu pot face nimic. Nici nu am pe ce 
să dorm. Mă mir că ţiglele de pe casă 
sunt toate la locul lor, şi întregi. 

— Hei, ce cauţi acolo? aud o 
voce în curte. 

Probabil m-a văzut când am 
intrat. 

les în coridor şi mă uit la el prin 
uşa deschisă. 

— Mă uit şi eu pe-aicea, moş 
George! 

Omul stă uimit şi se uită strâmb 
la mine. 

— Dæ’ cine dracu eşti, doamne 
iartă-mă?! 

— Nu mă mai cunoşti? Baş aşa? 
lo mi-s Vasile, băiatu' lu' Tudor şi al 
Anei. 

— Ptiu, să nu te deochi, că nu 
te-am recunoscut! Da’ ce cauţi tu aici? 

— Păi nu e asta casa mea? 

— Ai dreptate, dar tot nu pricep; 
ia, am îmbătrânit şi eu şi nu mai îmi 
merge capul aşa iute. 

— Mă mut din nou aici. 

— Ca s-o vinzi? 

— Nu, ca s-o locuiesc. Am venit 
profesor în sat. 

— Bată-te norocu' să te bată! 
Toată lumea pleacă la oraş, iar tu 
vii înapoi în sat... Ai un' să dormi la 
noapte? 

— Aş avea unde, dar n-am pe ce! 

— Hai la noi, că te primim cu 
drag! 

— Nu se supără tanti Viorica pe 
mine? 

— Păi cum să se supere? Hai 
să mergem să şi mănânci ceva, că 
acuşi e seară. 

Mi-am luat valiza, singurul bagaj 
cu care am venit. 

— Numai cu asta ai venit? mă 
întreabă moş George înainte de a 
intra în curtea casei lui. 

— Da. Un costum, un prosop, un 
săpun, o pastă de dinţi, un parfum şi 
încă vreo două haine aşa, de corp. 
Am venit ca să iau totul de la capăt. 

Când ne-a văzut baba, nu a 
ştiut ce să creadă. 

— După ce-o venit omv’ ăsta la 
noi? N-am plătit vreun impozit? 

Dacă se ia după haine... Sunt 
tras la costum şi cravată. Cine spu- 
nea că haina nu face pe om? 

Moş George râde în barba-i 
albă şi spune: 

— Da’ nu-l cunoşti tu pe Vasile 
al lu' Opincă? 

Niciodată n-am ştiut de unde 
ne-am pricopsit cu o asemenea 
poreclă. 


— Doamne, tu eşti Vasile? Ooo, 
ce-ai crescut!... : 

— Şi a venit de tot în sat. li gata 
masa? 

— Acuşa! Dac-aş fi ştiut că vine 
şi Vasile, m-aş fi străduit să fac ceva 
mai deosebit. Aşa am numai ciorbă 
de fasole verde. 

— Lasă, tanti Viorica, am mai 
mâncat eu şi când eram mic la ma- 
tale şi ştiu ce mâncăruri bune faci cu 
cheltuială puţină... 

— Da’ acuma bătrâneţile astea 
mă năcăjăsc rău. Uit să pun câte 
ceva ori pun prea mult, nu măi mi-s 
cinără... Haidaţ înuntru! 

Intrăm în cameră şi de acolo în 
bucătărie. Ne aşezăm la masă. Tanti 
Viorica aşază pe masă trei farfurii. 

— li bună păsula, da’ vorbeşte 
pe la spate, îmi şopteşte la ureche 
moş George. 

— Moşule, du-te şi adă nişte 
ţuică! Doar avem goşti... 

— Uite-acum mă duc! [...] 


DE CÂND nu am mai dormit 
într-un pat cu dricală? Dricala a fost 
de curând umplută cu paie şi e tare 
şi înaltă. Aproape că mi-ar fi trebuit o 
scară ca să mă sui în pat. 

Din fericire, am ajuns cu bine 
sus. Camera e răcoroasă. Greierii 
cântă prin iarbă şi corul lor îmi sună 
plăcut în urechi. 

In celălalt pat, moş George îi 
spune nevestei sale: 

— Auzi tu, babo, nu mai cântă 
cucuvaia în nucul din grădina lor! 

— Păi o vinit un suflet tânăr, se 
aude o voce şoptită răspunzându-i. 


ÎNTR-ADEVĂR, înainte mai 
puteai pune un ban de-o parte. Deşi 
foarte greu. Acum abia dacă îţi ajunge 
cât să trăieşti de la o chenzină la alta. 
Şi va fi şi mai rău. 

Mama a făcut naveta. A lucrat în 
fabrică până s-a îmbolnăvit la plămâni 
şi a ieşit în pensie de boală. 

Numai ea ştie, săraca, cum s-a 
dus la lucru doar cu câte o felie, două 
de pâine, ori o bucată de cârnaţ sau 
slănină şi asta doar pentru a mă creş- 
te pe mine, pentru a-mi face un viitor. 

Totdeauna m-am simţit dator 
faţă de ea. Imi pare rău că nu am 

putut să-i fiu alături decât foarte rar 
în ultimii ei ani de viaţă. Dar cu atât 
mai mult mă ambiţionam ca să iau 
examenele, să-mi fac un drum în 
viaţă, aşa cum şi-a dorit ea mereu. 

Acum sunt mulţumit că i-am dus 
planurile până la capăt. 

li spun toate acestea mamei 
mele, cu capul plecat în faţa ultimei 
ei case, de care moş George şi tanti 
Viorica au avut grijă să arate mereu 
bine. 

Din ochi îmi curg lacrimile şiroa- 
ie. Nu am mai plâns de cinci ani de 
zile. 


“DUPĂ VREO cinci ore am 
ajuns la gară. Acolo aveam să mai 
stăm trei zile. 

Şi ne-am adunat acolo multă 
lume din localităţile dimprejur. Se 
pare că exista un ordin să ia oamenii 
mai înstăriți ori consideraţi periculoşi 
pentru ordinea publică a statului din 
toate satele şi comunele aflate la o 
distanță de până la treizeci de kilo- 
metri de la graniţă. Cea cu lugoslavia. 

Oamenii au venit cu căruțele, 
fiecare cu ce a putut. Miliția a venit şi 
cu nişte oameni care să ia căruțele 
după plecarea noastră şi să le ducă 
la colectiv. 

Ne durea sufletul după căruţa 
noastră care a intrat în proprietatea 
statului. 

Intr-un târziu a venit şi trenul 
nostru: un marfar. Ne-am îngrămădit 
câte una ori două familii în vagon cu 
tot calabalâcul. 

Apoi a început calvarul. 

Căldura era tot mai înăbuşi- 
toare. 

Aerul era sufocant. 

Mama tot stropea găinile cu apă 
dintr-un bidonaş. De unde să şiie, 
săraca, că le făcea mai mult rău? Ele 
nu vor mai ajunge la capătul drumului. 

Trenul mai oprea din când în 
când în gări. Oamenii întâlniți în cale 
ne mai dădeau câte o bucată de 
pâine, pe care o împărțeam între noi 
în aşa fel, încât să ajungă măcar o 
firimitură de pâine la fiecare. Necazul 
ne unea în suferință. 

Miliţienii încercau să le facă 
frică celor de pe peron, spunându-le 


că suntem puşcăriaşi, răufăcători ori 
cine mai ştie ce... 

După două zile şi două nopți, 
am ajuns la destinaţie. Trenul a oprit 
în plin câmp. Acolo ne-au aşteptat 
oameni cu căruțele, temători şi ei 
(au auzit despre noi că am fi core- 
eni), care ne-au dus încă vreo zece 
kilometri şi ne-au lăsat tot în câmp. 

Locul era împărțit pe parcele şi 
ne-au pus pe fiecare familie lângă un 
par. Ni s-a spus la plecare că vom fi 
duşi într-un loc unde vom avea case 
mari şi frumoase şi tot ce ne trebuie, 
iar în schimb ne-au dat un par şi un 
loc de casă.” 


DIN NOU trec pe lângă pădu- 
re. De astă dată în căruţa lui moş 
George. 

— Dii, Poiana! Dii, Murgu! 

II privesc pe moş George cum 
mână caii şi îmi aduc aminte când, 
copil fiind, cumpăram lapte de la ei. 
Au fost pentru noi ca nişte neamuri. 


kel 

Casa lor este parcă de când 
lumea lângă a noastră. Nu au copii. 
Spun totuşi casa “noastră”, deşi acum 
este casa “mea”. Dar simt că mama 
este undeva, prezentă în casă, unde- 
va dar pretutindeni. Prin spirit. Care 
atunci când e obosit iese în grădină şi 
se odihneşte lângă vita-de-vie (care 
prin cine ştie ce minune are şi acum 
rod bogat), mâncând un bob de stru- 
gure sau urmărind zborul păsărilor. 

PSALMI 

__ ŞI PSALMIŞTI 
ÎN LITERATURA 
ROMÂNĂ 


Cântări de laudă - doxologii - 
rostite cu acompaniament muzical, 
psalmii sunt legaţi, deopotrivă, atât 
de practicile de cult ale vechilor evrei, 
creatorii lor, cât şi de liturghia creşti- 
nă. Ei reprezintă Cartea de rugăciuni 
în Sinagogă, dar şi în Biserică. Luther, 
printre alţii, spunea despre psalmi 
că sunt “Biblia în Biblie” ori “Biblia 
în miniatură”. Cercetătorii acestor 
texte (asupra lor s-au aplecat Sfinţii 
Părinţi, trăitori în primele secole de 
creştinism, dar si teologii moderni) 
le recunosc nu doar importanţa 
duhovnicească, scripturistică, ci şi 
însemnătatea general culturală. Me- 
sajul lor global este de comuniune cu 
Dumnezeu. S-au fixat în acest sens 
câteva direcţii tematice şi cultice. 
Se vorbeşte, astfel, despre psalmii 
mesianici (mesianismul reprezintă 
coordonata majoră a psalmilor), 
despre psalmii de preamărire a Crea- 
torului (în ebraică Psalmii se numesc 
Tehillim, “Laudele”), de pocăință ori 
de jale, despre psalmii imprecativi. 
Ei sunt rostiţi (cântaţi) în anumite 
momente ale liturghiei (au timpul 
lor liturgic bine determinat ) sau în 
diverse împrejurări existenţiale: după 
căderea în păcat, când te judeci cu 
cineva, când te încolţesc vrăjmaşii 
lumeşti sau duhurile malefice, în 
preajma morţii etc. 

Psalmii originari au o structură 
muzical-artistică (Psaltirea e o com- 
ponentă a Cărţilor poetice din Vechiul 
Testament), de aceea, în mod curent, 
se face referire la “stilul” acestora 
(după care au fost şi clasificați), iar 
autorii lor (împăratul David, în spe- 
cial) sunt numiţi poeţi. Toate acestea 


potrivit codului artistic al momentului 
în care au fost elaborati si destinaţiei 
teosofice. Transpunerea, mai târziu, 
a psalmilor în versuri moderne, adică 
în maniera actuală de versificaţie (cu 
măsură, ritm si rimă), concomitent cu 
păstrarea (conservarea) sensului din 
“arhitext”, adică din psalmul biblic, 
este posibilă tocmai datorită filonului 
lor liric. Originalitatea textelor astfel 
recreate (la nivel formal, căci stratul 
de adâncime se perpetuează) stă 
atunci în materialul lingvistico-poetic 
ce modulează unul si acelaşi fond. 
Vorbesc despre texte, fiindcă este şti- 
ut că în literatura universală si în cea 
românească există câteva exemple 
celebre de asemenea transpuneri: 
ale lui Clement Marot ori Jan Ko- 
chanovski si, la noi: ale Mitropolitului 
Dosoftei (1673), Vasile Militaru (1933) 
si Eugen Dorcescu (1993 si 1997), ca 
să le numesc pe cele mai cunoscute. 

Prin ce sunt, aşadar, originali 
psalmii versificaţi, psalmii, ca să zic 
aşa, moderni? Relieful lor poetic, forța 
lor artistică (ce se adaugă, fericit, 
la sensurile stabile, la tiparul proto- 
tipului) rezidă, pe de o parte, în capa- 
citatea poeţilor-stihuitori de a produce 
limbaj adecvat, de a da expresie, cu 
mijloacele poeticii contemporane 
lor, înţelesurilor îndepărtate (mereu 
actualizate, e drept, în actul liturgic), 
matricei stilistice create cu atâta vre- 
me în urmă. 

Psaltirea în versuri a Mitro- 
politului Dosoftei, scrisă într-o curgă- 
toare limbă populară (literară), cu 
întorsăturile sintactice, cu bagajul de 
figuri şi puzderia de rime în asonanţă, 
inspirate toate din lirica folclorică (sin- 
gura existentă la români atunci), dă 
semnalul începuturilor poeziei noas- 
tre culte. Versurile ulterioare (apărute 
de-abia după trei secole!), aparţinând 
lui Vasile Militaru şi, mai cu seamă, 
lui Eugen Dorcescu, demonstrează 
că discursul poetic actual (lexicul 
neologic, atât de bine plasat, adesea, 
alături de cel arhaic, întregul arsenal 
de sintaxă, morfologie ori semantică 
modernă) este în egală măsură po- 
trivit (compatibil) străvechiului cuvânt 
biblic. Aceste transpuneri succesive 
sunt, pe de altă parte, interesante 
experienţe artistice. Ele probează 
capacitatea fiecărui autor de a răs- 

punde, cu propria sa personalitate, 
la exigenţele sensurilor scripturistice. 
Fiecare stihuitor, în felul său (potrivit 
temperamentului artistic si codului 
estetic), pune în relief, recuperează 
anumite (aproape niciodată aceleaşi, 
de la o versiune la alta) componente 
ale universului sufletesc, declanşate 
de trăirea comuniunii cu divinitatea pe 
care o experimentează psalmistul din 
Scriptură. Cum se întâmplă aceasta? 
Lectura paralelă a diverselor versi- 
uni arată cât de diferit reacţionează 
sensibilitatea știhuitorilor la unul şi 
acelaşi pasaj. In jocul de ecouri, de 
întâlniri spirituale ori de renunţări, 
autorii, care şi-au propus să redea 
în vorbire proprie psalmul consacrat 
(modelul), îşi desăvârşesc, de fapt, 
profilul, supunându-l “pietrei de în- 
cercare” a enunţului sacru. 

Prin aceste caracteristici, psal- 
mii biblici versificaţi se deosebesc 
fundamental de poeziile numite 


psalmi (Psalmii lui Tudor Arghezi, 
dar nu numai). Aceştia din urmă sunt 
creaţi nu după psalmi, ci în maniera 
psalmilor. Ei nu reprezintă replici 
versificate ale unor texte date, imua- 
bile, ci discursuri libere în care regă- 
sim atât “spiritul” psalmilor din Biblie 
(dorinţa de a-l căuta şi a-l lăuda pe 
Dumnezeu), dar şi abateri de la acest 
spirit (sentimentul îndoielii, tendinţa 
de a lumi discursul etc.). Dihotomia: 
psalmi versificaţi / poezii numite 
psalmi nu implică nici o valorizare. 
Ea propune doar o clarificare. Am 
convingerea că această categorie de 
producţii literare (mă refer la psalmii 
versificaţi), insuficient studiată încă, 
are un statut inconfundabil, ce ar 
trebui abordat nu doar cu seriozitate, 
ci şi cu o necesară competenţă în do- 
meniul scripturisticii, al literaturii si al 
stilisticii comparate. Se impune deci 
o metodologie ce, după ştiinţa mea, 
nu este constituită încă. 

Anton BARBAROŞ 
Căuşeni 


„FLOAREA DE 
PIATRA DIN BUGEAC 


De cum ajungi în centrul Că- 
uşenilor, îţi răsare în faţă, la nivelul 
şoselei, un acoperiş de olane roşii cu 
o cruce de fier în vârf. După gardul 
nu prea înalt de piatră, se zăresc pe- 
reţii scunzi, intraţi în pământ, ai unei 
bisericuțe, pe a cărei uşă zăbrelită e 
fixată o placă cu următoarele cuvinte: 
„Biserica Adormirii Maicii Domnului. 
Monument de arhitectură din sec. XVI- 
XVII. Se află sub protecţia statului”. 

lată ce se spune despre aceas- 
tă biserică într-un document păstrat în 
ediţia „Zapiski istorii i drevnosti” (vol. 
XII, anul 1881): „In Căuşeni trăiesc 
oameni de o vârstă foarte înaintată, 
ai căror părinţi, după spusele lor, au 
participat la lucrările de renovare a 
acestei biserici, aducând materialele 
de construcţie necesare. Din cele 
afirmate de ei, biserica a fost zidită 
concomitent cu o moschee turcească, 
tot în Căuşeni. Ba mai mult, au mun- 
cit aceiaşi meşteri, aduşi special din 
Constantinopol de către autorităţile 
turceşti. Ziua lucrau la moschee, iar 
noaptea, fiind în înțelegere cu creştinii 
din Eparhia Căuşeni, ridicau biserica. 
De asemenea, construiau biserica şi 
în zilele de sărbătoare ale turcilor, 
când aceştia plecau la Tighina, la 
reşedinţa mai-marelui lor”. 

Acest vechi monument de is- 
torie, arhitectură şi cultură constituie 
una dintre valorile de o rară frumuseţe 
ale plaiului nostru. 

Destinul acestei biserici, ca şi al 
altor lăcaşe de cult din acele timpuri 
de restrişte, a fost dramatic. O legen- 
dă spune că o ceată de cotropitori, 
aflând despre adevărata menire a 
acestui lăcaş (de obicei oamenii îl 
camuflau sub denumirea de depozit 
sau brutărie), s-au ascuns, într-un 
moment de cumpănă, cu tot cu cai în 


biserică. În zori caii zăceau nemişcaţi. 
Atunci, cuprinşi de furie, turcii au 
schilodit chipurile sfinţilor pictate cu 
atâta măiestrie pe pereţi... 

Autorii frescelor de o valoare 
artistică de netăgăduit sunt zugravii 
Stanciul şi Voicul. Zbuciumul sufle- 
tesc în miez de noapte, în clipele 
supreme de creaţie, s-a răsfrânt în 
chipurile personajelor biblice. 

Pericolul îi păştea la tot pasul. 
Ştiau că se sacrifică, dar, călăuziţi 
de Duhul Sfânt, îşi îndeplineau 
menirea. Ceea ce zămisleau meş- 
terii moldoveni era o binecuvântare 
pentru creştini şi un blestem pentru 
păgâni. Ei au reuşit să transpună în 
piatra zidurilor, prin inspiraţie divină, 
nevoia de purificare, aspiraţiile către 
desăvârşire, secretul supravieţuirii 
noastre — credinţa în Dumnezeu. 

„„„ Era o noapte târzie de pri- 
măvară. Pe şleahul ce ducea spre 
Cetatea Tighinei dispăruse de mult 
sunetul de oboz. Era în ajun de mare 
sărbătoare şi cele câteva cete ale 
turcilor se îngrămădiseră în căruţe 
luând drumul cetăţii. 

— S-au dus cu toţii, şopti într-un 
târziu unul dintre meşterii ascunşi în 
umbra salcâmilor. 

— Şi atunci, unde o înălţăm? în- 
trebă cineva. Toţi îşi îndreptară privi- 
rile spre un uncheş mărunt, trecut de 
mult de anii tinereţii. Culcat, cu capul 
alb sprijinit în palmă, bătrânul tăcea. 
Apoi s-a ridicat şi a stat îndelung aşa, 
ţinând cu privirea cerul scânteietor şi 
rotindu-şi faţa spre cele patru părţi 
ale lumii. 

Intr-un târziu, parcă în neştire, 
s-a îndreptat spre partea de răsărit a 
pieţei pustii. Ceilalţi au mers în tăcere 
după el. 

— Aici să fie! a şoptit bătrânul şi 
a căzut în genunchi. Dumnezeu să 
ne ajute! 

„„. Probabil în astfel de îm- 
prejurări, pe vatra fierbinte a stepei 
Bugeacului, a răsărit o Floare de 
Piatră. O alta nu se mai află şi, nu se 
ştie dacă se va mai afla vreodată pe 
aceste pământuri... 

Elisabeta ISANOS* 
Bucureşti 


O FAMILIE 
DE INTELECTUALI 
BASARABENI 


“Din dragostea de oameni neîn- 
vinsă / răsar aceste poeme..." (Magda 
Isanos, Din dragostea de oameni, 
Poezii, Editura pentru literatură, 
1964), “...n-am deosebit oamenii / 
după nație şi după religie” (Magda 
Isanos, Prin el am cunoscut noro- 
dul, op. cit.). “Aştept anul unu, / Anul 
păcii între popoare. / Ale istoriei mari 
abatoare /vor fi dărâmate./ Inima 
mea de pe-acuma murmură: «Frate, 
/iartă-mă pentru urile strămoşeşti...»” 
(Magda Isanos, Aştept anul unu, op. 
cit.). Dacă ar fi să căutăm în opera 
Magdei Isanos țesătura profundă a 
ideilor tutelare, acestea ar fi, fără în- 
doială, cele ce se desprind din citatele 
de mai sus. Poeta însăşi le indică 
drept surse generatoare de poezie 
şi de speranţă, uneori de suferinţe, 
atunci când vremurile deveneau in- 
tolerante. Desigur, se poate spune 
că poeta avea o fire generoasă, ca 
toţi marii poeţi, şi să nu mai căutăm 
izvoarele care i-au alimentat sufletul, 
el fiindu-i astfel dăruit de Dumnezeu. 
Deşi cele de mai sus sunt adevărate, 
trebuie spus că o influenţă profundă, 
decisivă au avut asupra poetei edu- 
caţia primită în familie şi atmosfera 
în care i s-a format caracterul, cu un 
cuvânt, “geniile tutelare” ale copilări- 
ei, adică părinţii. Aceştia i-au insuflat 
încă de la cea mai fragedă vârstă 
iubirea şi toleranța faţă de semeni, 
respectul pentru viaţă, sub toate 
formele ei. Cine au fost şi cum erau 


* Autoarea — cunoscută poetă, 
prozatoare şi traducătoare — este fiica 
lui Eusebiu Camilar şi a Magdei Isanos. 


părinţii Magdei Isanos? lată întreba- 
rea la care mă voi strădui să răspund 
în cele ce urmează. 

Puţină lume ştie că “poeta pri- 
măverii” se trage din neamul unui fie- 
rar originar din Ardeal, al cărui nume 
de familie era Şanta”. În împrejurări 
rămase încă neclare, fiii acestuia, Mi- 
hai şi losif, şi-au schimbat numele de 
familie în cel de “Isanos'2, nume care 
sună greceşte, fără a fi totuşi grecesc, 
ci un hibrid cu etimologie obscură. El 
nu se mai întâlneşte absolut nicăieri 
în onomastica românească, unica 
lui prezenţă fiind aceea din familia 
poetei. Aş îndrăzni să spun că a fost 
un fel de pseudonim “avant la lettre”, 
parcă anume făcut pentru poeta care 
avea să vină. losif, devenit Isanos 
din Şanta, a fost bunicul poetei pe 
linie paternă, adică tatăl doctorului 
Mihai Isanos. Şi dacă revenim acum 
la întrebarea cine a fost acesta, ne-o 
spune el însuşi prin însemnările puse 
pe hârtie în 1958, cu patru ani înainte 
de moarte. Ca şi cum nu s-ar fi putut 
mulţumi cu datele seci comunicate de 
acte, încearcă să-şi facă un portret în 
câteva pagini, având drept moto un 
citat din Maurice Maeterlinck: “On 
s'endort enfant et lon se réveille 
vieillard. On fait le tour de son ber- 
ceau et l’on se trouve au bord de sa 
tombe”?. Insemnările se distanțează 
în intenţie atât de biografie, cât şi de 
memorii, autorul lor fiind de acord cu 
Bruneti€re “că nu-şi scriu memoriile 
decât oamenii care simt nevoia să 
altereze adevărul”. Şi Mihai Isanos 
mărturiseşte în continuare: “...am 
avut totdeauna o mare oroare şi un 
profund dispreţ pentru minciună. Ca 
medic, atât prin cultura mea ştiinţifică, 
cât şi prin constituţia mea psihică, 
am avut totdeauna un cult pentru 
adevăr”. In acest spirit, Mihai Isanos 
caută să le ofere urmaşilor câteva 
informaţii cu privire la înaintaşii lor, 
lucru necesar pentru ca primii să ştie 
cum să-şi dirijeze paşii în viaţă, ce ca- 
rieră să îmbrăţişeze, de ce pericole să 
se ferească. “Fiecare din predecesorii 
noştri ne-au lăsat câte ceva din fiinţa 
lor fizică şi psihică, prin celulele lor 

germinative, prin acei germeni invizi- 
bili şi misterioşi ai generaţiilor anteri- 
oare, care se ascund în femeie ca şi 
în bărbat, fie că sunt chromosomi sau 
locul specific al substanţei hereditare. 
Ei trăiesc în noi, fiindu-ne transmişi 
de cei mai îndepărtați strămoşi, după 
cum, transmişi de noi, ei vor continua 
să trăiască în descendenţii cei mai 
îndepărtați”. Cu această convingere, 
foarte în spiritul epocii lui Hippolyte 
Taine, Claude Bernard şi Emile Zola, 
doctorul Mihai Isanos pune mâna pe 
condei, cu emoție şi sfială, încercând 
“să-şi pipăie sufletul şi inima”. 

S-a născut la 4 octombrie 1886, 
în comuna Rogojeni, judeţul Covurlui, 
pe malul drept al Prutului, comună 
de oameni săraci, ţinând de moşia 
imensă luată în arendă de grecul 
Dionisie Macri. Tatăl, losif, era “ma- 
şinistru”, adică mecanic pe moşie, 
având în grijă maşinile agricole, iar 
mama, Hrisopia, născută Papadopol, 


se trăgea dintr-o familie de negustori 
greci, veniţi din insula Samos, în a 
doua jumătate a sec. al XVIII-lea. 
Fire sensibilă, cu timpurii înclinații 
spre lectură, Mihai îşi face studiile 
liceale la Galaţi şi la Bârlad şi îşi ia 
diploma de bacalaureat în 1907. Intre 
1907 şi 1908 îndeplineşte serviciul 
militar, iar în toamna anului 1908 se 
înscrie la Facultatea de Medicină din 
laşi. Un amănunt, aparent minor, din 
timpul stagiului militar are, în afară 
de valoarea anecdotică, puterea de 
a-i pune mai bine în lumină structura 
psihică: cu toate eforturile făcute, n-a 
reuşit să memoreze “părţile compo- 
nente ale armei” decât în ordinea 
logică a îmbinării lor, şi nu aşa cum 
le erau cerute de superiori, “ca la 
carte”, ceea ce i-a atras, desigur, 
multe neplăceri. Intr-adevăr, în orice 
împrejurare, călăuzitoare i-au fost 
logica şi raţiunea, predispoziţie care 
făcea parte din constituţia lui psihică, 

dar era, în acelaşi timp, şi în pas cu 
vremea, dominată de entuziasmul 
pentru ştiinţă, de pozitivism şi de 
cultul pentru experienţa dusă până 
la limitele fantasticului. Ştiinţa nu-şi 
arătase încă faţa inumană, dar avea 
s-o facă mai curând decât se aştep- 
tau admiratorii ei. 

De aproape patruzeci de ani era 
pace în Europa. Numeroase curio- 
zităţi tehnice stârneau entuziasm 
sau oroare, în funcţie de capacitatea 
de adaptare a fiecăruia: bicicleta, 
automobilul, trenul erau pe cale de 
a le da oamenilor un nou sentiment 
al spaţiului şi timpului, fără a ajunge 
încă să le domine viaţa. In curând 
va apărea cinematograful, Blériot 
va trece în zbor cu aeroplanul peste 
Canalul Mânecii, primul zeppelin 
va pluti pe deasupra catedralei din 
Strasbourg, în uralele privitorilor, care 
nu aveau de unde să ştie că jucăria 
minunată se va prăbuşi în aceeaşi zi, 
la Echterdingen‘. Cine să se fi gândit 
pe atunci că zeppelinul şi aeroplanul 
aveau să se prefacă din jucării în 
arme, aducând asupra zonelor survo- 
late moartea şi groaza? Vara lui 1914, 
anul fatal al atentatului de la Saraje- 
vo, a fost extraordinară, mai frumoasă 
ca niciodată şi mai plină de speranţă. 
“Niciodată n-am iubit vechiul nostru 
continent mai mult ca în aceşti ultimi 
ani dinaintea primului război mondial, 
niciodată nu mi-am pus mai multe 
speranţe în unificarea Europei, nici- 
odată n-am crezut în viitorul ei mai 
mult ca acum, când ni se părea că 
se iveşte o nouă auroră. Dar, de fapt, 
era geana de cer înroşit care anunţa 
deja apropierea incendiului universal” 
(Stefan Zweig). O nouă mentalitate 
începea să-şi facă simțită prezenţa, 
şi, concomitent cu ea, un nou ideal de 
frumuseţe fizică. Femeile renunţă la 
corset şi îşi scurtează fustele, dar nu 
se opresc la atât: vor să aibă drepturi, 
să participe la viaţa obştească, să 
poată urma orice fel de studii, într-un 
cuvânt, se emancipează. Suflul nou 
al vremii a pătruns cu o incredibilă 
repeziciune până în cele mai înde- 
părtate locuri, făcându-se simţit şi în 


casa unui modest preot de ţară din 
Basarabia, care avea cinci fete, des- 
tinate, conform tradiţiei, căsătoriei. 
lată însă că, după sora sa mai mare 
Elenas, şi Elisaveta Bălan a vrut s-o 
rupă cu tradiţia, conform căreia ar fi 
trebuit să devină preoteasă, şi s-a 
decis să plece la laşi pentru a urma 
Medicina. Dârză, curioasă şi tenace, 
şi-a dus hotărârea la îndeplinire, în 
ciuda greutăților condiţiei ei, de două 
ori defavorizate: era femeie şi prove- 
nea din Basarabia, cu studii făcute în 
limba rusă. Această fată vitează, care 
nu s-a sfiit să meargă la Nicolae lorga 
pentru a-i cere sprijinul în vederea 
înscrierii la facultate, provenea dintr-o 
autentică familie basarabeană, având 
atât pe linie maternă, cât şi dinspre 
partea tatălui, slujitori ai bisericii: 
preotul Constantin Gândea din Că- 
priana, judeţul Lăpuşna, şi dascălul 
Petru Bălan din Tartaul Moldoveni, 
judeţul Cahul. 

Aşadar, în toamna anului 1908, 
Mihai Isanos şi Elisaveta Bălan erau 
studenţi în anul | la Facultatea de 
Medicină şi Chirurgie din laşi. Un 
amănunt, care a contribuit, poate, 
la apropierea lor: comunele în care 
se născuseră, la distanţă de trei ani 
unul de altul, erau vecine, situate 
pe cele două maluri ale Prutului, 
față-n faţă, peisajul familiar era de 
asemenea identic: zonă de bălți şi 
stufărişuri, pe unde caii, haiducii şi 
turmele treceau liber dintr-o parte în 
alta. S-au căsătorit la 14 iulie 1915, 
la laşi, într-un moment în care, fără 
să ţină seama de ei şi de planurile 
lor, războiul începuse. Fiecare dintre 
ei şi-a făcut în mod exemplar datoria: 
Elisaveta a fost trimisă la Turnu-Mă- 
gurele, în campania de combatere a 
unei epidemii, apoi a lucrat în spita- 
lele pentru răniţi (externă la Spitalul 
“Sf. Spiridon” din laşi din 1912 până 
în 1914, apoi, ca internă şi medic 
provizoriu, la acelaşi spital, din 1914 
până în 1918). Mihai Isanos a fost 
mobilizat la 23 iunie 1913, cu grad 
de plutonier, la Batalionul 3 Cetate; la 
1 aprilie al aceluiaşi an este înaintat 
la gradul de medic sublocotenent în 

rezervă, iar în perioada aprilie-au- 
gust 1917 este mobilizat cu acelaşi 
grad la Regimentul 32 Infanterie, cel 
care avea să-şi afle celebritatea pe 
câmpul de luptă de la Mărăşeşti. Din 
nou înaintat în grad, este mobilizat 
în continuare, ca medic locotenent 
în rezervă, fiind repartizat, până la 
demobilizarea lui, la 23 iunie 1919, 
la Regimentul 3 Vânători. Au fost ani 
grei, în special 1916 (pe care Nicolae 
lorga îl numeşte “anul hotărârilor”), 
entuziasmul ostaşilor, care plecau 
pe front cu flori prinse la şepci şi 
ramuri verzi înfipte în arme şi tunuri, 
a făcut repede loc cumplitei “ierni a 
pribegiei”, când Iaşul, în care se în- 
grămădiseră ca într-o inimă românii, 
era bântuit de stoluri imense de corbi, 
ce se roteau aşezându-se pe turnu- 
rile Mitropoliei şi în firidele Palatului. 
Viaţa tinerei familii a început deci în 
vremuri dificile, cu o cununie simplă. 
A urmat, la 17 aprilie 1916, naşterea 
primului copil, o fată căreia i-au pus 
numele Magda. Când ne gândim azi 
la aceşti oameni şi la vremurile în 
care şi-au petrecut tinereţea, ne apar 
ca figuri de-a dreptul eroice, pentru că 
n-au pregetat să aducă pe lume cinci 
copii, să-i crească şi să-i educe, şi să- 
şi urmeze drumul înainte, fără să se 
lase intimidaţi de primejdii şi lipsuri. 
Un scriitor francez contemporan”, vor- 
bind într-o carte recentă despre gene- 
rațiile primului război mondial, afirmă 
că francezii de-atunci se deosebeau 
de cei de astăzi mai mult decât se 
diferenţia omul din neolitic de cel de 
dinainte de 1914: erau patrioţi şi mult 
mai căliţi, mai rezistenți din punct de 
vedere fizic. Poate că afirmaţia este 
valabilă şi pentru români. Educaţi la 
răspântia dintre secole, într-un anu- 
mit spirit care s-a pierdut pe parcurs, 
ştiau că este mai important “să dai” 
decât “să ceri”, ceea ce au şi făcut 
mulţi dintre ei, pe diverse tărâmuri, 
mergând până la sacrificiul vieţii. La 
fel s-au comportat şi Mihai şi Elisa- 
veta Isanos, cu o modestie care nu-i 
lăsa să-şi etaleze meritele. Când a 
fost decorat (şi a fost de două ori: la 
19 iunie 1918, cu Ordinul “Coroana 


României” cu spade, în gradul de 
Cavaler, cu panglica de Virtutea Mili- 
tară, şi la 30 aprilie 1925, cu medalia 
“Victoria” a “marelui război pentru 
civilizaţie”), a spus că nu merita ase- 
menea distincţii, pentru că nu făcuse 
nimic deosebit, faţă de soldaţii care-şi 
lăsaseră vieţile pe câmpurile de luptă. 

Anul 1918 a fost, pentru soţii 
Isanos, un prag peste care au păşit 
într-o nouă etapă a vieţii. Dar să-i 
dăm cuvântul lui Mihai Isanos, care 
evocă momentul cu douăzeci de ani 
mai târziu, într-o scrisoare din 19388: 
“Acuma când vă scriu, e ora 4 p.m., 
maică-ta citeşte, afară e urât, bate 
vântul, o vreme mohorâtă, din când 
în când fulguieşte şi în total domneşte 
în casă o linişte puţin obişnuită şi 
destul de apăsătoare. [...] leri a fost 
închiderea şcoalei ţărăneşti, am avut 
serbare mare, cu mulţi musafiri de la 
Bucureşti. Directorul n-a fost şi am 
reprezentat eu Căminul (se zice că 
am fost bine), ni s-au adus mulţumiri 
pentru munca depusă şi mi-a cerut 
fotografia ca s-o dea la gazetă (a fost 
şi presa). [...] In fine, totul a decurs 
bine şi frumos. [...] Astfel trec zilele şi 
lunile, căci [nu] cu oarecare sentiment 
de tristeţe îmi amintesc că acum 20 
de ani în urmă, la 15 martie 1918, tot 
pe un timp aşa urât ca şi astăzi, am 
trecut Prutul pe la Vadul lui Isac, cu 
Reg. 32 Infanterie, poposind după 
10 zile de marş în județul Ismail, 
aproape de Chilia Nouă. De atuncea 
n-am mai părăsit Basarabia şi, cine 
ştie, poate nu o voi părăsi niciodată, 
îmi pare că a fost ieri...”. Intr-adevăr, 
speranţă asupra îndeplinirii căreia 
numai Dumnezeu avea să hotărască, 
şi nu în sensul dorit, ci în acela al 
vremurilor, cărora, după vorba croni- 
carului, omul trebuie să li se supună. 
Dar în acel moment de primăvăratic 
entuziasm atât în natură, cât şi în 
cugete, când toată lumea credea că, 
după un asemenea măcel, avea să 
înceapă, odată cu pacea, un timp mai 
bun, nimeni nu se gândea că totul 
avea să dureze atât de puţin: doar 
cât un scurt răgaz. Mihai Isanos a fost 
numit medic secundar la spitalul de 
alienaţi Costiujeni, iar Elisaveta avea 
să vină tot aici, pe un post similar, la 

1 martie 1919. Amândoi îşi luaseră 
diplomele de “doctor în medicină şi 
chirurgie” ai Facultăţii de Medicină 
din laşi şi îşi îndepliniseră în mod 
exemplar stagiile preliminare, ea — la 
spitalul “Sf. Spiridon”, iar el — în cei 
doi ani de front. 

Spitalul Costiujeni, aflat la 8 
km, de Chişinău, era aşezat într-un 
peisaj deosebit de liniştitor, o unduire 
domoală de dealuri roditoare, aco- 
perite de lanuri, vii, păşuni şi livezi, 
ale căror fructe erau neobişnuit 
de mari şi de dulci. Celui venit aici 
pentru prima oară i se înfăţişa ca un 
parc imens de castani, străbătut de 
alei pietruite. După obiceiul timpului, 
medicii locuiau, ca şi restul perso- 
nalului, în incinta spitalului, în casele 
“de serviciu”, care alcătuiau o mică 
aşezare, cât un sat, mai la o parte faţă 
de pavilioanele bolnavilor. Spitalul 
avea de asemenea biserică, grădi- 
niţă şi şcoală primară pentru copiii 
salariaţilor, şi o sală de spectacole. 
Casei în care locuia familia Isanos i 
se spunea “Casa din Vale”, deoarece 
fusese zidită pe buza unei râpi prin 
care curgea un pârâu, vijelios primă- 
vara, aproape secat în restul anului. 
Era o casă singuratică, aflată într-o 
margine a parcului, lângă o poartă 
secundară, ce dădea spre un drum, 
şerpuind printre lanurile de grâne. 
Grădina casei era, mai ales pentru 
copii, un adevărat paradis, cu iarbă 
mătăsoasă şi pomi fructiferi: meri, ci- 
reşi, vişini şi caişi. Pământul, pe care 
Geo Bogza îl consideră elementul 
primordial al Basarabiei”, îşi arăta 
pretutindeni puterea, în florile primă- 
verii şi în roadele toamnei, prinzând 
sufletele în țesătura vie a farmecului 
său. Priveliştea pământului basara- 
bean a avut o influenţă hotărâtoare 
asupra poeziei Magdei Isanos, iar cea 
care a învăţat-o să-l descifreze şi să-l 
iubească a fost mama sa, Elisaveta. 
Născută la laşi, la 17 aprilie 1916, 
Magda Isanos a trăit de la vârsta de 
doi ani pe pământul Basarabiei, care 
se răsfrânge în poezia ei ca într-o 
oglindă miraculoasă. Macii, care 
ard şi acum într-una dintre cele mai 
frumoase poezii din prima tinereţe, 
sunt cei pe care-i văzuse în lanurile 


din preajma Casei din Vale, iar topo- 
raşii, pentru care “paharu-i un sicriu”, 
creşteau la rădăcinile castanior din 
parc, unde mama ei i-a deschis ochii 
asupra lumii, arătându-i tenacitatea 
făpturilor mărunte, forţa mai tare 
decât piatra a firelor de iarbă şi a mu- 
gurilor care o să răzbată la lumină”. 
Spectacolul lumii, aşa cum apărea el 
explicat de glasul matern, avea drept 
regizor principal voinţa. Voința de a 
trăi, voinţa de a învinge, căreia nu-i 
poate rezista nici un obstacol. Astfel, 
primăvara, anotimpul preferat al po- 
etei, nu era altceva decât imaginea 
vie, în mişcare, a voinţei de a trăi: 
frunzele fragede străpungeau lemnul 
ca nişte lame ascuţite, florile ieşeau la 
lumină din ţărână, gâzele iuți treceau 
peste “munţii uriaşi” ai bulgărilor de 
pământ, de mii de ori mai mari decât 
ele. Fiecare fiinţă are însuşiri care- 
i compensează slăbiciunile, deci 
până şi o fetiţă firavă are puterea 
ei: mintea, inteligenţa pe care i le-a 
dat Dumnezeu. Aceasta este lecţia 
despre lume şi viaţă pe care Magda 
Isanos a auzit-o de la mama ei, încă 
de la vârsta fără-de-griji şi a jocurilor. 
Harnică, întreprinzătoare, curajoasă 
şi pricepută în toate, aceasta a fost, 
pentru copilele ei şi pentru mulţi alţii, 
un sprijin de nădejde la greu şi izvor 
de mângâiere pentru orice necaz. 
Elisaveta Isanos a fost omul a cărui 
prezenţă umplea spaţiul şi trecerea ei 
prin lume a lăsat urme adânci. 

Cu un temperament diferit de al 
soţiei lui (mai ponderată, mai calmă), 
doctorul Mihai Isanos se definea, ca 
şi dânsa, prin respectul fără margini 
pentru viaţă, pentru fiinţa umană, 
văzută de el ca o încununare a Cre- 
aţiei. Era, practic, incapabil de dispreţ 
faţă de oameni şi, cu atât mai puţin, 
faţă de bolnavii pe care-i avea în 
grijă. Obişnuia să afirme că limitele 
normalităţii sunt foarte labile şi greu 
de precizat, iar faţă de suferinzi avea 
compasiune, înţelegere şi, uneori, un 
fel de uimire, ca atunci când întâlneşti 
un fenomen neobişnuit. Nici el nu 
obişnuia să împartă oamenii “după 
religie şi nație”, pentru el toţi fiind 
egali cu valoarea lor umană. Lucru 
destul de curios pentru un raţionalist, 

considera afectivitatea drept calitate 
fundamentală a omului, şi spunea de 
multe ori că femeile sunt mai capabile 
de sentimente puternice şi durabile 
decât bărbaţii, mai disponibile pentru 
sacrificiu decât aceştia, în special ca 
mame sau soţii. Totuşi, cunoscându- 
şi firea, impulsivă şi timidă totodată, 
s-a străduit să se ghideze, ca medic 
şi ca om, după “luminile raţiunii”, 
combătând, atât cât i-a stat în putere, 
intoleranta, ignoranţa şi fanatismul 
care nu lipseau, din păcate, în lumea 
din jur, şi ale căror efecte aveau să 
se accentueze până la tragism. Dacă 
a avut vreo pasiune, aceasta a fost 
cititul. Incă din liceu, a început să 
cumpere cărţi, din care avea să-şi for- 
meze cu timpul o bibliotecă de câteva 
mii de volume. Din nefericire, refugiile 
care au urmat după 1940, ca şi epu- 
rarea bibliotecilor după 1944, au dus 
la risipirea ei aproape în întregime. 
Dacă, aplicând aici metoda lui Cuvier, 
am încerca să reconstituim întregul 
cu ajutorul celor aproximativ 200 de 
volume rămase, am constata, în pri- 
mul rând, diversitatea, evantaiul larg 
de preferinţe: istorie, filozofie, cărţi de 
călătorie, beletristică română şi stră- 
ină şi, bineînţeles, numeroase cărţi 
de medicină. Se poate lesne închipui 
ce a însemnat pentru Magda Isanos 
faptul că în casa copilăriei a avut la 
dispoziţie o bibliotecă în care putea 
găsi aproape orice, de la Haeckel, 
Freud şi Maeterlinck la Vasile Conta 
şi loan Petrovici, de la D.D. Pătrăş- 
canu şi Brătescu-Voineşti la Duiliu 
Zamfirescu, Sadoveanu şi Vlahuţă. 
Nu lipseau nici cele 12 volume ale 
Istoriei Românilor de A.D. Xenopol, 
nici fascinantele însemnări de călăto- 
rie ale părintelui Huc, ale amiralului 
Byrd şi ale lui Fridtjof Nansen. Erau 
acolo, în rafturi, şi numeroşi autori 
străini, în special francezi (Victor 
Hugo, Maupassant, Emile Zola, dar şi 
contemporani, ca Pierre Benoit, Paul 
Bourget, Pierre Loti); întrucât limba 
franceză era aceea pe care o cunoş- 
tea cel mai bine, mulţi dintre autorii 
ruşi sau germani erau prezenţi în bi- 
blioteca doctorului Isanos în versiuni 
franceze (Turgheniev, Gorki, lacob 
Wasserman, Thomas Man, posibil şi 


Rainer Maria Rilke, poetul preferat, 
dintre străini, al Magdei Isanos). Fire 
cu predispoziţii colocviale şi convivia- 
le, doctorul Isanos discuta cu plăcere 
despre cele citite. Discuţiile aveau 
loc în prelungirea meselor de seară, 
pe terasa năpădită de parfumurile 
grădinii. Pe lângă literatură, subiectul 
preferat era spitalul, cu problemele 
lui curente, cazurile mai deosebite 
şi evoluţia lor. Aşadar, se poate 
spune fără exagerare că prezenţa 
soţilor Isanos iradia în jur o anumită 
atmosferă, a cărei caracteristică era 
apetitul pentru cultură. Şi asta într-o 
perioadă în care la Chişinău nu exista 
încă nici o instituţie de învăţământ 
superior, în afară de seminar, iar re- 
vistele de cultură, cărţile se străduiau, 
uneori fără succes, să-şi facă drum 
spre mintea şi sufletul oamenilor". 
Mihai şi Elisaveta Isanos, ca şi 
alţi intelectuali basarabeni din acele 
timpuri, au desfăşurat şi activităţi 
obşteşti cu caracter cultural. Con- 
statând că o mare parte din persona- 
lul spitalului Costiujeni nu stăpânea 
bine limba română, Mihai Isanos a 
înfiinţat cursuri speciale de exprimare 
corectă în româneşte. Se ştie că, în 
domeniul bolilor mintale, anamneza şi 
chiar tratamentul se bazează în pri- 
mul rând pe posibilitatea comunicării 
verbale cu pacientul. Se poate, deci, 
lesne închipui ce mari dificultăţi se 
năşteau din necunoaşterea limbii, dat 
fiind faptul că majoritatea populaţiei 
era românofonă. Impreună cu soţia 
sa, doctorul Isanos a creat în cadrul 
spitalului o cooperativă cu dublu tel: 
productiv şi cultural. Cooperativa 
se numea “Cosânzeni”, nume care 
avea să înlocuiască cu timpul denu- 
mirea hibridă a spitalului'?. Articolele 
de artizanat produse de membrii 
cooperativei erau valorificate, iar din 
banii obţinuţi erau organizate diverse 
activităţi culturale, de pildă conferinţe 
ţinute de scriitori; unul dintre confe- 
renţiarii de la “Cosânzeni” a fost, prin 
anii 30, Gala Galaction. In cadrul 
spitalului mai fusese înfiinţată şi 
“şcoala ţărănească”, un fel de “şcoală 
de duminică”, special pentru copiii 
de ţărani din împrejurimi, ocupați 
în timpul săptămânii cu muncile din 

gospodărie. Din fragmentul de scri- 
soare citat anterior reiese şi munca 
depusă la “Căminul cultural”, care se 
folosea de sala de spectacole a spi- 
talului pentru a organiza reprezentații 
teatrale şi serbări, la care participau 
artişti veniţi în turneu. 

N-a fost mai prejos decât soţul 
ei nici Elisaveta Isanos, în pofida 
faptului că era mamă a cinci copii şi 
că avea, pe lângă postul de medic la 
Costiujeni, şi pe acela de profesoară 
la Şcoala Normală de fete din Chi- 
şinău. A fost membră a Ligii Naţionale 
a Femeilor Române, a organizat, 
împreună cu elevele Şcolii Normale, 
cursuri de igienă a nou-născutului 
pentru tinerele mame din satele apro- 
piate, a condus întocmirea de către 
eleve a monografiei unui sat basara- 
bean etc. Cum era şi firesc, o atât de 
bogată viaţă familială şi profesională 
nu lăsa prea mult loc studiului teoretic 
şi cercetării ca scopuri în sine. Sau 
poate că modestia caracteristică i-a 
împiedicat să-şi facă publice rezulta- 
tele practicii de-o viaţă, risipite prin 
foi de observaţie şi alte hârtii din do- 
sarele bolnavilor. Am izbutit totuşi să 
dau de urma unei lucrări ştiinţifice pe 
care o semnează amândoi în volumul 
jubiliar publicat în onoarea profesoru- 
lui dr. C.I. Parhon, laşi, 1934: Două 
cazuri de sinucidere la parkinso- 
nieni post-encefalitici / Deux cas 
de suicide chez les parkinsoniens 
post-encephalitiques. Poate că 
aprofundarea cercetării va scoate la 
lumină şi alte lucrări. 

Cu privire la intelectualitatea 
basarabeană interbelică a existat (şi 
mai există încă, din păcate) o preju- 
decată alimentată asiduu de surse 
răuvoitoare: se spunea că ar fi fost 
formată cu precădere din elemente 
inferioare ca pregătire profesională, 
cu un nivel moral foarte scăzut, 
indivizi care nu şi-ar fi putut găsi 
loc în altă parte şi care profitau de 
înapoierea culturală a regiunii pen- 
tru a-şi duce la îndeplinire scopurile 
mercantile. Portretul de familie pe 
care l-am schiţat aici contrazice în 
mod categoric prejudecata aceasta, 
dovedind că adevărații intelectuali au 
ştiut, oriunde, să “sfinţească locul”, 


lăsând “urme de aur”, atât pe pământ, 
cât şi în memoria contemporanilor. În 
ceea ce-i priveşte pe Mihai şi Elisa- 
veta Isanos, fiicele lor sunt “cartea de 
vizită” care-i recomandă posterităţii: 
patru dintre ele i-au urmat în meseria 
de “medici fără de arginţi”, iar una şi-a 
înscris numele în memoria colectivă 
prin versurile incomparabile în care 
răzbat cu putere murmurele şi parfu- 
murile Basarabiei. 


NOTE 


1 Conform cu însemnările auto- 
biografice redactate de Mihai Isanos în 
1958. 

2 În arhiva familiei, există două 
acte oficiale prin care este atestat acest 
nume, în 1885. 

3“Adormi copil şi te trezeşti bătrân. 
Faci înconjurul leagănului şi te trezeşti pe 
marginea mormântului”. 

+ După Stefan Zweig, Lumea de 
ieri, Editura Univers, Bucureşti, 1988. 

5 Elena Alistar-Romanescu, figură 
importantă a vieţii politice, deputată în 
primul Sfat al Ţării, în 1918. 

6 Nicolae lorga, Războiul nostru în 
note zilnice, 1916-1918, Editura Ramuri, 
Craiova. 

7 Philippe Meyer, Dans mon pays 
lui-meme, Flammarion, 1993. 

8 Scrisoare adresată fiicelor lui, 
Magda şi Silvia, aflate la studii la laşi, 
datată 11 martie 1938, Costiujeni. 

° Geo Bogza, Basarabia, ţară de 
pământ, 1939. 

10 După mărturia verbală a Elisa- 
vetei Isanos. 

“ “Presa locală era într-adevăr 
într-o stare deplorabilă. Potrivit unor iz- 
voare, în Basarabia anilor 1918-1930 au 
apărut 12 cotidiene şi nouă săptămânale 
în română şi 36 cotidiene şi patru săp- 
tămânale în rusă. Din cele 12 cotidiene 
naţionale nu s-a putut menţine nici unul, 
iar din cele 36 cotidiene ruseşti s-au men- 
ţinut numai cinci” (Scriitori de la “Viaţa 
Basarabiei”, Chişinău, Hyperion, 1990). 

12 Denumirea “Cosânzeni” o înlo- 
cuieşte pe cea de “Costiujeni”, în acte, 
încă din 1928. 

VICTOR EFTIMIU 
ŞI TEATRUL 


DIN BASARABIA 


La moartea lui Constantin Stere, om 
de cultură şi patriot înflăcărat, Victor 
Eftimiu aşternea pe hârtie câteva rân- 
duri pline de simtire şi adâncă pioşenie 
pentru acela pe care îl considera cel 
mai mare fiu al Basarabiei. Sentimentul 
românismului şi idealul suprem al dez- 
robirii, nutrite de C. Stere, nu i-au fost 
străine nici lui Eftimiu, deşi, răsfoindu-i 
paginile memorialisticii, nu vom găsi în 
ele decât referiri indirecte la sentimen- 
tele lui patriotice. În ciuda alurii de om 
de lume, Victor Eftimiu a fost un timid, 
considerându-se prea neînsemnat ca 
persoană pentru a-şi etala dragostea de 
ţară sau pentru a scrie ce a făcut concret 
în numele acestei trăiri. A fost însă ataşat 
până la devoțiune acelora care erau cu 
adevărat patrioţi, care după marea Unire 
şi-au strămutat lupta din plan politic în 
plan spiritual, dorind să vadă semnele 
culturii româneşti în noile provincii în- 
toarse la Patria-mamă. 

Dacă unii scriitori au slujit Basara- 
bia cu slova, Eftimiu a dat cuvintelor 
greutatea faptei, căci, în calitatea sa de 
Director General al teatrelor (1920-1922), 
a contribuit efectiv la înfiinţarea teatrului 
românesc din Chişinău. Multă trudă şi 
cheltuială a presupus această iniţiativă, 
dar proaspătul director, care era în ace- 
laşi timp şi un talentat autor dramatic, s-a 
dăruit fără rezerve acestei nobile acţiuni. 

Fondarea Teatrului Naţional din 
Chişinău a fost avantajată şi de faptul 
că în 1920 la Ministerul Cultelor a fost 
numit ministru Octavian Goga, prieten şi 
admirator al lui Victor Eftimiu, care i-a spri- 
jinit iniţiativele. Cunoscând numeroasele 
probleme financiare şi administrative, cu 
care se confruntau noile teatre, Eftimiu 
vrea să facă dreptate Cernăuţiului şi 
Chişinăului, încercând o descentralizare 
artistică, premergătoare întregii descen- 
tralizări administrative şi culturale a ţării. 
“Ar fi de dorit — scria el — ca şi la noi, nu 
toate drumurile să ducă la Bucureşti, ar 
trebui chiar ca drumurile noi să se taie din 


capitala depărtată spre frumoasele oraşe 
româneşti de la hotare.” 

Sprijinul acordat personal de Victor 
Eftimiu Teatrului Naţional din Basarabia, 
trecerea dramaturgului prin Chişinău au 
fost consemnate atât în presa vremii, cât 
şi în memoriile sale. Astfel, într-o cronică 
din “Rampa” (1 septembrie 1920) se 
poate citi că la Chişinău “au produs o 
impresie frumoasă” costumele pe care 
le trimise Victor Eftimiu de la Teatrul 
Naţional din Bucureşti. La deschiderea 
stagiunii din toamna anului 1924 a fost 
prezent şi Victor Eftimiu. In alocuţiunea sa 
dramaturgul a evidenţiat importanţa artei 
scenice şi rolul ei, mai ales, în Basarabia. 
Presa anunţa, bunăoară, că la Chişinău 
aveau loc repetiţii în vederea montării 
piesei lui Eftimiu Akim, care s-a bucurat 
de succes, rolul titular fiind jucat de acto- 
rul E.E.Costescu. Drama Akim s-a jucat 
de câteva zeci de ori, publicul venind la 
teatru seri de-a rândul pentru a urmări “o 
piesă amară, fără dragoste, fără toalete, 
cu ţărani săraci şi cerşetori în zdrenţe”. 

In 1925, când fotoliul directoral al 
tânărului teatru era ocupat de Ludovic 
Dauş, s-a montat o altă piesă — The- 
baida, scrisă de Eftimiu în 1924. Cu 
acest prilej autorul a asistat la repetiţii şi, 
graţie indicaţiilor regizorale pe care le-a 
dat renumitului actor Vasile Leonescu, 
piesa a avut un succes răsunător, fapt 
consemnat şi de cronicarii vieţii teatrale. 
Thebaida a fost apreciată ca cel mai fru- 
mos spectacol pe care l-a văzut vreodată 
capitala Basarabiei. O confirmare în plus 
a succesului pieselor lui Eftimiu pe scena 
de la Chişinău a fost şi prezentarea lor 
în cadrul turneelor teatrului chişinăuian 
la laşi, Roman, Bălţi şi în alte localităţi. 

Eftimiu a apreciat receptivitatea unui 
public care sorbea vorba românească şi 
urmărea cu pasiune atât comediile bule- 
vardiere, cât şi dramele sfâşietoare. lar 
în 1935, când au fost suprimate fondurile 
pentru teatrul românesc din Chişinău, 
Victor Eftimiu a protestat vehement îm- 
potriva acestei samavolnicii, de care se 
făcea vinovat I.M. Sadoveanu. Fapta era 
cu atât mai gravă cu cât teatrul reprezenta 
crainicul cel mai bun al înaltei Doamne — 
Limba românească. Cu amărăciune, 
cel ce pusese atâta suflet la înfiinţarea 
primei scene româneşti de la Chişinău, 
nota: “Un teatru mai mult sau mai puţin 
la Bucureşti nu are prea mare importanţă. 
Dar în capitala noilor provincii, în lumea 
minoritarilor, o scenă românească este 
un cămin de iradiere naţională, atât de 
bun pentru cei ce sunt singuri în mijlocul 
oamenilor de alte graiuri”. 

STRUCTURA 
CONCEPTUALĂ 
A PROVERBELOR 
ROMÂNEŞTI 


Concepţia despre lume a po- 
porului român, ca şi a oricărui popor 
de altfel, este indisolubil legată de 
fizionomia sa morală, de specificul 
naţional. lar la temelia formării unei 
anumite concepţii despre lume stau 
o serie de factori oarecum diferiţi — la 
prima vedere — însă care se condiţio- 
nează reciproc. 

Conceptele fundamentale ale 
vieţii poporului nostru au dobândit în 
decursul secolelor o expresie lexica- 
lă concisă şi, în acelaşi timp, foarte 
cuprinzătoare în proverbe şi zicători. 
In urma unor cercetări bazate pe me- 
tode logico-matematice şi efectuate 
pe un eşantion suficient de numeros 
de paremii! (5994), s-a stabilit că, sub 
raport conceptual, proverbele care se 
pot include într-un anumit etnocâmp 
(semantic) se repartizează astfel: 

1. înţelepciune-— 1453 (24,25%), 

2. ironie — 1043 (17,40%), 

3. muncă — 462 (7,70%), 


4. prudenţă — 417 (6,94%), 

5. inteligenţă — 289 (4,82%), 

6. dreptate — 265 (4,42%), 

7. educaţie — 215 (3,58%), 

8. demnitate — 214 (3,57%), 

9. bunătate — 194 (3,24%), 

10. cunoaştere — 189 (3,15%), 

11. noroc — 174 (2,90%), 

12. adevăr — 156 (2,60%), 

13. cinste — 143 (2,40%), 

14. cumpătare — 143 (2,40%), 

15. prietenie — 128 (2,14%), 

16. voinicie — 114 (1,90%), 

17. omenie — 112 (1,86%), 

18. frumuseţe — 98 (1,63%), 

19. resemnare — 93 (1,55%), 

20. respect — 72 (1,20%), 

21. economie — 62 (1,04%), 

22. soartă — 58 (0,97%). 

Relaţiile de sinonimie intercon- 
ceptuală sunt numeroase şi comple- 
xe. Ele sunt justificate de posibilitatea 
încadrării unui anumit număr de pro- 
verbe şi zicători în două sau chiar mai 
multe etnocâmpuri. Cezar Tabarcea 
a numit acest fenomen intersecţie, 
termen preluat din matematică. 

Mai mult de jumătate (872) 
din proverbele câmpului conceptual 
înțelepciune (1453) sunt comune cu 
etnocâmpurile: ironie (346), inteligen- 
tă (114), prudenţă (113), cumpătare 
(52), dreptate (49), muncă (48), ome- 
nie (38), cunoaştere (36), resemnare 
(31), prietenie (28), bunătate (22). 
Această bogată sinonimie intercon- 
ceptuală demonstrează clar, aşa cum 
rezultă şi din statistică, faptul că înţe- 
lepciunea este trăsătura primordială 
a fizionomiei morale şi spirituale a 
poporului nostru care s-a plămădit “în 
armoniosul spaţiu carpatic printr-un 
proces istoric ce i-a creat un profil în 
care patosul apare ordonat de bona 
mens, minte şi dreaptă judecată'?. 

In antologia lui G. Munteanu, 
proverbele referitoare la înţelepciune 
sunt în număr de 1209, adică 14,78% 
din numărul total al unităţilor paremi- 
ologice înregistrate. In lucrarea lui |. 
A. Zanne, toate paremiile cuprinse 
între 15940 şi 18401 (adică 2461) 
se referă la aceeaşi categorie. La 
acestea se adaugă şi altele care sunt, 
indirect, tot rodul înţelepciunii popu- 
lare. Intr-adevăr, aceasta presupune: 
cumpătare, măsură, simţ al dreptăţii, 
bunătate etc., însuşiri caracteristice 

poporului nostru. De fapt, Lucian Bla- 
ga considera că proverbele româneşti 
sunt adesea produsul unei înțelepciuni 
alimentate de simţul pitoresculuiS. 

In cadrul etnocâmpului înțelep- 
ciune, termenii antonimici fundamen- 
tali sunt înțelept-nebun, acesta din 
urmă fiind sinonim cu prost şi nerod. 
Ascendentul spiritual şi moral al în- 
ţeleptului faţă de nebun este vizibil 
într-o serie de paremii ca: 

Mai bine cu un înţelept să duci 
o piatră de moară la gât, decât cu un 
nebun să pleci la drum; 

Mai bine cu un înţelept la pagu- 
bă, decât cu un prost la câştig; 

Mai bine o palmă de la un înţe- 
lept, decât o sărutare de la un prost; 

Mai bine cu înțeleptul a purta 
povara, decât cu nebunul a bea vin 
la masă; 

Mai bine urât şi înţelept, decât 
frumos şi nebun. 

Poporul preferă vrăjmaşul, cu 
condiţia să fie înţelept, unui prieten 
nerod. Expresia este realizată prin 
folosirea aceluiaşi comparativ de 
superioritate: Mai bine un vrăjmaş 
înțelept, decât un prieten nerod. 

Uneori, antonimia se realizea- 
ză, pentru potenţarea expresiei, între 
“un nebun” şi “ zece înţelepţi”: 

Zece înţelepţi nu pot să descur- 
ce ceea ce un nebun a încurcat; 

Un nebun întreabă şi zece înţe- 
lepti nu-i pot răspunde; 

Ce face un prost nu pot desface 
zece înţelepţi. 

Antonimia este sugerată — me- 
taforic — şi prin deosebiri anatomice: 

Inima înţeleptului e în limbă şi a 
nebunului în gură; 

Unde-s ochii înţeleptului, este 
inima nebunului. 

O caracteristică interesantă a 
etnocâmpului înțelepciune constă în 
faptul că cei doi termeni antonimici 
pot fi, paradoxal, asociaţi: Unde 
este un car de înţelepciune, acolo 
sunt două de nebunie. Acelaşi câmp 
conceptual cuprinde şi microcontex- 
tele bazate pe termenii: frumusețe, 
vrednicie, noroc. Totuşi înţelepciunea 
reprezintă condiţia şi, deci, calitatea 
primordială a omului: 

Frumuseţea fără înţelepciune 
este ca o floare în tină; 

Frumusețea vestejeşte, dar 
înțelepciunea creşte; 


Vrednicia fără înțelepciune, ca 
o frumusețe fără ochi; 

Norocul câteodată ne caută pe 
noi, iar înțelepciunea trebuie căutată 
de noi mai mult ca pe o comoară etc. 

Microcontextele care alcătuiesc 
etnocâmpul înțelepciune cuprind 
numeroase calităţi ale înţeleptului 
care se datorează unei experienţe 
îndelungate. Acestea sunt: tăcerea, 
răbdarea, prudenta, judecata, preve- 
derea etc. De exemplu: 

Ințeleptul e răbduriu,; 

Ințeleptul tace şi face; 

Ințeleptul învârteşte de şapte 
ori limba în gură înainte de a vorbi; 

Ochii înțeleptului văd mai de- 
parte;. 
Ințeleptul îşi găteşte încă pân'nu 
flămânzeşte; 

Cel înțelept se învaţă din înşe- 
lăciunea cea dintâi. 

Antonimia intramicrocontextuală 
se poate stabili şi între alţi termeni. 
Intelepciunea este substituită prin si- 
nonimul minte (în acest caz sinonimie 
perfectă) căreia i se opune norocul. 
Termenii opozabili se definesc cu aju- 
torul unităţilor de măsură: dram, ocă, 
precum şi a “superlativului” popular car. 

Norocul calcă în urma minții; 

Mai bine un dram de minte, 
decât o ocă de noroc; 

Mai bine un dram de noroc, 
decât un car de minte. 

Judecata este sinonimă cu înţe- 
lepciunea şi substituibilă acesteia în 
alt grup de microcontexte: 

Judecata nu se face cu lopata; 

Judecata e oloagă când lipseşte 
în cap o doagă. 

Lucian Blaga remarca, încă 
din 1945, în volumul de aforisme 
Discobolul, că “în proverb se rosteşte 
înţelepciunea omului care pătimeşte 
într-un chip sau altul în freamătul 
lumii. Proverbul este înţelepciunea 
omului pătit, iar nu simplu a omului 
cu experienţă, care priveşte lumea 
ca un spectator”. 

Aceeaşi observaţie o regăsim 
la Şerban Cioculescu: “proverbele 
concentrează fără nici o căutare de 
efect un capital milenar de experien- 
tă, zestrea celor păţiţi's. Deci “La ori- 
ce treabă pe Stan Păţitul” întreabă”, 
deoarece “Mai multe ştie Stan Păţitul 
decât toţi cărturarii”. 

Alături de înțelepciune, care 
reprezintă 24,25% din unităţile pa- 
remiologice cercetate, se situează 
ironia — satira, umorul, gluma, cu 
17,40%. Umorul fiind de rangul doi, 
este lesne de înţeles de ce toţi cei 
care s-au ocupat de specificul nostru 
naţional au acordat importanţa cuve- 
nită umorului românesc, care “nu pe- 
depseşte, ci îmbrăţişează familial”. 

O altă coordonată a profilului 
moral este munca (7,70%). Cu un 
procentaj apropiat (6,94%) se situea- 
ză prudenţa. Proverbul Prevederea 
este mama înţelepciunii subliniază 
rolul semnificativ pe care prudenta l-a 
jucat întotdeauna în viaţa poporului 
nostru. 

Locurile următoare în statis- 
tica prezentată sunt ocupate de 
etno-câmpurile: inteligență, drepta- 
te, educaţie, demnitate, bunătate, 
cunoaştere. Cinstea şi cumpătarea 
(2,40%) urmează imediat după noroc 
(2,90%) şi adevăr. Procentaje apro- 
piate de unitate au: voinicia, omenia, 
frumuseţea, resemnarea, respectul 
şi economia. Ultima “clasată” este 
soarta; poate tocmai pentru a sugera 
adevărul că destinul e cum şi-l fău- 
reşte omul. 

Desigur că această statistică 
presupune o oarecare relativitate, 
în sensul că anumite proverbe şi 
zicători ale unui etnocâmp pot face 
parte şi din altul datorită sinonimiei 
interconceptuale. Cifrele rezultate în 
urma cercetării nu sunt absolute, ele 
pot suferi corecţii care nu modifică 
însă ordinea etnocâmpurilor. Dar să 
revenim cu o incursiune selectivă prin 
componentele clasamentului stabilit. 
Etnocâmpul muncă este deosebit de 
complex, deoarece munca este unul 
dintre pilonii ce au caracterizat din- 
totdeauna firea românului. Hărnicia 
şi chibzuiala sunt principalele coor- 
donate ale omului din popor. 

Antonimia intramicrocontextu- 
ală se realizează prin folosirea ter- 
menilor: treabă, hărnicie, vrednicie, 
opuşi categoriei lene: Sârguinţa tese 
pânza, iară lenea pierde vremea. 
Locvacitatea este un atribut al lene- 
şului, aşa cum reiese din numeroase 
proverbe: 

Cine lucrează şi tace mai multă 
treabă face; 


Vorba lungă, sărăcia omului, 

Vorba, vorbă/treaba, treabă; 

Mai încet cu gura şi mai iute 
din mâini; 

Unde e vorbă lungă, acolo e 
treabă scurtă. Antonimia mai poate fi 
realizată şi între atributele-epitete: Lu- 
crul are rădăcini amare, dar fructe dulci. 

Frecventă este relaţia sinoni- 
mică intramicrocontextuală. Munci- 
tor devine sinonim cu domnitor în 
proverbul Țăranul muncitor e vestit 
ca domnitor, iar lenea e sinonimă cu 
sărăcia: 

Lenea merge încet şi sărăcia o 
ajunge din urmă; 

Lenea doarme şi sărăcia o apă- 
ră de muşte. 

Uneori, sinonimia se stabileşte 
între un termen şi un grup de două 
cuvinte: Prin muncă şi prin stăruință 
vei ajunge la dorință. lese în evidenţă 
structura ascendentă a proverbului 
vizat. 

Numeroase microcontexte ale 
etnocâmpului muncă au o structură 
binară. Ele au o evidentă putere de 
generalizare datorită întăritorului ge- 
neric cine, prin care sunt introduse în 
prima parte a proverbului — enunţul. 
Partea a doua o constituie concluzia: 

Cine aleargă mult, mănâncă 
unt; 

Cine treapădă, capătă; 

Cine-i vara pe ogor, iarna este 
la obor; 

Cine lucrează, acela se cade 
să mănânce/cine nu lucrează, nu 
mănâncă; 

Cine munceşte, hrană agoni- 
seşte; 

Cine lucrează are, cine şede, 
rabdă. 

Valoarea mnemotehnică a unor 
proverbe ce aparţin etnocâmpului 
muncă este conferită de plasarea pe 
primul loc a fiecărui vers a conjuncţiei 
disjunctive ori: 

Ori la muncă, 

Ori la luncă, 

Ori cu porcii la ghindă; 

Ori la muncă, 

Ori la luncă, 

Ori cu capul în hălăciugă. 

De asemenea, aliteraţia este un 
procedeu frecvent care măreşte ca- 
pacitatea de memorare a proverbelor 
şi zicătorilor: 


128 


Limba Română 


Via se sapă la vale, vinul se bea 
la răcoare; 

Via se sapă la deal, vinul se 
bea la păhar; 

Via se sapă la soare, vinul se 
bea la răcoare. 

Necesitatea începerii lucrului 
cât mai devreme este subliniată prin 
folosirea termenului dimineaţă: 

Cine se scoală mai dimineaţă, 
acela e mai mare în sat; 

Cine se scoală mai dimineaţă, 
mai departe ajunge/ Cine pleacă de 
dimineață, departe ajunge seara; 

Dimineaţa poartă aur în gură etc. 

In folclor, muncii i s-a acordat 
locul de cinste, iar hărnicia constituie 
o condiţie obligatorie a belşugului, 
a bunăstării materiale şi spirituale. 
Elogiul muncii reprezintă trăsătura 
fundamentală a paremiilor în care 
figurează conceptul în discuţie. 

Complexitatea etnocâmpului 
adevăr rezultă din folosirea în nume- 
roase proverbe a termenilor antoni- 
mici adevăr-minciună: 

Adevărul într-un cuvânt, iar 
minciuna în mii şi sute; 

Şi minciuna e vorbă, dar vre- 
mea descoperă adevărul, 

Adevărul merge mai încet, min- 
ciuna se grăbeşte; 

De la adevăr la minciună e nu- 
mai un lat de mână, deoarece 

Gura vorbeşte şi adevărul, şi 
minciuna. 

Experienţa multiseculară a 
demonstrat că adesea adevărul este 
sinonim cu bătaia sau cu capul spart, 
deoarece adevărul mărturisit cu curaj 
are de înfruntat reacţia brutală a ace- 
lora care sunt afectaţi de el: 

A vorbit adevărul şi a venit cu 
capul spart; 

Spune adevărul că ţi se sparge 
capul; 

Cine cutează să spună adevărul 
poate lesne umbla bătut ca mărul, şi 

Adevărul este marfă proastă. 

Cuvintele care concurează la 
realizarea antonimiei paremiologice 
intramicrocontextuale se asociază cu 
termeni ce denumesc noţiuni de ase- 
menea antagonice şi, în felul acesta, 
opoziţia este dublă: Hoțul la întuneric 
şi adevărul la lumină. 

O altă trăsătură fundamentală a 
profilului spiritual al poporului nostru 


este bunătatea, concept sinonim 
parţial cu omenia. In acest sens, este 
concludentă caracterizarea limbii 
române făcută de Vladimir Streinu: 
“Nici o limbă, în afară de aceea pe 
care o vorbeşte el [românul] nu are în 
stare de embrion această doctrină a 
bunătăţii, în vreun cuvânt cum este a 
omeni, al cărui sens (aproximativ vag 
în fr. hommage sau engl. manner) l-a 
dus la conlocuirea cea mai paşnică şi 
uneori chiar răbdătoare, pe pământul 
strămoşesc, cu numeroase alte nati- 
onalităţi””. 

Termenii antonimici frecvenți 
ai etnocâmpului bunătate sunt bun 
(bine) — rău: 

Fă bine şi-aşteaptă rău; 

Fă bine ca s-auzi rău. 

Aceste două nestemate ale 
creaţiei paremiologice, de o maximă 
concentrare a expresiei, ajunse în 
acest stadiu datorită unei masive 
întrebuinţări care le-a şlefuit la ma- 
ximum, exprimă o atât de frecventă 
atitudine din societatea omenească, 
evidentă din cele mai vechi timpuri: 
ingratitudinea. 

Cele rele să le scrii pe apa ce 
curge, iar facerea de bine în piatră 
să o sapi; 

Unde găseşte pus rău, el pune 
bine. Aceste două unităţi paremiolo- 
gice constituie un anumit răspuns dat 
celor de mai sus. 

Alte piese elocvente ce aparțin 
etnocâmpului vizat ar fi: 

Cuvântul bun unge şi cel rău 
împunge; 

Răul se face mai lesne decât 
binele; 

Răul vine iute, binele încet; 

Cele bune să se-adune, cele 
rele să se spele; 

Binele de rău te scapă, să-l 
arunci chiar şi în apă; 

Cine face bine, bine găseşte/ 
Cine face rău, rău-l însoţeşte; 

Aruncă binele tău în dreapta şi 
în stânga şi la nevoie ai să-l găseşti 
etc. 

Uneori, noţiunea bun (bine) 
este sinonimă paremiologic cu dulce 
şi chiar cu darnic, pe când lui rău îi 
corespund: acru, amar şi zgârcit: 

Dulce i-a fost la mâncare, dar 
acru la scărpinare; 

Rădăcina e amară, dar roadele 
dulci; 

Zgârcitul se bucură luând, iar 
darnicul se mângâie dând. 

Este evidentă structura binară a 
acestor microcontexte datorată opo- 
ziţiei celor două sintagme, întrucât 
fiecare termen al antonimiei constituie 
vârful expresiei care polarizează sen- 
sul celorlalte cuvinte. 

Repetarea termenului bun 
(bine) întăreşte semnificaţia unor 
proverbe care-l conţin şi subliniază 
ideea de bunătate: 

Binele cu bine se răsplăteşte; 

Binele la bine vine, precum 
albinele la coşniță; 

Din omul bun, bun lucru iese; 

Omul bun şi-n zilele rele e tot 
bun. . 

In anumite împrejurări bun este 
sinonim paremiologic cu blând: 

Mielul blând suge la două oi. 

Fără să apară termenul specific 
bun (bine), unele proverbe aparţin et- 
nocâmpului bunătate şi sunt alcătuite 
pe baza reciprocităţii celor două părţi 
componente: avem de a face cuo 
sinonimie sintagmatică: 

Ceea ce vreţi să vă facă vouă 
oamenii faceţi şi voi lor; 

Cine bate la poarta altuia o să 
bată şi altul la poarta lui. 

La nivelul etnocâmpului cinste, 
descoperim la o parte din microcon- 
texte acelaşi tip de antonimie la care 
ne-am referit până acum. Termenii 
opoziţiei sunt cinste-ruşine: 

Dă-i cu cinstea să piară ruşinea; 

Mănâncă cinstea cu lingura şi 
ruşinea cu pumnii; 

Unde nu-i cinste, ruşinea nu se 
încurcă; 

Dă cinstea pe ruşine şi pacea 
pe gâlceavă. 

Ruşinea este sinonimă cu oca- 
ra: Cinstea şi ocara nu pot fi împreu- 
nă, pentru că Cinstea la cinste trage, 
că cinstea cinste cere. 

Repetiţia, ca procedeu mne- 
motehnic principal al proverbului 
contribuind la augmentarea opoziţiei, 
se întâlneşte şi în cazul microcontex- 
telor etnocâmpului cinste: Cinste dai, 
cinste găseşti; fără cinste păgubeşti. 

Există o mulţime de proverbe la 
care partea a doua (concluzia) este 
identică, iar prima parte (enunţul) 


este formată din sintagme sinonime. 
De exemplu: 

Domn, domn să fii 

Mare să fii, dar de cinste tot 
să ştii; 

De sfânt, sfânt să fii 

Mânadria 

Lăcomia 

Mânia 

Duşmănia 

pierde omenia etc. 

Sinonimia unor microcontexte 
facilitează reținerea lor şi denotă 
gradul mare de esenţializare şi con- 
centrare: 

Mai bine tânăr şi de toţi cinstit, 

Decât bătrân, în blestemăţii 
tăvălit; 

Mai bine sărac şi cinstit, Decât 
bogat şi hulit. 

In cadrul acestor paremii, opo- 
ziţia este dublă: tânăr-bătrân şi cin- 
stit-tăvălit; sărac-bogat şi cinstit-hulit. 

Raportându-se la acelaşi câmp 
conceptual — cinste (cu sens pro- 
priu) — o situaţie aparte are proverbul 
următor: 

Cu cât e de nepotrivit a vedea 
un om beat stând între cei treji, cu atât 
e mai urât să stea cel treaz între beti. 

Putem vorbi aici de o antonimie 
complexă, de un tip special care 
porneşte de la termeni şi se extinde 
la propoziţii. In interiorul fiecărei pro- 
poziţii se stabilesc relaţii de antonimie 
între termenii beat-treaz şi apoi opozi- 
ţia se extinde la nivelul frazei, cuprin- 
zând întreaga operă paremiologică. 
Este o antonimie complexă care an- 
trenează lexicul (termenii beat-treaz), 
sintaxa (subordonata circumstanţială 
de măsură progresivă şi corelativele 
cu cât/cu atât) şi topica (inversiunea 
din propoziţia regentă). Toate acestea 
conferă o deosebită valoare mne- 
motehnică unităţii paremiologice în 
discuţie, deşi este alcătuită dintr-un 
mare număr de cuvinte. 

Bine reprezentat este şi etno- 
câmpul demnitate. Un grup aparte îl 
formează proverbele introduse prin 
relativul cine: 

Cine jură lesne minte; 

Cine îţi azvârle o piatră azvârle-i 
o pâine; 

Cine merge alăturea cu drumul 
cade jos; 

Cine sare peste garduri dă 
adesea în pari; 

Cine face găluşca trebuie s-o 
şi înghită. 

Paremiile de genul: 

Decât ai zice câine, mai bine 
jupâne; 

Decât în târg cu papuci, mai 
bine în crâng cu opinci; 

Decât o săptămână vrabie, mai 
bine o zi şoim; 

Decât să muşti omul din dos, 
mai bine muşcă-l din faţă; 

Decât să-ţi iasă nume rău, mai 
bine ochii din cap; 

Decât slugă mare, mai bine 
stăpân mic; 

Decât toată vara cioară, mai 
bine o zi şoim; 

Decât un an nicovală, mai bine 
trei zile ciocan, au o structură binară 
datorită indicilor decât... mai bine, 
realizând o antonimie paremiologică 
intramicrocontextuală. Numărul mare 
de elemente al proverbului următor: 

Decât să întingi-n unt cu ochii-n 
pământ, mai bine să-ntingi în sare cu 
ochii la soare, nu ne împiedică să-l 
încadrăm în seria celorlalte, deoarece 
este construit după un model reduc- 
tibil la cel anterior. 

Mai complexă este structura 
paremiei Unge-l, te-mpunge, dar 
împunge-l că te unge. Bazat numai 
pe doi termeni: a unge şi a împunge, 
care îşi schimbă locul reciproc, micro- 
contextul realizează o antonimie pa- 
remiologică sprijinită şi de conjuncţia 
adversativă dar. 

In cercetarea structurii concep- 
tuale a proverbelor româneşti, am 
beneficiat de rigoarea oferită de ana- 
liza statistică, dar cu rezerva formu- 
lată de St. Ullmann, care preciza că 
datele statistice nu trebuie fetişizate, 
iar rezultatele ei brute nu pot înlocui 
interpretarea faptelor: “fiindcă proble- 
ma stilului nu este numai o problemă 
de cantitate, ci şi una de nuanţă, de 
calitate ascunsă în cantitate, ceea ce 
reclamă din partea cercetătorului un 
examen psihologic şi estetic”10. 

Intru completarea acestei idei, o 
admirabilă caracterizare a proverbu- 
lui, plină de poezie şi filozofie, ne ofe- 
ră Lucian Blaga. Pentru frumuseţea 
sa deosebită o vom cita în întregime: 
"Proverbele sunt aforismele poporu- 


lui, dar ele au un ceva greu definibil, 
aproape cu neputinţă de realizat unui 
creator cult, anemiat de îndoielile 
reflexiei: un firesc ce înduplecă inima 
şi inteligenţa cea mai incompatibilă, o 
graţie a întâmplătorului, ceva mai pre- 
sus de bine şi rău, ceva mai presus de 
adevăr şi neadevăr. Avem proverbe 
care prin fineţea lor par nişte cuvinte 
de spirit azvârlite pe câmp unul altuia, 
de zei-plugari. Avem proverbe care 
sunt biciuiri de foc şi proverbe care, 
înainte de a se preface în cuvinte, 
au fost flori. Unele, discrete, deschid 
orizonturi metafizice. Altele sunt 
surâsuri desprinse dintr-o stăpânită 
resemnare în faţa vieţii. Unele au 
urâtul obicei al dascălilor care mora- 
lizează. Altele au un umor izbăvitor 
de tristeţe". 

Reieşind din cele expuse anteri- 
or, o adevărată dilemă se ridică între 
părtinitorii sintagmei La început a fost 
cuvântul..., mai mult decât proverbia- 
lă, şi adoratorii lui Pytagora cu Cifrele 
conduc lumea. Pentru filologi şi alţi 
colegi de breaslă (ştiinţe umaniste), 
rezolvarea e simplă. Fără a incita 
însă artificial spiritele, conchidem cu 
luciditate paremiologică: E loc sub 
soare pentru toți. 


NOTE 

ANTRENANT IMBOLD 
DE SIMŢIRE 
ŞI CUNOAŞTERE 


Manualul Limba şi literatura 
română pentru clasa a X-a (autori: M. 
Ciobanu, Gr. Chiper, |. Ciocan) vine 
să întregească peisajul didactic de la 
noi cu o carte temeinic gândită, bine 
aranjată şi frumos prezentată. 

Cele patru compartimente ale 
lucrării tratează succesiv unităţile 
curriculare, prezentând texte sugesti- 
ve şi antrenante, un suport ştiinţific 
solid, mai multe exerciţii diverse ca 
orientare şi finalitate didactică — toate 
acestea urmărind, în fond, apropie- 
rea elevului de literatură, formarea 
unor valoroase şi utile competenţe 
verbale. Se remarcă, de la bun în- 
ceput, prezentarea grafică a cărţii. 
Omniprezentă, legătura cu alte do- 
menii de cunoaştere se realizează 
prin numeroase crâmpeie, ce vin 
să concretizeze imagini, să explice 
anume noţiuni, să decodifice mesaje. 
Autorii au găsit o modalitate eficientă 
de prezentare pe marginea foilor a di- 
verselor informaţii: date despre autori, 
imaginile lor, explicarea unor cuvinte, 
toate acestea variind tonalităţile de 
percepere a informaţiei şi sporind 
randamentul didactic al lecţiei; pentru 
a ilustra acest lucru ne vom referi 
la compartimentul “Textul literar şi 
structura lui”. De rând cu prezentarea 
noţiunilor de teorie literară şi dându- 
şi seama, se vede, de aglomerarea 
acestora, autorii prezintă, la p. 60, o 
ilustrație a versului liber: 


Erau acolo-n ploaie trandafirii 
Nu-i tăia, le-am luat apărarea 
N-au s-o ducă, îmi zise ea 

Dar sunt aşa de frumoşi 
Acolo unde sunt 

Ah, toţi am fost frumoşi odată 


Mi-a spus ea 
Şi-i tăie şi mi-i dădu mie-n mână 
(Williams Karlos Williams), 
care are, drept consecinţă, echilibra- 
rea informaţiei prezentate şi sporirea 
eficienţei însuşirii acesteia. 

Indicaţiile de la margini consti- 
tuie tot atâtea îndemnuri spre cunoaş- 
tere şi îmbogăţire spirituală. 

Textele sunt selectate cu grijă 
şi gust artistic elevat; atât secvenţa 
din Frumoasa fără corp — o naraţiune 
mustoasă, închegată, cât şi cele “trei 
feţe” ale lui Blaga, completate în mod 
sugestiv cu o imagine reuşită, toate 
celelalte texte şi fragmente repre- 
zentative pentru domeniile literare 
studiate — au menirea de a atrage şi 
menţine neabătute atenţia şi curiozi- 
tatea cititorilor, orientându-i prin tainele 
cuvântului bine modelat. Prin aceste 
bucăţi literare şi prin sistemul de 
exerciţii propus se urmăreşte cu sâr- 
guinţă şi tenacitate educarea unui gust 
nealterat pentru o veritabilă literatură 
artistică, înţeleasă drept o sclipitoare 
reflecţie a vieţii spirituale a unui neam. 
lar repetatele îndemnuri spre medita- 
ţie şi interiorizare reflexivă, apelarea 
la teze de tipul “Este greu de tratat 
o linie de demarcaţie dintre literar şi 
neliterar” — A. Marino, p. 17, şi prin 
mărturisirea semnificativă în această 
privinţă a lui Georges Poullet: “Când 
sunt absorbit de lectură, un eu secund 
pune stăpânire pe mine şi simte pentru 

mine” (inserată de autori la p. 36 a ma- 
nualului) conduc, credem, spre o altă 
definiţie a finalităţii generale a studiului 
literaturii în şcoală, despre care Eugen 
Jebeleanu vorbea în felul următor: "Eu 
nu ştiu ce înseamnă o poezie bună, 
dar o simt acolo unde este”. 

Literatura este prezentată în 
mod organic şi firesc în galeria gene- 
rală a formelor de conştiinţă artistică, 
subliniindu-i-se, în acelaşi timp, atât 
semnificaţia general-umană, cât şi 
particularităţile naţionale specifice, 
ce conturează un univers de perce- 
pere aparte. Un exemplu grăitor în 
acest sens îl prezintă studiul textului 
Rondelul apei din ograda japonezului 
de Alexandru Macedonski; mesajul 
acestui text se corelează în mod 
firesc cu reproducerea unei gravuri 
de Kezsai Yosiku la aceeaşi pagină 
(p.115); ambele aceste secvenţe, îm- 
preună cu noţiunea de Haiku, întâlnită 
de elevi la p. 40, constituie tot atâtea 
creionări complementare ale univer- 
sului spiritual japonez. De reţinut şi 
sistematicitatea categorial-noţională, 
stabilirea diverselor corelaţii atestate 
pe tot parcursul lucrării. 

Aparatul metodic al manualului 
este bine aranjat, activităţile propu- 
se — studiul textului, limba şi stilul — 
configurând înţelegerea plenară a 
mesajului valoric, a particularităţilor 
de limbaj şi a filiaţiilor compozițional- 
structurale şi ideatice ale textului 
respectiv cu alte creaţii literare. Se 
utilizează în acest sens variate şi 
numeroase exerciţii ce vizează înţe- 
legerea propriu-zisă a fenomenelor 
de limbă şi literatură, formarea dex- 
terităţilor de analiză, buna structurare 
a capacităţilor logice ca în cazul 
întrebărilor-capcană de tipul: 

“ — Ce este, în opinia voastră, 
un text literar: 

e Ficțiune (invenţie) pură; 

e Reprezentarea exactă a 
realităţii; 

e Esenţă a realităţii; 

e lmitaţie a realului; 

e lmitaţie şi ficţiune; 

e Depinde de textul concret” 
(p.26). 

Evident, bănuim că un profesor 
cu experienţă va zăbovi mai mult la 
acest capitol (al temelor) şi se va 


întreba citind formularea următoare: 

“Incercaţi să argumentaţi că 
valoarea povestirii constă în: 

a) Stilul plin de finețe; 

b) Problemele actuale puse de 
autoare; 

c) Personajele sumare, dar 
totodată bine conturate; 

d) Demarcaţia subtilă dintre 
realitate şi fantastic” 
cam în modul următor: 

1. Oare cele subliniate de noi 
nu amintesc de formularea “Descri- 
eţi valea Oltului şi neasemuitele ei 
frumuseți” dintr-o perioadă opacă a 
metodicii noastre? 

2. Oare valoarea povestirii nu 
rezidă în toate aspectele evidenţiate? 

La p.15 acelaşi dascăl află urmă- 
toarea condiţie “Citind doar primele 
episoade ale prozei fantastice Epope- 
ea spaţială — 2084, propuneţi câteva 
soluţii pentru rezolvarea problemei: 

a) Unde a dispărut (putea să 
dispară) Crai Nou? 

b) A fost găsit? 

c) Cum putea fi găsit?” 
şi îşi va da seama că, probabil, aici 
nu avem o problemă, ci doar câteva 
întrebări; ar trebui deci să reformulăm 
condiţia (“propuneţi câteva răspun- 
suri la întrebările...”) şi să excludem 
întrebarea a doua (care presupune 
un singur răspuns). 

Cam sofisticată poate să i se 
pară aceluiaşi cititor şi următorul 
exerciţiu: “Alegeţi patru răspunsuri la 
întrebarea cum trebuie să fie cititorul 
calificat: 

a) Cititorul trebuie să fie mem- 
bru al unui club de lectură; 

b) Cititorul trebuie să se identi- 
fice cu eroul sau eroina cărţii; 

c) Cititorul trebuie să abordeze 
cartea dintr-o perspectivă cu pre- 
cădere social-economică; 

d) Cititorul trebuie să prefere 
cărţile care au acţiune şi dialog celor 
care nu le conţin; 

e) Cititorul trebuie să vizioneze 
ecranizarea făcută după carte; 

f) Cititorul trebuie să fie un autor 
în devenire; 

9) Cititorul trebuie să aibă ima- 
ginaţie; 

h) Cititorul trebuie să aibă me- 
morie; 


Manuale noi 


133 


i) Cititorul trebuie să aibă un 
dicţionar; 

j) Cititorul trebuie să aibă un 
oarecare gust artistic; 

k) Cititorul trebuie să consulte 
cărţile de critică literară”. 

Tot aşa cum va reformula, bă- 
nuim, profesorul respectiv şi enunţul 
“Cât de importante pentru actualizarea 
operei sunt timpul în care are loc acţi- 
unea nuvelei, timpul scrierii ei şi timpul 
lecturii” (căci aici urmărim a evidentia 
schimbarea corelată a acţiunii unei 
lucrări asupra publicului cititor din dife- 
rite epoci şi, prin urmare, îi vom întreba 
pe elevi cum cred ei că se schimbă în 
timp influenţa textului artistic asupra 
sensibilităţii şi raţiunii cititorilor). 

Uneori se mai întâlnesc în text 
şi unele afirmaţii neexemplificate, 
cum ar fi “Există însă şi metafore 
intraductibile, ai căror termeni nu-i 
vom putea afla nici cu ajutorul con- 
textului” (p. 70); “Există şi simboluri 
obscure, greu de descifrat” (p. 71). 

Discutabilă ni se pare a fi şi 
afirmaţia că “Nivelul gramatical al 
textului este mai relevant în poezie şi 
mai puţin important în proză”(p. 61). 

Ne-am întreba “să fie oare 
coerenţa textului”, corespunderea cu- 
noştinţelor pe care le au interlocutorii 
despre lume (p. 56)? Despre ce 
corespundere e vorba aici? Despre 
identitatea cunoştinţelor pe care le au 
diferiţi vorbitori? Ori despre corespun- 
derea cunoştinţelor pe care le au toţi 
vorbitorii cu realitatea înconjurătoare 
propriu-zisă? Nici în primul caz, însă, 
nici în celălalt nu putem vorbi despre 
coerenţa ca atare a textului. 

Acelaşi dascăl va aduce în faţa 
elevilor imaginile ilustrative pentru 
următorul pasaj: “Se reţine în acest 
eseu (Arca lui Noe - P. D.) clasifi- 
carea romanelor — prin analogie cu 
coloanele greceşti — în Doric (romanul 
tradiţional, care aparţine “unei vârste 
biblice de început şi unui creator la 
fel de impasibil ca şi creatorul”), ionic 
(ionicul romanului înseamnă psiho- 
logism şi analiză, iar reflecţia începe 
să tragă viaţa de mânecă) şi corintic 
(caracterizat între altele prin dispariţia 
eroului, transformarea personajului în 
marionetă, antipsihologism, ironie, sa- 
tiră, simbol, mit, fiind deseori parodic 


sau livresc”, p. 38). Credem că ilustra- 
tiile ar putea ajuta elevii în înţelegerea 
profundă şi adecvată a lucrurilor. 

De remarcat pe alocuri şi unele 
deficienţe de nivel logic. Nu putem fi 
de acord, să zicem, cu următoarea 
afirmaţie de la p. 59: “Fonemele pot fi 
împărțite în figuri sonore sau segmen- 
tale (vocale, consoane) şi figuri pro- 
zodice sau suprasegmentale (accen- 
tul, pauza, înălțimea sunetului)”, căci 
acestea din urmă (la care adăugăm 
timbrul, intonaţia, tempoul) constituie 
totalitatea unităţilor suprasegmentale 
ale vorbirii, axate pe cele segmentale 
(fonemul, silaba, cuvântul, fraza fo- 
netică), compuse în exclusivitate din 
combinaţii ale fonemelor. 

Indoieli şi nedumeriri poate stâr- 
ni şi pasajul ce tratează corelaţia dintre 
roman, povestire, nuvelă şi schiţă (p. 
135). Cele expuse ne amintesc de o 
observaţie şfichiuitoare a unui scriitor 
ce observa cu maliţiozitate că la noi 
deosebirea dintre roman şi povestire e 
doar de volum. Se înţelege că nu s-ar 
cuveni aşa să fie, mai ales în cadrul 
didactic unde trebuie să învăţăm elevii 
să le deosebească, or, în acest sens 
relativismul declaraţiilor: “Nuvela este 
o specie a genului epic, mai amplă şi 
mai complexă decât schiţa, mai scurtă 
şi mai simplă decât romanul!” nu ne 
spune mai nimic în această privinţă. 
Nici celelalte criterii (nuvela e obiecti- 
vă, povestirea — subiectivă, povestirea 
pune în prim plan firul epic, iar nuvela 
acordă importanţă şi definirii complexe 
a personajelor) nu au relevanta dorită 
şi sunt inoperante la delimitarea spe- 
ciilor literare respective. Precum nu o 
are nici schema generalizatoare de la 
aceeaşi pagină, căci 

— Ce-ar însemna, de exemplu, 
faptul că nuvela are multe, povesti- 
rea — puţine, iar schiţa — foarte puţine 
personaje ? 

— Cum să determinăm că în nu- 
velă conflictul e puternic, pronunţat, 
iar în povestire mai puţin pronunţat? 

— Cum am determina dimen- 
siunile naraţiunii pentru a vedea 
dacă sunt mari (în povestire), mici 
(în nuvelă) şi foarte mici (în schiţă). 

Probabil, altul ar fi criteriul: 
subliniind că nuvela presupune un 
element inedit, am orienta elevii să fie 

atenţi la final: în timp ce povestirea şi 
romanul au un final previzibil, liniar, în 
nuvelă vom avea un final neaşteptat. 
Am putea folosi pentru exemplificare 
nuvela Sania de lon Druţă. 

lată un fragment de final (pe 
care îl citim elevilor): 

“S-a ridicat încetişor să-şi vadă 
de treburi. Nişte oameni treceau pe 
drum şi s-au oprit pe o clipă lângă 
poarta lui. 

— la te uită, măi! 

— Vrăjmaşnică sanie. 

— Bunişoară, numai când a gă- 
tit-o! Cui îi trebuie? 

Şi a zâmbit moş Mihail — sărma- 
nul om surd, multe a mai pierdut pe 
lume! Şi-a ascuns sub căciulă cele 
câteva şuviţe încleiate de sudoare şi 
s-a apucat de lucru”. 

Poate să urmeze întrebarea: 
V-a plăcut textul? Cum l-am putea 
continua? După câteva momente 
profesorii care, eventual, au procedat 
în aşa mod, vor fi de acord, probabil, 
că elevii pot să propună fragmente 
de tipul ce urmează (selectare din 
practica nemijlocită de lucru): 

“A adunat frunzele, a măturat 
ograda, a aşezat sania aşa să-i pară 
gata de drum, a tăiat copacul de 
lângă gard — nu mai avea sevă — şi 
s-a gândit să sădească în locul lui un 
nucuşor. “Mai ştii, poate vreun nepot 
să aibă şi el harul lemnăritului”. 

“După ce a făcut ordine prin 
ogradă, s-a îmbrăcat mai binişor 
— oricum, era vreme de primăvară 
devreme! — şi s-a pornit la Nichifor”. 

“A pus totul la cale şi spre seară 
s-a pornit la Lisaveta, cumnată-sa: i 
se mai întâmplase nu odată în viaţă 
să se ducă după babă că, de, viaţa 
omului nu e o pârtie de sanie, ci şi un 
drum desfundat de căruţă”. 

In practică am întâlnit şi multe 
cazuri când pe faţa elevilor se citea 
nedumerire: la ce să mai scriem, dacă 
povestirea şi aşa are un sfârşit. 

Le citim varianta definitivă a 
autorului. 

“Spre seară a adunat frunzele 
măturate prin ogradă, le-a dat jos 
şi, când sta într-un genunchi şi le 
amesteca, iar i-a apărut acel ceva alb, 
sprinten şi frumos. Un fior i-a scuturat 
umerii. Moşul s-a aşezat. 


— Să ştii că nu era sanie! 

Şi iar l-a învăluit tulburarea ceea 
a tineretii, făcându-l voinic cum nu era 
nici la douăzeci şi cinci de ani! Apoi, 
zâmbind, a tot răscolit focul multă 
vreme, alegând câteva cuvinte, aşe- 
zându-le în rând, şi, în sfârşit, când 
au fost gata, le-a rostit: 

— Dacă nu era sanie, trebuie să 
fi fost căruţă. 

Căruţa-i mare lucru. O adevă- 
rată căruţă, o căruţă aşa cum o vede 
el n-a fost încă pe lume.” 

Le explicăm elevilor că dacă ne- 
am fi oprit înainte de această lectură, 
am fi avut o povestire cu un subiect 
rotunjit, cu o anume temă reflectată 
în mod artistic şi cu un mesaj ideatic 
specific (tot aşa cum am putea să 
selectăm până aici şi caracteristicile 
unei schiţe). Ceea ce urmează însă 
modifică în mod considerabil şi te- 
matica, şi conţinutul de idei tocmai 
prin faptul că se propune un final 
surprinzător, neaşteptat. (Apropo, şi 
cartea la care ne referim are un final 
tot neaşteptat, atât doar că este vorba 
de un manual, şi nu de o nuvelă.) 

Ne-am permis să ne oprim 
asupra acestui moment din două 
motive. Primul e circumstanţa că şi 
dicționarele existente vehiculează, în 
fond, afirmaţii similare despre aceas- 
tă specie literară. Astfel, în Teoria 
literaturii (dicţionar-antologie) ' vom 
găsi următorul pasaj: “Cea mai cu- 
rentă (definiţie — P.D.) şi adoptată, cel 
puţin în practică, de mulţi scriitori, e şi 
cea mai comodă: nuvela e un roman 
scurt, precum romanul e o nuvelă 
lungă”. Noi nu împărtăşim această 
părere şi din motivul că aplicabilitatea 
didactică a ei este problematică; tot 
aşa cum nu subscriem nici la cele de 
mai jos: “Dicţionarele sunt mai explici- 
te: nuvela e o compoziţie literară putin 
întinsă, ceva între roman şi povestire” 
(?; evidenţierile ne aparţin — P. D.). 

Într-adevăr, DEX-ul? ne vorbeş- 
te despre nuvelă ca despre o “specie 
literară a genului epic, mai amplă şi 
mai complexă decât schiţa, mai scur- 
tă şi mai simplă decât romanul, care 
înfăţişează un episod semnificativ din 
viaţa unuia sau mai multor persona- 
je”, dar noi nu considerăm aceste 
aserţiuni mai bogate în explicitate, 

şi, prin urmare, în operaţionalitate 
instructivă. Or, dicţionarul nu pre- 
zintă detaliile categoriale particulare 
atât de necesare în şcoală pentru o 
explicare şi delimitare practică rigidă 
a noţiunilor adiacente. In şcoală ar 
trebui, prin urmare, să ne ferim a 
le expune elevilor enunţuri de tipul: 
“Multe texte sunt greu de clasificat 
la nişte specii anume. Astfel, Moara 
cu noroc de loan Slavici este consi- 
derată de unii nuvelă extinsă, iar de 
alţii — roman scurt”, aşa cum vom găsi 
la p.186 (acesta şi constituie al doilea 
considerent al afirmațiilor noastre). 

Sugestiile de mai sus sunt ori- 
entate spre valorificarea integrală a 
unui vast material teoretic prezentat, 
spre corelarea perceptivă a noţiunilor 
şi, în ultimă instanţă, spre sporirea 
randamentului cognitiv al lecţiilor de 
spiritualitate românească. 

llustrat din abundență, judicios 
elaborat din punct de vedere compo- 
ziţional, orientat spre deschiderea 
multilaterală a perspectivelor de 
sensibilizare şi raţionament ale ado- 
lescentului în devenire, manualul 
Limba şi literatura română pentru 
clasa a X-a se prezintă ca o realizare 
neîndoielnică în domeniu, propunând 
variate modalităţi de realizare pleni- 
potenţiară a procesului de instruire. 
lar cuvintele din prefaţă, prin care 
autorii îşi exprimă speranţa că ma- 
nualul “va trezi gustul (elevilor — P. 
D.) pentru acest univers fascinant, 
care este literatura valoroasă, şi vă 
va provoca la noi lecturi” vor deveni, 
avem convingerea, o realitate certă. 
lar pentru ca această convingere a 
noastră să devină una generală se 
cer, evident, întreaga abnegaţie, cău- 
tările permanente şi toată neoboseala 
înnobilatoare a dascălilor-filologi 
înzestrați cu adevărat har şi vocaţie. 


NOTE 


1 Irina Petraş, Teoria literaturii 
(Dicţionar-antologie), Bucureşti, 1996. 

2 Dicţionarul explicativ al limbii 
române, Bucureşti, 1998. 

3 Ibidem. 


Olga MUCUŢĂ, 
Gimnaziul 

“M. Eminescu”, 
Orhei 


UN MANUAL 
ÎN CARE TRADIŢIA 
ESTE 

ÎN ARMONIE 

CU MODERNITATEA 


Manualul de limba şi literatura 
română elaborat de Maria Hadârcă, 
Nicolae Dabija şi Sofia Bolduratu 
(Editura “Litera”, Chişinău, 2001), ca 
şi orice aventură editorial-didactică 
din această perioadă a tranziţiilor şi 
transformărilor, este, de fapt, un ex- 
periment, o încercare de a sincroniza 
şcoala noastră cu fenomenul instruc- 
tiv european. În acelaşi timp este o 
tentativă de a contribui la asanarea 
în perspectivă (dar, întrucâtva, şi 
operativă) a mediului nostru lingvistic 

afectat de consecinţele unui bilin- 
gvism macaronic, iar pe de altă parte, 
de a menţine literatura la nivelul de 
valoare spirituală în condiţiile uneori 
derutante ale dominaţiei audio-vizua- 
lului nivelator de conştiinţe şi a Inter- 
netului care, utilizat la nivel adoles- 
centin, globalizează mediocritatea 
şi utilitarismul oarecum primitiv. Este 
un obiectiv complex, pe cât de ambi- 
tios, pe atât de necesar în contextul 
schimbării dinamice şi permanente 
care marchează societatea modernă. 
Structura şi conţinutul manualului, 
însă, sunt adecvate acestui obiectiv 
şi favorizează dacă nu cucerirea lui 
imediată, atunci, cel puţin, un progres 
substanţial în direcţia menţionată. 

Materialul este axat pe 14 texte 
reprezentative pentru diverse sectoa- 
re ale literaturii: clasicii din secolul 
XIX (Eminescu, Alecsandri, Donici), 
cei din secolul XX (Arghezi, Topâr- 
ceanu, Geo Bogza, Fănuş Neagu), 
cei din Republica Moldova (Grigore 
Vieru, Leonida Lari), cei ai literaturii 
pentru copii sau prezenţi cu texte 
evocând copilăria (Emil Gârleanu, 
lonel Teodoreanu, Mircea Eliade şi 
Antoine de Saint-Exupery), ultimii 
doi fiind şi reprezentanţi ai literaturii 
şi culturii mondiale. 

Aceste texte sunt comprehen- 
sibile pentru vârsta respectivă şi 
totodată conţin noţiuni şi realităţi in- 
edite pentru copilul modern, evocând 
copilăria altor epoci, ceea ce, pe de 
o parte, completează cunoştinţele 
însuşite la lecţiile de istorie cu detaliile 
vieţii cotidiene, iar pe de alta explo- 
rează şi straturi lexicale care, deşi 
nu sunt uzuale, constituie un apanaj 
inalienabil al omului cult. În general, 
completarea şi folosirea permanentă 
a lexicului este o preocupare im- 
portantă a manualului — multiplele 
exerciţii îmbogăţesc bagajul lexical, 
mobilizează resursele de sinonime, 
antonime şi ale altor compartimente 
ale arsenalului de mijloace expresive. 
Acestea sunt utilizate în compunerile 
propuse în cadrul aceleiaşi arii te- 
matice, sau chiar al unei arii extinse, 


în care fantezia elevului îşi încearcă 
forţele. 

Pe acelaşi text literar sunt axate 
şi exerciţiile gramaticale, astfel încât 
fiecare temă se constituie într-un 
microunivers literar-lingvistic în care 
elevul asimilează cunoştinţele într-un 
proces în care lecţia este îmbinată 
cu jocul. În acelaşi timp şi pedagogul 
are libertatea de a-şi face scenariul 
lecţiei şi de a-l regiza în funcţie de cir- 
cumstanţele concrete şi posibilităţile 
pe care le oferă elevii. Prin această 
abandonare a dogmatismului de 
odinioară în favoarea prezentării su- 
gestive a materialului şi a colaborării 
creatoare dintre manual, pedagog şi 
elev, acest manual se situează la cota 
exigenţelor modernităţii care preco- 
nizează gândirea liberă şi dialogul 
dezinvolt. 

Toate acestea sunt completate 
de prezentarea grafică realizată cu 
gust, în care schemele geometrice 
şi ilustrațiile scot în relief valenţele 
textului şi catalizează procesul de 
însuşire a materialului. 

In felul acesta pedagogii-ling- 
vişti dotați cu acest manual au intrat 
în mileniul trei echipați cu toate cele 
necesare pentru a înfrunta provoca- 
rea modernităţii, păstrând în acelaşi 
timp ceea ce merită păstrat din moş- 
tenirea tradiţiei culturale. 

Raisa GALBEN 
Chişinău 


CRISTINA FLORESCU: 
IN CAUTAREA 


SENSULUI PIERDUT 

___ GÂNDIRE SPECIFICĂ 

ŞI GÂNDIRE EUROPEANĂ ÎN 
SEMANTISMUL 
ROMÂNESCULUI 

A LĂSA 


IAŞI, 1999, 218p. 


Elucidarea multiplelor probleme 
rămase în suspensie în domeniul 
semanticii structurale şi al celei isto- 
rice pare a fi în prezent mai actuală 
ca oricând în lingvistica europeană, 
în general, şi în cea românească, în 
particular. 

Pe linia investigaţiilor erudite în 
aceste domenii se înscrie şi mono- 
grafia Cristinei Florescu În căutarea 
sensului pierdut, care vine să remedi- 
eze, într-o oarecare măsură, carenţa 
lucrărilor de acest tip. Este un studiu 
cu totul nou, unic în felul său în întreg 
arealul lingvisticii româneşti. După 
cum constată cu mult regret însăşi 
autoarea “...în lingvistica româneas- 
că, prin comparaţie cu cea a celorlalte 
limbi romanice occidentale, există o 
singură carte focalizată semasiologic 
asupra unei unităţi lexicale privite 
monografic” (p. 23). 

Deşi nu se precizează cărei 
categorii de cititori este adresată, 
suntem siguri că lucrarea recenzată 
va prezenta interes nu numai pentru 
specialiştii în materie de limbă, ci şi 
pentru un cerc mult mai larg de citi- 
tori. Orice om interesat, nu doar strict 
ştiinţific, de existenţa limbii române 
va afla multe lucruri interesante în 
urma lecturii. 

Chiar de la bun început ţinem să 
menţionăm că nu e vorba doar de o 


sumă de fapte lingvistice şi constatări, 
ci de un studiu complex, în care o 
singură unitate lexematică a devenit 
centrul investigaţiilor. Deşi a lăsa este 
unul dintre cele mai uzuale verbe ale 
limbii române, puţini vorbitori de rând 
şi-au pus întrebarea, cum se întâmplă 
că acesta a ajuns să aibă o structură 
semantică atât de arborescentă, fiind 
capabil să acopere un vast câmp se- 
mantic (conform Dicţionarului Acade- 
miei sensurile verbului în discuţie pot 
fi grupate în şase categorii lexematice 
ce cuprind peste 200 de sememe şi 
peste 250 de formule fixe). Cercetă- 
toarea C. Florescu a avut curajul şi 
fericita inspiraţie de a investi într-o 
singură semantică din istoria limbii 
române o parte din propriul capital de 
cunoştinţe lingvistice şi experienţa de 
semantician, pentru a da răspuns la 
această întrebare. 

Cercetările depăşesc limitele 
unei singure limbi, cuprinzând aria 
mai vastă a limbilor romanice, iar 
în unele cazuri, şi a celor indo-eu- 
ropene. Se urmăreşte pe verticală 
evoluţiile verbului a lăsa, mai cu sea- 
mă în ceea ce priveşte semnificaţia. 
Autoarea constată că etimonul latin 
laxare a acestui verb a cunoscut nu 
numai modificări în corpul fonetic, 
dar şi o dezvoltare arborescentă a 
structurii semice. 

In capitolul introductiv autoarea 
îşi motivează pledoaria pentru obiec- 
tul său de studiu, amintind, printre 
altele, şi despre stringenta necesitate 
ce se impune, mai ales în ultimul timp, 
de a revigora formele de expresie 
şterse de trecerea timpului sau date, 
pe nedrept, uitării. Tot aici se face o 
succintă prezentare a verbului a lăsa 
sub aspectul frecvenţei, originii, al 
extinderii sale spaţiale şi temporale. 
De asemenea, se menţionează că 
ponderea acestui cuvânt aparţine 
rangului 9 în ierarhia verbelor ro- 
mâneşti după: a fi, a avea, a vrea, a 
lua, a putea, a face, a da, a veni. Un 
spaţiu extins a fost rezervat noţiunii 
de familiar, deoarece, conform opiniei 
autoarei, a lăsa este unul dintre pivoţii 
semantici ai limbajului respectiv. 

În afară de Introducere, stu- 
diul mai cuprinde cinci capitole. În 
capitolul | sunt examinate originile 
româneşti ale verbului a lăsa. Prin 
confruntarea datelor se ajunge la con- 
cluzia că sfera naţională a lui laxus 
în latină cuprindea ideile de muiere, 
slăbire, oboseală, destindere, lascivi- 
tate, apoi printr-o deosebită forţă de 
absorbţie, acesta îşi asociază sensuri 
noi, astfel încât, începând cu sec. | 
î. Hr., înglobează şi sensurile de a 
permite, a lăsa în urmă, a abandona, 
a părăsi. 

Făcând o comparaţie a câmpu- 
lui semantic a lui a lăsa cu echivalenţii 
săi romanici, autoarea relevă faptul 
că verbul românesc este singurul 
care înglobează ca idee semantică 
pe aceea a deplasării spaţiale pe 
verticală sau pe plan înclinat. Un 
german sau un englez nu vor înţe- 
lege sensul propoziției Noaptea se 
lasă, iar francezul sau italianul, vor 
considera formularea incorectă sau 
artificială. Prin urmare, numai în limba 
română s-a făcut trecerea de la ideea 
deplasări, muierii, relaxării la cea a 
“coborârii concrete pe verticală”. Con- 
cluzia apare de la sine — faptele din 
limbile romanice se suprapun, însă 
nu se identifică în totalitate. 

Capitolul al Il-lea Descrierea 
cuprinde o prezentare punctiformă 
a macrouniversului semic al fiecărei 
dintre cele şase idei majore ale lui 
a lăsa. Sensurile sunt disociate în 
particule de materie semantică ast- 
fel, încât ele obţin o individualizare 
maximă. C. Florescu face astfel acest 
lucru cu mai multă pricepere, ştie 
să evite o disociere excesivă, mo- 
mentele irelevante. Analiza semică 
permite ca tabloul realităţii obiective, 
sesizat prin filiera gândirii abstracte, 
să capete contururi mult mai clare. 
Urmărind dinamica modificărilor 
structural-formale în planul conţinutu- 
lui, autoarea descoperă o contradicţie 
între aria semantică relativ săracă a 
lui laxus şi cea a corespondenţilor săi 
panromanici. 

Dacă sincronia implică sistemul 
şi structura limbii, apoi studierea dia- 


cronică se poate face pe fapte izolate, 
singulare. Elementele de referinţă din 
istoria unui cuvânt sunt extrase din di- 
ferite faze de evoluţie ale mulţimii din 
care a fost extras cuvântul. Modificări 
structurale, amplificări, simplificări 
etc. sunt prezentate numai în sincro- 
nie. Autoarea afirmă pe bună dreptate 
că reconstrucţia semantică nu se 
poate baza pe principiul regularităţii 
schimbărilor (aşa cum se întâmplă în 
cazul modificărilor fonetice), nu pot fi 
formulate legi ale evoluţiei semantice, 
iar sensurile noi coexistă vreme înde- 
lungată cu cele vechi. Prin urmare, 
constatările care se fac trebuie să 
aibă drept suport ştiinţific doar faptele 
concrete de limbă, atestate în texte 
scrise sau în vorbirea orală. La pag. 
51 C. Florescu notează că unul dintre 
sensurile verbului a lăsa, şi anume 
cel care redă caracterul incoativ al 
acţiunii, a existat şi în limba română 
veche de până la sec. al XVII-lea, 
când a fost atestat pentru prima dată. 

Capitolul al III-lea, intitulat Co- 
relații lingvistice, se prezintă ca o 
sinteză a celor enunțate anterior. Aici 
se face o privire de ansamblu asupra 
verbului a lăsa din perspectiva istoriei 
limbii române. Se compară starea 
semantică a verbului dat în româna 
veche cu starea aceluiaşi cuvânt 
în perioada modernă de după anul 
1730. Disocierile au urmărit în raport 
izomoffic semele lui a lăsa specifice 
limbii române vechi şi acelea ale 
limbii române moderne. 

In partea a doua a capitolului 
este identificat modul de funcționa- 
re a stilului familiar; urmărindu-se 
totodată, în plan comparativ, cum 
se prezintă familiaritatea lui a lăsa 
în limba română veche şi în limba 
română modernă. 

In capitolul al IV-lea Corelaţii 
conotative, mai redus ca volum, sunt 
efectuate disocieri conotative la nivel 
semic, precum şi sintetizarea structu- 
rilor marcate conotativ ale verbului a 
lăsa. Capitolul este bogat în exemple 
ilustrative. 

Din conţinutul acestui capitol se 
desprinde ideea că structura seman- 

tică a verbului dat e condiţionată de 
anumiţi factori lingvistici, printre care: 
1) însuşirile lexico-gramaticale ale lui 
a lăsa; 2) variantele lui lexico-frazeo- 
logice; 3) locul pe care-l ocupă acesta 
în sistemul lexical. Spre exemplu, a 
se lăsa mai mic(ă) = a-şi recunoaşte 
greşelile; a se lăsa pe tânjală = a se 
sprijini. Iniţial, a se lăsa, din cea de a 
doua expresie, apare în relaţii de si- 
nonimie cu a se sprijini, apoi are loco 
deplasare semantică spre figurat — a 
lucra încet, a amâna, a neglija lucrul. 

Structura semantică a cuvân- 
tului, în mare parte, depinde de 
posibilităţile lui de a forma diferite 
îmbinări de cuvinte. Acestea sunt 
condiţionate nu atât de norme logice, 
cât de norme pur lingvistice. Locul 
ocupat în sistemul lexical şi însuşirile 
lexico-gramaticale impun limitele şi 
specificul variantelor lexico-frazeo- 
logice ale cuvântului, evidenţiindu-se 
valoarea lui semantică. 

E cunoscut faptul că în orice 
moment al existenţei lui, cuvântul 
are un conţinut semantic finit, alcătuit 
dintr-un număr de sensuri. Inventarul 
sensurilor unui cuvânt facilitează 
înţelegerea modalităţilor de combi- 
nare a elementelor lexicale în planul 
sincronic al limbii şi sugerează posibi- 
lităţile de evoluţie semantică. In orice 
moment al existenţei lui, în cuvânt se 
întâlnesc simultan sensuri denotative 
şi sensuri conotative. Devine impor- 
tantă descoperirea mecanismului 
aşa-numitului transfer de sens. 

După cum afirmă însuşi F. de 
Saussure, evoluţia unei limbi na- 
turale nu poate fi urmărită pe linie 
neîntreruptă din cauză că atenţia 
cercetătorului este concentrată doar 
asupra limbii textelor scrise. Or, limba 
textelor scrise nu poate servi drept 
singura unitate de măsură a gradului 
de evoluţie a unei limbi vii, naturale, 
care cuprinde şi aspectul oral. lată de 
ce autoarea apelează în unele cazuri 
la Atlasul Lingvistic Român. 

Deşi, în limitele cercetărilor 
efectuate de C. Florescu, informaţia, 
atât de natură teoretică, cât şi prac- 
tică, pare a fi exhaustivă, semnatara 


lucrării nu pretinde la o elucidare to- 
tală a problemelor legate de obiectul 
său de studiu. Unele situaţii nici nu 
pot fi rezolvate până la capăt. Se ştie 
că semantica este un domeniu ce nu 
aparţine în exclusivitate lingvisticii, 
ci şi filozofiei, psihologiei, logicii, 
sociologiei. De aici şi dificultăţile ce 
apar pe parcursul investigaţiilor. Ca 
orice fenomen aflat în permanentă 
mişcare, limba, în general, şi aspec- 
tele ei, în particular, rămân a fi mereu 
deschise cercetărilor, deci, au un 
caracter istoric. 

Monografia recenzată se carac- 
terizează printr-o structură chibzuită 
şi logic asamblată. Deşi e scrisă 
într-un limbaj strict ştiinţific, lucra- 
rea se distinge prin eleganta frazei, 
textul fiind inteligibil, pe alocuri chiar 
captivant. 

În încheiere ţinem să semnalăm 
şi unele deficienţe, inerente unei lu- 
crări de factura celei recenzate. 

Nu e clară poziţia autoarei în 
ceea ce priveşte locul pe care îl ocu- 
pă verbul a lăsa în sistemul lexical 
al limbii române. În urma lecturii se 
creează impresia că acesta este 
tratat ca un singur lexem, purtător al 
mai multor sensuri. După cum afirmă 
C. Florescu, sensurile verbului a lăsa 
se grupează în şase idei semantice 
majore (p. 48-49). La o examinare 
mai riguroasă observăm că între cele 
şase sensuri (idei) nu există, de fapt, 
vreo legătură directă. Astfel, dacă 
între (1) “ideea de muiere, relaxare, 
cedare, destindere” şi (5) “ ideea de 
coborâre în cadrul unei deplasări spa- 
tiale” am putea, cu mari rezerve, să 
admitem o legătură originară cât de- 
cât transparentă, apoi între aceeaşi 
idee (1) şi (2) “ideea de permisiune” 
sau (6) “caracterul incoativ al acţiunii” 
e imposibil a sesiza o cât de mică 
asemănare de sens. Cu alte cuvinte, 
lipseşte acel sens comun, sens-tip, 
ce ar întruni toate valorile semantice 
ale lui a lăsa. 

Acestea fiind spuse, suntem 
tentaţi a considera cuvintele prin 
care sunt denumite noţiunile de la 

punctele 1-6 (p. 48-49) unităţi lexicale 
diferite, care au acelaşi complex so- 
nor şi se află în relaţii de omonimie. 
Cu atât mai mult, nu toate cele şase 
idei semantice au un etimon comun. 
Astfel, fenomenul semantic (3) “ideea 
de existenţă, săvârşire, transmitere 
etc. a unui semn”, îşi are punctul de 
plecare în latinescul reliquo, ale cărui 
evoluţii semantice au fost asimilate în 
latina populară de laxo (vezi p. 99). 
Pe parcursul istoriei a lăsa (laxare) 
a pierdut legătura dintre diversele 
sale sensuri, evoluând în cele şase 
semanteme sau, cum le mai numeşte 
autoarea, “idei semantice majore”. 
Cele şase idei semantice de bază 
au generat mai târziu, prin mutații 
de sens, variante lexico-frazeologi- 
ce ce au evidenţiat multiplele valori 
semantice ale verbului în discuţie. 
Fiecare element lexical din şirul de 
omonime dezvoltă un anumit număr 
de sensuri, devenind polisemantic. 
Astfel, între a lăsa vatra (a pleca), a 
lăsa la vatră (a demobiliza), a lăsa în 
urmă (a depăşi), distanţa este infimă 
şi poate fi acoperită uşor cu acelaşi 
sens denotativ a părăsi, a abandona 
care corespunde în lucrare ideii ma- 
jore (4) “de separare, desprindere, 
abandonare”. 

Spre regret, nici dicționarele 
explicative nu fac o deosebire tran- 
şantă între cele şase semanteme, 
plasându-le în acelaşi articol. 

După părerea noastră, ter- 
minologia ce ţine de periodizarea 
limbii române şi cea care se referă la 
stilurile literare pare a fi, pe alocuri, 
ambiguă. In monografie nu se face o 
distincţie netă între noţiunile de limbă 
literară în accepţie largă (limbă notată 
cu semne grafice) şi limbă literară în 
accepţie îngustă, adică aspectul cel 
mai îngrijit al limbii române, care s-a 
constituit abia în sec. al XIX-lea (după 
l. Iordan). In această ordine de idei 
nu pare a fi justificată nici distincţia 
a două stiluri — limba literară şi limba 
populară — cu referire la sec. XVI-XVII 
(p. 147, 156 ş. a.) şi nici delimitarea 
limbă veche, pe de o parte, şi limbă 
populară, pe de alta (p. 65-66). 


Apare întrebarea în ce măsură 
este îndreptăţită delimitarea unor 
stiluri literare în limba română veche, 
cum ar fi stilul (limbajul) familiar, cel 
juridic sau bisericesc. Pare dubioasă 
şi utilizarea sintagmei “valenţe stilis- 
tice” cu referire la limba textelor din 
sec. al XV-lea (p. 156). 

Pe alocuri în monografie întâl- 
nim fraze perceptibile, ca de exemplu: 
“.... este dificil de precizat dacă, în 
acest caz, avem de a face cu un fapt 
de limbă literară creat în varianta 
dialectologică literară respectivă sau 
cu unul preluat direct sau indirect 
(prin intermediul unei alte variante 
dialectale literare) din limba populară” 
(p. 149-150). Nu este clar ce înţelege 
aici autoarea prin “variantă dialecto- 
logică literară”. Este puţin arhaizat 
calificativul românească pentru limbă 
(p. 146), nu era cazul a utiliza terme- 
nul punitiv (p. 154), în locul celui deja 
consacrat — iussiv. 

Sugestiile semnalate nicidecum 
nu diminuează valoarea incontesta- 
bilă a studiului. Avem certitudinea că 
acesta va fi de un real folos tuturor 
celor ce se interesează de semantica 
limbii române. Ne exprimăm speranţa 
că monografia în discuţie nu va fi ulti- 
ma în domeniul semanticii istorice — 
un vast câmp pentru investigaţii, ce 
abia aşteaptă să fie desţelenit. 

În lingvistica actuală sunt abordate 
probleme de sociolingvistică ce reflectă 
multiple aspecte ale raportului limbă-so- 
cietate. Sunt elaborate principiile teoretice 
şi metodele ce ţin de sociolingvistică, 
sunt cercetate relaţiile dintre limbă şi 
cultură, limbă şi ideologie, relevându-se 
rolul factorilor intra- şi extralingvistici care 
implică funcţionarea şi dezvoltarea limbii. 
În contextul semnalat, teoria contactelor 
dintre limbi are de elucidat diverse proble- 
me analizate cu discernământ în studiul 
Contactele dintre limbi, vol. |, laşi, 1998, 
semnat de prof. univ. loan Lobiuc (Uni- 
versitatea “A. |. Cuza” din laşi). 

Monografia vizată cuprinde patru 
capitole, inegale ca volum, şi o serie 
de note ce includ numeroase referinţe 
şi comentarii detaliate. Cap. | Schiţă de 
istorie a ramurii date conţine conceptele 
şi teoriile promovate din antichitate până 
în prezent, ce vin să dezvăluie complexi- 
tatea domeniului lingvistic al contactelor 
dintre limbi. 

Autorul examinează TCL (teoria 
contactelor lingvistice), considerată drept 
“disciplină lingvistică aparte” (p. 10), în le- 
gătură cu metodele adiacente, în special 
cea tipologică. 

În opinia lui |. Lobiuc, realizările 
precursorilor facilitează explicarea rapor- 
tului între termenii controversaţi contact, 
interacţiune, interferenţă, bilingvism, 
diglosie etc. (p. 61), fapt care îl determi- 
nă pe autor să generalizeze achiziţiile 
lingvisticii din sec. XIX-XX în cercetarea 
problemei semnalate. Sunt reliefate, de 
exemplu, teoria privind circulaţia cuvinte- 
lor (B. P. Hasdeu), menită a releva apar- 
tenenţa genetică a idiomurilor, conceptele 
“amestec primar” (încrucişarea limbilor) 
şi “amestec secundar” (împrumuturile 
lexicale ş. a.), delimitate de B. P. Hasdeu, 
se face referinţă la baza de articulaţie şi la 
baza psihologică considerate drept cauze 


care condiţionează schimbările în limbă 
(Al. Philippide) ş. a. 

Autorul monografiei recenzate ana- 
lizează judicios raporturile limbă-cultură, 
limbă-gândire, limbă-rasă şi problema 
controversată a împrumuturilor lingvistice 
în viziunea savanților americani E. Sapir 
şi L. Bloomfield. Sunt indicaţi factorii de 
ordin psihologic, bunăoară “motivarea 
psihologică a receptivităţii diverselor 
limbi la împrumuturi” (p. 82), - chestiune 
abordată detaliat şi în lucrările recente 
(L. Deroy, O. Tkacenko ş. a.). 

Citim cu mult interes disocierile 
critice privind valoroasa lucrare bloomfiel- 
diană Language (1933, trad. rus., 1968) în 
care se atrage atenţia asupra împrumutu- 
rilor (cap. XXV, XXVI, XXVII), termenul dat 
semnificând, în accepţia lui L. Bloomfield, 
diverse tipuri ale contactelor dintre limbi. 
lată doar câteva din aspectele prioritare: 
adaptarea elementelor provenite din alte 
idiomuri, preluarea permanentă a de- 
prinderilor lingvistice de la vorbitorii limbii 
respective, împrumutul drept catalizator 
al evoluţiei limbii, corelaţia dintre limbile 
majore şi cele minore, specificul limbilor 
mixte sau hibride etc. 

În capitolul II, intitulat sugestiv 
Momentul Saussure în lingvistică şi TCL, 
este examinat postulatul saussurian 
privind interacţiunea spaţiu-timp, ară- 
tându-se utilitatea dicotomiei sincronie- 
diacronie. Contrar părerii vehiculate în 
prezent de către unii lingvişti (F. Mackey), 
potrivit căreia dicotomia menţionată ar fi 
“o ipoteză fictivă”, prof. |. Lobiuc insistă 
asupra importanţei şi oportunității ideilor 
saussuriene, revalorificate şi reinterpre- 
tate de către structuralişti, mai cu seamă 
de cei din şcolile funcţionale (praghezii, 
A. Martinet). F. de Saussure, fără să ad- 
mită factorii rasă şi predispoziţii native în 
calitate de cauze ce implică schimbările 
în limbă, relevă realizarea bilingvismului 
ca proces, prin acte de vorbire. În legătură 
cu bilingvismul, este elucidat gradul de 
penetrabilitate a limbilor contractante, de- 
terminat, în special, de prestigiul cultural 
al colectivităţilor unele în relaţie cu altele 
(A. Martinet, Diffusion of Language and 
Structural Lingvistics, 1952). 

În mod inevitabil, problema ames- 
tecului lingvistic este raportabilă la carac- 
terul sistemic al limbii, ce constituie un ar- 
hisistem, adică un sistem al sistemelor. În 
acest sens, merită atenţie opinia savantei 
V. N. Jarceva care susţine că “amestecul 
unor sisteme omogene a două limbi este 

cu neputinţă”, excepţie făcând doar me- 
lanjul subsistemelor lexicale. 

În acelaşi capitol este comentat 
conceptul de afinitate ce presupune “tră- 
săturile comune rezultate dintr-o evoluţie 
convergentă” (p. 110); în conformitate cu 
asemenea trăsături, limbile sunt clasifi- 
cate în familii spaţiale, care nu denotă 
înrudirea genetică, ci “una secundară do- 
bândită”. Anume pe această noţiune este 
fundamentat conceptul de Sprachbund 
— “uniune (ligă) lingvistică”. 

Este binevenită analiza teoriilor pri- 
vind uniunea lingvistică balcanică, a cărei 
existenţă incontestabilă este postulată de 
savanţi notorii ca Kr. Sandfeld, E.Coşeriu, 
V.Georgiev, Al.Rosetti, G.lvănescu, 
I.Russu, T.Civjan ş.a. Autorul monografiei 
în discuţie acceptă termenul uniune ling- 
vistică balcanică, socotit de V.Georgiev 
“absolut necesar pentru acoperirea evo- 
luţiei similare a unor limbi diverse” (p. 115) 
precum albaneza, româna, bulgara ş. a. 

Un aspect important este “compa- 
tibilitatea sau incompatibilitatea limbilor 
nu numai ca viziuni asupra lumii..., ci 
şi sisteme şi structuri” (p. 119-120), ce 
dezvăluie individualitatea limbilor “prin 
geneza şi tipologia, dar şi prin spaţialita- 
tea lor” (p. 119). 

În contextul celor relatate, se im- 
pun, prin actualitatea lor, conceptele de 
limbă-etalon, isogramatism etc., interpre- 
tate judicios în capitolul dat. Prima din 
noţiunile în cauză este considerată drept 
“un eventual mode!” ce absoarbe “în el 
cele mai importante fapte structurale” (p. 
132), asigurând transferul de la o limbă 
la alta. 

Evitând comentariile detaliate ce ar 
reliefa isomorfismul limbilor din uniunea 
lingvistică balcanică, prof. |. Lobiuc ana- 
lizează similitudinile ce caracterizează o 
altă uniune lingvistică — cea carpatică. 
Autorul examinează, în particular, isogra- 
matismele de tipul mai mult ca perfectului 
analitic şi al formelor scurte ale infinitivului 
ş.a. Asemenea prof. |. Lobiuc, ne între- 
băm care din multiplele fapte lingvistice 
calificate drept carpatisme sunt autentice 
şi care din acestea nu corespund terme- 
nului vizat. 

Un spaţiu redus ocupă ultimele 
două capitole — Corelaţii între clasificarea 
genetică, tipologică şi spaţială a limbilor 
şi Etapa contemporană a TCL. Se ac- 
centuează aici caracterul complementar 
al clasificărilor genetică, tipologică şi cea 
areală ale limbilor. Prima din ele relevă 
asemănările generate de divergenţa 


limbilor; clasificarea tipologică este înte- 
meiată pe isomorfismul limbilor cuprinse 
în acelaşi timp lingvistic, iar cea areală 
sau spaţială explică similitudinile cauzate 
de convergenţa limbilor dintr-un spaţiu 
geografic comun. 

Prezintă interes capitolul IV în care 
autorul revine cu un nou comentariu al 
termenilor contact lingvistic şi bilingvism, 
confundati adesea în literatura de spe- 
cialitate. Sunt delimitate diferite tipuri 
ale interacțiunii dintre limbi, bunăoară 
întrepătrunderea între limbi, diferenţierea, 
împrumuturile, substratul, superstratul, 
adstractul etc. 

Apreciind înalt conţinutul mono- 
grafiei recenzate, ţinem, totodată, să 
menţionăm câteva observaţii şi sugestii. 

Chiar dacă admitem caracterul 
autonom al teoriei contactelor lingvistice, 
în calitate de disciplină lingvistică, nu este 
întru totul explicit fundamentat obiectul 
său de studiu. Credem că unele din as- 
pectele teoriei vizate ar putea fi raportate 
la obiectul de studiu al sociolingvisticii, 
iată de ce ar fi binevenită o preconizare 
privind domeniul său de cercetare în 
corelaţie cu sociolingvistica. 

Din cele expuse referitor la cauzele 
schimbărilor în limbă în viziunea lui A. 
Philippide care semnalează, în special, 
baza de articulaţie şi baza psihologică, 
rămâne de specificat în ce măsură le 
acceptă însuşi autorul. 

Suntem de părere că materialul 
privind limbile creolizate şi pidgin ar trebui 
completate, făcându-se delimitările de 
rigoare. Poate era cazul să se indice cât 
de adecvată este metoda confruntativ- 
contrastivă pentru a elucida modificările 
structurale provocate de procesele de 
pidginizare şi creolizare; care sunt me- 
canismele lingvistice ce le implică; ce 
condiţii favorizează asemenea procese 
şi în ce rezidă rolul lor în accelerarea 
dezvoltării idiomurilor de origine. 

În plan terminologic, ar fi fost bine- 
venită opinia autorului privind oportunita- 
tea termenilor familie tipologică, familie 
areală, pornind de la ideea că elementul 
terminologic familie presupune “înrudire”. 
In corelaţie cu termenul Sprachbund, ar 
trebui precizat care din variantele uniune 
lingvistică, ligă lingvistică, alianţă lingvis- 
tică ar fi cel potrivit, relevând echivalenţa 
lor (totală sau parţială). 

Era de dorit să se facă delimitarea 
fenomenelor specifice uniunii lingvistice 
balcanice de cele considerate drept 
carpatisme, indicând exact limbile care 
aparţin uniunii lingvistice carpatice. Oare 

convieţuirea pe teritorii adiacente a con- 
stituit unicul factor care a declanşat evo- 
luţia convergentă în cadrul ULC (uniunii 
lingvistice carpatice)? In raport cu ULC, 
ar exista realmente o limbă-etalon, drept 
o “invariantă a ramificaţiilor dialectale ale 
diverselor limbi”, pretinsă de unii autori 
(A.M.Rot). 

Susţinem întru totul opinia prof. |. 
Lobiuc, potrivit căreia “isomorfismele şi 
isogramatismele... nu sunt toate, strict, 
carpatice, apoi că argumentarea lor este, 
cel puţin pe alocuri, discutabilă şi chiar 
vulnerabilă...” (p. 139). lată de ce ar fi 
trebuit să se disocieze în capitolul dat 
fenomenele ce dezvăluie dezvoltarea 
convergentă a limbilor şi a dialectelor ULC 
de cele care denotă influenţa unor limbi 
asupra altora, fără a fi trăsături structurale 
comune pentru întreg arealul. Ar fi salu- 
tabilă şi o sistematizare a carpatismelor 
ce se extind în balcanisme, precizând 
coraportul dintre fenomenele respective. 

Acestea fiind semnalate, ne dăm 
seama despre utilitatea unor precizări 
privind cronologia fenomenelor cercetate 
şi extinderea geografică a faptelor de lim- 
bă carpatice şi a celor balcanice unele în 
raport cu altele. Nucleul ULC îl alcătuiesc, 
după cum se constată, limbile albaneză, 
română, bulgară, macedoneană, iar peri- 
feria o constituie greaca, sârba ş.a. Care 
este atunci centrul şi, respectiv, periferia 
pentru ULC? Există aici un singur centru 
de iradiere a fenomenelor socotite car- 
patice sau mai multe? Prin urmare, s-ar 
cuveni specificate criteriile de clasificare 
a limbilor în ULB şi ULC şi gradul de apar- 
tenenţă a acestora la uniunile semnalate. 

In contextul celor examinate, este 
relevantă opinia savantei A. Desnickaja, 
tentată să scoată în relief apartenenţa la 
familia limbilor indo-europene a majori- 
tăţii idiomurilor considerate balcanice. Şi 
atunci, conceptul de uniune lingvistică 
balcanică nu vizează exclusiv un material 
lingvistic eterogen, ci, dimpotrivă, are 
implicaţii în domeniul genealogic, şi nu 
doar în cel tipologic [1]. 

Este de presupus că evoluţia 
convergentă a limbilor din ULB să fi fost 
condiţionată de tendinţele perpetuate, 
probabil, din indo-europeana comună, 
iar inovațiile similare ar fi fost generate 
de originea comună, dar şi de contactele 
lingvistice de lungă durată şi de alţi factori. 

In capitolul IV ar fi fost utile co- 
mentariile privind corelaţia dintre criteriile 
genetice şi cele tipologice care servesc 
la stabilirea înrudlirii între limbi, precizân- 
du-se în ce condiţii are loc amalgamarea 


limbilor dintr-o uniune lingvistică într-un 
tip structural nou. Criteriile tipologice 
vor arăta în ce măsură fenomenele de 
limbă ce caracterizează o familie de limbi 
înrudite sunt raportabile la baza iniţială, 
la starea originară şi se vor delimita de 
fenomenele apărute în rezultatul contac- 
telor lingvistice cu idiomurile înrudite şi cu 
cele neînrudite. 

Ar fi binevenită o delimitare strictă a 
conceptelor adstrat şi superstrat abordate 
în capitolul IV, după cum se impune şi de- 
finirea fenomenelor amestecul limbilor şi 
încrucişarea limbilor. Ar trebui specificată 
şi corelaţia dintre împrumuturile lingvistice 
şi conceptele semnalate mai sus, ceea 
ce ar asigura interpretarea adecvată a 
faptelor de limbă. 

Cu toate sugestiile şi observaţiile 
de mai sus, menţionăm un stil cizelat şi 
savant, o structură bine gândită a lucrării, 
sumedenia de studii ştiinţifice consultate 
şi analizate cu lux de amănunte, referin- 
tele, numeroase şi detaliate, ce demon- 
strează concepţia prof. univ. I.Lobiuc, 
- calităţi ce argumentează valoarea mo- 
nografiei Contactele dintre limbi. 

PLEDOARIE PENTRU 
UN RECEPTOR 
CREATOR 


În pofida fluxului editorial, ra- 
reori întâlneşti o carte intelectuală, 
pe care s-o citeşti dintr-o răsuiflare, 
spunându-ţi: “este cartea mea” şi în- 
soţind-o, la finalul lecturii, cu urarea: 
“cinste celui care te-a scris”. Acel care 
a trudit asupra unei aşteptate cărţi în 
contextul efortului de a realiza formu- 
la învăţământului dezvoltativ-formativ 
în Republica Moldova: — Receptarea 
şi crearea operelor epice în şcoală — 
este lon lachim, nume bine cunoscut 
în lumea literaţilor. 

Cartea pe care dumnealui o 
pune la dispoziţia celui mai aşteptat 
cititor al său — elevul — şi la judecata 
celui mai sever evaluator — pro- 
fesorul — este un ghid permanent 
şi necesar profesorilor de limba şi 
literatura română, întrucât conjugă 
foarte eficient “demersul teoretic cu 
cel metodologic”, scopul major fiind, 
de fapt, configurarea unor sugestii 
metodologice elocvente, care, “în 
funcţie de circumstanţe, pot fi apli- 
cate, într-un fel sau altul”, precum se 
remarcă în Argumentul lucrării (p.8). 


Este evident şi faptul că valoarea 
cărţii este condiţionată şi de unul 
dintre obiectivele-cheie ale noului do- 
cument normativ al disciplinei Limba 
şi literatura română: formarea culturii 
literar-artistice a elevilor şi a unor 
competenţe de muncă intelectuală. 
Strădania autorului a fost orientată, în 
mare măsură, să propună profesorilor 
un set de “căi (metode) ce facilitează 
şi stimulează actul de creaţie a elevi- 
lor în şcoală”. 

In acest sens cartea Recep- 
tarea şi crearea operelor epice în 
şcoală îşi asumă şi anumite riscuri 
pe potriva timpului şi problemelor pe 
care le avem de soluţionat, căci ea 
se extinde asupra unui domeniu ce 
se pretează anevoie la o grilă măsu- 
rabilă. “Receptarea şi crearea” este 
un proces complex, a cărui finalitate 
performantă angajează pregnant 
întreaga entitate umană, atât a celui 
ce o provoacă şi o susţine în perma- 
nenţă — profesorul, cât şi a celui ce se 
lasă provocat şi o realizează — elevul, 
punând aici neapărat în calcul şi cea 
de-a treia entitate, condiţie sine qua 
non a comunicării literare — opera, 
“o galaxie de sensuri” care solicită 
un sistem de aşteptări diverse (psi- 
hologice, culturale, istorice, sociale, 
artistice ş.a.) din partea receptorului, 
mai ales a liceanului aflat în condiţia 
conştientizării şi realizării de sine. 

Opera literară, o “închidere care 
se deschide” (Umberto Eco), este în 
acest sens o generoasă posibilitate 
pentru elevi, căci, fiind un fenomen 
limitat doar de pagini şi coperte, ea 
ne limitează însă prin ofertele de cu- 
noaştere a multor lumi, prin multiplele 
posibilităţi de probare a potenţialului 
de realizare umană individuală. 

In lucrarea sa dl |. lachim oferă 
“o cheie”, care, mânuită în cunoştinţă 
de cauză, învaţă cum se poate des- 
chide opera epică astfel, încât ea, 
“penevolente”, să-l incite pe elevul- 
cititor, să-l prindă în valul ei de viaţă şi 
în lumea ei de sensuri şi, captivându- 
|, să-l facă s-o interpreteze ca pe un 
fenomen înrudit cu el sau chiar ca pe 
un univers al lui. Drept urmare, se va 
realiza, în accepţia autorului, obiec- 
tivul: formarea unor dexterităţi de 
pătrundere, receptare şi producere a 

De regulă, substantivele de 
gen masculin se pretează mai greu 
metaforei. În acest sens, francezi- 
lor nu le-a mers: „le livre” al lor e 
de gen masculin. 

În limba noastră cuvântul 
„carte” e de genul feminin. 

Aşadar, o carte poate fi fântâ- 
nă, iar autorul un fântânar. Veţi zice 
că şi fântânile sunt diferite: cu apă 
rece şi bună, dar şi cu apă sălcie. 
Aşa e. Oricum, şi 


POVESTEA CĂRŢII 


În viziunile mele hipnago- 
gice ea nu-mi mai aparţine. Atât 
timp cât am modelat-o şi i-am dat 
suflet, era lângă mine, acum o 
văd ca printr-o ceaţă transparentă 
îndepărtându-se. Se duce la cititor, 
e a lui deja. 

Povestea cărţii ar putea 
continua cu legenda care spune 
că profetul Mahomed i-a dezvăluit 
ginerelui său Ali nişte 
taine, dar i-a interzis 


cele a căror apă nu 


fi utile. 
O carte este 
aidoma unei flori. 


e potabilă rămân a Pe ina 


să le spună cuiva. 
Ali s-a străduit 
din răsputeri să-şi 
ţină cuvântul, dar, 
după ce a rezistat 


lar autorul un gră- 
dinar. Sigur, există 
flori de seră, flori 
— rococo, dar mai 


Her permi 
| 
pile sta LI hr 


piz ÎN ili 


40 de zile, a fugit 
în pustiu, s-a aple- 
cat asupra unui lac 


sunt şi flori modes- 
te, de câmp sau de 
grădină. Oricum, şi 
acestea din urmă 
sunt frumoase. 

De câtva timp 


şi a început să po- 
vestească aceste 
adevăruri ezoterice 
(ascunse, înţelese 
numai de cei iniţiaţi). 
În timp ce vorbea ,a 
fost cuprins de extaz 


văd cartea perso- 
nificată în femeie. 
Or, femeia e mai presus de util şi 
de frumos. 

După ce terminasem cărţulia 
pentru copii Amintirile piţigoiului 
Zbanţo vedeam ca pe o puştoaică 
năzbâtioasă, cu pistruii copilăriei 
pe faţă. Fetişcana mă privea printre 
scândurile unei porţi rudimentare 
de la ţară şi râdea. Îmi arăta limba, 
făcea grimase. Îndată ce am făcut 
un pas spre ea, a dispărut... 

Cartea Receptarea şi crearea 
operelor epice în şcoală are chipul 
unei doamne de vârstă balzaciană. 
E o profesoară frumoasă, un pic 
severă, un pic cochetă... 


L 


şi i-a picurat saliva în 
apa din lac. Din salivă a crescut 
o trestie. 

Un păstor a tăiat firul de 
trestie şi a făcut din el un fluier. 
Lumea îl asculta vrăjită. Cântecele 
păstorului deveniseră comentariile 
tainelor pe care le dezvăluise Mo- 
hamed lui Ali. 

„„. M-aş bucura dacă această 
carte, Receptarea şi crearea ope- 
relor epice în şcoală, ar fi aidoma 
fluierului păstorului. Măcar pentru 
cineva. 


lon IACHIM 


d 

operelor în proză, căci textul artistic, 
parcurs de un asemenea lector, îi va 
deveni elevului model, ghid şi inter- 
locutor în realizarea propriilor com- 
poziţii. Condiţionat de acest obiectiv, 
autorul îşi structurează cartea pe trei 
probleme corelate, de maxim interes 
pentru profesori şi elevi, care să-i 
documenteze, să-i convingă, să-i 
îndemne la activitate. In capitolul | se 
prezintă concepţii moderne din teoria 
şi practica evaluării operelor epice în 
şcoală, axate pe ideea că “procesul 
de dezvoltare a elevului în cadrul şco- 
lii trebuie să fie la un nivel cvadruplu: 
cognitiv, afectiv, motor şi relaţional” 
şi, drept urmare, nouă, profesorilor, 
ne revine sarcina “să conştientizăm 
existenţa gândirii estetice a elevilor şi 
s-o dezvoltăm”. 

Demersul capitolului este o 
convingătoare pledoarie pentru ru- 
perea sistemului de gândire obişnuită 
în care sunt reţinuţi elevi din cauza 
vechii formule de predare-învăţare, 
fiind şi un îndemn pentru profesori ca 
să-i ajute pe discipolii lor să trăiască 
frumosul operei artistice şi să gân- 
dească în imagini proaspete, fireşti. 

Punând în valoare compor- 
tamentul observabil al elevilor săi, 
|. lachim susţine că aceştia “trans- 
cend din real în mit cu o dexteritate 
extraordinară”, ceea ce dă siguranţa 
antrenării lor frecvente în producerea 
compozițiilor şcolare de divers tip. In 
sprijinul acestui fapt vine şi afirmaţia 
cunoscutului mitolog G.Gusdorf: "Mi- 
tul permite omului să dobândească, 
în timp, conştiinţa vocației sale din- 
colo de timp”. Or, elevii, în special 
la etapa liceală, sunt în căutarea 
modelului uman ce i-ar reprezenta, 
etalându-şi evident individualitatea, 
fiind interesaţi în motivarea perfor- 
mantă a condiţiei lor. De aceea profe- 
sorii de limba şi literatura română pot 
cu succes explora situaţiile creative 
de producere a textelor în care s-ar 
revărsa (fie parţial, fie plenar) gama 
de gânduri şi sentimente ale perso- 
nalităţii în formare. Astfel elevul reali- 
zează, prin intermediul operei create, 
un dialog cu sine şi cu celălalt, având 
şansa să-şi verifice justeţea şi logica 
afirmațiilor şi să-şi probeze abilităţile 
exprimării scrise. Este adevărat că în 


această activitate profesorul trebuie 
să fie “un generator de creativitate 
printre discipolii săi” (p.31). 

Intr-un capitol aparte (al doilea) 
autorul ia în discuţie şi prezintă per- 
formanţele jocului imitativ în formarea 
capacităţilor de receptare şi elaborare 
a operelor epice de către elevi, de- 
oarece acesta poate fi utilizat atât în 
calitate de procedeu, cât şi de metodă 
de stimulare a creativităţii elevilor 
la lecţiile de literatură. Un deosebit 
interes prezintă în paginile acestui 
capitol oferta generoasă a bogatei 
experienţe a autorului, pe care o 
supune unei analize şi sinteze struc- 
turate pe sugestii de valoare pentru 
elevi şi pentru colegii săi de breaslă. 
In aceeaşi perspectivă se înscrie şi 
partea a treia a lucrării: Compunerea 
şcolară — act de creativitate. Aceste 
două capitole conţin material inedit 
elaborat de autor pe parcursul anilor 
de activitate, secvenţe de proiecte, 
scenarii de lecţii care reflectă demer- 
suri concrete, parcursuri de realizare 
a momentelor de creativitate, pornind 
de la obiectivul de referinţă şi ajun- 
gând la finalitatea scontată. Autorul 
urmăreşte şi anumite modalităţi de 
realizare a obiectivelor educaţiei lite- 
rar-artistice prin joc, luând în discuţie 
procesul evaluării jocului imitativ, 
formulează şi propune preţioase idei 
didactice cu privire la elaborarea di- 
verselor tipuri de compuneri şcolare 
cu elemente de creativitate, ceea 
ce ilustrează implementarea noului 
curriculum disciplinar. 

In concluzie menţionăm în 
mod deosebit faptul că cititorii inte- 
resaţi de a se informa, nu numai din 
anumite precepte didactice, despre 
problema devenirii unei personalităţi 
performante, ci şi de a se înfrupta 
din dăruirea generoasă a unui virtual 
Homo educationes ce slujeşte cu 
multă competenţă idealul credinţei în 
valoarea umană şi, prin aceasta, în 
valoarea zilei de mâine, pot dobândi, 
prin cartea vizată, un preţios îndrumar 
şi un inedit material factologic. Pentru 
aceasta este suficient s-o deschizi şi 
să-ţi însuşeşti conţinutul ei, transfe- 
rându-l în opţiuni proprii. 

ADRIAN DINU 
RACHIERU: ELITISM 
ŞI POSTMODERNISM 


Este o temeritate intelectuală 
înfăptuirea unei hermeneutici vi- 
zând un fenomen care se manifestă 
iconoclast, cel puţin ca păienjeniş 
exegetic, în mai tot spaţiul euro- 
atlantic. Incert, ca şi premisele sale, 
postmodernismul, la el ne referim, 
pluteşte şi azi în ambiguitate. Con- 
ceptul, vădit artificios, migrează de 
la un tărâm la altul: cultural, literar, 
socio-economic şi politic. Practicat 
într-o asemenea devălmăşie, pare 
normal ca fiecare domeniu să şi-l 
acrediteze tutelar pentru justificări 
epistemice, cu vanităţi doctrinare. Aici 
începe războiul abstract într-un hăţiş 
terminologic care, dorind o identitate 
autarhică, mai mult se diluează în 
anonimat. Această inconsistenţă a 
unor precepte disipate într-o incer- 
titudine generalizată îl provoacă pe 
Adrian Dinu Rachieru să-şi probeze 
eficienţa unui arsenal sociologic într- 
o logistică ingenioasă. Probatorie se 
dovedeşte recenta sa carte despre 
elitism şi postmodernism“. Trudind cu 
profesionalism echidistant, el edifică 
o viziune proprie, a cărei infrastruc- 
tură se individualizează autoritar faţă 
de numeroasele şi stufoasele surse 
informative. Miza o constituie limpezi- 
rea fenomenului românesc în context 
universal, lucru cel puţin dificil, întru- 
cât el, sfidând realitatea, o foloseşte 
totuşi ca pe un paleativ al virtualităţi- 
lor combinatorii. In această situaţie, 
demersul lui Adrian Dinu Rachieru 
se loveşte mereu de incongruenţa şi 


* Adrian Dinu Rachieru, Elitism şi 
postmodernism. Postmodernismul ro- 
mânesc şi circulaţia elitelor, Chişinău, 
2000, Editura Garuda-art. 


de lipsa unor repere structurale. Nici 
după un veac de la naşterea sintag- 
mei “pictură postmodernă”, noţiunea 
de postmodernism nu rezonează cu 
aceea de postmodernitate. Autorul 
disociază cu dexteritatea gânditorului 
rasat, nuanţând ambii termeni, într-o 
desfăşurare proteică. El dezvăluie 
paradoxul că postmodernismul româ- 
nesc nu are postmodernitate, ceea 
ce duce la folosirea şi teoretizarea 
lor în contexte improprii. Omogen 
şi transparent, studiul său cuprinde 
patru capitole, însumând, la rândul 
lor, subtitluri care comunică între ele 
printr-un permanent fluid coordona- 
tor: I. Sensibilitatea postmodernă, 
II. Generaţie şi postmodernism, III. 
Elite şi elitism, IV. Postmodernismul 
românesc — o nouă formă fără fond? 
Acestea convieţuiesc între Câteva 
precizări şi Câteva concluzii: Tranziţie 
şi Postmodernitate. Primul capitol — 
Postmodernismul — o paradigmă în 
marş — pregăteşte argumentele de 
bază, care certifică, printre altele, 
caracterul hermeneutic al cărţii. 

De la bun început, se preci- 
zează că Postmodernismul este “un 
concept nebulos”. Constatarea im- 
plică dificultatea pe care şi-o asumă 
exploratorul unui astfel de teritoriu. 
Fragmentarismul invocat de postmo- 
dernişti glisează spre o perpetuă ne- 
aşezare, deoarece ignoră structurile 
validate de tradiţie. Dispreţuirea cu- 
tumei duce la depersonalizare şi vid 
lăuntric. Pluralitatea şi mozaicarea, 
cărora se revendică postmoderniştii, 
inhibă tentativa unei definiţii majori- 
tar acceptate; în schimb, dezlănţuie 
avalanşe de opinii care se contrazic 
reciproc, lăsând conceptul în impon- 
derabilitate şi la îndemâna dezordinii. 
Controversele, cu cât par mai intense 
şi docte, cu atât mai mult îngroaşă 
ceața ambiguităţii. Se naşte implicit 
aserţiunea că, în România, postmo- 
dernismul se mişcă în gol, adică fără 
modernitatea care necesită o evoluţie 
internă competitivă. Aşa s-ar explica 
excedentul pseudoteoretic, hrănindu- 
se din producții imitative: surogate din 
surogate. |n acest caz, textualismul 
sau intertextualismul, ca embleme ale 
postmodernismului, exhibiţionează 
colajul de sorginte kitsch, nu doar în 

literatură, ci la întreaga scară socială. 
Fără modelul unor elite reale şi con- 
sistente, se autoadulează, ajungând 
la puseuri de exclusivism narcisic. 
Văduviţi de repere temeinice, tinerii 
(pe la 1980) apelează la false şi pu- 
erile soluţii, invalidabile esteticeşte, 
în care trâmbiţata intertextualizare 
impietează asupra unor capodopere, 
fără nici cea mai mică adiere ideatică. 
Totul se rezumă la coborârea în deri- 
ziune, sub presiunea unui ludism sub- 
mediocru, în descendența băşcăliei 
balcanice: “Criza energiei a alungat 
bulevardul 1 mai / la periferie / Nu vezi 
lumini n-auzi cântări de baluri / Maşi- 
na 34 înhămată de şoferi singuratici 
/ îşi câştigă existenţa.” (Florin laru) 
sau: “A doua seară eram cu amicii / 
beam câte o bere cerusem micii / un 
cerc de stele dedesubt / deasupra 
cerc de stele.../ viermele, mărul / 
va grohăi adevărul” (lon Stratan). 
Dincolo de vulgarizarea contextuală 
a unor versuri eminesciene, se vede 
clar revoluţia postmoderniştilor, în 
operele postmoderniştilor indigeni. 

In primul rând, izgonirea facto- 
rului emoţional robotizează limbajul 
într-o măsură atât de incontrolabilă, 
încât graniţa dintre liric şi epic se 
dezintegrează. Cu bună ştiinţă sau 
din neputinţă, banalitatea de joasă 
speţă tiranizează orice tentativă a 
ieşirii din contingent. Bine sau rău, nu 
mi se pare deloc o eliberare de sub 
constrângerea unor canoane, întrucât 
impune altele, care instaurează anar- 
hia axiologică, printr-o resemantizare 
haotică. In al doilea rând, dacă luăm 
în calcul numai exemplele citate mai 
sus (ele se găsesc din belşug), ob- 
servăm că mulţi dintre autorii tineri (în 
urmă cu vreo trei decenii) confundă 
categoria estetică, aşa cum se reven- 
dică ludicul, cu un soi de demitizare 
prin miticizare. Orice se poate medio- 
criza şi, astfel, proliferează o literatură 
de traforaj. 

Părăsind, deocamdată, acest 
context, există situaţii când discre- 
ditarea organicităţii prin fragmentare 
ideologizează o societate orbecăind 
exclusiv în sfera materialităţii, unde 
operează elita mediatică, “afirmân- 
du-ne o cultură mozaicată”. Faţă de 
avangardism, cu care este uneori 


asociat, postmodernismul tinde să 
asimileze tradiţia, însă o face nedi- 
ferenţiat. Şi totuşi, în prezent, el se 
manifestă cu o anume agresivitate, 
prin disprețul declarat faţă de armonia 
şi echilibrul clasic: “Conştiinţa moder- 
nă are un violent spirit antitradiţional. 
Dificultatea constă în dilema înlocuirii 
cu structuri funcţionale şi solide, în 
măsură să valideze noutatea ca 
semn al superiorității”. Dar lucrurile 
nu se opresc aici. Orgoliul de-a sta- 
tua o nouă eră, vizând globalizarea 
— mondializarea (vezi mai vechea 
mişcare New-Age) urmăreşte anihi- 
larea identităţii interioare, ca motor al 
devenirii ontologice. Anticreştinismul 
atacă un modus vivendi spiritual, cu 
trăsături statornicite de veacuri. Mo- 
delul cunoaşterii pluraliste ironizează 
metafizica şi ordinea din sistemele 
organiciste. 

De observat că, la noi, o euro- 
penizare artificială şi inadecvată a 
dus la apariţia păguboasă a formelor 
fără fond. Prin extrapolare, se apre- 
ciază că postmodernismul actual 
procedează aproape la fel, păstrând 
diferenţa de timp şi de oameni. 
Este ştiut că elita românească din 
perioada paşoptistă, ca şi din cele 
următoare, s-a dovedit neputincioasă 
în păstrarea echilibrului între naţional 
şi influențele vestice. Slugărnicia şi 
lipsa discernământului au condus la 
împrumuturi neconcordante cu spiri- 
tualitatea noastră. Cu atât mai mult 
cu cât în plan cultural “tendinţele pur 
imitative reprezintă anomalii. Impru- 
muturile ies puternic în evidenţă în 
cazul mediocrităţilor literare”, care, 
de obicei, se sprijină sinergic făcând 
mult zgomot pentru nimic. Incă de 
pe vremea lui Eminescu, ideologia 
liberală practică o sincronizare rapi- 
dă, cu dese efecte ridicole; oricum, 
indezirabile (vezi veşnica noastră 
tranziţie din prezent). Gâlceava dintre 
elita autohtonă şi cea a unei pseu- 
doasimilări “de faţadă” are repercu- 
siuni dramatice asupra configurației 
României ca stat european modern, 
cu un statut demn de luat în seamă, 
care să-i legitimeze egalitatea com- 
portamentală în faţa oricărui partener 
străin. Superficialitatea, linguşeala 
şi mimetismul provoacă disprețul 

Occidentului. Împotrivindu-se igno- 
ranţei contemporanilor săi, precum 
şi complexului de inferioritate faţă de 
civilizaţia apuseană, Eminescu ajun- 
ge la concluzia că elitele de atunci nu 
cunoşteau nici trăsăturile specifice 
tinerei Românii şi nici pe cele ale 
celor din afară. “Păturile superpuse” 
erau sterile şi decăzute moral, străine 
de ţara reală, văzută exclusiv ca izvor 
de înavuţire. Marginalizarea şi adân- 
cirea în mizerie constituie, în opinia 
aceluiaşi Eminescu, efectul sincre- 
tismului liberalo-marxist — “bizară 
înmănunchere”. De aceea, pledoaria 
lui pentru o dezvoltare organică, pe 
fondul interior al ţării, nu şi-a pierdut 
valabilitatea. 

Adrian Dinu Rachieru constată, 
după un larg orizont de argumente 
obiective, că “prin comportamentul 
postdecembrist, oligarhia politică, 
noua putere superpusă nu face decât 
să confirme teoria lui Eminescu”. Prin 
comparaţie, realităţile actuale justifică 
din plin observaţiile menţionate. Ele 
consună perfect cu cele ale lui C. 
Rădulescu-Motru despre “mimetismul 
social”, în care deplânge trista con- 
secvenţă a elitelor noastre moderne 
“de a place Europei”. 

Astăzi, se încearcă, pe diverse 
căi, o americanizare planetară. Din 
multe puncte de vedere, România 
contemporană oferă o imagine de 
compătimit. In mass-media internaţio- 
nale ea este percepută ca o ţară fără 
perspectivă. Lucrurile fiind extrem de 
complicate şi complexe, e lesne de 
constatat că elita noastră politică şi 
culturală din ultimul deceniu suferă 
de amatorism şi egoism maladiv. În 
plan social, incoerenţa guvernării 
şi bâlbâiala strategică acutizează 
simptomatologia postmodernistă. 
Intoleranța asociată cu dezacordul 
dintre vorbe şi fapte permanentizează 
aşa-zisa perioadă de tranziţie care, 
în esenţă, este o criză ascendentă. 
Apelând la o lucrare a lui Mircea 
Eliade, se desprinde sensul că, prin 
distrugerea elitelor, ne paşte perico- 
lul să ajungem “un popor de hibrizi”. 
Explicaţia pluteşte în discontinuitatea 
şi tranziţiile sine die, care se neagă 
reciproc. În consecinţă, primează 
consecvenţa tenace de a promulga şi 


cultiva inconsecvenţa. Lipsa unui re- 
per autoritar, pe fondul incompetenţei 
şi amatorismului agresiv, facilitează 
extinderea unei dramatice involuţii. 
Roadele sistemului fără sistem pun 
în pericol, nu spun vorbe mari, însuşi 
destinul nostru ontologic şi istoric. De- 
nigrarea programatică a valorilor tra- 
diţionale şi admiraţia primitivă pentru 
străinătate nu ne fac decât deservicii. 
Nu cred că această atitudine provine 
“din psihologia poporului român”, ca 
să folosesc titlul unei cărţi de Dumitru 
Drăghicescu. 

Din perspectiva specialistului, 
Adrian Dinu Rachieru, deşi nu vrea 
să fie totdeauna răspicat, se îndoieşte 
de plauzibilitatea postmodernismu- 
lui — cel puţin pentru noi, românii de 
azi. Nuanţând aserţiunea validată de 
timp că “momelile civilizaţiei uşoare 
au foarte mare trecere la elitele ro- 
mâneşti” (C. Rădulescu-Motru), el 
consideră că “postmodernismul între- 
ţine ambiguitatea căzând într-un gol 
istoric”. Nu întâmplător, exegeza de 
faţă are un motto tăios: “N-am învăţat 
nimic de la postmodernism” (Tomas 
A. Sebcok, Imposturile secolului). Bo- 
găţia informaţiei face mai profitabilă 
lectura acestei lucrări dense şi benefi- 
ciind de o scriitură cuceritoare. Atunci 
când este, excedentul informativ se 
distilează în opţiuni elastice şi bine 
cumpănite. Din când în când, autorul 
realizează adevărate performanţe, 
strecurându-se cu eleganţă printr-un 
hăţiş de izvoare confuze şi contradic- 
torii, până când atinge tărâmul idea- 
tic, în consonanţă cu scopul propus. 
Citatele şi analiza lor ingenioasă, 
selectate dintr-o impresionantă bibli- 
ografie, asigură caracterul ştiinţific al 
volumului. Ironia fină, în ascendenta 
unui spirit aristocratic, luminează 
fertil momentele mai rigide, asigurând 
confortul optim pentru o călătorie 
iniţiatică într-o lume paradoxală, dar 
surmontabilă. 

CARTEA 
CE SE CHEAMĂ 
LETOPISEŢ 


Până nu demult literatura noas- 
tră de început a fost ţinută la zăbrea, 
învăluită în neştire de regimul totalitar 
comunist care detesta tot ce ţinea 
de “viaţa domnilor” şi de rânduielile 
bisericii. 

Cărţile noastre vechi nu pot fi 
trecute la registrul monumentelor de 
muzeu. |n ele descoperim o lume nu 
de precursori stângaci şi serbezi, ci de 
sfetnici încercaţi în lupte cu valurile is- 
toriei, păstrători ai adevăratelor comori 
de gândire, simţire şi expresie. 

Din paginile trecute prin secole 
răzbate strădania vrednicilor mitropoliti 
de a propovădui Sfânta Scriptură în 
limba înţeleasă de popor, demnitatea 
şi mândria de neam a cronicarilor, ura 
lor faţă de nepatrioţi şi durerea pentru 
destinele ţării. In aprecierea lui T. Via- 
nu, creaţiile cărturarilor medievali au 
construit, alături de poezia populară, 
“pilonii de granit pe care se sprijină 
marea operă a clasicilor şi reprezintă 
un moment din cele mai originale şi mai 
reprezentative în dezvoltarea culturii 
româneşti”. 

In concepţia lui G. Călinescu, lite- 
ratura veche este “un bloc de marmură 
în care stau încă nenăscuţi Eminescu şi 
Creangă, Caragiale şi Sadoveanu” — o 
caracteristică încărcată de ingeniozitate 
şi splendoare. In aceeaşi apreciere, 
“adevărata istoriografie moldoveană 
începe cu Grigore Ureche”. 

Spre deosebire de înaintaşii săi, 
care şi-au redactat scrierile în limba 
slavonă, Gr. Ureche este primul nostru 
cărturar care îşi îmbracă opera în limba 
înţeleasă de popor, limba română. 

Letopiseţul lui Gr. Ureche reflec- 
tă istoria statului moldovenesc feudal 
de la întemeiere, adică de la 1359 
până la 1594 — o perioadă destul de 
îndelungată şi îndepărtată de vremile 
în care a trăit cronicarul. A scrie des- 


pre cele întâmplate cu secole în urmă 
însemna un act de curaj şi responsa- 
bilitate, avându-se în vedere sărăcia 
surselor de informaţie la acele timpuri, 
cât şi intenţiile cărturarului de a spune 
adevărul, de a nu deveni, cum zice el, 
“scriitoriu de cuvinte deşarte”. 

Inainte de a începe cronica pro- 
priu-zisă, Gr. Ureche extinde conţinutul 
legendei întemeierii statului moldove- 
nesc feudal, încearcă să explice etimo- 
logia toponimelor Valahia şi Moldova, 
pune problema romanităţii poporului 
moldovenesc, a latinităţii limbii lui şi a 
originii comune a locuitorilor Moldovei 
şi Munteniei. După cum relatează Al. 
Piru, Gr. Ureche “pune pentru întâia 
oară problema originii limbii şi a popo- 
rului român”. 

După partea introductivă, leto- 
piseţul propriu-zis începe cu legendarul 
Dragoş voievod, după care urmează 
consemnarea cronicărească a urma- 
şilor acestuia, o enumerare seacă de 
domnitori, cauzată de lipsa surselor 
de informaţie. 

Sumare sunt informaţiile referitor 
la domnia lui Alexandru cel Bun, la 
luptele pentru tron ale feciorilor aces- 
tuia — lliaş şi Ştefan — şi ale urmaşilor 
acestora — Roman şi Petru — lupte 
care s-au soldat cu scoaterea ochi- 
lor, cu otrăviri şi omoruri. Ureche mai 
zăboveşte asupra conflictului armat 
dintre Alexandru (feciorul lui Iliaș) şi 
feciorii lui Alexandru cel Bun — Bogdan 
şi Petru. Biruitorul Bogdan, care a fost 
tatăl lui Ştefan cel Mare, este decapitat 
de fratele său Petru, poreclit Aron. lar 
Ştefan cel Mare, venind la putere, taie 
capul unchiului său Petru, răzbunându-l 
pe tatăl său. 

Astfel Gr. Ureche ne introduce în 
atmosfera veacurilor de mijloc, bântuite 
de lupte interminabile şi crime odioase, 
săvârşite în numele puterii, în numele 
ocupării scaunului domnesc. Autorul 
cronicii apare aici mai mult în postură 
de informator impasibil, groaznicele 
omoruri fiind prezentate ca ceva obiş- 
nuit şi firesc. Narațiunea sobră, fără 
detalii şi comentarii, întregeşte tabloul 
sumbru al societăţii medievale, aspre 
şi puţin reflexive. 

Epoca lui Ştefan cel Mare se bu- 
cură de cea mai mare atenţie în paginile 
letopiseţului. Cronicarul îşi denunţă 
prezenţa prin comentarii, aprecieri, 
preocupări de principii, comunicând 
cititorului atitudinile sale şi starea de 
suflet. Amplifică cu mult informaţia şi 

se arată preocupat şi de potrivirea 
cuvintelor, de construirea frazelor, 
care creează atmosfera de armonie şi 
relevă ideea de unanimitate în alegerea 
domnitorului. Avem impresia că Ureche 
participă la faptele lui vitejeşti, descrise 
cu o deosebită mândrie şi dragoste. 
Cronicarul se arată extaziat în faţa băr- 
băţiei şi abnegaţiei oştenilor moldoveni 
şi a artei militare a voievodului. 

Prezentându-ne, de exemplu, 
lupta cu ungurii de la Baia din 1467, 
Ureche, printr-o lungă frază de început, 
ne introduce în esenţa evenimentului şi 
prezintă părţile aflate în conflict: Matei 
Corvin, craiul unguresc, şi Ştefan cel 
Mare, domnitorul Moldovei, — două 
personaje cu mentalități diametral 
opuse: îngâmfarea, lăudăroşenia cra- 
iului unguresc Matias şi demnitatea 
domnitorului moldovean, care refuză 
să i se închine. Această frază iniţială ar 
prefigura expoziţia secvenţei narative 
ce va urma, sugerându-ne totodată 
şansele mici de izbândă ale lui Ştefan. 
Insă fraza ce urmează imediat: “Ci Şte- 
fan Vodă n-au primitu”, prin scurtimea şi 
repeziciunea ei, exprimă gestul aspru şi 
hotărât al domnitorului, punând la îndo- 
ială planurile lui Matei Corvin. Mişcarea 
oştirilor ungureşti (Trotuşi, Roman, 
Suceava, Baia) imprimă naraţiunii dina- 
mism, impresionează prin prăpădurile 
şi jafurile aduse poporului băştinaş, 
susţinând în acelaşi timp curiozitatea 
epică. Rezultatul conflictului echiva- 
lează cu deznodământul naraţiunii care 
se încheie cu sentinţa providenţialistă 
a autorului: “Aşa noroceşte Dumnezeu 
pre cei mândri şi falnici”. 

Astfel, succesiunea întâmplărilor 
prefigurează o elementară linie de 
subiect cu elementele ei tradiţionale. 

Pentru evocarea mai pregnantă a 
evenimentului istoric, Ureche utilizează 
în acest text expresii potrivite, repetiţia, 
umorul, contrastul care ne prevesteşte 
celebra antiteză eminesciană Baia- 
zid-Mircea cel Bătrân. Toate acestea, 
comparativ cu capitolul precedent, 
marchează un pas înainte în munca 
scriitoricească a cronicarului. 

Cam în aceeaşi cheie este pre- 
zentaţă şi bătălia cu turcii de la Podul 
Inalt. In acest caz cronicarul intervine 
şi cu unele detalii. Prin cifrele exacte 
care vorbesc de activitatea de pregătire 
a adversarilor şi amplifică tensiunea, 
Ureche subliniază marea disproporţie 
de forţe, care va evidenția în final 
iscusinţa militară a domnitorului. In 


exemplele analizate formula tipică de 
relatare rămâne naraţiunea lineară, 
cititorul având posibilitatea de a ghici, 
într-o măsură oarecare, sfârşitul. În alte 
structuri narative, cum ar fi povestirea 
luptei cu leşii din Codrii Cosminului, 
pe lângă elemente tipice, apar turnuri 
imprevizibile, momente de surpriză, 
soluţii neaşteptate. 

In cu totul altă tonalitate este 
realizat tabloul groaznicei încleştări 
de la Valea Albă. Prin fraza epozitivă 
Ureche nu numai ne informează asupra 
noului conflict armat, dar precizează 
că în fruntea armatei turceşti se află 
însuşi împăratul lor Mahomet care 
vine cu intenţia de a sugruma Ţara 
Moldovei, lăsând să se întrezărească 
nuanțele sumbre chiar de la începutul 
naraţiunii. In continuare evenimente- 
le se desfăşoară treptat, coloratura 
dramatică devenind mai densă, mai 
pronunţată. Aflând despre înaintarea 
păgânilor, Ştefan nu se lasă aşteptat 
ca în cazurile anterioare. El e nevoit să 
reacționeze imediat. Rezultatul însă nu 
este cel scontat. Prin actul de centru al 
dramei asistăm la momentele cele mai 
tragice: moldovenii “au picat... stropşiţi 
de mulţimea turcească”, subliniindu-se 
astfel vitejia şi abnegaţia nefînfricaţilor 
săi strămoşi. 

Evocând epoca glorioasă a lui 
Ştefan cel Mare, Ureche e preocupat, 
în primul rând, de relatarea faptului 
istoric. Totodată cititorul simte suflarea 
autorului, bătăile de inimă ale cronica- 
rului, care se concretizează în bucuria 
izbânzilor, amărăciunea înfrângerilor, 
în dragostea de ţară şi ura faţă de duş- 
mani, în mândria de neam şi admiraţia 
faţă de vitejii săi înaintaşi. 

Epoca lui Ştefan cel Mare se 
încheie cu portretul-necrolog, în care 
este prezent chipul complex şi con- 
tradictoriu al voievodului legendar. 
Printr-o secvenţă de frază Gr. Ureche 
ne aduce imaginea fizică a eroului, 
dezvăluindu-ne treptat trăsăturile lui 
caracteristice. Cadrul emotiv al în- 
mormântării potenţează şi el în mod 
indirect portretul propriu-zis, poporul 
exprimându-şi marea jale provocată de 
pierderea apărătorului său. Anomaliile 
naturale (iarna grea, ploi mari, înecuri 
de ape) sunt puse de asemenea sub 
semnul pierderii ireparabile, întregind 
în acelaşi timp imaginea neînlocuitului 
domnitor. 

După domnia lui Ştefan cel Mare 
începe perioada de scădere în istoria 

țării. Acest răstimp este marcat de 
schimbarea deasă a domnitorilor, de 
interminabilele conflicte între boieri şi 
domnitori, de permanentele incursiuni 
militare şi de amestecul tot mai insistent 
al Porții Otomane în treburile Moldovei. 

Pe de altă parte, izvoarele de 
inspiraţie fiind mai darnice (dovadă ne 
servesc referinţele mai dese la izvoa- 
de), în această ultimă parte a letopise- 
tului povestirea devine mai animată, 
cronicarul mai îndrăzneţ în caracteri- 
zările sale, naraţiunea mai largă, mai 
bogată în descrieri, cugetări personale, 
portrete, tablouri de natură ş.a. 

Urmaşii direcţi ai lui Ştefan — Bog- 
dan, feciorul lui, Ştefăniţă, nepotul lui 
Ştefan, Petru Rareş, un alt fecior al lui 
Ştefan, sunt prezentaţi ca urmaşi demni 
ai slăvitului domnitor. 

Domnia lui Petru Rareş, relativ 
mai lungă, este descrisă cu mult mai 
amplu şi cu multe detalii. Mai întâi el 
este proslăvit pentru cele trei războaie 
contra săcuilor şi cele patru războaie 
contra leşilor. In prim planul naraţiunii 
apare lumea interioară a protago- 
nistului, fericit de a fi ales domnitor, 
mândru de biruinţele repurtate, amărât 
de trădare, urmărit şi pândit de primej- 
dii. Întreg fragmentul pribegiei este 
dominat de prezenţa şi afecțiunea au- 
torului. In acest capitol Ureche creează 
reuşite tablouri peisagistice, sălbatica 
şi severa natură carpatină cadrând cu 
dispoziţia voievodului fugar. Prin toate 
acestea Gr. Ureche se îndepărtează 
cu mult de consemnarea cronicăreas- 
că, rece şi impasibilă, de la începutul 
letopiseţului său, cât şi de naraţiunea 
cronicărească lineară din capitolele de 
centru, demonstrând contribuţia sa la 
dezvoltarea scrisului medieval. 

In caracterizarea succesorilor 
lui Petru Rareş, tonul naraţiunii se 
schimbă brusc. Cu icoana ţării mereu în 
faţă, Gr. Ureche porneşte un adevărat 
atac împotriva domnitorilor desfrânaţi, 
lacomi, perfizi, dornici de putere, indi- 
ferenti faţă de destinele ţării. 

Cea mai importantă domnie din 
ultima parte a letopiseţului este cea a lui 
loan Vodă cel Cumplit, cu consemnarea 
luptelor sale duse cu izbândă, printre 
care trei — împotriva turcilor. Un loc 
aparte ocupă cea de-a patra încleştare 
cu turcii, bătălia de la Cahul. 

Descrierea acestui eveniment 
este o povestire relativ independentă, 
impunându-se prin proporţiile ei, unitate 
şi compoziţie bine orânduită. Capitolul 


întâi ne introduce în esenţa naraţiunii, 
anunţându-ne, ca de obicei, intenţiile 
împăratului turcesc de a stropşi Moldo- 
va şi de a-l prinde pe hainul loan Vodă. 
Cele ce urmează: încercarea nereuşită 
de a opri duşmanul, cele două misiuni, 
la fel nereuşite, de a prinde limbă con- 
stituie expoziţia naraţiunii, dominată 
de incertitudine şi care se încheie cu 
dramatica trădare. 

In capitolul al doilea este descrisă 
lupta propriu-zisă. Gestul de sacrificiu 
al lui loan Vodă de a se preda turcilor în 
numele salvării tovarăşilor săi de arme 
e neaşteptat şi declanşează sentimente 
de uimire, de curiozitate şi îngrijorare 
faţă de destinul voievodului. 

Capitolul al treilea este al dezno- 
dământului. E un deznodământ tragic, 
care capătă grandoare prin moartea 
groaznică a domnitorului şi sfârşitul 
eroic al confraţilor săi de arme. 

Prin aceste trei acte Gr. Ureche 
prevesteşte nuvela dramatică din peri- 
oada de mai târziu a literaturii noastre. 

Prin urmare letopiseţul lui Gr. 
Ureche nu este o simplă enumerare de 
domnitori şi evenimente, dar un prilej de 
meditaţie, o carte de învăţătură pentru 
contemporani şi urmaşi. 

Gr. Ureche, ca şi alţi cronicari, 
nu şi-a pus ca sarcină întocmirea unei 
opere literare. Povestirile de război, 
însă, schiţele de nuvele, portretizările, 
comparatiile metaforice, tablourile de 
natură, vorbele populare inspirate, în- 
treţesute în paginile letopiseţului, stau 
drept dovadă a unui condeier înzestrat. 

U.S.M,, 
Chişinău 


MELOPEE PENTRU 
“VIOLONCEL 

ŞI ALTE VOCI” 

DE GR. CHIPER 


Niciodată contestat, poetul Gri- 
gore Chiper e complementar proza- 
torului cu acelaşi nume. 

In volumul de proză contem- 
porană, “Violoncelul şi alte voci”, 
surprindem o deosebită animizare 
a unui peisaj autumnal: “Ploaia se 
roteşte din nou şi-mi bate în față. 
Cerul: negru, mursecat de zigzaguri 
magice. Adevărate riduri pe obrazul 
bătrânului cer. Gândurile coboară pe 
ridurile de sus. Vântul moare, treptat. 
Clatină agonic o umbră. Umbra de 
chihlimbar. Pe verso e salcâm, pe 
revers tu...” (p.24). Aşadar încercăm 
senzaţia că avem de-a face cu un 
fabulos liric, al peisajului bineînţeles, 
ce impresionează într-adevăr, prin 
descriptivism poetic, dar mai ales 
prin curajul de a descrie poveşti 
neobişnuite din realitatea imediată. 
Toate cele 10 povestiri (sau proze!) 
sunt determinate de intarsii lirice ce 
înnobilează strategia naraţiunii şi 
împănează discursul. Am mai crede 
că autorul rătăceşte conştient într- 
un mediu social, populat de o lume 
pestriță, glisantă, dar în fond destul 
de nostimă unde “oamenii simpatici 
nu au nevoie de nici o “psihologie”. 
Mereu se va găsi cineva în preajma 
lor să salveze frumusețea” (p. 14). 

Gr. Chiper este un prozator 
deosebit, ale cărui calităţi esenţiale 
constau, pe de o parte, într-o feno- 
menală forţă a contemplării (locuri, 
oameni, anumite întâmplări), iar pe 
de alta, în evocarea atmosferei uni- 
versului uman în care “... unele fiinţe, 


prin însăşi firea lor, prin naturaletea 
căldurii, te fac să crezi că între oame- 
ni nu există nici o diferenţă, cât de cât 
semnificativă. Bunătatea egalează 
ființele” (p. 20). Cum sugeram deja, 
ceea ce impresionează deosebit 
în această carte este obsesia, şi 
ea cumva revelatoare, a detaliilor. 
Autorul nu are pur şi simplu amintiri. 
EI descoperă un ritm privilegiat al 
descrierii care este şi al retrăirii, de o 
amploare covârşitoare. 

Adevărata surpriză nu întârzie: 
“Dumneata îmi aminteşti de sora ma- 
mei. In copilărie ea mi se părea cea 
mai bună ființă de pe glob. Asta e. 
Acum o văd înfrântă cu multe greutăţi, 
poate înăsprită. Mereu îi caut o copie, 
undeva în afară, căci în mine n-o mai 
pot găsi. Complexul edenului pierdut” 
(p. 20). 

Este cert faptul că scriitorul 
realizează în această carte un foarte 
fin şi minuţios studiu psiho-somatic al 
protagoniştilor; însă fără a exagera. 
Să urmărim: “Puteam eu oare să mă 
gândesc că va trece un timp şi voi 
citi fără oprelişti Lolita? Dar şi alte 
lecturi nu m-au ajutat defel să devin 
descurcăreţ. Credeam, în naivitatea 
mea, că literatura te ajută să devii 
fraier” (p. 37). In fond, avem de-a face 

cu nişte indivizi normali care pot trăi 
realitatea într-o stare de beatitudine, 
singurele abateri, până la un punct, 
fiind cele în care: “Oamenii vor să 
trăiască, nu să protesteze” (p. 42). 

Evident, naratorul va deveni, 
în cele din urmă, Solitarul surprins în 
triunghiul maximelor sale: “omul care 
s-a izolat rămâne izolat chiar de cei 
spre care tinde” (p. 24), “esenţele au 
un circuit închis, reproducându-se pe 
sine” (p. 25) şi “cui îi scapă detaliile 
cele mai mici nu poate fi fericit (p. 
28). In altă parte, insolitarea onirică 
se produce după “prepararea” unei 
scenografii de tot domestice, aşa ca 
în “Oglinda noastră” (p. 43). Plictisit, 
personajul-narator păşeşte în păien- 
jenişul nopţii ce “se reflectă în iarba 
culcată la pământ”, nu-i pasă de 
nimic, trece până şi prin curţile cele 
mai întunecoase, peste tot e negru 
făcut cu un ciot de pensulă. Vede 
pe uşa unei librării că se anunţă o 
licitaţie şi va exclama obosit: “Ah, 
cărţilor, şi cu voi nu e totul în regulă” 
(p. 41). Scrisă bine, povestirea Vizitaţi 
Coney Islands are schepsis, dar nu şi 
tensiune. Poate autorul mizează mai 
degrabă pe un anume farmec datorat 
subtilei parodieri a unor convenţii ale 
acestei specii insolite de povestire. 

Desigur, privind dintr-o perspec- 
tivă strict “tematică”, trebuie să 
menţionăm diversitatea acestui 
volum, curiozitatea şi priceperea 
universalistă a autorului: literatură, 
muzică, psihologie, cotidian etc. 

Revenind la titlul volumului, 
putem vorbi despre o posibilă 
tangenţă dintre proza lui Gr.Chiper 
şi muzica sonatinelor. 

In afara acestor menţiuni, 
importantă rămâne fascinanta instan- 
tă lingvistică numită Grigore Chiper. 
Chiar dacă se vede înclinat să creadă 
că: “existenţa ştersăturilor masive în 
manuscris denotă o dorinţă de a dis- 
truge punţile” (p. 87), mai târziu ele 
vor deveni, fără îndoială, Literatură. 
La fel, poate nu toate prozele amin- 
tite sunt de calitatea cea mai bună, 
important, însă, este că prozatorul 
se impune cu această carte: sobru, 
concis şi liric totodată, cu vocaţia 
halucinării realului. Gr.Chiper este, 
indiscutabil, un prozator. 


Tamara CORCODEL, 
U.C.C.M, 
Chişinău 


CONSTANŢA BĂRBOI, 
VICTOR LIŞMAN 
GRAMATICA | 

ŞI STILISTICA* 


Cartea Gramatică şi stilistică de 
C. Bărboi şi V. Lişman este o apariţie 
editorială de utilitate incontestabilă 
pentru elevi, studenţi, profesori, 
autodidacţi. Lucrarea este concepută 
ca un instrument de optimizare a 
procesului instructiv, totodată, fiind 
un excelent ghid pentru pregătirea 
candidaţilor la susţinerea examenelor 
de capacitate, de bacalaureat şi de 
admitere în învăţământul superior. 
“Cartea, remarcă autorii, oferă posi- 
bilitatea parcurgerii rapide şi eficiente 
a unor noţiuni teoretice în vederea 
rezolvării corecte a cerinţelor de 


Conatanţa Brki Victor Lieman 

examen, ajutându-i pe elevi în re- 
capitularea şi fixarea cunoştinţelor 
necesare abordării oricăror tipuri de 
subiecte”. 

Studiul cuprinde şapte capitole, 
în primele cinci fiind abordate noţiuni 
de stilistică, lexicologie, fonetică şi 
fonologie, punctuație şi ortografie, 
morfologie şi sintaxă. Ultimele două 
capitole înglobează în structura lor 
teste recapitulative, exemple de 
subiecte date la examene şi un şir 
de anexe, ce conţin diverse informaţii 
de natură lexicografică, prezentate 
sub forma unor microdicţionare de 
sinonime, neologisme, omonime, 
nume proprii, denumiri geografice, 
expresii latineşti ş. a. 

Autorii iau în dezbatere prob- 
leme fundamentale ale teoriei limbii 
prin prisma unei viziuni ştiinţifice 
moderne. Sunt tratate aspecte privind 
originea şi evoluţia limbii române, 
stilurile limbii literare (spre deose- 
bire de clasificarea tradiţională sunt 
inserate şi caracterizate stilurile: 
religios, oratoric, didactic, episto- 
lar), particularităţile lingvistice ale 
limbajului popular ş. a. Expunerea 
materiei este însoţită de note spe- 
ciale, cum ar fi: “Reţineţi”, “Foarte 
important”, “Nu uitaţi”, “Observaţie”, 
“Atenţie”. Această manieră permite 
scoaterea în evidenţă a momentelor 
esenţiale ce urmează a fi remarcate 
şi memorizate. La finele fiecărui 
capitol sunt date aplicaţii practice şi 
teste prin care se urmăreşte scopul 
de a consolida cunoştinţele obţinute, 
de a facilita înţelegerea problemelor 
teoretice ale limbii. Tratarea stilurilor 
funcţionale ale limbii, spre exemplu, 
este însoţită de mostre de texte din 
diverse stiluri, de modele de scriere 
a cererii, a memoriului de activitate, 
a procesului verbal, a diverselor tipuri 
de scrisori etc. 

Accentul se pune pe formarea 
deprinderilor de scriere şi vorbire 
corecte (“Noţiuni de fonetică şi fo- 
nologie”, “Punctuaţie şi ortografie”), 
pe îmbogățirea vocabularului, cul- 
tivarea unei exprimări de o ţinută 
aleasă (“Noţiuni despre vocabular”, 


“Despre frazeologie”). În acest scop 
sunt examinate acele fenomene 
care, de regulă, prezintă dificultăţi 
atât pentru elevi, cât şi pentru o bună 
parte dintre vorbitorii adulţi. Sunt lu- 
ate în discuţie cazurile de omonimie, 
paronimie, calchiere, corectitudine a 
cuvintelor compuse şi a îmbinărilor 
libere de cuvinte. 

Noţiunile de morfologie şi 
sintaxă sunt prezentate explicit, 
descrierea claselor gramaticale, a 
părţilor de propoziţii, a funcţiilor sin- 
tactice fiind însoţită de tabele sinop- 
tice. De remarcat că expunerea prob- 
lemelor teoretice, pe parcursul întregii 
lucrări, este ilustrată grafic prin tabele 
sinoptice, modalitate eficientă de 
însuşire a materiei de studiu. 

Cerinţele practice, testele clas- 
ice şi testele grilă, inserate în capi- 
tolul al şaselea al lucrării, sunt foarte 
diverse şi de o complexitate sporită, 
necesitând o cunoaştere temeinică 
a noţiunilor teoretice, a structurilor 
fonetice, lexicale, morfologice şi sin- 
tactice ale limbii. 

Lucrarea Gramatică şi stilistică, 
ce posedă un susţinut nivel ştiinţific şi 
o originală modalitate de prezentare, 
va constitui o adevărată achiziţie pen- 
tru cei ce vor să cunoască în profunz- 
ime limba română, să stăpânească 
aceste cunoştinţe şi să le aplice 
în practică. De asemenea, va fi un 
profesor perfect pentru doritorii de 
a susţine examenul în domeniu şi 
un preţios ajutor pentru cadrele di- 
dactice. 

Alexei PALII 
Chişinău 


ÎNCĂ UN DICŢIONAR 
ROMÂN-RUS! 


Deşi am dori să credem că pe 
această palmă de pământ, numită în 
ultimul timp Republica Moldova, limba 
română a revenit în drepturile ei, de- 
barasându-se de statutul unei limbi în 
care doar se fac traduceri, lucrurile nu 
stau chiar aşa, cu atât mai mult cu cât 
se constată o integrare tot mai intensă a 
popoarelor (în domeniile cultural, politic şi 
economic), ajungându-se până la globali- 
zare, fapt care conduce în mod implicit la 
o colaborare a limbilor şi, evident, la inter- 
ferenta lor. lar persoanele care comunică 
în două sau chiar în mai multe limbi sunt 
nevoite să apeleze la dicţionare, acestea 
devenindu-le instrumente şi chiar prieteni 
de nedespărţit. 

O lucrare lexicografică, apărută 
recent la editura Cartier, este dicţionarul 
român-rus alcătuit de Teodor Cotelnic, 
doctor habilitat în filologie, şi lon Zapo- 
rojan, doctor în filologie, cu un registru 
de 39 mii de cuvinte din uzul general şi 
termeni din cele mai diverse domenii. 
Adresându-se publicului larg, dar mai 
ales alolingvilor care doresc să însu- 
şească româna sau să traducă anumite 
mesaje, lucrarea constituie o adevărată 
punte de legătură între cele două limbi, 
oferindu-le un ajutor real oamenilor de 
afaceri, funcţionarilor de stat, tineretului 
studios şi tuturor acelor care se confruntă 
cu probleme de traducere. Dicţionarul 
este mai mult decât un ghid pentru turişti 
sau pentru începători, iar volumul său nu 
prea mare permite a fi purtat la şcoală, 
permanent la îndemâna elevului. 

In general, aproape toate dicţiona- 
rele au un caracter compilativ şi numai în 
rare cazuri unii autori reuşesc într-o mă- 
sură mai mică sau mai mare să confere 
acestor lucrări lexicografice originalitate 
şi prospeţime. In acest sens, lucrarea 
prezentată este originală prin faptul că 
include în registru pentru prima dată o 
serie de unităţi lexicale. Prezenţa unor 
cuvinte din fondul lexical de bază, cum 
ar fi mamă, pâine, casă, al căror înţeles 
e destul de cunoscut atât românilor, cât şi 
alolingvilor, ne face să credem că lucrarea 
e destinată tuturor, inclusiv persoanelor 
care fac primii paşi în cunoaşterea limbii 
române. Totuşi, dicţionarul e adresat chiar 


CARTIER 


DICTIONAR 


ROMÅN - RUS 


aa 000 Aa cuvinte 


şi celor mai pretenţioşi solicitanti, având 
în registru multe neologisme care se întâl- 
nesc în Basarabia doar în texte de cultură 
şi critică literară: narcisism, exuberant, 
pueril, promiscuitate, fatidic, indecenţă 
etc. Pe de altă parte, registrul nu cuprinde 
unele cuvinte sau locuţiuni mai vechi sau 
cu totul noi, dar necesare fiecărui intelec- 
tual: în detaliu, ludic, citadin etc. 

Intr-o asemenea lucrare de pro- 
porţii relativ reduse par de prisos unele 
cuvinte cum ar fi pită (învechit şi regional), 
pitac (învechit), lăcovişte (regional). 

Dicţionarul ar fi avut de câştigat 
dacă autorii ar fi ţinut cont de unele 
probleme frecvente şi specifice arealului 
basarabean, cauzate de contactul per- 
manent al celor două limbi. Bunăoară, în 
Basarabia poţi auzi la tot pasul expresia 
pâine sură, de aceea la cuvântul-titlu 
pâine trebuia să se dea numaidecât şi 
sintagmele pâine integrală, pâine inter- 
mediară cu traducerea respectivă ceperă 
xne6. O altă sugestie: cuvântul detaliu 
se traduce nu numai prin Gemans (care 
se asociază în primul rând cu un detaliu 
tehnic), dar şi prin noopo6nHocme. 

Prezentat într-o haină grafică ele- 
gantă, dicţionarul face impresie frumoasă, 
chiar dacă editura Cartier şi-a pus pe 
copertă numele tocmai de două ori (sus 
şi jos), marginalizându-i pe autori. Numele 
lor apare pe reversul unei foi pe care n-o 
vede nimeni. 

Merită un deosebit cuvânt de laudă 
şi Valentin Guţu, Pavel Balmuş şi Emilian 
Galaicu-Păun, care au avut grijă de co- 
rectitudinea cărţii. 

“SCRIITURA 
SEMNELOR PLASTICE 
SE ASEAMANA 
FOARTE MULT CU CEA 
A POEŢILOR” 


DIALOG: LEO BORDEIANU — 
CEZAR SECRIERU 


— Stimate Cezar Secrieru, 
vă salutăm în pinacoteca revistei 
“Limba Română” şi vă rugăm, 
pentru început, să ne vorbiţi des- 
pre prima întâlnire a Dvs. cu magia 
culorilor, pe care acum o exploataţi 
cu eleganţă şi rafinament. 

— A povesti despre efectul pe 
care l-au avut asupra mea culorile 
înseamnă a mă întoarce cu mulţi ani 
în urmă, când, licean fiind şi răsfo- 
ind un catalog cu lucrările pictorului 
rus Şişkin, am rămas fascinat de 
acurateţea şi profunzimea execuţiei 
artistice, de perfecțiunea transpunerii 
peisajului real pe pânză. Am reprodus 
cei Trei urşi pentru toţi vecinii, cred. 
A fost o şcoală de realism care m-a 
ajutat să pătrund misterele creaţiei. 
Am ştiut din acel moment că aş vrea 
să fac şi eu lucruri asemănătoare 
şi am început, autodidact (concept 
în mare vogă acum în Occident, 
în contextul falimentului şcolilor şi 
sistemelor tradiţionale), să fac repro- 
duceri chiar după lucrările lui, iniţial 
mai stângaci, apoi, cu timpul, am 
căpătat siguranţă. Mai târziu, l-am 
descoperit pe Aivazovski, neîntrecut 
maestru al stihiei marine (temă care 
nu mă lasă nici pe mine indiferent, 
am făcut chiar nu demult un ciclu de 
Peisaje marine). Fiind un mare iubitor 
de natură, nu mi-a fost deloc greu 
să redau pe pânză peisaje şi locuri 
de pe frumoasele meleaguri natale 
sucevene, în acuarelă, pastel şi ulei. 
De altfel, titlul primei mele expoziţii 
personale, pe care am avut-o la Casa 
Limbii Române din Chişinău, a fost 
Peisaje din Bucovina şi Basarabia. 


Treptat, înainte şi în special 
după absolvirea facultăţii de arte, 
pictura a devenit activitatea mea 
esenţială, pasiune, nu doar profesie. 

— Cum aţi depăşit distanţa 
dintre a vedea, a simţi culoarea/ 
imaginea/ starea sufletească şi a 
o transmite celor din jur, a o face 
vizibilă şi pentru ei? 

- Distanţa de la imaginea vir- 
tuală până la o formă finală este o 
cale destul de anevoioasă, plină de 
ascensiuni şi căderi, de succese şi 
insatisfacţii, o muncă de adevărat 
Sisif, pe care, dacă vrei să o vezi fina- 
lizată, trebuie să lupti cu tine însuţi, cu 
trăirile şi sentimentele care te animă 
în actul creaţiei. A crea înseamnă a 
stăpâni total raţiunea şi sufletul, două 
lucruri relativ contrarii, pe care trebuie 
să le aduci la un numitor comun, să 
le materializezi. Arta modernă, eli- 
berată de reproducerea aparenţelor, 
se apropie tot mai mult de vocaţia 
sa antică: reflectarea interiorităţii 
umane în profunzimile sale; redarea 
a ceea ce nu poate spune cuvântul; 
depăşirea minciunii cuvântului. Scri- 
itura semnelor plastice se aseamănă 
foarte mult cu cea a poeţilor. Este 
vorba de căutarea aceluiaşi obiect 
interior, dincolo de reprezentare, de 
simbol, dincolo chiar de materialita- 
tea expresivă. O căutare mai mult 
sugestivă, decât demonstrativă, care 
organizează misterioasele evocări 
născute din jocul subtil al culorilor, 
semnelor, texturii, pentru a atinge, în 
definitiv, un fel de punct de echilibru 
cu tine însuţi: o stare în care emoția 
apare pură, transparentă şi perfect 
atemporală. La o privire mai atentă 
veţi observa că chiar şi peisajele 
mele au un relief interior. Explorarea 
culorii nu mai este sesizată doar ca 
un ornament banal al lucrurilor şi 
pretext de bucurie pentru privire, ci 
ca vehicul esenţial al amintirii despre 
lumea transpusă în noi. Caut mai întâi 
de toate emoția, vibrația (acesta este 
titlul unei alte expoziţii pe care am 
avut-o la biblioteca „Onisifor Ghibu” — 
Vibraţia culorii). 

Dinamica actuală de prezervare 
a sensului garantează transpunerea 
adecvată a neliniştilor acestui secol. 
Este o mare revelaţie când vezi că 

ceea ce ai vrut să exprimi s-a împli- 
nit, că ai reuşit să-ţi supui sufletul şi 
raţiunea. 

— De ce aţi ales Chişinăul 
pentru continuarea studiilor şi 
perfecţionarea măiestriei? 

— Auzisem de Chişinău că 
este o frumoasă capitală, cu vaste 
capacităţi spirituale de sorginte româ- 
nească. Văzându-l, am rămas plăcut 
impresionat atât de clădiri şi oameni, 
cât şi de multitudinea domeniilor cul- 
turale şi artistice, de numărul mare de 
artişti pe metru pătrat care activează 
într-un mediu propice aspirațiilor lor 
(cel puţin aşa era atmosfera când am 
venit cu mai mulţi ani în urmă), ceva 
mai dur acum, când „căderea în timp”, 
vorba lui Cioran, este vizibilă. 

— Sesizaţi nişte deosebiri în- 
tre şcolile artistice ale românilor de 
la vest şi de la est de Prut? 

— Sincer să fiu, uneori nu văd 
nici o deosebire între conceptele 
artistice din Moldova şi cele din 
România, dintre şcolile lor de arte, 
dimpotrivă, există o comuniune re- 
ală de idei şi principii care face să 


dispară orice bariere convenţionale. 
Sau poate proiectez un deziderat 
asupra realităţii, aşa ar fi trebuit să 
fie istoria pictată a unui singur neam 
care trăieşte pe maluri diferite ale 
Prutului, care ne desparte, dar şi ne 
uneşte. Tezaurul comun ne inspiră 
în egală măsură influenţe moderne 
şi poate acestea ne deosebesc ceva 
mai mult. Există multe subtilităţi ce 
ne marchează, cum se întâmplă şi 
cu monadele lui Leibniz, prin calitatea 
principiului său intern, prin armonia 
sa compusă din ingrediente simple. 

Incerc să contribui la dialogul 
întrerupt cândva prin tema cercetării 
de doctorat, care este un studiu com- 
parativ între pictura din Basarabia şi 
Moldova în anii 60-70. 

— Culorile, dar şi florile pe 
care le treceţi din umbra nefiinţei în 
lumina pânzei ne duc cu gândul la 
un Luchian postmodernist. Il aveţi 
aproape de suflet? 

— Da, au fost unele similitudini 
de concept artistic cu Luchian, îmi 
este foarte aproape prin crezul său 
artistic: “Noi artiştii, privim cu ochii, 


Cesar SECRIERU. Chişinăul vechi şi nou. 

dar lucrăm cu sufletul”. Tendintele 
artei moderne au o influenţă vie 
asupra lucrărilor mele. Mă refer în 
primul rând la cea a pionierilor artei 
abstracte, Kandinsky şi Malevici, 
care au renunţat la ilustrativismul 
cotidian, abordând o manieră de 
lucru în care sentimentele şi emoţiile 
pure sunt transpuse direct pe pânză 
fără nici o decantare, lăsând doar 
sufletul să vorbească. Marii maeştri 
ai inconştientului, Salvador Dali sau 
Marc Chagall, completează perfect 
pregătirea celor ce vin dintr-o tradiţie 
academică realistă. 

Lucrările mele deseori au ca 
punct de plecare miturile, filosofia, 
poezia (Corabia nebună - simbol al 
timpurilor pe care le trăim sau // pleu- 
re dans mon coeur comme il pleut sur 
Ia ville după Artur Rimbaud etc.), când 
pictura devine o alchimie mai subtilă 
de ilustrare a ideilor. Anul trecut am 
realizat un ciclu care ilustrează cre- 
aţia lui Eminescu (Luceafărul, Lacul, 
Şi dacă ramuri bat în geam, Mai am 
un singur dor, Vânturile, valurile, 
Dintre sute de catarge, Somnoroase 
păsărele, Codrii de la Ipoteşti etc.), 
am avut o invitaţie la colocviul Mihai 
Eminescu de la Veneţia, dar nu am 
putut s-o onorez cu prezenţa, din 
motive financiare. In schimb am avut 
ocazia să fiu prezent la o altă expozi- 
ţie, de grup, la Neapole, cu genericul 
Omul şi oraşul. 

— Aţi participat la un şir de 
expoziţii în Republica Moldova, Ro- 
mânia şi alte ţări. Ce lucrări expuse 
acolo v-au impresionat mai mult? 

— Operele monumentale ale 
unui mare maestru al artei abstracte 
Zao Wou-Ki sunt ca o irupţie spaţia- 
lă. Te fac să simţi cum spaţiul pictat 
se preschimbă în suflu, energie şi 
câmp de forţă, făcând vizibil ceea ce 
nu este în mod obişnuit. Tablourile 
sale sunt pline de o mişcare drama- 
tică, dar senzaţia (paradoxal!) este 
a unei maxime libertăţi transpuse 
prin mişcarea aerului pur. Pentru un 
occidental reprezentarea spaţiului 
de dragul spaţiului ar fi însemnat 
reproducerea vidului. Trebuie să vii 
din tradiţia orientală, ca să poţi sugera 
prin spaţiul vid o scenă unde se va 
juca o idee pură şi fluizi care duc în 
interior. Mi-am încercat şi eu forţele 


într-un triptic, pe care i l-am dedicat 
marelui maestru. De altfel, am mai 
pictat înainte un ciclu de Caligrame 
Chineze, care a avut priză la chinezi. 

De asemenea, m-a impresionat 
mult metoda neo-expresionistului 
german A.R.Penck, care a expus 
anul trecut în Germania şi la Paris 
40 de lucrări ilustrând faimosul text 
Discursul Metodei de Rene Descar- 
tes, având ca principiu repunerea 
în discuţie a fundamentelor picturii, 
descompunerea obiectelor pentru a 
le multiplica mai bine semnele, fără 
a pierde din vedere o sinteză herme- 
neutică. Pictez, deci exist, aş fi numit 
eu această expoziţie. 

Vara trecută am avut ocazia 
să vizitez o expoziţie organizată în 
parcul ducesei Diane Herzogin von 
Wurtemberg, care expune în parcul 
din proprietatea sa din Germania, 
o dată la doi ani, câte 30 de artişti 
contemporani necunoscuţi, mulţi de 
o mare calitate, pe unii i-am cunoscut 
personal. Se întrevăd posibilităţi de 
colaborare. 

— Ce aţi fi vrut să faceţi şi încă 
nu aţi făcut, cum aţi fi vrut să pictaţi 
şi nu v-a reuşit încă? 

— Menirea picturii este cea de a 
seduce, de a emoţiona, uneori — de 
a şoca, arta veritabilă nu lasă loc 
indiferenţei. 

Ca orice artist îmi doresc multe 
realizări spectaculoase, să creez în 
noi tehnici — mai originale — de lucru, 
să depăşesc toate piedicile inerente 
care apar în confruntarea continuă 
dintre spirit şi materie. Aştept acum 
să văd care vor fi ecourile la expo- 
ziţiile pe care le voi avea în curând 
la Strasbourg: o viziune din exterior 
îmbogăţeşte întotdeauna propria vizi- 
une. Pentru mine orice expoziţie este 
un nou început, o comunicare cu alte 
suflete iubitoare şi cunoscătoare de 
frumos, pentru că arta nu este ceea 
ce vedem că este frumos, ci ceea ce 
simţim că este frumos. 

Pictura este pentru mine o 
mişcare permanentă între vizibil şi 
invizibil. O transpunere a sensului 
aventurii marelui miracol al vieţii. 

— Vă mulţumim şi vă dorim 
succes. 

VREME TRECE, 
VREME VINE 


ORIZONTAL: 1) “Multe ... sunt, dar 
puţine / Rod în lume o să poarte” — “Bani 
n-am mai văzut de-un ..., vin n-am mai 
văzut de-o lună” (pl.). 2) “Cu chipul lor 
isteţ de... creată” (pl.)— “Şi mi-i ciudă cum 
de vremea / Să mai treacă se...” — Datat! 
3) larna când “viscolu-l ascult” — lepe! 
4) Jumătate din timp! — lar se încurcă! 
5) “După ce ... vreme / Laolaltă n-am 
vorbit” — Nelipsit de la un ceasornic. 6) 
“Şi somnul, vameş, vieţii, nu vrea să-mi 
ieie... ”—“... doina mi-o ascult” — O treime 


din minute! 7) O bună 


Copil. 7) Sub (pop.) — Poem în care “Al 
vieţii vis de aur ca un fulger, ca o clipă-i” — 
Un munte! 8) Ere! — “Cum ... de valuri nu 
ştie repaos” (neart.) — “De-acuma nu te-oi 
mai vedea” declamă poetul în această 
poezie. 9) “Şi ... de mii de ani treceau / 
In tot atâtea clipe” — “..., mă voi naşte 
din păcat / Primind o altă lege” — Navă 
eşuată. 10) “Anii tăi se ... ca clipa / Clipe 
dulci se ... ca veacuri” — “... face al tău 
zâmbet un secol de orgie” — Barcă (ban.). 
11) In poezia “... steaua”, “mii de ani i-au 
trebuit / Luminii să ne-ajungă” — Sonet 
în care “De mult mă lupt cătând în vers 
măsura / Ce plină e ca toamna mierea-n 
faguri” — Floare albastră. 12) Şi în final 
Alexandrescu descifrează “... din ruina 
unui an” (neart.). 

Dicţionar: AIR, ABT, OTCA, SUP, 
CIM. 


bucată de timp — Astea 
îți aparţin — Compozitor 


german. 8) Din poe- 
zia *... dacă” reținem 
stihurile: “E ca aminte 


să-mi aduc / De tine- 
ntotdeauna” — 20 de lei 


(pl.) — A rata. 9) “O... 
să fi fost amici” — Gu- 


lie — Culte! 10) In acest 
an (reg.) — In poezia 
“Rugăciunea unui ...” 
Eminescu susţine că 
înainte de facerea lumii 
“Nu era azi, nici mâine, 


nici ieri, nici totdeauna”. 
11) lar în aceasta că: 


“Târzie toamnă e acum 
/ Se scutur frunzele pe 
drum” (5 cuv.). 12) Sonet 
din care cităm: “Dar şi 


mai bine-i, când afară-i 
zloată, / Să stai visând 


la foc de somn să picuri” 
(3 cuv.). 


VERTICAL: 1) În această poezie 
“Moartea vindec-orice rană / Dând la 
patime repaos” (2 cuv.). 2)“Codru-i bate 
frunza...” — “Ce-i ... se îndrăgiră / Cu- 
averea şi mărirea în cercul lor de legi” — 
Conducător. 3) Poezie în care “Mereu 
va plânge apa, noi vom dormi mereu” (2 
cuv.) — Tăria olteanului. 4) Tipic — “Lasă- 
ţi lumea... uitată” — “Ci tu rămâi în floare 
ca luna lui...” (var. pop.). 5) “De ce taci, 
când fermecată / ...-mi spre tine-ntorn?” — 
“Doar... glas să dea / Frunzişului veşted”. 
6) Decimetru pătrat (simb.). - “Din... 
vremii nu pot să te cuprind” (neart. sing.) — 

